
Roma, anul 798 de la fondarea Romei 
(anul 45 după Hristos, vara) 


Ajunul calendelor lui iunie 


Senatorul Publius Aurelius Statius şedea cam ţeapăn, alături de Titus 
Servilius, în tribuna acoperită din spatele lojii imperiale. 

Amfiteatrul lui Statilius Taurus, pe Câmpul lui Marte, era deja plin ochi, 
dar lumea continua să se reverse dinspre vomitoria, largile coridoare de 
acces rezervate plebei. Jocurile din ziua aceea aveau să fie demne de ţinut 
minte: Claudius, mare amator de asemenea distracţii, nu se uitase la bani ca 
să ofere poporului roman tot ceea ce se văzuse mai bun până atunci în 
privinţa luptelor de gladiatori. 

Pe deasupra gradenelor fuseseră întinse foi de cort uriaşe care apărau 
publicul de razele fierbinţi ale soarelui și, în centrul arenei, un munte 
artificial reconstituia fidel peisajul unei păduri tropicale din vizuinile căreia 
luptătorii trebuiau să asmuţă fiarele. De jur împrejur, o fâşie lată de nisip 
aştepta pașii triumfători ai învingătorilor şi sângele celor învinși. 

Agitat la culme, Titus Servilius îi arăta cu degetul lui Aurelius diferitele 
surprize din tot acest decor, gustând dinainte mult așteptatul spectacol. Cât 
despre senator, acesta privea arena cu un amestec de curiozitate și de 
dezgust: nu-i plăceau masacrele, oricât de estetice se pretindeau a fi fost, și 
doar imposibilitatea de a scăpa de obligaţiile sociale îl făcuseră să ocupe 
locul acela, de obicei gol, care îi era rezervat în tribună. 

Privirile lui Aurelius, îndreptate la întâmplare asupra mulţimii în 
încercarea de a nu lua în seamă atracția macabră a scenei care fusese 
pregătită în amfiteatru pentru a oferi spectacolul morţii, ajunse în cele din 
urmă şi la loja imperială, acolo unde Claudius, bărbat în puterea vârstei, 
înveşmântat într-o hlamidă prețioasă din purpură, era ocupat să parieze 
sume uriașe cu cei mai lingușitori dintre curtenii săi. Alături de el, sub un 
baldachin de brocart, cu umerii drepţi și perfect sculptați, era așezată 
preafrumoasa şi multbârfita împărăteasă, Valeria Messalina. Aurelius reuşea 
să vadă cu greu, printre cefele bine rase ale slujbașilor imperiali, doar 


bogăţia părului de abanos și o frântură din profilul său desăvârșit, ca al unei 
păpuși orientale. 

— Vite-i, uite-i! îl trase de mânecă Servilius arătându-i poarta pe care 
chiar atunci intrau gladiatorii, întâmpinați de spectatori cu ovaţii frenetice. 

Un prim grup de luptători, îmbrăcaţi în piei de leopard, trecea în clipa 
aceea prin faţa lojii de onoare, urmat de cercul luptătorilor traci înarmaţi cu 
parma, micul scut rotund folosit de ei - ca singură apărare - pentru a se 
apăra de moarte. În strălucirea armurilor, îşi făcură apariția mirmillonii, cu 
muşchi impresionanți şi bine unși cu ulei. 

Văzând puzderia aceea țipătoare de braţe bărbătești zdravene, 
matroanele scoaseră suspine înăbușite, gata să ofere totul aceluia care, cu 
îngăduinţa Parcelor, avea să obţină frunza de palmier a victoriei. 

— Uite-l pe Chelidon, asul arenei! exclamă Servilius. Acolo, printre retiari: 
uite cum îi domină pe toţi cu statura lui! 

Publius Aurelius aruncă o privire distrată către grămada de carne care 
făceau un ocol prin faţa tribunelor: Chelidon, adică „rândunica”... ce nume 
caraghios pentru mașina aceea de ucis oameni... Un strigăt prelung al 
mulţimii îl făcu să tresară. Intraseră trei luptători blonzi, impunători, cu 
plete lungi atârnând peste umerii puternici. Senatorul îi privi mai atent: 
corpurile atletice, cu greu acoperite de niște tunici scurte, aveau ceva ciudat 
cu muşchii pieptului neobișnuit de umflați, părând nişte imitații nereușite 
ale unor sâni de femeie. Nu, nu se înșela... viguroşii gladiatori britani erau, 
fără nicio îndoială, femei! 

Cea mai înaltă dintre aceste atlete ridică în clipa aceea capul în faţa 
divinului cezar şi, de sub claia câlţoasă apăru o figură cu trăsături dure şi cu 
doi ochișori rotunzi şi plini de cruzime. „Grozave exemplare de armonie 
feminină!”, gândi Aurelius, dezgustat. 

În cele din urmă, mulţimea se mai potoli. Formaţia era acum completă și 
gladiatorii înălțau armele către loja imperială. 

Din gâtlejurile lor uscate ieși la unison acelaşi strigăt: 

— Ave, Caesar, morituri te salutant! 

(J 

— Dece nu aștepți măcar să intre în luptă Chelidon! îl întrebă, nedumerit, 
Servilius. 

— Ascultă, Titus, eu mă plictisesc. Sunt ceasuri întregi în care ar trebui să 
asist la un singur spectacol, repetat la infinit: moartea. Și, de fapt, acest 
miros al sângelui îmi face greață! exclamă Aurelius, dând să se ridice. 

Prietenul său nu mai avu ce să-i răspundă. Într-adevăr, duhoarea aceea 
ajunsese de la o vreme și pe treptele cele mai de sus ale tribunei și nici 


conurile de tămâie, nici beţişoarele de ambră pe care doamnele şi le treceau 
mereu pe sub nas nu mai reușeau să purifice aerul. 

— Întâi intră britanele, după care vine campionul. Ar fi o insultă pentru 
împărat dacă ai pleca acum; știi doar cât a cheltuit pentru jocurile astea! 
încercă să-l convingă Servilius. 

Resemnat, Aurelius se aşeză din nou și se hotărî să privească, totuși, 
spectacolul din arenă. 

Morituri te salutant! Dar cine-i punea pe nebunii ăia să facă așa ceva? 
Mulţi dintre ei nici măcar nu erau sclavi, ci niște oameni de meserie care își 
reinnoiau de mai multe ori contractul cu lumea arenei, pentru a avea 
privilegiul de a-şi risca pielea în fiecare zi în schimbul unei pungi pline cu 
bani. O meserie ca oricare alta, de acord, dar senatorul nu putea să renunţe 
la simpatia pe care o avea față de fiarele sălbatice care urmau să fie ucise în 
arenă... Şi nici măcar nu se ajunsese la jumătatea spectacolului, aprecie el 
dezamăgit, simțind o adevărată ușurare când începu scurta pauză pentru 
gustatio. În timp ce sclavii treceau printre spectatori cu gustările, Aurelius 
încercă să se consoleze, privind cu nesaţ la două matroane îmbrăcate destul 
de sumar care, fără nicio îndoială, ofereau un spectacol mai pe gustul lui. 

— Aurelius, ce mai faci, dragă? îl salută o curtezană frumoasă foc. De ce 
nu mai treci pe la mine? 

— O să vin, Cynthia, promise vag patricianul, care nu considera că 
prestațiile acelei hetaire erau pe măsura preţului astronomic cerut. 

— Onorabile Statius, lumea spunea că nu te pasionează jocurile astea, îl 
acostă un coleg din Curie. Cu toate astea, mă miră tare mult ca un bărbat de 
calibrul tău să nu fie atras de atmosfera sportivă de aici. Întotdeauna cu 
degetul mare ridicat... dacă ar fi după tine, i-ai lăsa în viaţă pe toţi! 

„Asta chiar întrece orice măsură”, medită Aurelius. Nu era destul că stătea 
acolo cuminte şi suporta duhoarea sângelui; ar mai fi trebuit să și trepideze 
de entuziasm! 

— Uite că începe din nou: cornii au dat semnalul de luptă, îi atrase atenţia 
Servilius. Să vezi ce grozav o să fie! 

Saluturile grăbite luară repede locul pălăvrăgelilor. Pentru o clipă, printre 
foiala togilor din loja imperială, privirile lui Aurelius le întâlniră pe acelea 
mândre și misterioase ale frumoasei Messalina. Patricianul înclină ușor 
capul, cu un zâmbet fugar de înţelegere... „Stai liniştită, divină Augustă, nu 
sunt eu omul care să-ţi trădeze secretele!” 

— Aha, faci cuceriri la cel mai înalt nivel. Dacă află Pomponia... comentă 
Titus Servilius. 

Aurelius se îngrijoră puţin: soţia bunului său prieten era cea mai bine 
informată clevetitoare din Urbs și pentru niciun motiv nu trebuia să 

presupună că se legase ceva, chiar și de suprafaţă, între el şi nebunatica 
Venus imperială, cea atât de mult forfecată de matroane. Căută, prin urmare, 
să abată în grabă atenţia prietenului său, făcându-l să se concentreze asupra 
spectacolului din arenă: 

— Uite, le-au pus pe amazoanele din Britannia să lupte cu etiopienii! 
spuse el, arătând înspre trupurile negre ale africanilor care contrastau 
violent cu albeața pielii nordicelor. 

— Aşa este. Arată foarte bine! fu încântat cavalerul şi spectacolul începu. 

Una dintre fete făcu un pas greșit și se alese cu beregata retezată de o 
lovitură rapidă de sabie. Curând, a doua dintre ele avu aceeaşi soartă şi se 
prăbuși fără suflare, atinsă de o altă lovitură. Mai rămânea doar una, cu doi 
adversari încă teferi, pentru că, între timp, reuşise să-l doboare pe unul 
dintre africani. Fără să șovăie, amazoana se aruncă asupra gladiatorului mai 
puţin puternic, atacându-l cu înverșunare, iar celălalt se grăbi să vină în 
ajutorul camaradului său. 

Totul dură doar o clipă: după ce-și înfipse sabia în pieptul negrului cu 
care se lupta, uriașa luptătoare o trase afară cu o mișcare fulgerătoare și se 
aruncă plină de furie asupra etiopianului care mai rămăsese în viaţă. 
Sărmanul african, care încerca să ia o poziție de apărare, văzând cum se 
năpustește asupra lui acea Erinie înspăimântătoare, nu mai rezistă spaimei: 
aruncă sabia în nisip şi o luă la fugă prin toată arena, urmărit de femeia care 
urla din adâncul rărunchilor. 

— Arduina, Arduina! aplauda publicul și, cu degetul arătător îndreptat în 
jos, cerea ca lașul să fie pedepsit cum se cuvenea. /ugu/a! urla mulţimea. la-i 
beregata! 

Învingătoarea nu aşteptă să i se spună de două ori ce avea de făcut. 

Sclavii /ibitinarii, în veşmintele lui Caron, se grăbeau să ducă de acolo 
cadavrele și netezeau nisipul ca să acopere urmele de sânge lăsate de 
învinşi, când un urlet general salută apariţia lui Chelidon. 

Retiarul intră în arenă în aclamaţiile spectatorilor, ridicând tridentul, în 
timp ce nefericitul care trebuia să-l înfrunte aştepta cu capul plecat să i se 
împlinească destinul: marele campion era neînvins până atunci; niciunul 
dintre adversarii săi nu părăsise în viaţă cercul arenei. 

Lupta începu, inegală: cu biata sa sabie șovăitoare, necunoscutul nu prea 
avea ce să facă împotriva acelui as al luptelor. Cât ai clipi din ochi, sărmanul 
fu înfășurat în plasă și înspăimântătorul retiar se îndreptă către el. 

Învinsul, cu fața la pământ, văzu venind spre el încălțămintea 
adversarului său, mânjită de sânge amestecat cu nisip, iar umbra 
amenințătoare a tridentului acoperea pentru o clipă ultimele raze de soare 


pe care avea să le mai vadă. Atunci, închise ochii, resemnat. Mai auzi doar un 
vuiet asurzitor de glasuri. 

Aşteptă, preţ de câteva clipe care păreau să nu se mai sfârșească... Nu se 
întâmplă nimic... și el, deşi nu mai credea așa ceva, fu nevoit să constate că 
încă mai trăia... Nu, era clar că lucrurile nu mergeau aşa cum se așteptase. 

Deschise ochii şi ridică fruntea, cu multă precauţie. La doar câteva degete 
de faţa lui, încălţările învingătorului său zăceau nemișcate. Mai departe de 
ele, se zăreau picioarele și restul trupului lui Chelidon, întinse pe nisip, 
având încă în mână tridentul. Era mort. 


Calendele lui iunie 


— Ce scenă, Castor, păcat că n-ai văzut-o şi tu! Sigur că, de pe treptele de 
sus, probabil că n-ai băgat de seamă... 

— Ba am putut vedea de aproape tot ce s-a întâmplat, domine, îi răspunse 
tușind uşor servitorul. Se vede foarte bine și din tribuna ambasadorilor. 

— Tribuna ambasadorilor? Vrei să spui că tu te aflai acolo? exclamă 
Aurelius, mustrându-se în sinea lui că mai era în stare să se mire de 
șmecheriile descurcăreţului său libert. 

— Nu prea departe de jilţul tău de senator, stăpâne. Am observat-o şi pe 
curtezana cu care ai vorbit. 

— Tu, Castor, doar nu ești ambasadorul plenipotenţiar al vreunui rege de 
prin Orient! După câte știu, locurile acelea sunt rezervate exclusiv pentru 
personaje de rang foarte înalt! 

— Mai cunosc şi eu pe câte cineva, domine... 

— Atunci, ce zici de Chelidon? 

— Lupta aceasta a fost prea mult pentru el: după cât era de semeţ când a 
intrat în arenă, aş zice că i-a crăpat inima de bucuria victoriei care deja îl 
aştepta... Dar să vorbim mai degrabă despre curtezana Cynthia: ar trebui să-i 
acorzi mai multă atenţie decât până acum, are o mulţime de relaţii 
importante. La palat se spune... 

— Ce treabă ai tu cu ce se spune la curtea imperială, Castor? Ai devenit 
acum prieten bun cu miniștrii? 

— Am şi eu câţiva prieteni pe acolo, îi răspunse grecul, evaziv. 

— Înţeleg, spuse senatorul, renunțând să mai pună întrebări. Surprizele 
pe care i le făcea secretarul său alexandrin erau atât de numeroase încât nu 
s-ar fi mirat ca, într-o bună zi, să-l vadă tolănit în lectică, alături de împăratul 
în persoană. 

— Ar trebui să ai mai multă grijă de imaginea ta, domine, îl mustră 
Castor. Refuzi să dai curs invitațiilor venite din partea unor curteni influenți, 
te afișezi în public cu persoane de o reputaţie îndoielnică... 

— La fel ca un anume levantin pe care-l cunosc eu prea bine și care a tras 
deja pe sfoară jumătate din Roma, îi răspunse amuzat patricianul. 

— Nu glumesc deloc, stăpâne. Pe colina Palatinului... 

— Acolo, oamenii nici măcar nu știu că exist. 

— Şi totuși, ştiu, îi spuse grecul, dându-i un pacheţel. Aici este o invitaţie 
imperială care nu miroasea bine. 

Aurelius învârti plicul pe toate feţele. Sigiliul era, fără îndoială, cel al lui 
Tiberius Claudius Drusus Nero, divinul Cezar. Îl deschise şi avu grijă să 
citească ferind mesajul de privirea iscoditoare a secretarului său. 

— Am dat dispoziţii să ți se pregătească baia, așa că o să poţi ajunge la 
timp, îi comunică libertul. 

Într-adevăr, invitaţia era pentru după-amiaza aceea, dar sigiliul părea 
întreg; deci, de unde putea ști servitorul acela isteţ ce scria înăuntru? 

— Trebuie doar să mă întâlnesc cu Narcissus, minţi Aurelius. O 
întrevedere cu influentul libert al lui Claudius, ministru în exercițiu, era ceva 
lesne de crezut. De fapt, Castor nu avea niciun drept să știe că mesajul acela 
era chiar de la împărat. 

— 0 să-l găsești cam îmbătrânit pe Claudius, continuă nestingherit 
celălalt, ca și cum nici n-ar fi auzit cuvintele stăpânului său. Are, de-acum, 
şaizeci de ani împliniţi. 

— Castor, tu ai citit ce scrie aici! se înfurie stăpânul. Cum naiba ai făcut 
asta? Sigiliul este neatins. 

— Am mai învăţat și eu nişte lucruri foarte utile, în anii de tinereţe de la 
Alexandria, se scuză libertul, fără să se simtă deloc intimidat. 

Aurelius renunţă să afle mai multe. Ştia foarte bine ce fel de lucruri utile 
învățase utilul său secretar în anii săi de ucenicie printre egipteni: o 
îndemânare incredibilă cu care zăpăcea, jefuia, înșela pe oricine, abilitate 
născută din pofta înnăscută de a pune mâna pe tot ceea ce i se lăsa prea la 
îndemână. Pe de altă parte, isteţul levantin își pusese de prea multe ori 
calităţile în serviciul stăpânului său, pentru ca acesta să mai poată lua în 
discuţie cinstea lui... 

— Dacă mai ştii şi ce vrea de la mine Cezarul, atunci nici nu mai merită să 
mă duc până acolo! răbufni Aurelius. 

— Nu, este mai bine să te duci: ai risca să-l superi pe împărat, îl sfătui 
grecul fără să-și piardă cumpătul. O să spun să ţi se pregătească toga de gală, 
în eventualitatea c-o vei întâlni pe Messalina. Ea are o slăbiciune pentru tine; 
am văzut-o cum te privea, acolo, la arenă. 

Simţindu-se ca un urmărit general, Aurelius porni către baie ca să se 
pregătească. Castor ăsta, se gândi el, cam întrecea măsura... 

Câteva ceasuri mai târziu, după o percheziție amănunțită, senatorul 
fusese condus sub escortă de-a lungul coridoarelor şi acum aștepta în faţa 
ușii. 

ÎI va recunoaşte Cezarul? Prin faţa ochilor îi trecea imaginea timpului 
îndelungat petrecut în biblioteca lui Asinius Pollio, cu mulţi ani în urmă. 

Conversația plăcută, lecţiile de limba etruscă, ironiile mușcătoare: el, 
Aurelius, un tânăr cu mari speranţe; Claudius, un bărbat ajuns deja la 
maturitate, dar neluat în seamă de nimeni, încă din copilărie, bâlbăiala și 
defectul de la picior îl făcuseră să devină obiectul batjocurii rudelor: cu toţii 
- frumoși, Încrezuţi și siguri pe ei - considerau că nu-și avea locul în familia 
lor...o creatură nereușită, o glumă a naturii. 

Claudius, idiotul, cum îl porecliseră, prea plini de ei ca să-i aprecieze 
inteligența ascuţită, setea de cunoaștere care avea să facă din el un 
cercetător pasionat al lingvisticii și al istoriei. În mod paradoxal, tocmai 
defectele care îl făceau să nu fie un concurent periculos în cursa pentru 
putere îi salvaseră viaţa: în timp ce iluștrii săi adversari cădeau unul după 
altul sub loviturile otrăvii sau ale pumnalului, sărmanul Claudius, căruia 
nimeni nu-i acorda nicio atenţie, reușea să supravieţuiască în umbră. Şi, în 
cele din urmă, să ajungă împărat. 

Nu, își spuse Aurelius, nu trebuia să-și facă iluzii: cel pe care urma să-l 
întâlnească nu era vechiul său tovarăș de lecturi, ci divinul împărat, stăpânul 
lumii. 

Secretarul îi făcu un semn senatorului și uşa se deschise. Aplecat 
deasupra mesei largi din marmură, Claudius era ocupat cu studierea unui 
vraf de documente. „Da, chiar că este bătrân”, gândi Aurelius, privindu-l cu 
drag, dar înțepeni imediat cu braţul ridicat în salutul obișnuit: 

— Ave, Caesar! 

Împăratul îşi ridică privirile. Părul îi încărunţise şi braţele musculoase - 
singurul semn de forță în corpul acela diform - apăreau ca brăzdate de o 
rețea de vine ieșite în relief. Împăratul se ridică încet. 

— Ave, senator Statius, spuse pe un ton cu totul oficial. Apoi se duse 
înspre el cu paşii săi chinuiţi, de infirm. Aurelius aşteptă nemișcat, cu o 
expresie gravă. 

— Senator Statius! îl apostrofă bătrânul cu asprime. Tu poate că ai uitat, 
în toți anii ăştia plini de petreceri, de iubiri şi de aventuri, de vremurile în 
care discutai despre filosofie cu un sărman schilod de care toți își băteau joc, 
acolo în biblioteca lui Pollio. Tu, tânăr, frumos, sănătos, probabil că nici 
măcar nu-ţi mai amintești de zilele acelea de demult în care încercam să te 
învăţ etrusca. Vorbeam ore întregi şi eu mă întrebam cum se făcea că un 
băiat atât de zdravăn, iute de minte și iscusit în luptă, nu lipsea niciodată de 
la întâlnirile cu Claudius idiotul, cu smintitul căruia toţi îi întorceau spatele, 
nefericitul care se poticnea la jocurile ţopăite ale băieţilor și se bâlbâia 
înduioșător la auzul batjocurii celor din jur. Tu poate că ai reușit să uiţi. Eu, 
insă, nu. 

Aurelius încercă să-și stăpânească valul de emoție care ameninţa să-l 
cuprindă cu totul. 

— Acum, nimeni nu mai râde de mine, continuă Claudius, și, când mă 
împiedic, sar o sută să mă sprijine... În timp ce tu, tocmai tu, mă saluţi cu 
răceala asta. Şi-mi spui Cezar! 

Braţul lui Aurelius, înțepenit la jumătatea drumului, se lăsă în jos, iar 
umerii îi reveniră în poziţia obișnuită. Făcu un pas înainte; bătrânul înaintă 
şi el, deschizând larg braţele. 

— Aurelius, prietene! Te-am chemat de atâtea ori, n-ai venit niciodată... 

— Erai Cezar... încercă să se scuze Aurelius. 

— Ah, blestematul tău orgoliu! Sunt profesorul tău de etruscă în primul 
rând! râse împăratul, rezemându-se de el. Vino, aşază-te aici și povesteşte- 
mi. Să ştii că ţi-am urmărit toate isprăvile. Femei, aventuri, călătorii, 
filosofie... ce viață interesantă ai dus! Mie, însă, mi-au pus în cârcă o meserie 
grea care nu-mi lasă niciun pic detimp casă mă distrez. 

— Claudius, zeul! recunoscu Aurelius cu o afecțiune sinceră. 

— Dă-l încolo de zeu și iar zeu! Piciorul ăsta mai scurt mă doare mereu de 
mă seacă: crezi că, dacă aș fi fost un zeu, n-aș fi scăpat de un asemenea 
necaz? glumi bătrânul. 

— Uite că, totuși, i-ai dat pe toţi la o parte și acum ești împărat! râse 
patricianul cu poftă. 

— N-a trebuit să fac nimic pentru asta, îl corectă Claudius. Dragele mele 
rude s-au ucis între ele. Asta-i adevărul: Imperiul ar fi putut fi acum 
guvernat mult mai rău... dar crezi că-mi este cineva recunoscător pentru 
asta? Nu, istoricii nu aşteaptă decât să crăp ca să arunce cu noroi asupra 
amintirii mele, încercând să se pună bine cu noul împărat care va veni după 
mine. Chiar şi acum, în zilele acestea, dacă ai ști câte mi-au auzit urechile... 
Se plâng toţi: nobilii, pentru că le-am mai luat din putere; senatul, pentru că 
nu-l iau prea mult în seamă; cavalerii, pentru că îi oblig să-şi plătească taxele 
şi impozitele; plebea și ea, de când am hotărât să acord cetăţenie şi celor din 
provincii, ca şi cum Roma ar însemna doar Urbs! Trebuie să mă gândesc la 
toată lumea, nu doar la cei care locuiesc în oraş: ce le pasă lor de Mauritania, 
de Britannia, de ludeea? Au rămas pe vremea lui Cincinnatus! continuă să se 
confeseze suveranul însoţindu-și vorbele cu gesturi largi. O să vezi ce-o să 
zică despre mine: că eram un sărman prost, urcat pe tron din greşeală; că 
mă lăsam condus de femei; că mă înecam în vin... Cine-și va mai aduce 
aminte de amenajări funciare, apeducte, porturi, legi pe care le-am 
promulgat? 

— Istoria, răspunse Aurelius, fără să stea prea mult pe gânduri. 

— Istoria! Ai rămas același visător! Crezi tu, oare, că peste două milenii 
elevii vor mai ști că au existat cândva dreptul roman și discursurile lui 
Cicero? 

— De ce nu? Totul este posibil, îl contrazise Aurelius. 

— S-o crezi tu! îi replică bătrânul împărat. Nu va mai fi nici urmă de 
Roma, de limba sau de civilizaţia ei. Uite ce s-a întâmplat cu limba etruscă; 
doar câţiva mai cunoaștem acum... Dar, hai să vorbim despre ce se întâmplă 
în prezent: prezentul se află pe genunchii zeilor. 

Bătrânul își umplu o cupă mare cu vin. Știau cu toţii că împăratul bea 
mult, poate cam prea mult. 

— Organizasem nişte jocuri spectaculoase, continuă Claudius, care mă 
aşteptam să aibă mare succes. Pentru mine, este foarte important să păstrez 
sprijinul plebei... Dar idiotul ăsta de Chelidon s-a dus acolo ca să moară și 
acum parcă ar fi sfârşitul lumii! 

— La urma urmelor nu era decât un gladiator... încercă să minimalizeze 
Aurelius. 

— Un simplu gladiator, zici tu? Dar știi că, astăzi, campionii luptelor din 
arenă contează mai mult decât tribunii şi senatorii? spuse împăratul 
aruncând o privire semnificativă către mica semilună din argint de la 
încălțările lui Aurelius care, împreună cu fâșia de purpură, acel laticlavius, 
constituiau însemnul rangului său curial. 

— Aşa este: panem et circenses, oftă Aurelius. 

— Chiar aşa. Şi acum toţi se așteaptă ca eu să-l pedepsesc în mod 
exemplar pe cel vinovat de moartea idolului lor. Pentru că, este clar, 
Chelidon a fost ucis, chiar dacă nu poate şti cum! În spatele jocurilor se află o 
lume foarte complicată a pariurilor... 

— Şi totuși, retiarii nu au o valoare prea mare, observă Aurelius. 

— Nu şi Chelidon, îi răspunse împăratul. Pe gladiatorul acela, pariurile 
erau de zece la unu! Prin moartea lui, s-au pierdut averi întregi; eu însumi 
am câştigat o sumă frumuşică! 

Jocuri, vin şi femei: acestea erau viciile pe care moraliștii i le atribuiau 
împăratului, uitând de setea de sânge a predecesorilor săi. 

— Uite ce-am ajuns, Aurelius! Trebuie să cer bunăvoința maselor, ca un 
demagog fără scrupule! Cândva aveam cu totul alte idealuri. Îţi amintești? Aş 
fi vrut să reinstaurez Republica... 

— Când ai o meserie ca a ta, Cezar, idealurile sunt un lux pe care foarte 
rar ţi-l poţi permite, îi replică patricianul. 

— Te invidiez, Aurelius: tu nu ai nevoie de nimeni, nici măcar de împărat. 
În schimb, eu sunt acela care trebuie să-ți ceară ajutorul. Tonul vocii lui 
Claudius era sincer. Nu este o rușine să ceri ajutorul cuiva, chiar dacă ești un 

zeu viu. Jupiter nu a cerut, oare, și el ajutorul altor zeități pentru a-i învinge 
pe Titani? veni împăratul cu un exemplu inteligent ales. Așa că, să vorbim pe 
față: mi-a ajuns la ureche informaţia că ai rezolvat strălucit câteva cazuri 
misterioase de crimă... 

— Credeam că astea au fost situaţii pur personale, se miră patricianul. 

— Prietene, ai chef de glume. La Roma, până şi zidurile au urechi. Şi, de 
altfel, sunt eu împărat sau nu? Poate că am și eu nişte iscoade pe aici, 
primprejur... 

Aurelius zâmbi. Nu se îndoia că divinul Cezar cunoştea destul de multe 
secrete, poate chiar mai multe decât prietena lui, Pomponia, matroana cea 
mai bine informată din toată Roma. 

— A venit vremea să-mi plătești lecţiile acelea de etruscă, senator Statius! 
Află cine l-a eliminat pe Chelidon, dă-l pe mâna plebei și vei contribui la 
salvarea Imperiului! 

— Mă voi strădui, Claudius. Dar cu o singură condiţie. 

— Cum? se încruntă în glumă bătrânul. Cine ești tu ca să-i pui condiţii lui 
Claudius, zeul? 

— Senatorul Publius Aurelius Statius, născut liber, cetățean roman, 
răspunse prietenul său, zâmbind. 

— Aşadar, care este condiţia ta? 

— Să fac ancheta așa cum știu eu, fără amestecul nimănui. 

— Aşa să fie: din clipa aceasta, eşti procurorul meu și cuvântul tău este și 
al meu. Vale, Aurelius! 

— Vale, Caesar! îşi luă rămas bun Aurelius, gata să iasă din încăpere. 

— Şi mai repetă verbele limbii etrusce! îl auzi pe Claudius strigând în 
urma sa. Întotdeauna ai fost bâtă la gramatică! 

A şasea zi înainte de Nonele lui iunie 


— Ce ştire îngrozitoare, ce nenorocire funestă, ce belea 
înspăimântătoare! 

— Haide, Pomponia, nici măcar nu-l cunoșşteai! protestă Aurelius, uimit 
de disperarea matroanei, cauzată de moartea campionului. 

— Am asistat la toate spectacolele lui şi ăla şi-a găsit să se lase ucis 
tocmai atunci când nu eram şi eu de faţă! A trebuit să aflu de la Domitilla, 
gândeşte-te! 

— Ah, nu mă duci tu pe mine, Pomponia. Sunt sigur că tu știi despre 
Chelidon mai multe decât ar putea ști orice Domitilla, o stârni patricianul, 
sigur că femeia aceea planturoasă era gata să-i ofere orice informaţie pe 
care o avea doar ca o compensație la absenţa ei de neiertat din tribuna 
arenei. 

— Tocmai În ziua aceea trebuia să plec din Roma! Dacă asta nu-i ghinion... 
Ce mă întrebai, dacă știu ceva despre Chelidon? Sigur că da! Săraca Nissa... 

— Nissa? Aurelius era sigur că mai auzise cândva numele acela: poate o 
hetairă, poate o dansatoare... 

Servilius, până atunci redus la tăcere de sporovăiala soției sale, interveni 
pe neașteptate: 

— Actriţa, steaua teatrului de pantomimă! Era ceva între ea şi Chelidon... 
toată Roma era la curent cu asta. Dar tu unde trăieşti, Aurelius, nu pe lumea 
asta? întrebă el mirat. 

Necunoscând lucruri atât de importante, patricianul se grăbi să ceară mai 
multe amănunte. 

— Nissa este mimul cel mai faimos al teatrului lui Pompei; la fiecare 
spectacol al ei este o îmbulzeală teribilă. Este atât de senzuală încât... începu 
Servilius, arătând printr-un gest abia schiţat că ar fi dorit să discute mai 
multe despre aceasta, dar departe de urechi indiscrete. 

— Da' tu ce știi despre toate astea? interveni pe un ton inchizitorial 
Pomponia, bănuitoare ca întotdeauna. Sper că nu te-ai dus s-o vezi fără 
mine! 

Servilius se prefăcu indignat, în timp ce-i făcea cu ochiul lui Aurelius. 

— Da, Nissa este de-a dreptul nerușinată, le explica între timp 
atotștiutoarea matroană. Interpretează scene erotice care nu mai lasă loc 

nici unui dram de imaginaţie și nu termină vreodată un tablou cu vreo haină 
pe ea. Oho, nu poți să zici că îți place, continuă, apoi, adresându-se soţului ei. 
Este atât de vulgară încât devine supărătoare; în plus, are picioarele 
strâmbe. 

— Dar tu de unde ştii? întrebă Servilius cam iritat. 

— Am văzut spectacolul împreună cu Domitilla, când tu erai plecat să 
rezolvi treburile acelea de la Praeneste. Într-adevăr ordinară, Nissa aceea! 
Oricum, nu neg că are oarecare succes la public: eram acolo vreo douăzeci 
de mii de spectatori în seara aceea. Să fi auzit ce fluierături! 

— O divă a pantomimei erotice și un campion al arenei... frumoasă 
pereche! fu de părere Aurelius. 

— lubirea rămâne iubire, îi apără Pomponia pe cei doi. 

In clipa aceea, o servitoare își făcu sfioasă apariţia, anunţând-o pe 
stăpână că veniseră croitoresele pentru proba la rochia cea nouă. Pomponia 
dispăru imediat, urmând-o pe sclavă, în timp ce Servilius răsufla ușurat. 

— Pe toţi zeii din cer, era cât pe ce să mă dau de gol! exclamă soţul 
matroanei, ștergându-și fruntea de sudoare. Uite ce este, nici gând să plec la 
Praeneste în noaptea aceea. Am inventat o scuză ca să n-o supăr pe 
Pomponia... mă rog, mărturisi el, printre cei douăzeci de mii de spectatori 
mă aflam și eu. Din fericire, nu ne-am întâlnit... 

Aurelius râse, gândindu-se la prietenul său care, pe ascuns şi cu mii de 
precauţiuni, se ducea să vadă spectacolul acela deşucheat, în timp ce soţia sa 
se bucura liniştită de el aşezată în primele rânduri ale sălii. 

— Nici vorbă de picioare strâmbe, ar trebui s-o vezi cum se mișcă! Chiar 
voiam să te întreb - și Servilius vorbi pe un ton scăzut, cu un aer de 
complicitate - dacă, într-una din serile astea, tu și cu mine... Am putea găsi 
un pretext, ce știu eu, niște documente juridice care trebuie studiate mai pe 
îndelete. Așa am putea merge s-o vedem împreună pe micuța actriţă! 

— Poţi conta pe mine, Titus Servilius, dar să nu afle cumva Pomponia că 
mă jupoaie de viu! 

— Nissa va avea spectacol chiar peste două zile. 

— Perfect. Nu trebuie să faci tu rost de bilete, am eu locuri rezervate, 
spuse patricianul, dacă le arăt legitimaţia din bronz. 

— Voi, senatorii, vă bucuraţi de toate înlesnirile! 

— Grozave înlesniri; astăzi trebuie să mulțumeşști zeilor Olimpului dacă 
mai găsești loc pe o bancă, în spatele celei a liberților imperiali! glumi 
Aurelius și plecă. 

Pe când traversa atriumul înspre ieşire, mâna grăsuţă a Pomponiei îi făcu 
semn din spetele unei perdele. 

— Ei, Aurelius! îl strigă ea cu un aer prudent. Voiam să te sfătuiesc să te 
duci s-o vezi pe actrița aceea. Este un spectacol grozav, o să-ţi placă! Voiam 
să-ți spun asta fără ne audă Servilius: știi cum este, n-aş vrea să-i vină vreo 
idee și cum este el cam înaintat în vârstă... O fac pentru binele lui, mă 
înţelegi? 

— Pomponia, grija ta pentru el este demnă de toată lauda, o asigură 
senatorul cu un zâmbet. Stai liniștită, n-am să suflu nicio vorbuliţă! 

IV 


A cincea zi înainte de Nonele lui iunie 


Lectica se opri la poalele colinei Oppius, în dreptul lungului zid din 
cărămidă al arenei Ludus Magnus. 

Cazarma gladiatorilor nu se deosebea prea mult de o tabără de instrucție 
militară, în afară de faptul că disciplina aplicată între zidurile sale era mai 
aspră chiar decât cea impusă legionarilor pe front. Cine se vindea arenei, 
semnând un contract, aparținea cu trup și suflet lanistului, așa cum un 
stăpân dispune întrutotul de sclavul său: gladiatorul accepta să fie pedepsit, 
torturat și chiar ucis. Și totuși, mulți semnau cu plăcere. 

Sclavul ab admissione deschise larg ușa de îndată ce crainicul strigă: 

— Deschideţi nobilului Publius Aurelius, senator al Romei! 

Aurelius intră cu mare pompă, urmat de Castor, de Servilius şi de un cârd 
de servitori. Doctores erau deja aliniaţi, alături de micul amfiteatru din lemn 
folosit pentru repetițiile făcute înaintea luptelor. Erau foşti luptători care 
rămăseseră în viaţă, și acum continuau să lucreze acolo pentru a-i instrui pe 
noii recruți: într-adevăr, înainte ca un aspirant la gloria de campion să apară 
în faţa publicului, trebuia să se supună timp de luni, uneori chiar ani, unei 
ucenicii foarte dure sub supravegherea acestor antrenori neînduplecaţi, 
hotărâți să-i facă pe recruți să treacă prin aceleaşi chinuri pe care, cu multă 
vreme în urmă, şi ei trebuiseră să le îndure din partea altor doctores. 

Lanistul Aufidius îl întâmpină pe Publius Aurelius cu o politeţe 
slugarnică. Era un bărbat gras şi onctuos, cu corpul acum îngreunat de 
vârstă şi cu ochi severi care exprimau o siguranţă arogantă: 

— Porunceşte şi porunca își va fi îndeplinită, nobile senator. Împăratul 
mi-a ordonat să-ți stăm cu toţii la dispoziție și să facem orice vei dori. Ți-am 
pregătit o gustare în apartamentele mele... 

— Mulţumesc, i-o reteză scurt Aurelius vrând să-l țină la distanţă. Mai 
întâi, însă, aș vrea tare mult să fac un tur al cazărmii. Ce este în clădirile de 
acolo? întrebă el arătând spre un pavilion cu aspect lugubru care mărginea 
spaţiul arenei de antrenament. 

— Este refectoriul cazărmii; atleţii iau acolo masa împreună. 

— În seara din ajunul unei lupte, mulţi dintre cei pasionaţi de acest 
spectacol vin să le țină tovărășie, preciză Servilius. Eu însumi am luat parte 
la ultima /ibera cenaa atleţilor. 

Aurelius dădu din cap în semn de confirmare. Aflase și el că era obiceiul 
ca gladiatorii, care păstrau un regim alimentar strict, să fie ospătaţi în ziua 
dinaintea jocurilor: era o masă bogată care pentru mulţi avea să fie și ultima. 

— Îmi amintesc că, în seara aceea, etiopienii nici nu se atinseseră de 
mâncare... părea că, săracii de ei, aveau niște presimţiri sumbre! își aminti 
cavalerul. 

— Ah, aceia! interveni Aufidius. Știam eu că n-o să facă faţă, erau luptători 
slabi. Pe de altă parte, arătau bine, așa încleștaţi în lupta cu britanele, și 
numărul lor a avut mare succes! 

— Păcat că actorii nu mai pot să ne spună și ei ceva, comentă, acru, 
Aurelius. Îți aduci aminte dacă era şi Chelidon de față la banchetul acela? 

— Sigur că da şi mânca din toate bucatele, cu mare poftă. Nu același lucru 
se poate spune despre adversarul său, Quadratus: un nepriceput care, cu 
siguranță, nu va avea o viață prea lungă. Cu un asemenea noroc nu te 
întâlneşti de două ori în viață. Când mă gândesc că prostul ăla încă mai 
trăiește, în timp ce atletul meu cel mai bun zace pe masa de la morgă... 
Găseşte-| pe cel care i-a făcut felul, nobile senator, şi îi iau beregata eu, cu 
mâinile mele. Dacă ai şti cât am pierdut la pariuri! 

— Neplăcut, încheie discuţia patricianul, pe un ton glacial. Aufidius, 
obișnuit să aibă de-a face cu oameni de vază, încetă imediat cu tânguielile și- 
i conduse pe vizitatori pe platoul acoperit cu nisip, unde erau instalate 
aparatele pentru antrenamentele gladiatorilor. 

— Acestea sunt prăjinile care servesc la creșterea reflexelor, explică 
lanistul. La baza acestor pari, după cum poţi vedea, sunt înfipte nişte bâte 
rotative: luptătorul trebuie să ajungă să lovească ţinta, ferindu-se în acelaşi 
timp de aceste obstacole. Când ucenicul este destul de sprinten, bâtele 
acestea din lemn sunt înlocuite cu nişte săbii ascuţite... Este suficientă o 
singură greşeală și-și pierd un picior! După cum vezi, în şcoala mea, oamenii 
nu sunt trataţi ca vitele într-o măcelărie și nu sunt antrenați doar ca să se 
lase sfârtecați; eu trimit în arenă atleți bine pregătiţi, capabili să ofere un 
adevărat spectacol, la cel mai înalt nivel: viaţa - în afară de o mică avere, 
bineînţeles - este premiul pentru cei mai buni, iar moartea, un risc asumat 
de la început... Sigur, şi eu trebuie să fac față anumitor pierderi: lăudăroși, 
soldaţi fanfaroni, neputincioşi, oameni de care este mai bine să scapi de la 
început, pentru că amatori se găsesc peste tot. Chiar fără a-i pune la 
socoteală pe cei condamnaţi și pe prizonierii de război, este o coadă lungă 
de tot a celor care ar vrea să intre la școala mea. Totuși, selecția este dură și 
cei mai slabi nu rezistă nici măcar la antrenamente. Chelidon, însă... deși nu 
folosea în luptă sica, așa cum fac de obicei tracii, am văzut încă de la început 
că avea stofă de învingător! 

— Aşa este, uităm deseori că jocurile au apărut ca să scoată în evidență 
triumful asupra armatelor inamice. Popoarele învinse erau obligate să lupte 
cu armele tradiționale din ţara lor, așa cum era scutul concav pentru 
samniţi... 

— Sau carul de luptă pentru esedarii, devenit la modă după cucerirea 
Galliei, interveni Servilius. 

— Acum, însă, sunt la modă bătăliile navale. Se spune că însuși Claudius 
ar avea de gând să organizeze un asemenea spectacol uriaș pe lacul 
Fucinum, înainte de a-l deseca! Ar întrece chiar și naumachia lui Augustus... 
le spuse Aufidius cu mândrie. 

Departe de a fi la fel de entuziasmat ca el, Aurelius privi nedumerit în 
jurul său: 

— Un lucru nu înţeleg eu, Aufidius. De ce, aici, unde sunt antrenați cei mai 
buni luptători din lume, se văd atât de puţine arme? 

Lanistul îl privi uimit: cum de lumea nu ştia asemenea lucruri? 

— Oamenii nu au acces liber la săbii, nobile Statius. Așa violenţi și nervoși 
cum sunt, la cea mai mică gâlceavă ar fi în stare să se ucidă Între ei... 

— În loc să aştepte cuminţi să moară în fața publicului, îl ironiză 
senatorul. 

— Chiar aşa! îl aprobă pe un ton serios Aufidius, fără să simtă sarcasmul 
din cuvintele patricianului. Doar eu și sclavul care trebuie să ascută armele 
avem cheile armurăriei. Dar, vino, îți arăt și sanarium, locul în care îi 
îngrijim pe cei răniţi. Aici, însă, adunăm „murdăria care se dă jos”, adică 
nisipul folosit de gladiatori ca să-și șteargă sudoarea și uleiul cu care își ung 
corpul ca să facă pielea lucioasă și să nu poată fi apucaţi cu ușurință de 
adversari. Acest nisip are faima de a fi un leac împotriva tuturor bolilor, așa 
că îl vindem pe un preţ destul de bun... 

Senatorul ascultă cu o strâmbătură dezgustată, înfiorându-se doar la 
gândul că amestecul acela scârbos de ulei, ceară, sudoare și praf din arenă 
era considerat de o mulțime de oameni nu doar ca un fel de talisman, ci ca 
un medicament puternic, fiind folosit ca atare. 

— Acolo, în spate, este spo/iarum, morga... 

— Corpul lui Chelidon se mai află acolo? întrebă, curios, Aurelius. 

— Da, nobile Statius, răspunse lanistul. 

— Vreau să-l văd şi trimite pe cineva să-l cheme pe medicul care l-a 
examinat, ordonă patricianul. 

Corpul zăcea, deja spălat, pe o masă din lemn. De jur împrejur, 
îngrămădite pe pardoseală, așteptau să fie înmormântate într-o groapă 
comună zeci de cadavre marcate cu fierul roșu: acesta era sistemul prin care 

lanistul se asigura că vreun laş nu putea evada, prefăcându-se mort. Aurelius 
îşi luă ochii, dezgustat, de la această priveliște. 

În aceeași clipă, o tuse uşoară anunţă prezenţa lui Crisippos. Pe sub 
mustăcioara sa îngustă, buzele subțiri ale medicului se arcuiau într-o 
strâmbătură de suficientă plină de ifose. 

— Care este cauza morţii? îl întrebă senatorul pe încrezutul chirurg, 
căutând să adopte un ton cât mai neutru. Dar atitudinea trufașă a medicului, 
care exprima până în vârful unghiilor îngâmfarea tipică a elenilor, nu-l putea 
face pe senator să i se adreseze cu oarecare respect. 

— După cum ştim cu toţii, în corp există patru umori, care trebuie să se 
afle într-un echilibru reciproc, recită arogantul felcer. Sângele, bila galbenă, 
bila neagră... 

— Şi saliva, completă senatorul ca să-l mai grăbească. Vreau un răspuns 
precis, nu o lecție de anatomie. 

Crisippos făcu un gest de nemulțumire pe care încercă să și-l corecteze 
imediat. Neghiobul acela în togă avea, desigur, impresia că se pricepe la 
medicină. l-ar fi plăcut să răspundă în versuri, dar era vorba despre un 
procuror al împăratului şi împăratul era acela care plătea lefurile. 

— Am examinat cadavrul fără a găsi nimic, cu excepţia câtorva julituri pe 
gât şi pe braţe; Chelidon și le putea face în timp ce cădea. Poate că o umoare 
din afară a pătruns în corp, stricând echilibrul... 

— Vorbeşte mai limpede! Vrei să spui că o otravă? 

— Este doar o presupunere, în lipsa altor urme. 

— Aşadar, nu știi! răbufni patricianul. 

— Nu, răspunse cu răceală Crisippos și nu mai scoase nicio vorbă. 

Aurelius reflectă în sinea lui: școlile acelea imperiale aveau cei mai buni 
medici, totuși nu întotdeauna te puteai bizui pe ei. Ba, chiar, dimpotrivă... 

— Crisippos, după tine, eu câți ani am? întrebă el pe neaşteptate. 

Grecul îşi încreţi buzele şi se apropie de Aurelius ca să-i examineze faţa 
interioară a pleoapelor. 

— Viaţă neregulată, mult vin, alimente grase, femei nenumărate, multe 
vicii, totul compensat, însă, de o sănătate de fier și de un permanent 
exerciţiu fizic... Cam patruzeci, aş zice eu, chiar dacă încerci să arăţi mai 
tânăr, dădu medicul un diagnostic în cele din urmă. Şi ai reuși cu adevărat, 
dacă vei da mai multă atenţie ficatului. 

Patricianul mâărâi, nemulțumit că i se putea ghici vârsta atât de ușor. 
Crisippos ştia ce vorbeşte, nu era nicio îndoială. Prin urmare, după 
îngâmfatul medic, fusese la mijloc o otravă... Și totuși, până la începerea 
luptei, Chelidon părea într-o formă de zile mari: cum ar fi putut vreo 

substanță toxică să provoace un efect atât de puternic la distanță de ore 
întregi și exact la momentul potrivit? 
e 

Încă gândindu-se la toate aceste lucruri, senatorul îşi ajunse din urmă 
însoțitorii. 

— Să începem de îndată interogatoriile; avem timp până la amiază. 

— Sunt sigur că Aufidius a pus să ni se pregătească ceva bun de mâncare, 
îi atrase atenţia lacomul Servilius. 

— Nici vorbă de aşa ceva, vreau să mănânc împreună cu gladiatorii: ca să 
cunoşti caracterul oamenilor, nimic nu este mai indicat decât să-i observi în 
timp ce mănâncă, îl lămuri senatorul. 

— Zei din cer, să mâncăm la grămadă cu ei! gemu bravul cavaler, ţinându- 
se cu mâinile de stomac. Nu era un secret pentru nimeni că regimul 
alimentar al gladiatorilor, deşi bogat în alimente hrănitoare, nu dădea prea 
mari satisfacţii unui gurmand. 

— Lanistul va fi dezamăgit, stăpâne, dacă nu-i onorezi invitaţia, interveni 
Castor. Mi-aş permite să-ţi sugerez ca măcar cavalerul să accepte invitația, în 
timp ce tu, în sala de mese, vei putea să studiezi în linişte şi în profunzime 
psihologia mirmillonilor. 

Servilius îl privi lung pe grec, cu o caldă recunoştinţă: Castor va avea o 
tunică nouă în seara asta, se gândi Aurelius, intrând în cămăruţa pe care 
Aufidius i-o pusese în grabă la dispoziţie pentru a vorbi cu retiarii. 

Dintre toţi gladiatorii, retiarii erau aceia care, cu siguranță, o cunoșteau 
cel mai bine pe victimă; și nu trebuia scăpat din vedere nici faptul că ei nu 
luptaseră niciodată cu el și ar fi putut chiar lega cu campionul o relaţie de 
prietenie, acest lucru fiind interzis cu desăvârșire gladiatorilor care urmau 
să lupte unul împotriva altuia. 

— Să intre primul! porunci senatorul și văzu înaintând înspre el un 
bărbat încordat şi parcă bănuitor care își ținea ostentativ privirile aţintite în 
jos. Ca să-l mai liniştească, patricianul îi oferi o cupă din vinul pe care-l bea 
el. 

— Mulţumesc, nu: beau doar posca. Vinul înnegurează mintea și 
încetinește reflexele. 

Aurelius admiră îndărjirea fără margini cu care omul voia să se menţină 
în formă: posca, o băutură cu apă acidulată, potolea, desigur, setea, dar nu 
era, cu siguranţă, prea plăcută la gust. 

— Cum te cheamă, retiarule? 

— Eliodorus, nobile senator. 

Omul răspundea cât putea de scurt, remarcă Aurelius, expunându-se cât 
mai puţin posibil, de parcă lupta în arenă... 

— Cum dete-ai făcut gladiator? 

— Vin dintr-o familie de siculi din Herbitas, din munţii de pe lângă Etna. 
Ai mei erau foarte săraci și eu, încă de mic copil, mă pricepeam destul de 
bine la lupte; aşa că m-am hotărât să risc. M-am angajat aici și acum am un 
contract bun: dacă nu-mi rămân oasele pe aici, mă întorc pe insula mea 
putred de bogat. 

— Văd că vorbeşti foarte limpede, îl lăudă senatorul. Spune-mi, sunt mulţi 
cei care vin, la fel ca tine, din provincie, cu speranţa că vor putea să câștige 
ceva bani de pe urma luptelor? 

— Mulţi. Din satul meu eram şase, acum n-am mai rămas decât eu: ceilalţi 
s-au lăsat prea ușor duși de val; în meseria asta, însă, trebuie să fii rece ca să 
nu dai piept cu moartea. 

— Ce părere aveai despre Chelidon? 

— În lupta era extraordinar, nimeni nu ştia să mânuiască la fel de bine ca 
el plasa şi tridentul. Totuși, nu ar fi rămas în viaţă după anii aceștia de lupte: 
îndemânarea din arenă nu este suficientă, după cum am mai spus. Era prea 
sigur pe el şi, mai devreme sau mai târziu, l-ar fi păcălit careva. Oricum, am 
acum un concurent mai puţin... 

— L-ai văzut cum a căzut la pământ? 

— Nu, luptasem cu puţin timp înainte şi, de fiecare dată când mă întorc în 
subterane, vreau să stau singur, ca să-mi recapăt controlul asupra mea. Şi, 
apoi, nu mă amestec în treburile altora; am destul de mult de lucru 
străduindu-mă să rămân în viaţă. 

Aurelius se posomori: dacă toți atleţii erau la fel de vorbăreţi ca 
Eliodorus, nu spera să afle prea multe de la ei. 

— Următorul! strigă patricianul și văzu apărând în faţa lui un bărbat 
bondoc și spătos, mai mult lat decât înalt, cu o gură cărnoasă peste care 
atârnau două mustăţi enorme. 

— Numele? 

— Hercules! tună cel întrebat, cu un accent barbar. 

— Vorbeşti latina? îl întrebă patricianul cu îndoială. 

— Nu trebuie latin: eu puternic, eu sarmat, eu gladiator! 

— ÎI cunoşteai pe Chelidon? 

— Chelidon puternic. El mort acum, eu mai puternic decăt toţi! 

— Unde erai când el a căzut la pământ? 

— Uh? făcu Hercules, încruntându-se. 

— Ştii ceva care... începu senatorul. 

— Uh? repetă sarmatul, fiind clar că avea probleme cu limba romanilor. 

Descurajat, patricianul îl dădu afară cu un gest: asemenea discuţii nu l-ar 
fi dus, cu siguranţă, la vreun rezultat. 

După ce ieși Hercules, intră Castor, urmat de un băiat frumos, cu un aer 
dezgheţat, cu cârlionţi blonzi, frumos aranjaţi de mâna unui frizer priceput. 

— Ave, nobile Statius! salută noul venit, ridicând braţul perfect înțepenit. 
Gallicus, la dispoziția voastră! 

— Vorbești foarte bine latina, se miră Aurelius. 

— Sunt din Augustodunum. S-ar putea să te surprindă, dar am aflat de 
civilizaţie şi prin părţile acelea, răspunse tânărul pe un ton sarcastic. 

— Ştiu, zâmbi Aurelius. Din ţinutul vostru sunt aprovizionat cu cervesia şi 
cu grăsimea aceea galbenă pe care o produceţi voi din laptele de vacă. Aici, 
la Roma, oamenii nici nu vor să audă de așa ceva, totuși am avut un mare 
succes dând ordin bucătarului meu să o folosească în locul uleiului, pentru 
ca alimentele să se rumenească frumos! 

— Rafinatul senator Publius Aurelius să bea cervesia și să guste din 
alimentele celților! Cine ar fi crezut așa ceva? Nu mai lipsește decât să porţi 
şi nădragii noștri lungi... 

— Te rog, nu, sunt prea incomaozi; îţi vine să înnebuneşti când îţi simţi 
picioarele învelite în stofă, glumi Aurelius. Oricum, nici eu nu mă aşteptam 
ca un gladiator din Gallia de peste Alpi să vorbească limba latină curată, de 
pe vremea lui Cicero. Unde ai învăţat-o? 

— La școală. Eram sclavul unui mare bogătaș din provincie și el m-a dat la 
şcoală. În casa lui aveam parte de multe privilegii: în casă la el aveam voie 
să-i port hainele, să stau cu el la masă şi chiar să dorm în patul lui, râse 
Gallicus, făcând cu ochiul. 

— Înţeleg... Şi cum se face că favoritul unui mare bogătaș luptă în arenă? 

— Fata stăpânului era foarte drăguță și, pe neaşteptate, am confundat 
aşternutul ei cu acela al tatălui. Și, mai mult, dat fiind că mărinimosul meu 
stăpân îmi promisese o sumă mare de bani la moartea sa, n-am mai avut 
răbdare și am luat banii fără să mai aştept să moară el. Acum, mă aflu aici ca 
să-i pot da înapoi... după cât se pare, pasiunea stăpânului pentru mine era 
mai puţin arzătoare decât cea pe care o avea pentru sesterți! 

— Totuşi, parcă nu s-ar părea că o duci prost... 

— Ei, sunt cam slab, față de namilele alea, dar te asigur că, la jocuri, 
sprinteneala este mai importantă decât forţa. Ştiu să scap ca un dihor de 
loviturile de sabie ale adversarilor şi, până acum, am avut noroc. Încă două 
luni și o şterg de aici, liber, fără nicio datorie și cu ceva economii puse 
deoparte. 

— ÎI cunoşteai pe Chelidon? 

— Cum să nu! ne întâlneam des, chiar şi afară din cazarmă. Jucam zaruri, 
mergeam la bordel... 

— Puteţi ieși liber? întrebă, uluit, Aurelius. 

— Sigur că da, învingătorul trebuie, totuși, să-și sărbătorească victoria! 
Aici, când se face câte un antrenament mai special, tot ce are mai bun Roma 
vine să caște gura și nu-ţi spun ce chiote scot cucoanele! Primim vizite, 
uneori chiar invitaţii acasă la vreo familie bogată; fără a mai pune la 
socoteală că vlăstarele lumii bune din Roma se întrec să ne însoţească atunci 
când plecăm la vreo petrecere. 

— Unde mergeţi de obicei ca să vă faceți de cap? 

— Depinde; la taverna lui Niobe sau la vreo petrecere privată. Câteodată 
ne cheamă ca să luptăm în fața mesenilor, la anumite banchete 
simandicoase: accept cu plăcere asemenea invitaţii pentru că, în felul acesta, 
cunosc oameni de vază şi asta s-ar putea să-mi servească într-o zi. Nu am de 
gând să fac munca asta scârboasă toată viața! Chelidon era, desigur, 
preferatul: se întreceau care mai de care să-l aibă acasă. 

— Spune-mi, ar fi cineva în cazarma asta care ar fi avut vreun interes să-l 
ucidă? 

— Cineva? Poate vrei să spui toți! Secutores, tracii, mirmillonii, samniţii... 
la fiecare tragere la sorți a adversarilor, riscau să lupte cu el! 

— Dar nu şi voi, retiarii... obiectă Aurelius. 

Confruntarea tipică de la jocuri consta tocmai în lupta retiarului 
împotriva unui trac înarmat cu sabie scurtă și cu scut sau unui gladiator 
specializat în alt tip de armă. Niciodată, însă, nu luptau între ei doi retiari, 
adică doi atleți înarmaţi amândoi cu plasă și cu trident. 

— Nobile senator, îţi arde de glume, continuă Gallicus. Este adevărat că, 
tocmai din cauza aceasta, retiarii trăiesc în celule separate și nu se amestecă, 
aşadar, cu ceilalți; totuși, nu trebuie să crezi că ne înţelegem prea bine. 
Chelidon era campionul şi acum când este mort, cresc posibilităţile fiecăruia 
dintre noi de a-i lua locul! 

— Tu vrei asta? 

— Nu, nu mă interesează să fiu eu numărul unu. Încerc, mai degrabă, să- 
mi păstrez o poziţie decentă și anumite avantaje: în sensul acesta, Chelidon 
îmi era mult mai folositor în viaţă. 

— Eşti cu adevărat un tip descurcăreț. Nu cred că mai sunt mulţi ca tine 
în cazarmă... 

— Oh, aici este o adunătură de mari idioţi, buni numai să înfigă sabia în 
adversar. Mai interesează-te și o să vezi că am dreptate! încheie Gallicus, cu 
o privire complice care îi displăcu profund senatorului. 

— Un băiat isteţ, aprecie Castor. Aș vrea să-l cunosc mai bine. Te-ar 
deranja dacă lipsesc puţin? 

„Castor este pe cale să-şi mai facă un prieten, se înţelege de la sine că 
printre escroci ca el”, gândi Aurelius. „Pe toţi zeii, cine știe ce-ar putea pune 
la cale ăștia doi dacă se unesc!” 

— Lăsaţi să intre altul, ordonă el resemnându-se cu stoicism. 

e 

— Şi aşa, Turius, spui că ai fost prieten cu Chelidon... Eşti primul dintre 
cei de aici care este de acord cu asta! se miră Aurelius. 

— Exact așa. Omul negricios, cu fața uscăţivă, părea destul de intimidat 
aflându-se în faţa senatorului: răspundea grăbit, frământându-și mâinile de 
parcă umblase cu ele prin urzici şi tot timpul se bâțâia de pe un picior pe 
celălalt, într-un fel de balet enervant care ar fi scos din sărite chiar și o 
persoană mai calmă decât Aurelius. 

— Ceilalți voiau să-l vadă mort, nobile Statius, dar de vină era invidia, 
doar invidia. Chiar și Gallicus, filfizonul ăla cu părul creţ care alerga după el 
ca o umbră, și el ar fi fost gata să-l vândă pentru doi bani... declară el, fără să 
se oprească nicio clipă din legănatul lui nervos. 

— Chelidon, însă, era de acord cu asta, îl contrazise patricianul. 

— La început, nu. Dac-ai şti de câte ori şi-a bătut joc de zulufii lui mânjiţi 
cu săpun parfumat! Se distra pe seama lui și, deseori, ca să-și bată joc de el 
în faţa tuturor, îl întreba de ce nu lupta cu un calamistrum de încreţit părul, 
în loc de trident. Râdea de el, imitând cum vorbea el latineşte ca o 
femeiuşcă; şi, într-o zi, tot ca să-şi bată joc de el, i-a adus chiar în cameră 
unelte de frizer! Dar, după aceea, prin lingușiri și șmecherii, Gallicus a reușit 
să-i intre pe sub piele, ducându-l de râpă. Eu îi spuneam mereu: „Chelidon, 
nu mai pleca noaptea în oraş, odihneşte-te, trebuie să te menţii în formă, o 
lovitură de sabie și ești mort, gândește-te la familia ta”. El, nimic: mereu 
intra în belele, împreună cu zăpăcitul ăla! 

— Familie? Chelidon nu avea rude; mi s-a spus că toţi ai lui fuseseră uciși 
în Tracia, în timpul unui atac al barbarilor... 

— Aşa afirma el, dar atunci când era beat mort începea să trăncănească... 
vorbea despre Forum Gallorum, în clipele acelea, nu despre Tracia. 

Forum Gallorum: un târgușor din Gallia de dincoace de Alpi, nu departe 
de Mutina... ce putea avea de-a face marele gladiator trac cu orășelul acela 
pierdut de pe Via Emilia? 

— Spune-mi tot ce știi despre el, Turius, chiar dacă lucrurile acestea nu ţi 
se par importante! 

Atletul păru să şovăie: 

— Nu ştiu altceva, nobile senator, în afara faptului că oamenii care se 
aflau în jurul lui nu urmăreau altceva decât să-l exploateze. Lumea arenei 

este urâtă: nu este loc în ea pentru sentimente frumoase, încheie el și oftă 
rușinat. 

— Sincer să-ţi spun, Turius, mă miră că am găsit în lumea aceasta a 
gladiatorilor un om atât de sensibil ca tine. Cum de ai ajuns în meseria asta? 

— Fusesem condamnat la moarte: am fost lăsat să aleg între eșafod și 
munera, aşa că, iată-mă aici. 

Aurelius se simţi cuprins de un val de compasiune: un biet om, aruncat 
pradă fiarelor pentru că furase un codru de pâine... Simţi milă pentru omul 
acela plin de bun-simţ, nevoit să facă un lucru îngrozitor ca să poată rămâne 
în viață. 

— De ce anume ai fost acuzat? vru să afle el. 

— Paricid, mărturisi retiarul, calm. Mi-am ucis tatăl și fratele cu o secure, 
după care i-am tăiat pe amândoi în bucăţi. 

— Dar de ce? Ce-ţi făcuseră aceşti oameni? întrebă patricianul, 
încremenit de uimire. 

— Nimic, dar nu mai suportam să-i văd pe lângă mine, declară Turius cu 
un zâmbet timid, şi ieşi pe ușă, lăsându-l pe senator stupefiat, întrebându-se 
dacă avea într-adevăr capacitatea de a cunoaşte sufletul omenesc. 

La puţin timp după aceea, reapăru Castor, furios nevoie mare: 

— Ce hoț, Gallicus ăla! Am făcut o partidă de zaruri și... ia ghicește: 
zarurile lui erau măsluite! Dar eu m-am prins imediat și am scos din 
buzunar altele! 

— Şi, ce s-a întâmplat? 

— Până la urmă, nimic! Feciorul ăla de căţea și-a dat seama că și zarurile 
mele erau măsluite! 

e 

În refectoriu, era o învălmăşeală cumplită. 

În realitate, mâncarea de la comun se dovedise a fi acceptabilă şi Aurelius 
avusese posibilitatea să observe pe îndelete fauna care-l înconjura. 

Campionii arenei nu păreau să fie deloc stânjeniţi de prezenţa sa: un 
gladiator, aşezat în faţa lui, se îndopa de zor fără să ridice nasul din farfurie, 
în timp ce vecinul său, un samnit, își înfigea cuțitul în hălcile de carne de 
berbec, ca şi cum ar fi împlântat o sabie în pântecul unui adversar căzut la 
pământ. 

Aurelius se ridică şi se duse să se așeze lângă un bărbat care mânca în 
tăcere, cu o concentrare aproape religioasă, mestecând cu grijă fiecare 
îmbucătură, de parcă ar fi fost din ambrozia zeilor. 

— Bună mâncarea? întrebă senatorul. 

— Delicioasă. De ieri, cea mai proastă zeamă mi se pare ceva foarte 
gustos. 

— Era cât pe ce s-o păţești, Quadratus, nu-i așa? 

Gladiatorul făcu un gest care nu mai avea nevoie de nicio explicaţie. 

— Încă nu-mi vine să cred; întotdeauna am fost atât de ghinionist... Când 
l-am văzut pe Chelidon întins la pământ... dar asta n-o să ţină mult. Mă vor 
trimite din nou în arenă și data viitoare nici măcar dacă s-ar pogori Quirinus 
din ceruri cu carul său nu ar reuși să mă scoată din încurcătură. Oricum, 
măcar acum mai trăiesc. Și mănânc. 

— Ce crezi că s-a întâmplat? 

— Mde, Parca și-a pierdut foarfecele, sau Jupiter a vrut să-și bată joc de 
mine. 

— Am impresia că gluma asta urâtă i-a făcut-o mai degrabă lui Chelidon. 

— Asta așa-i! Presimţeam eu cu o seară înainte că va trebui să mă lupt cu 
el: ar fi fost greu chiar și pentru cei mai buni dintre noi, darămite pentru 
mine! 

— Dar, de ce, tu nu eşti un campion? întrebă patricianul uimit de atâta 
modestie. 

— Eu, campion? Uită-te ce bătături am în palme: ţi se par că ar fi ale unui 
luptător? Eu m-am născut ca să lucrez pământul, nici vorbă de arenă. În 
schimb, o să ies de aici cu picioarele înainte... 

— Dar, atunci, cum de ai ajuns aici, printre gladiatori? 

— Crezi că am cerut eu să vin aici? Am fost trimis! Destrăbălata aia de 
nevastă-mea și cu ibovnicul ei. El era însurat cu o femeie plină de bani, au 
ucis-o şi s-au înţeles să arunce vina pe mine. 

— Dar tribunalul, legea... 

— Da, tribunalul! Când unul poate să cumpere doi martori... Toţi patru au 
declarat că mă văzuseră cu biata femeie cu puţin înainte ca ea să fie ucisă; 
aşa că, în doi timpi şi trei mișcări, m-am trezit în lanţuri. Din fericire, 
condamnarea era ad ludum, nu ad bestias, sau, dacă nu, m-ar fi aruncat în 
arenă chiar fără să fiu instruit! 

— Tare neplăcut, zise senatorul, gândindu-se la cele auzite. 

— A fost ca un blestem. De mic am muncit cu ziua la stăpân și 
întotdeauna luam eu ciomăgeala pentru greșelile altora. Încă de atunci, 
nimeni nu voia să stea pe lângă mine, pentru că, spunea lumea, eram 
deocheat. Apoi, femeia mea a rămas însărcinată și abia mai târziu mi-am dat 
seama că avea nevoie, ca să scape de mine, de bastardul acelui câine care m- 
a trimis aici... Acum, ei o duc bine împreună, în timp ce eu mă las măcelărit 
aici şi ştii ce spun colegii mei? Că trebuia să mor mai demult, că put deja a 
hoit! 

— Sigur că moartea lui Chelidon te-a ajutat să rămâi în viaţă! Dar, apropo, 
unde erai înainte de luptă? Nu te-a văzut nimeni... 

Gladiatorul se cufundă într-o muţenie totală. 

— Ascultă, Quadratus; să nu crezi că mă gândesc la ceva rău, dar încearcă 
să te gândeşti puţin: este mai bine pentru tine dacă răspunzi la ce te-am 
întrebat. La urma urmelor, tu eşti acela care a avut cel mai mult de câştigat 
de pe urma morții lui Chelidon... încercă să-l convingă senatorul. 

— Eram la latrină, pe vine! spuse el dintr-o suflare. Făceam pe mine de 
spaimă! Încearcă să te ţii dacă ești în stare! exclamă Quadratus, ridicându-se. 

Apoi, cu umerii căzuţi se îndreptă către celula sa, clătinând mereu din 
cap. 

V 


A patra zi înainte de Nonele lui iunie 


În dimineața următoare, senatorul Publius Aurelius Statius era întins pe 
patul de masaj, în palestră, lăsându-se în voia mâinilor pricepute ale 
preafrumoasei Nefer, sclava egipteană care îl costase o adevărată avere. 

Făcuse o baie de aburi zdravănă și, după aceea, se aruncase în bazinul cu 
apă rece ca gheaţa: acum, atingerea magică a mâinilor lui Nefer îl făcea să se 
simtă complet relaxat... În timp ce muşchii săi se lepădau de orice încordare, 
mintea lui iscoditoare avea posibilitatea să lucreze din plin. 

Totul începuse în cazarma gladiatorilor şi acolo trebuia să insiste cu 
cercetările, mai ales printre retiari. Cu toate acestea, și de la adversarii lui 
Chelidon, chiar dacă acesta nu avusese relaţii prea strânse cu ei, s-ar fi putut 
scoate ceva, sau, cel puţin, de la o persoană care, prin poziţia sa, se afla într-o 
situaţie cu totul deosebită, la Ludus Magnus... 

— Castor, am o treabă pentru tine. 

— Aş fi tare bucuros, domine, răspunse libertul, ducându-și mâinile la 
frunte, dar, din păcate, o durere groaznică de cap mă chinuie de azi- 
dimineață... 

— Păcat! Ei, o să mă descurc cu altcineva. Care dintre servitori este mai 
frumușel şi mai atractiv? Poate Tullius... 

— Tullius? Glumești? Cu faţa aia de pește fiert... Dar despre ce este vorba, 
domine? se interesă libertul, luând buretele îmbibat cu ulei parfumat din 
mâinile sclavei Nefer. Poţiunea pe care mi-a dat-o mai devreme doctorul 
Hipparhos face adevărate minuni: deja mă simt mai bine! Ce spuneai, 
stăpâne? continuă grecul, frecând cu nădejde spinarea patricianului. 

— Îmi trebuie nişte informaţii despre genul de oameni cu care se întâlnea 
Chelidon. Este o fată care... 

— Nissa! exclamă Castor imediat. 

— Nu chiar, îl corectă senatorul. La teatru o să mă duc eu ca s-o cunosc pe 
actriţa aceea. Tu, însă, o să faci niște cercetări prin cazarmă. 

— Dar acolo nu sunt femei! ripostă libertul, după care cuprins de o 
bănuială, îl privi pe stăpânul său cu o uimire nespusă pe chip. Doar nu te 
referi la Arduina, domine... Nu m-aş apropia de șerpoaica aceea nici pentru 
tot aurul din lume. 

— Nici pentru două monede? îi propuse Aurelius. 

— Ar însemna să-mi risc viaţa cu amazoana aceea pentru doi prăpădiţi de 
sesterți? Nu pui prea mare preţ pe capul meu, stăpâne: am și eu o oarecare 
valoare! îi replică, ofensat, Castor. 

— Sensibilitatea ta s-ar mai domoli dacă ar fi vorba de o jumătate de ban 
de aur? mai crescu miza Aurelius. 

— Să zicem un ban de aur şi două butelci de vin, în afară de cheltuieli, 
propuse levantinul. Pot să fac curte unei femei cu mâinile goale? Ce-ar zice 
lumea dacă secretarul marelui senator Aurelius s-ar duce în vizită la o fată 
ca un derbedeu? 

— De acord, dar limitează-te la un buchet frumos de flori: este o 
gladiatoare, nu o curtezană. 

— Ar fi o adevărată minune dacă o să ies viu de acolo! exclamă grecul, 
strecurând iute în buzunar moneda. Și, în orice caz, mă vei avea pe 
conștiință tot restul vieţii! 

(J 

La teatrul lui Pompei, spectacolul se bucurase de un imens succes. 

Chiar și după ce numărul de pantomimă se terminase, publicul roia peste 
tot pe sub portic, fredonând melodiile cântate de flautişti şi de ceilalți 
muzicanți. Mulți spectatori se opreau printre statuile marilor actriţe pe care 
Atticus însuși le alesese pentru Pompeius Magnus, atunci când acesta se 
decisese să le ofere romanilor primul teatru stabil: niciunul dintre cei care 
zăboveau în faţa formelor nemurite în marmură ale faimoaselor dive ale 
trecutului nu se putea abţine să le compare cu cele ale frumoasei Nissa, 
preferând-o cu toții pe aceasta din urmă. 

Trecuseră demult vremurile în care prezenţa femeilor pe scenă stârnea 
un adevărat scandal. Cu toate că divele fabulos plătite care urcau pe scenă 
erau considerate încă, prin lege, „persoane decăzute”, la fel ca prostituatele, 
mulțimea de admiratori le așeza pe altare și nu puţini dintre patricienii de 
viță veche se ruinaseră, lăsându-și averea pe mâinile pricepute în mângăieri 
ale unei mimula. 

— Eşti sigur că va accepta să ne primească? se frământa plin de 
îngrijorare Servilius, târându-l după el pe Aurelius către foaiere. 

— Cu siguranţă. l-am trimis un mesaj. 

— Cine ştie câte asemenea răvașe a primit! suspină cavalerul, 
neîncrezător. 

— Însă nu toate sunt însoţite de brățări din aur masiv. Fii liniştit, 
prietene, îl potoli Aurelius. La Roma, banii deschid chiar și uşile castelului lui 
Cezar; cum crezi că nu ni s-ar deschide ușa de la vestiarul unei actriţe de 
duzină? 

Titus Servilius îl urmă nerăbdător, aranjându-și în fiecare clipă, cu degete 
nervoase, puţinele șuvițe de păr cărunt care-i mai rămăseseră, într-o 
încercare zadarnică de a-şi acoperi chelia din ce în ce mai întinsă. 

În realitate, cavalerul avea toate motivele să fie destul de încordat, pentru 
că, în seara aceea, Nissa se depășise pe sine însăși: într-un spectacol în care 
toată capacitatea sa de exprimare se concentrase în limbajul corpului, 
nimeni nu putea reuși ca ea să ațâțe publicul cu gesturi de-a dreptul 
nerușinate și prin poziţii voluptoase. De mai multe ori chiar se temuse ca 
publicul întărâtat din sală să nu năvălească pe scenă sau că intervenţia 
moralistă a vreunui demnitar prea zelos ar fi putut compromite o 
reprezentaţie considerată prea obscenă. 

— Ah, tabloul acela cu Ares și cu Afrodita: numai ea îl putea interpreta 
atât de bine! Ce clasă, ce temperament! Crezi că dacă aș invita-o... îndrăzni să 
întrebe bravul cavaler. 

— Ar trebui să te sfătuiești mai întâi cu Pomponia, îl trezi la realitate 
Aurelius, arborând o indiferență totală față de măiestria provocatoarei 
mimula în arta seducţiei. 

În vremea aceasta, îmbulzeala care se stârnise în jurul vestiarelor pentru 
artişti începea, treptat, să se mai domolească. Dezamăgiţi pentru că nu 
fuseseră primiţi, admiratorii cei mai înflăcăraţi începeau să plece, nu înainte 
de a trimite câteva sărutări înspre ușa care rămânea cu atâta cruzime 
închisă. 

Când mulţimea se împrăștie, sclavul ușşier, luându-și o mină de 
complicitate mieroasă, se apropie de Aurelius și de Servilius: 

— Nissa vă aşteaptă; pe aici, vă rog! 

— Oh, Eros, Pothos, Himeros! exclamă Servilius, care nu-și mai încăpea în 
piele de atâta fericire. 

Cămăruţa în care intrară era strâmtă și actriţa, înveșmântată într-o tunică 
destul de cuviincioasă, era așezată în faţa oglinzii, înconjurată de slujnicele 
care o ajutau să se demachieze. Cu pleoapele coborâte şi cu o expresie 
fericită, femeia se lăsa în voia masajului pe care i-l făceau cosmeticienele, 
mângâind cu blândeţe un ghemotoc de blană moale care i se cuibărise pe 
genunchi. 

— Ave, nobile senator Statius, îl salută ea cu o înclinare ușoară a capului, 
deschizând puţin ochii ageri, însufleţiţi de un verde ca al șerpilor. 

În clipa aceea, blăniţa pe care Nissa o alinta se mişcă, lăsând să apară un 
botișor curios şi atent la ce se întâmpla în jur. 

— Mulţumesc pentru zgardă: lui Pufuleţ îi place tare mult, spuse actrița 
pe un ton indiferent, arătând cu degetul înspre bijuteria care-i fusese dăruită 
de Aurelius și care se lăfăia acum la gâtul micuţei manguste. 

Servilius, dorind nespus să fie şi el luat în seamă, îi dădu prietenului său 
un ghiont zdravăn pentru ca acesta să-l prezinte actriţei. 

— Cavalerul Titus Servilius, îi rosti numele patricianul, dar fata nu-l 
învrednici pe acesta nici măcar cu o privire: obișnuită să aibă de-a face cu tot 
felul de oameni, ea își dăduse seama imediat care dintre cei doi bărbați 
merita osteneala. 

— Te deranjează dacă îmi continui toaleta? îl întrebă ea pe Aurelius și, 
așezându-se mai bine pe taburet, făcu în așa fel încât tunica să-i dezvelească 
din plin picioarele. 

— Te rog, te rog, continuă, încuviinţă Servilius, grăbindu-se să răspundă 
el în locul prietenului său și înghițind în sec în faţa unei asemenea priveliști. 

— Chelidon... începu Aurelius. 

— Moartea lui a fost o grea lovitură pentru mine: chiar și numai vorbind 
despre asta, simt că trec prin chinurile Tartarului! exclamă artista, ducându- 
şi mâinile la frunte. Cum aș putea să uit așa ceva? 

— Nu păreai prea distrusă de durere în timpul spectacolului, spuse, 
ironic, senatorul care nu suporta ca actorii să joace teatru chiar și în afara 
scenei, 

— Aceea era munca mea; nu are nimic de-a face cu viața mea personală! îi 
replică tânăra, cam iritată. Ce crezi, trebuia să mă prefac în faţa a mii de 
spectatori care mă priveau cu bale la gură, în timp ce inima mea sângera 
pentru pierderea iubitului meu de neînlocuit, Chelidon! 

— Draga de ea, cât suferă... oftă Servilius impresionat la culme. 

Aurelius începea să-și iasă din pepeni; era clar că nu va reuși să 
vorbească serios cu femeia aceea în prezenţa lui Titus Servilius! 

— Titus! porunci el pe un ton sever. Nissa este însetată: adu-i nişte vin! 

— Am văzut la colţ o tavernă; mă duc acolo și mă întorc într-o clipă! 

— Doar nu vrei să-i oferi unei fete atât de distinse o poşircă de doi bani! 
la lectica mea și du-te să cumperi cel mai bun vin pe care-l au la 
thermopolium din Via Nomentana. 

— Până acolo? Dar o să-mi ia un secol drumul! se răzvrăti bravul cavaler, 
care nu concepea să nu ia parte la discuţie. 

— N-are a face. Cu cât pleci mai repede, cu atât te întorci mai repede, îi 
închise gura Aurelius, împingându-l afară din cameră. leşiţi afară și voi! 
adăugă senatorul către slujnice. 

Actriţa nu avu nimic de obiectat. Rezemându-se de pernele de pe 
canapea, strânse la piept micul animal cu un gest copilăresc și aruncă înspre 
patrician o privire nehotărâtă. 

— Şi acum, că suntem, în sfârșit, singuri, dragă Nissa, poţi înceta să mai 
joci rolul femeii cu inima zdrobită de durere, îi spuse Aurelius pe un ton 

sever. Înainte de toate, povestește-mi cu câţi bărbaţi și care erau aceia cu 
care te întâlneai, în afară de retiar! 

— Niciodată n-aș fi putut... încercă diva să spună, nu prea sigură pe ea. 

— Ascultă, draga mea, o întrerupse senatorul, plictisit, eu sunt şi 
magistrat. Ceea ce înseamnă că pot dispune în orice moment ca spectacolul 
tău fermecător să fie oprit, găsind și o acuzaţie potrivită pentru ca să fii 
biciuită pe scenă, în aplauzele publicului care te iubește atât de mult! 

— Nu poți... vru să protesteze cumva Nissa, acum mai puţin stăpână pe 
ea. 

La Roma, situaţia unei actrițe de felul ei era destul de nesigură și femeia 
ştia foarte bine că patricianul putea, fără îndoială, să-și pună în aplicare 
amenințările. 

— Și de ce, mă rog, n-aş putea s-o fac? Eşti foarte convingătoare în scena 
aceea a torturii: acolo loviturile nu sunt adevărate: chiar ţi-ar plăcea în 
realitate o asemenea situație? o îndemnă să vorbească patricianul, apucând- 
o fără niciun fel de menajamente de încheieturile mâinilor. 

— Ce vrei să ştii? întrebă actriţa, scăpând din strânsoarea lui printr-un 
gest nervos. 

Tonul său era altul: nici urmă de răsfăţ sau de fasoane; vocea ei era calmă, 
ca a unei femei de afaceri care discută despre un contract. 

— Am auzit de nişte petreceri la care mergeai împreună cu Chelidon. 
Vreau numele gazdelor și ale celor invitaţi, nu ale actorilor de duzină sau ale 
saltimbancilor... 

— Sunt persoane importante, sper că o să fii discret... Am fost de mai 
multe ori invitată la banchetele lui Sergius Mauricus. 

— Avocatul? întrebă Aurelius, cu o strâmbătură de dezgust, după care, 
văzând semnul aprobator al femeii, continuă. Cât îți plătea ca să joci în faţa 
invitaţilor săi? 

— Nobile senator, eu nu am nevoie de bani. Ştii cât primesc pentru aceste 
spectacole? Două sute de mii de sesterți, mai mult decât obţin într-un an 
întreg mulţi dintre cei catine! 

— Ceva mai puţin decât Mnestros! șuieră Aurelius, admirativ: nu era 
niciun secret pentru nimeni că bufonul cel mai faimos din Roma cerea sume 
exagerate și nici că el era pentru Messalina mai mult decât un simplu 
protejat... dar cine ar fi îndrăznit să spună pe față ceva împotriva 
împărătesei? 

— Cum se face, atunci, că acceptai să dansezi în casa lui Sergius? continuă 
patricianul pe un ton aspru. 

— ÎI cunosc pe Mauricus de mult timp; m-a apărat cândva la tribunal. 

Aurelius stătu să se gândească timp de câteva clipe: Sergius Mauricus era 
celebru nu numai ca un prinţ al tribunalului, ci și pentru că era în cârdășie 
cu oameni bogaţi și fără scrupule pe care el reușea fără excepţie să-i scoată 
nevinovaţi în orice proces. Într-adevăr, conform legii, juriştii romani nu ar fi 
putut primi bani de la niciun inculpat, deoarece era obiceiul ca, în cauzele 
privindu-i pe prieteni sau pe protejați, aceștia să fie asistați gratuit. De la o 
vreme, Însă, această cutumă fusese abandonată, așa că un client putea să-l 
recompenseze în mod concret pe cel care-l salva de condamnare, 
ajungându-se la cadouri de mare valoare. 

În cazul lui Sergius, de altfel, se părea că merita să fie angajat ca apărător, 
în ciuda faptului că trebuia recompensat regește; rareori cel care era asistat 
de el primea vreo condamnare, indiferent dacă era vinovat sau nu. Celebrul 
orator se putea baza astfel pe recunoştinţa unor prieteni puternici; în plus, 
prea multe erau secretele pe care un bun avocat le afla despre protejatul 
său, pentru ca acesta din urmă să fie în stare, cândva, să-i refuze o eventuală 
cerere de ajutor. 

Aşa că, dacă Nissa fusese amestecată în trecut în nişte afaceri nu prea 
curate, cu siguranţă Sergius păstrase câteva dovezi pentru ca s-o poată avea 
la mână: să-i ceară să joace în faţa musafirilor era, la urma urmelor, cel mai 
mărunt serviciu pe care i-l putea cere... cu atât mai mult cu cât bogatul 
avocat se bucura și de faima unei gazde excentrice. Lui și surorii sale le 
plăcea să aibă de-a face cu personaje ciudate: dansatori, bufoni, gladiatori, 
scamatori, jongleri şi alţii asemenea, făcând parte din lumea interlopă a 
Romei. 

— Am sosit! strigă în clipa aceea Servilius, apărând în prag cu două 
ulcioare devin în mână. M-am grăbit cât am putut! Am reușit să găsesc nişte 
Albanus și Erbulus, dar sunt vechi de numai șapte ani! 

— În niciun caz nu se pot compara cu ceea ce oferă familia Mauricus la 
ospeţele lor; cu toate acestea, măcar de data aceasta, prietena noastră, Nissa, 
va fi mulțumită, declară patricianul, dând semne că ar vrea să plece. 

Dar Servilius şovăia, nevrând să iasă din cameră, ca și cum era pe cale să 
rateze cea mai mare ocazie din viaţa lui. Nissa înţelese imediat ce se 
întâmpla și se apropie de el, zâmbind ispititor: 

— Ah, Titus... şopti ea cu un glas răgușit. 

Cavalerul își țuguie buzele, gata pentru un sărut și închise fericit ochii ca 
să se bucure din plin de asemenea clipe de fericire. Simţi o mângâiere caldă, 
atingerea ușoară a unei limbi aspre, răceala umedă a unui nas rece... Și se 
trezi, uluit, privind pupilele cu o privire şireată ale mangustei pe care Nissa 
i-o apropiase de față. 

Sărmanul Servilius, care se mulțumea, de fapt, cu puţin, fu foarte încântat 
de această scenă. 

— Ce femeie grozavă! încă mai murmura el pe când plecau. 

— Mai degrabă, ar trebui, înainte de a te întoarce acasă, să fii atent dacă 
nu ţi-au rămas fire de păr blond pe tunică! îl dădăci Aurelius și-și lăsă 
prietenul în faţa ușii, ocupat să curețe de pe mantie, unul câte unul, 
compromițătoarele fire de păr ale mangustei. 

VI 


Ajunul Nonelor lui iunie 


— Paris, am nevoie să știu dacă avem vreo agenţie la Mutina. 

— Nu, domine, răspunse conșştiinciosul intendent, uimit de faptul că 
stăpânul său se interesa, pe neaşteptate, de afaceri: de obicei, trebuia să 
alerge după el ceasuri întregi, până să se hotărască să verifice socotelile. 

Într-adevăr, deși patricianul adăugase la averea destul de însemnată a 
nobililor săi strămoși și activitatea, mult mai profitabilă, de armator şi de 
bancher, numărarea banilor nu prezenta un interes deosebit pentru el: 
prefera, în schimb, să-i cheltuiască de zor, cu o nepăsare aristocratică; era o 
atitudine pe care Paris, chibzuit cum era, o considera demnă de a fi 
condamnată. 

— Există un birou de-al nostru la Bononia; este orașul cel mai apropiat de 
Mutina, spuse el. 

— În cât timp ajunge acolo un mesaj și cât durează până vine răspunsul? 

— Mai mult de o săptămână, stăpâne. Totuși, dacă te grăbeşti, putem 
folosi porumbeii călători. Avem o reţea bine organizată de hulubării, în toată 
peninsula; în două sau trei zile am putea primi răspunsul. 

— Bine, vreau să știu ce legătură avea Chelidon cu Mutina şi cu Forum 
Gallorum. Le va fi ușor funcţionarilor din Bononia să ia informaţii din orașul 
învecinat: sunt dispus să ofer mutarea în Capitală a aceluia care îmi va putea 
da cele mai interesante informaţii! 

— N-o să meargă, domine, spuse Paris, clătinând din cap. 

— De ce? vru să știe Aurelius. Ştii bine și tu că ambiția tuturor 
provincialilor este să se stabilească în Urbs... 

— Asta nu și la Bononia, domine. Locuitorii acelui oraș, pe jumătate celți 
şi pe jumătate etrusci, sunt convinși că trăiesc în cel mai frumos loc de pe 
lume: „Bononia caput mundi”, afirmă ei, sfidând strălucirea Capitalei. Pentru 
niciun motiv n-ar accepta vreodată să se mute la Roma; dacă, totuși, se 
întâmplă să fie nevoiţi să trăiască în altă parte, fac de îndată tot ce pot ca să 
revină cât mai repede posibil în orășelul lor iubit. Te rog să mă crezi, mai 
bine ai promite un premiu în bani, îl sfătui pe stăpânul său prevăzătorul 
administrator. 

— O să fac așa cum spui, fu de acord patricianul. Ai scris mesajul? Gata, 
trimite-l imediat! 

Abia pusese sigiliul pe scrisoare că un strigăt disperat răsună în peristil. 

— Hecate nemuritoare, sacră Afrodita, mare Astarte! urlă Castor, 
năpustindu-se înăuntru ca și cum ar fi avut pe urme o întreagă cohortă de 
pretorieni. 

La vederea levantinului bine mototolit, Paris se strâmbă: într-adevăr, nu 
înţelegea cum putea un aristocrat de talia lui Aurelius - om rafinat, chiar 
dacă un pic cam extravagant - să rabde cu atâta indulgență toate măgăriile 
lui Castor, mai ales de când o adusese cu el din sud pe sărmana Xenia, o 
tânără nevinovată și neprihănită pe care grecul încerca mereu s-o corupă cu 
tot felul de propuneri nerușinate... 

— Arduina aproape că m-a făcut fărâme! Este o fiară, stăpâne! Să nu mă 
mai rogi vreodată să mă apropii de ea; am și eu demnitatea mea! 

— Chiar aşa, Castor? Dar ştiu că te pricepi cum să faci ca să nu se observe. 

— La urma urmelor, trebuie să-mi salvez și eu pielea! 

— Şi ce ai aflat? i-o reteză Aurelius, fiind sigur că alexandrinul exagera 
peripeţiile prin care trecuse ca să poată cere o plată mai mare. 

— Mai întâi, să facem socotelile, domine, avu el pretenţia. Sunt patruzeci 
şi cinci de sesterți. 

— Patruzeci şi cinci? Doar n-ai înnebunit! 

— O sabie ca lumea, din fier călit, este foarte scumpă, dar mi s-a părut un 
cadou foarte potrivit pentru o gladiatoare. Și a meritat, ascultă-mă pe mine! 
Chelidon avea mare trecere printre cucoanele din înalta societate: nu numai 
că era deseori oaspetele familiei lui Sergius, dar se pare că, deși foarte 
discret, se avea bine cu o matroană de viţă nobilă, întoarsă la Roma de puţin 
timp, după o îndelungată ședere în Orient... 

Aurelius simţi cum inima îi bătea mai tare, dar nu se dădu de gol. 

Terminând cu bacșişul lui Castor şi dându-i o nouă misiune, aceea de a 
afla din tribunal care era următorul proces al lui Sergius Mauricus, senatorul 
se închise în biroul de lângă bibliotecă și se așeză, gânditor, la masa de lucru, 
cu ochii la berea care-l aștepta, fără a de vreun semn că ar vrea s-o bea. 

Privi nedumerit în ochii pictați ai bustului lui Epicur, ca pentru a găsi în ei 
un răspuns: o aristocrată, la Roma, sub un nume fals... oare putea fi vorba 
despre ea? 

VII 


Nonele lui iunie 


Lectica se opri exact în faţa Basilicii Iulia, în mijlocul Forului, și Aurelius 
cobori, însoţit de nelipsitul Servilius. Dacă spusele lui Castor erau adevărate, 
audierea din tribunal trebuia să aibă loc peste puţin timp. 

Patricianul nu se grăbea să intre și mai zăbovea, urcând leneș treptele 
spre intrarea în tribunal; cu acea ocazie îmbrăcase toga de gală, împodobită 
cu laticlavă. Fără falsă modestie, era de părere că știe s-o poarte cu distincția 
necesară: se puteau vedea de jur împrejur chiar prea multe togi care 
fluturau în vânt, atârnând de pe umeri ca nişte zdrenţe tocmai bune de 
aruncat... cine mai avea acum grijă să netezească mereu cutele și să le adune 
armonios în jurul braţului? 

Două sau trei matroane îmbrăcate elegant îl salutară cu un interes care 
promitea multe. Aurelius le răspunse cu un zâmbet, cu o frază galantă, cu un 
compliment inventat chiar atunci. 

— Ei, craiule, n-ai impresia că ar cam fi timpul să plecăm? îl strigă 
Servilius. Ai venit aici ca să asiști la o audiere sau ca să faci curte doamnelor? 
Sala gemea de lume, ca întotdeauna când oratorul era Sergius Mauricus. 

Publicul era nerăbdător să-l vadă, ca și cum ar fi fost o vedetă din teatru; 
şi, în realitate, nu era, de fapt, o diferență prea mare între modul în care 
marele orator își pleda cauzele și evoluția unui saltimbanc: strigăte, 
murmure, gesturi năvalnice, nimic nu lipsea pentru a-i convinge pe 
judecători. 

— „„ Din ziua în care curajosul Marius l-a supus pe lugurtha... se auzea 
chiar atunci prinţul Forului. 

Spre deosebire de mulţi colegi de-ai săi, Sergius nu-și citea pledoariile, ci 
le rostea din memorie, ca și cum le-ar fi recitat. 

— ... Cato a susţinut, în privinţa Cartaginei... încă din vremea perfidului 
Catilina... Lex Remnia, Lex Publicia şi Lex lulia... 

— Mă rog, nu ştiu despre ce vorbeşte, dar se pare că, într-adevăr, se 
pricepe, aprecie Aurelius. Probabil că a studiat mulţi ani. 

— Îţi arde de glume? îl contrazise Servilius. Ala habar n-are de drept: are 
un cârd întreg de consilieri juridici care-l slujesc, ca să-și susțină cauzele. El 
spune ceea ce i-au pregătit ei și gata. Se pricepe foarte bine la crearea de 


40 


surprize... Fii atent, este gata să-și facă unul dintre cele mai bune numere ale 
lui: regretul față de nedreptatea umană! 

— „.„ Zeița Themis, din sacrul Olimp... declama, plin de vervă, oratorul. 

— Dar, de fapt, în ce constă acuzaţia? întrebă Aurelius care nu reușea să- 
şi dea seama de rostul acestor referiri istorice și mitologice. 

— Adulter: un tip şi-a reclamat soţia care-l înşela cu unul dintre angajaţii 
lui, îi explică Servilius. 

— Şi individul ăla face apel la Cincinnatus și la Scipio, ca și la întregul 
Pantheon, pentru o nenorocită care i-a pus coarne soţului ei? 

— Aşa se câştigă procesele, dragul meu! Nu uita că grecii ajungeau până 
acolo încât aduceau în sprijinul lor şi legi inexistente, bazându-se pe 
ignoranţa judecătorilor... lată, se pare că este gata să încheie, îl anunţă 
Servilius, încercând să vadă ceva peste capetele oamenilor din sală. 

— Dixerunt! exclamă în clipa aceea un membru al completului de 
judecători, anunțând încheierea pledoariilor. Cu o răbdare fără margini, 
Aurelius trebui să asiste, însă, la fazele care urmară, adică interogatoriile și 
probatio. 

În sfârşit, printre strigătele bucuroase ale celor de față, fu anunţată 
sentinţa definitivă. 

Îndată după aceea, reclamantul, negru la față, ieşi fără să scoată nicio 
vorbă, urmat de apărătorii lui. O dată în plus, Sergius ieșise învingător. 

— Uite-l acolo, în mijlocul ciracilor lui, spuse Servilius, arătându-i un grup 
de oameni în togă care se îmbulzeau în jurul ilustrului avocat. Și aceea 
trebuie să fie acuzata... 

În clipele acelea, femeia îi arunca salvatorului său priviri admirative şi se 
vedea clar că abia aștepta să-și dovedească recunoştinţa într-un loc mai 
intim. 

— Vulpoiul ăsta bătrân este foarte sensibil la complimente. Hai, vino! îl 
trase Servilius după el. 

(J 

— Ave, Mauricus: a fost o pledoarie într-adevăr strălucită! 

— Senator Statius! exclamă avocatul. Ah, dar este aici și Titus Servilius... 
aţi venit pentru vreun proces? 

— Nu, nu, voiam doar să te auzim pledând: nu prea mai sunt astăzi 
oratori de calitate, îi explică Aurelius, lingușindu-l cu nerușinare. 

— Trebuia să mă anunţaţi; puteam să vă rezerv niște locuri mai bune. Mă 
rog, dacă nu mai este și altceva... valete! îi salută prinţul tribunalului şi se 
vedea clar că de-abia aștepta să se ducă la frumoasa clientă care-l aștepta. 

— De fapt, ar mai fi şi altceva... îl întrerupse Aurelius, cu un zâmbet de o 
falsă politeţe. Uciderea lui Chelidon. 

— Nu-i nimic de făcut, nu apăr gladiatori. În orice caz, vinovatul va fi 
sfârtecat de mulţimea furioasă chiar înainte de a ajunge în faţa tribunalului. 

— Totuși, o cunoşti bine pe Nissa, iubita victimei... 

— Dar cine n-o cunoaște? Toată Roma a avut ocazia s-o admire despuiată! 
râse Mauricus. 

— Dar nu în propria ta casă, preciză patricianul cu o candoare 
nevinovată. 

înfuriat, Mauricus făcu un gest nervos şi sulurile de papirus cu însemnări 
îi căzură din mână şi, de îndată, Aurelius se grăbi cu amabilitate să le adune, 
căutând să tragă cu ochiul la cele scrise acolo. 

Cine știe ce vrea zăpăcitul ăsta, se întrebă avocatul, nedumerit. Publius 
Aurelius Statius, senatorul. Îl cunoştea, desigur: un aristocrat bogat care 
avea obiceiul supărător să-și vâre nasul peste tot, care în toată viaţa nu 
făcuse altceva decât să citească tot felul de cărți şi să alerge după femei... iar 
acum, cine ştie de ce, se amesteca în afaceri de care ar fi făcut mai bine să 
stea departe. 

— Cu ce ocazie ţi-a spus Nissa că suntem prieteni, dacă aș putea ști și eu? 
Faci parte, cumva, din cercul ei de prieteni apropiaţi? întrebă pe un ton sec 
şi, în acest timp, se gândea febril: senatorul Statius era cunoscut doar prin 
faptul că se ocupa de recepții și de cenacluri literare, dar poate că, la un nivel 
mult mai înalt, persoana lui era mai importantă decât părea... 

— Nu, măcar de-ar fi fost așa! M-am dus la ea în calitate oficială, ca 
procuror însărcinat de Claudius să anchetez moartea lui Chelidon, îl informă 
senatorul cu o indiferenţă evidentă. 

Auzind numele divinului Cezar, oratorul lăsă deoparte orice intenţie 
ostilă și-l privi uluit pe Aurelius: procuror al lui Claudius, filfizonul ăsta de 
doi bani... 

— Îmi închipui că doreşti să stai de vorbă și cu mine, se grăbi el să se 
pună la dispoziţia senatorului. 

— Nu-i nicio grabă, Sergius, când vrei tu... Şi hai să renunțăm la 
formalisme. De ce să ne întâlnim într-un tab/inum oarecare, când ar fi mult 
mai simplu să stăm de vorbă la o cină bună? Hortensius, bucătarul meu, este 
un adevărat vrăjitor al bucatelor! 

— Îți mulțumesc, dar aş prefera să vii tu la mine, eventual împreună cu 
Titus Servilius. Sper că n-o să refuzaţi să-mi fiţi oaspeţi! 

— Dacă insişti... acceptă senatorul. În cazul acesta, ar fi grozav dacă am 
întâlni-o la tine şi pe frumoasa Nissa. 

Servilius simţi un nod în gât: așadar, avea s-o mai vadă... 

— Neapărat. Vă aştept în ajunul Idelor, încheie, grăbit, Mauricus și se 
îndepărtă de ei. 

— Sacră Afrodita, trebuie să încep să mă pregătesc! izbucni Servilius, 
îngrijorat. Ce zici, mă sfătuieşti să mă pun la regim? 

— Câteva zile de post s-ar putea să nu fie de-ajuns... își dădu cu părerea 
Aurelius privind la statura impunătoare a prietenului său. 

— Măcar cu câteva ședințe de masaj... poate că mi-l împrumuţi pe Samson 
al tău? Aș avea nevoie de un om puternic ca el. 

— Dacă tu crezi că asta poate rezolva... îi răspunse Aurelius, fără prea 
mare convingere. 

Cândva, Samson - un sclav uriaş şi cu o putere pe măsură - fusese 
cumpărat, într-adevăr, ca maseur; acum, însă, după ce maltratase cam toate 
încheieturile stăpânului cu mișcări a căror forță n-o putea controla, era 
folosit în domus doar la treburi de hamal și chiar şi aşa făcea destule 
pagube. 

— Atunci, vin chiar acum la tine acasă, hotărî Servilius. Şi, ascultă, ar fi 
mai bine ca Pomponia să nu știe nimic despre asta; s-ar putea să-și facă vreo 
idee greșită, mă înţelegi... 

— Te înţeleg chiar foarte bine, mormăi Aurelius, semn că nu se aștepta să 
iasă nimic bun din pasiunea pe care o făcuse prietenul său pentru frumoasa 
actriță de pantomimă. Uite că vin purtătorii de lectică, hai să urcăm. 

— Nu, du-te singur. Eu vin pe jos: puțină mișcare o să-mi facă bine, 
declară Servilius, luând o hotărâre eroică. Și nubienii porniră cu paşi iuți, 
urmaţi de masivul cavaler, care găfâia în urma lecticii ca să mai dea jos din 
kilograme. 

(J 

— Aud nişte urlete sfâşietoare dinspre palestră. Ai pus pe cineva la 
chinuri acolo? întrebă Castor, intrând în baie. 

— Servilius este convins că un tratament mai energic Îl va face să mai 
piardă din greutate... îi explică Aurelius, în timp ce ieșea, tremurând, din 
frigidarium. 

— Mă rog, în câteva luni, dacă mai are putere să continue, s-ar putea 
vedea primele rezultate, își dădu cu părerea libertul, întinzându-i lui 
dominusun prosop fierbinte. 

— Aşa este, dar Titus nu are la dispoziție decât câteva zile! îl lămuri 
patricianul, povestindu-i, după aceea, lui Castor despre întâlnirea cu 
Mauricus. 

— La o cină cu diva, asta-i ceva nemaipomenit! exclamă admirativ grecul. 
Crezi că mi-ar sta bine cu hlamida ta aurie? Mi-ar pune în valoare trăsăturile 
elenice... 

Aurelius nu scoase nicio vorbă: levantinul, greu de ţinut în frâu încă din 
vremea în care era sclav, după ce-l eliberase, ajunsese o adevărată 

catastrofă. Mai ales de când primise din partea stăpânului său, în schimbul 
prețioaselor servicii aduse, permisiunea de a trăi în casă împreună cu Xenia, 
hoaţa aceea cu care făcea o pereche perfectă, cei doi începuseră să se poarte 
în domus fără nicio reţinere, de parcă ei ar fi fost adevărații stăpâni. 
Servitorul acela rebel avea nevoie de o lecţie, așa că nu avea să-l ia în niciun 
caz cu el! 

— Ce te face să bănuiești că ești și tu invitat acolo? întrebă patricianul, 
încruntat. 

— Un secretar grec desăvârșit dă bine întotdeauna, domine... începu să-i 
explice libertul. Mai ales când este priceput, isteţ și ştie să tragă cu urechea. 

— Tu, însă, nu te mai ocupi de nimic, Castor. De secole întregi nu mi-ai 
mai adus o informaţie interesantă, îi replică patricianul. 

— Pariurile pe care le-a câștigat Mauricus prin moartea lui Chelidon te-ar 
putea interesa? șopti servitorul pe un ton viclean. 

Aurelius sări în picioare: hotărât lucru, Castor avea întotdeauna câte o 
săgeată în arcul său. 

— Spune, despre ce este vorba? 

— Am nişte prieteni printre cei care ţin pariurile... juristul nostru pariase 
o mie de sesterți pe Quadratus, adversarul lui Chelidon. 

— O mie de sesterți pe amărâtul ăla... e ceva la mijloc aici. 

— O să aflu destul de ușor deseară, dacă o să mai fac cercetări printre 
servitori, promise credinciosul libert, asigurându-se astfel că va fi şi el 
invitat la cină. 

În clipa aceea, în prag apăru un personaj fantomatic, înfășurat până la 
călcâie într-un cearșaf alb. Sărmanul Servilius, cu fruntea brobonată de 
sudoare, se lăsă să cadă ca un sac cu orz pe marginea de marmură a 
bazinului. 

— Uff... exclamă el, făcându-și vânt cu mâna. Cearceaful alunecă într-o 
parte şi dintre cutele lui apăru un braţ învineţit. 

— Samson ăsta al tău are o mână cam grea, se plânse cavalerul. 

— Văd că te pregătești serios, Servilius, constată Aurelius, îngrijorat. Te- 
ai hotărât de pe acum cu ce o să te îmbraci? 

— Mă gândeam la o tunică de calitate, din in cu găurele, și, pe deasupra, o 
haină pentru cină foarte elegantă, cu broderii din fir de aur și de argint, 
plănui cavalerul. 

Castor tuși discret: 

— Domine, gustul tău este desăvârșit, dar, dacă-mi dai voie, aş vrea să-şi 
propun câteva detalii pentru atmosferă, sigur, dacă ești de acord... 

— Da, da, Castor, sfătuieşte-mă tu! îl rugă Servilius. 

— Ți-ar sta bine cu o tunică dalmatică sobră, de culoare cenușie, care te 
va arăta mai subţirel şi va ascunde și vânătăile... 

— O idee grozavă! Și ce-ai zice de o mantie roşie pe deasupra, ca să dea 
un aer mai vesel? 

— O laenafrivolă? clătină grecul din cap, nemulțumit. Nu, mai bine o capă 
de culoare închisă, foarte sobră sau, cel mult o /ucerna. 

— Dar n-o să mă Îmbătrânească prea tare? 

— Fetele astea se lasă cucerite mai curând de fascinația unui bărbat 
matur. Mai mult, trebuie să-ți modifici tunsoarea: este prea ștrengărească. 

Fără să stea prea mult pe gânduri, Servilius se repezi către Azel, frizerul 
lui Aurelius, un asiro-fenician efeminat între două vârste care se ocupase 
toată după-amiaza de aspectul cavalerului. 

— Cinci la unu că în mai puţin de două săptămâni Servilius o va cuceri pe 
divă, propuse libertul un pariu, întinzând palma. 

Romanii erau nişte pariori incorigibili: în Urbs se paria pe orice şi pe 
oricine, de la cursele de care până la amanțţii împărătesei și Aurelius nu se 
dădea nici el în lături de la această patimă generală. 

— Vrei să te ruinezi, Castor? se miră patricianul. Nu exista nici cea mai 
vagă posibilitate ca bravul cavaler să aibă succes la Nissa... 

— Pun jos doi denarii de argint! nu se lăsă grecul. 

— Să zicem că Titus se laudă că a cucerit-o. Cum aș putea ști dacă spune 
adevărul? replică senatorul. 

— Va veni cu o dovadă, ceva foarte personal care să-i aparțină actriţei; un 
obiect de lenjerie intimă, nu ştiu, măcar o legătură pentru sâni sau pentru 
şolduri... O să plăteşti doar dacă Servilius va fi în stare să aducă o astfel de 
dovadă! 

Aurelius se declară de acord, întrebându-se, ca întotdeauna când se 
contrazicea cu șmecherul libert, la ce manevră va recurge acesta. 

Bătu, așadar, palma și imediat se căi: cu o asemenea miză, Castor s-ar fi 
dat peste cap ca Titus s-o seducă în vreun fel pe actriță și dacă afla de asta și 
Pomponia... Nu, păcăleala care i se pregătea bravului cavaler trebuia 
împiedicată încă din fașă, chiar de la banchet! 

VIII 


A şasea zi înainte de Idele lui iunie 


— Stăpâne... Paris aștepta cuviincios în prag. Au sosit răspunsurile de la 
Bononia, unde pot să le las? 

— Du scrisorile în biroul meu, Paris. Apropo, cum se face că nu mi-ai spus 
nimic de vizita arhitectului de la vila mea din Pithecusa? 

Paris roși până în albul ochilor şi-şi cobori privirea: 

— Probabil că am uitat, domine... mărturisi el, tulburat. 

Aurelius îl privi cu mirare. Memoria intendentului său era proverbială: în 
atâţia ani de serviciu, conştiinciosul administrator nu uitase niciodată vreun 
amănunt, oricât de neînsemnat ar fi fost acesta. 

— Spune-mi, nu ţi se pare că se întâmplă ceva ciudat cu Paris în ultima 
vreme? îl întrebă el după puţin timp pe Castor. Pare că îi trec tot felul de 
gânduri prin cap; să sperăm că nu este bolnav, că nu ştiu ce m-aş face fără el! 

Grecul înghiți în sec fără ca stăpânul să-l observe la auzul acestei 
aprecieri atât de laudative la adresa intendentului. Total diferiţi prin 
temperament şi caracter, Castor și Paris, deşi se aflau în serviciul aceluiaşi 
dominus, se considerau, de fapt, rivali permanenți. 

— Pot să te ajut să vezi cele două sau trei scrisori? întrebă secretarul în 
dorinţa de a recâștiga terenul pierdut. 

Regula după care se conducea Castor era că mai bine se oferea din 
proprie iniţiativă să facă niște lucruri de scurtă durată și ușoare, pentru a le 
evita mai târziu pe acelea de lungă durată și greu de dus la bun sfârşit. Dacă- 
l ajuta puţin pe stăpân ca acesta să-și citească scrisorile, ar fi putut să-şi ia 
liber toată după-amiaza. 

— Dacă vrei... acceptă cu recunoştinţă senatorul. 

Biroul în care îi plăcea lui Aurelius să se retragă pentru a medita asupra 
operei filosofilor epicurieni preferați dădea înspre peristil, în partea cea mai 
liniştită a casei. 

— Pe zeii Hadesului! exclamă patricianul, când deschise larg uşa. Castor 
holbă şi el ochii, înmărmurit: sute și sute de suluri sigilate se aflau 
îngrămădite peste tot, pe masă, pe scaune, pe rafturile bibliotecii, pe bustul 
lui Epicur și chiar pejos. 

— Pe Hefaistos! Bine măcar că te-ai oferit să mă ajuţi, Castor... și când mă 
gândesc că era cât pe ce să-ţi dau o zi liberă! 

Scoțând un geamăt înăbușit, secretarul se prăbuşi pe pardoseală, acolo 
unde mai era un locșor liber. 

— Bun, să începem, porunci stăpânul, venind lângă el. Uite aici, uite... aici 
este unul care s-a născut în Forum Gallorum și povestește că l-a cunoscut pe 
Chelidon în tinereţe... 

— Curtezana Quintillia se laudă că a avut o legătură strânsă cu el. 

— O spălătoreasă din Mutina spune despre Chelidon că-i datora bani 
pentru spălatul rufelor... 

— Şi asta nu-i tot, Castor, ascult-o pe asta: 


Septicius Rusticus lui Publius Aurelius Statius. 

Ilustre senator, 

voi, cei de la Roma, nu sunteţi deloc isteți și credeţi tot ce vi se 
spune. Chelidon ăsta, vă spun eu că se numea Placidus şi lucra în 
Mutina, la frânghierul Spurius, căruia i-a făcut o serie de 
necazuri, lăsându-i şi servitoarea borţoasă. 

Eu știu bine toate acestea, pentru că Spurius este cumnatul 
meu, asta însemnând că s-a însurat cu sora mea, Decia, și acum 
se află aici, la Bononia, şi recompensa i-ar prinde tare bine 
pentru că au patru copii, iar frânghiile nu se prea vând. 


— Nici vorbă de eroul care a căzut prizonier de război, singurul 
supravieţuitor în urma distrugerii satului său... se vede că și-a născocit o 
poveste frumoasă! șuieră, uimit, Aurelius. 

— Şi ascult-o și pe asta, domine, îl întrerupse Castor. Este scrisoarea unei 
anume Placida, o ţărancă din Forum Gallorum, care vrea să știe când se va 
hotărî Sergius Mauricus să-i restituie proprietăţile fratelui ei vitreg, 
Chelidon, ea fiind singura moștenitoare a acestuia. 

— Nu-i rău, nu-i rău deloc... făcu patricianul, mulțumit. 

Două ore după aceea, deschizând toate scrisorile, Aurelius și Castor se 
aflau în posesia unei biografii amănunțite a marelui campion al arenei: 
născut la Forum Gallorum sub numele de Placidus, se mutase la Mutina. Om 
liber și cetățean roman, încă de mic fusese un motiv de disperare pentru 
mama sa: după ce schimbase mai multe locuri de muncă - frânghier, căruţaș, 
vânzător de fructe, hamal - Placidus încercase și calea arenei, cu un succes 
deplin. De atunci, nu mai călcase niciodată pe la Mutina, având totuși grijă să 
trimită în fiecare lună o sumă de bani surorii sale, care se afla într-o situaţie 
financiară foarte dificilă. 

Şi probabil că Sergius Mauricus cunoștea bine toate acestea, din moment 
ce el era acela care se ocupa de trimiterea banilor către familie... 

— Osă ai dece să te minunezi mâine seară, comentă Castor. 

— Da, dar, mai întâi... pariez că mai cunoştea și altcineva povestea 
aceasta. Ţi-l aminteşti pe Turius acela, din cazarmă? Cred că o să mă duc să-i 
fac o vizită! 

În clipa aceea, Paris apăru în prag, într-o atitudine de mare respect. 

— Domine, o vizită pentru tine, anunţă el și tonul său nu avea obișnuitul 
accent nemulţumit prin care intendentul își manifesta dezaprobarea în 
privinţa oamenilor ciudați și nu prea potriviți cu demnitatea senatorială pe 
care îi primea de multe ori stăpânul. Este o persoană distinsă, foarte 
politicoasă, continuă el, fără a-şi ascunde o oarecare mirare. Un negustor, 
poate, sau un funcționar din vreo instituţie. Mi-am permis să-l invit în 
sufragerie. 

Pe Hermes cel nemuritor, nu mai lipsea decât o vizită de afaceri, se gândi 
Aurelius, fără a mai avea inima să-l mai certe, a doua oară în dimineaţa 
aceea, pe zelosul său administrator. 

Dar, de data aceasta, Paris se înşelase profund în aprecierea importanţei 
vizitatorului: în sufragerie, în jilțul de onoare, şedea gladiatorul Gallicus, 
ocupat cu degustarea unui vin de o excepţională calitate. 

— Nobile senator, Îmi pare rău că te-am deranjat, dar s-a întâmplat o 
nenorocire și am crezut că este bine să te anunţ: oricine altcineva care ar fi 
venit din cazarmă, n-ar fi reuşit să înainteze mai departe de vestibulul casei 
tale, din cauza acelui cerber de intendent care te slujește... 

— Despre ce nenorocire este vorba? i-o reteză Aurelius, plictisit de tonul 
ceremonios al celtului. 

— Un incident nedorit care i s-a întâmplat unuia dintre gladiatori. 

— Nu mă miră: mulţi de-ai voştri își rup gâtul în timpul antrenamentelor. 

— În cazul acesta, împrejurările sunt destul de ciudate. L-am găsit pe 
Turius mort, într-o celulă închisă pe dinăuntru cu un zăvor zdravăn... 

— Turius! Pe Jupiter cel Bun și Mare, asta ne mai lipsea; mergem să 
vedem numaidecât ce este acolo! porunci patricianul, gata să explodeze de 
furie. 

După numai câteva minute, purtătorii lecticii se îndreptau către Ludus 
Magnusalergând din răsputeri. 

(J 

— Nobile senator, sunt ruinat! îl întâmpină lanistul Aufidius, care nu-și 
mai găsea cuvintele. Careva a aruncat un blestem asupra celor mai buni 
atleți ai mei; uite ce am găsit în celula lui Turius! strigă el, arătând îngrozit 
către o bucată de lemn închis la culoare, de formă oarecum ovală. Aurelius 
luă obiectul în mână, privindu-l cu toată atenţia: pe lemnul vopsit fusese 


48 


scrijelit în mod grosolan profilul unui ochi, în mijlocul căruia două cercuri 
negre, identice, păreau să-l privească ţintă, cu răutate. 

— Vezi, cele două pupile! Baskina, vrajă, deochi, mă rog! Gladiatorii mei 
mor fără niciun motiv vizibil... la mijloc este magie, îți spun eu! Fii atent, 
nobile senator, nu-l atinge! urlă lanistul, în timp ce Aurelius, care nu credea 
în vrăji mai mult decât în zei, făcea să dispară cu nepăsare înspăimântătorul 
obiect deocheat sub cutele tunicii sale. 

— S-au folosit de serviciile unui vrăjitor! Aici este mâna vreunui zăpăcit, 
unul dintre stoicii ăia care luptă împotriva jocurilor în numele cine ştie cărei 
teorii umanitare: provocatori, pacifiști laşi plătiţi de dușmani ca să atenteze 
la calităţile de luptător ale romanilor! își descărcă furia Aufidius. 

Fără să-l mai asculte, patricianul se îndreptă de îndată către spo/iarum, 
unde medicul Crisippos îl aştepta, aplecat peste cadavru. 

— Nici de data aceasta nu este vreo rană, în afară de această mică 
zgârietură de la gât... îi declară chirurgul. 

— Acelaşi semn pe care-l avea și Chelidon! exclamă Aurelius. Aici nu-i 
niciun deochi! Fă o incizie în locul acela, Crisippos: poate că reuşim să ne 
dăm seama cum au fost uciși! 

Medicul luă un bisturiu fin şi începu să lucreze. Deodată, se opri, precaut. 

— Ai găsit ceva? întrebă senatorul, plin de speranţă. 

— Da, un corp străin, un ciob mic înfipt adânc. Trebuie să procedez cu 
grijă, s-ar putea rupe, răspunse Crisippos, apropiindu-se de incizie cu niște 
pensete de mare precizie. lată, priveşte: un vârf foarte subţire, din metal. 

— Otrăvită... Să dezgropăm cadavrul lui Chelidon, poate găsim şi la el 
ceva asemănător, propuse de îndată Aurelius. 

— A fost ars pe rugul ritual și cenușa a fost împrăștiată, îl dezamăgi 
Crisippos. 

— Pe barba lui Jupiter, nu puteai să-l examinezi mai cu atenţie prima 
dată? izbucni, nervos, patricianul. 

— Erai și tu de față, nobile senator, dacă nu mă înșel; ce să fac, dacă nu 
mi-ai cerut aşa ceva... se justifică medicul, supărat. 

— Arată-mi acul acela: este prea scurt ca să fi fost aruncat cu ajutorul 
unui arc şi totuși a pătruns atât de adânc, încât nu mai putea fi văzut de la 
suprafață... cum crezi că s-ar fi putut întâmpla acest lucru? 

— Nu mă întreba pe mine, nobile Statius; specialiști în arme ai câţi vrei, 
acolo, afară. Eu sunt doar medic, îl refuză Crisippos, spălându-și atent 
mâinile cu oţet. 

Cu toate acestea, nimeni din cazarmă nu-i putu fi de folos senatorului. 

— Aici folosim sabia scurtă și sica, dacă nu, lancea și tridentul, dar nu 
otrava! Băieții mei sunt profesionişti, ucid fără vicleșuguri, ca niște oameni 
corecţi şi nu prin asemenea mijloace mârşave! se revoltă Aufidius. 

— Arată-mi săgeata! ceru Hercules, întinzând o mână uriașă și păroasă. 

— N-are importanţă, se opuse Aurelius. Cu laba aceea a lui, gladiatorul 
sarmat nu ar fi putut nici măcar să ţină în mână vârful acela atât de subţire, 
nicidecum să-l manevreze cu precauţie... 

— Nobile senator, era să uit... se bâlbâi lanistul, încurcat. leri, Turius, 
ceruse să te vadă. 

— Pe Diana, și tu de ce n-ai trimis pe cineva să mă anunţe? strigă 
Aurelius, furios la culme. 

— N-am considerat necesar să deranjez o persoană atât de importantă, 
doar pentru că așa voia un simplu retiar: i-am spus că va putea să-ţi 
vorbească atunci când te vei întoarce ca să continui cercetările, bolborosi 
Aufidius, cu o expresie îndurerată. 

— Imbecilule! tună patricianul. Ai așteptat să-i fie închisă gura! 

Lanistul lăsă ochii în jos, reținându-și un acces de furie. Acum, 
magistratul acela arogant avea să-i spună totul lui Claudius, așa că adio 
funcţie... 

— Arată-mi celula în care a fost găsit corpul! îi ceru Aurelius, dându-l la o 
parte cu un gest brusc. 

După câteva clipe, pătrunse într-o cămăruţă mizerabilă, mobilată destul 
de spartan, cu un cufăr pentru haine și pentru armură. Ferestruica de sus, 
singura legătură cu exteriorul, era astupată cu o rețea deasă din metal. 

— L-aţi găsit pe pat? întrebă. 

— Pe jos, întins acolo, sub fereastră, răspunse Aufidius. 

Aurelius aprecie rapid distanţa până la fereastră: prea mare pentru ca un 
braţ, oricât de lung ar fi fost, să ajungă la Turius din afară. Apropiindu-se, 
încercă soliditatea reţelei de fier de la fereastră și constată că era bine 
înţepenită; mai mult, judecând după pânza de păianjen care atârna de jur 
împrejur, părea să nu fi fost mişcată de mult timp din loc. 

Deodată, în spatele uşii se stârni un adevărat vacarm. 

— Lăsaţi-mă să trec! striga o voce ascuţită și stridentă. 

Aurelius se repezi să deschidă: mai lipsea doar ca niște paznici căpoşi să 
intervină ca un filtru între el şi mărturisirile gladiatorilor! 

— În sfârşit, nobile senator! strigă Arduina mulţumită, îndată ce 
patricianul o chemă înăuntru. 

— Aşază-te, te rog, o invită politicos Aurelius, luându-i lancea ușoară și 
coiful. Gladiatoare sau nu, rămânea o femeie și trebuia tratată ca atare. 
Totuși, în ciuda bunelor sale intenţii, nu reușea prea uşor acest lucru, pentru 

că, nici femeia, cu atitudinea ei grosolană și masculină, nu-i putea ușura 
misiunea. 

— Te ascult, spuse senatorul, atent, cu convingerea că era pe cale să audă 
nişte dezvăluiri importante. 

— Ce se întâmplă cu servitorul tău? A venit într-o zi aici, aducându-mi un 
cadou frumos. Promisese că se va întoarce... Ochișorii rotunzi ai gladiatoarei 
se luminară de o lumină plină de pasiune. 

Oh, zei, două cadavre se aflau la morgă și namila asta de femeie venea să 
ofteze de dorul lui Castor! Aurelius era gata s-o repeadă, dar se abținu: nu 
era cazul s-o supere pe britană; văzuse doar de ce era ea în stare în arenă... 

O linişti, făcându-i nişte promisiuni vagi, în timp ce se îndrepta către 
locuinţa lanistului. 

— Aufidius! ordonă el. Întrerupi toate luptele şi antrenamentele 
retiarilor: nu vreau să-i găsesc spintecați înainte de a se încheia ancheta! 
Același lucru este valabil și pentru Quadratus! 

— Dar, cum să fac asta, el trebuia să intre în arenă mâine! Era sortit luptei 
cu fiarele, în speranţa că voi scăpa de el pentru totdeauna: nu face cât 
cheltuiesc cu el ca să-l întrețin! 

— Odihnă totală şi pentru Arduina, vreau să rămână sănătoasă... adăugă 
Aurelius, gândindu-se amuzat la Castor. 

— O să mă faci să dau faliment! se plânse lanistul. 

— Preferi, cumva, ca împăratul să afle că nu poţi să-i supraveghezi cum 
trebuie pe atleţii săi? Oamenii aceștia îi aparţin lui Claudius, nu uita asta, și 
tu răspunzi de ei, îi aminti patricianul, în timp ce ieșea pe platoul din 
mijlocul cazărmii. 

Antrenamentele erau încă în plină desfășurare. Un servitor se apropie de 
grupul de luptători care-și riscau picioarele la prăjina aceea infernală, dând 
semnalul de oprire. 

Cu un suspin de ușurare, Quadratus se așeză sleit de puteri pe o bancă: un 
zâmbet fericit şi surprins se întindea de la o ureche la cealaltă. 

— Nu pot să cred! exclamă el. Mâine nu sunt lupte! Trebuia să intru în 
arenă cu o fiară sălbatică... S-ar putea spune că, acolo sus, în Olimp, cineva 
are grijă de mine! 

— Sau în Olimp sau aici, pe pământ, râse patricianul, bătându-l cu palma 
pe spatele lui voinic, de țăran. 

— Este pentru a doua oară când Zeița Fortuna mă sărută pe frunte. Nu 
vreau să-mi fac iluzii, dar, câteodată, mă gândesc chiar că aș putea reuși să- 
mi salvez pielea... șopti Quadratus, nevenindu-i încă să creadă. 

— Orice este posibil, poţi să devii chiar şi un erou, îl încurajă Aurelius. 

— Dacă mai ţine tot așa, nobile senator... oftă Quadratus, însoțindu-l până 
la lectică. 

Nubienii, negri ca smoala, săriră în picioare îndată ce-l văzură pe 
patrician îndreptându-se către ei. 

— ÎI aştept pe secretarul tău cel frumos! îi aminti Arduina, în timp ce el se 
pregătea să plece. Salută-l din partea mea! 

IX 


Ajunul Idelor lui iunie 


În sfârşit, sosise seara faimoasei cine de la Sergius Mauricus. 

— Faceți loc lecticii nobilului Aurelius! striga sclavul care anunța invitații, 
în timp ce purtătorii tropăiau de zor pe Vicus Tuscus, înspre Porta 
Flumentana. 

După ce trecu de Forum Boarium și de Circus Maximus, cele câteva lectici, 
precedate de sclavii cu torţe şi urmate de un alai de servitori, începu să urce 
pe Aventin, acolo unde se afla domusa lui Sergius. 

— Eşti sigur că sunt destul de elegant? întrebă, îngrijorat, Titus Servilius. 

Aurelius, temându-se ca nu cumva prietenul său s-o impresioneze cu 
adevărat pe actriţă, îl sfătuise să renunţe la tunica pe care i-o recomandase 
Castor și să se îmbrace cu o synthesis destul de arătoasă care îi scotea în 
evidenţă trupul burduhănos. Făcea aceasta pentru Pomponia, își spunea în 
sinea lui, dar, mai ales, ca să câștige pariul cu Castor... 

— Eşti perfect, Servilius. Sunt sigur că Nissa va lua seama la toate 
amănuntele, spuse Aurelius, făcând aluzie la inelele de mare preţ care 
vorbeau despre bogăţia cavalerului. 

Între timp, purtătorii lecticilor, adunându-și ultimele forţe, străbăteau 
ultima parte a povârnișului Vicus Altus şi, îndată după aceea, se opriră într-o 
mică piaţă, în faţa unei construcţii moderne. 

— Priveşte ce minunăţie: de pe terasa asta se poate vedea tot cartierul: 
uite piaţa de pâine, portul de pe malul râului și, mai departe, cartierul de 
dincolo de Tibru... remarcă senatorul, încântat. 

Servilius, însă, era prea înfierbântat ca să mai admire priveliștea: cu mâna 
sa grăsuţă îşi aranja întruna cârlionţii suri pe care frizerul asiro-fenician îi 
pieptănase cu multă artă. În cele din urmă, poarta mare de la intrare se 
deschise larg şi sclavii ușieri îi introduseră pe cei doi prieteni în fauces, în 
timp ce Castor dispărea înspre locuinţele servitorilor. 

— Bine aţi venit! îi întâmpină Mauricus în pragul tricliniului, dar din 
privirea sa rece nu se revărsa aceeași căldură pe care, ca un actor priceput, 
ştia s-o pună în voce. O cunoaşteţi pe Sergia, sora mea? spuse el 
prezentându-le o femeie cu expresie severă, îmbrăcată de gală. 

Da, Aurelius o cunoştea: era socotită ca una dintre matroanele cele mai 
nerușinate ale Romei și se vorbea că se desfăta nu numai cu sclavii și cu 

gladiatorii, ci o făcea chiar și cu fratele său alături de care trăia de o vreme, 
după două divorțuri. 

Deși nu mai era tânără, Sergia era încă destul de atrăgătoare: bust 
frumos, ochi strălucitori, piele cam uscată, dar incredibil de netedă. Aurelius 
se surprinse căutând să descopere pe fața ei urmele faimoasei operaţii 
descrise de Celsus, în stare să redea femeilor carnaţia din adolescenţă 
printr-o alunecare a pielii de pe mușchii faciali... 

Femeia aceea, însă, oricare ar fi fost mijloacele de care se folosea, ieșea 
încă învingătoare din lupta împotriva acţiunii devastatoare a timpului și lui 
Aurelius nu-i displăcu privirea plină de subinţelesuri cu care ea începu să-l 
seducă, zâmbindu-i maliţios. 

— Nobile senator, ciripi ea, săgetându-l cu ochii săi frumos fardați. 
Patricianul era cunoscut ca un bărbat sensibil la farmecul feminin și poate că 
ar fi fost mai interesant pentru ea să renunţe la îmbrăţișările viguroase și 
primitive ale gladiatorilor, în favoarea altor plăceri, mult mai rafinate... 

— Unde este Nissa? întrebă Servilius, prea grăbit s-o vadă. 

— Răbdare, Titus, răbdare! îl linişti Mauricus. Frumoasa noastră va 
apărea dansând în timpul cinei... şi, după aceea, mai avem o surpriză, o altă 
celebritate, o să vedeţi! 

Amfitrionul îi conduse pe musafiri către o masă imensă, rotundă, 
înconjurată de paturi comode aşezate în semicerc. Servilius se grăbi să 
ocupe un loc pe divanul din stânga și imediat îşi scoase mappa. 

— Nu era nevoie să-ți aduci șervetul de acasă, dragă Titus! comentă 
Mauricus zâmbind cu jumătate de gură și făcu semn servitorilor să aducă 
bolurile pentru spălatul mâinilor, pline cu petale de trandafiri, şi şervete 
parfumate. 

Gustatio - Aurelius trebui să recunoască - era excelentă: avocatul trăia 
bine, chiar dacă acest lucru nu era de mirare, știindu-se cât de mult câştiga 
de peste tot... 

— Grozavă această salată din ierburi aromate, lăudă patricianul, după ce 
gustă din ea. Servilius, nu iei și tu un pic? îl întrebă pe prietenul său, fiind 
surprins de reținerea pe care mâncăul acela o arăta: de obicei, lăcomia lui 
dădea naștere unor momente mai stânjenitoare pe la banchete. 

— N-aș vrea să exagerez... se scuză Servilius. 

„Aşa este, dieta!” își aminti Aurelius şi începu să se străduiască în fel și 
chip ca să-l ispitească: cu cât se îndopa mai zdravăn bravul Titus, cu atât 
rămâneau mai puţine posibilităţi de a gusta din anumite fructe interzise... 
Sărmăluţele în frunze de ficus sunt delicioase! Hai, ia și tu măcar una, doar 
nu vrei să-l jigneşti pe amfitrion! 

Ca să nu pară prost-crescut, Servilius înfulecă rapid vreo cinci. 

— Un pic de omletă cu lapte, câteva măsline ca să-ţi faci pofta de 
mâncare... continuă nemilos Aurelius. Și, la sfârşit, o cupă de Labicanus ca 
să-ți meargă bine mâncarea! 

— De fapt n-ar trebui, încercă o scuză cavalerul, înghițind repede vinul, 
înainte să-l apuce remușcările. 

— Aşa de puţin? protestă stăpânul casei. Pun pariu că Titus al nostru vrea 
să se menţină treaz aşteptând-o pe Nissa! 

— Ah, nu-mi mai vorbi despre pariuri, prinse din zbor ocazia Aurelius, 
prefăcându-se supărat. Am pierdut o adevărată avere pariind pe Chelidon. 

— Nu s-ar putea spune că ești singurul: jumătate din Roma și-a pus în joc 
averea, îl consolă Servilius. 

— În cazul acesta, cealaltă jumătate a Urbei și-a umplut buzunarele, 
aprecie patricianul. Tu, Sergius, te afli printre fericiţi sau printre cei care s- 
au lăsat jefuiţi? întrebă el mieros. 

— Eu? făcu juristul, râzând. De data asta, Aurelius, șansa mi-a surâs. Am 
avut un vis prevestitor: chiar în dimineaţa aceea, înainte de a mă trezi, mi-a 
apărut în somn un pătrat mare, luminos. Așa că, atunci când am aflat că pe 
unul dintre gladiatori îl chema astfel, am pariat pe el o sumă mare și am 
câștigat. 

— A fost cu adevărat un vis pe care ți l-au trimis zeii! Măcar să fi fost și un 
mic Cupidon capabil să tragă din arcul său cu săgeți mici, mici de tot... 
insinuă patricianul, gândindu-se la rana lui Turius, dar Sergius nu dădu 
semne că ar fi înţeles aluzia. 

Între timp, sclavii curățau masa de resturi, pentru a face loc felurilor care 
urmau să fie aduse, iar paharnicii turnau în cupele oaspeţilor vin din cel mai 
vechi. 

Deodată, luminile începură să se stingă și, înconjurată de torţe 
fumegânde, apăru Nissa, îmbrăcată numai cu un peplum transparent. 

— Un număr absolut nou: violarea Casandrei pe zidurile în flăcări ale 
Ilionului! anunţă cu mândrie Mauricus. Suntem primii care-l vedem! 

Servilius era cât pe ce să se înece cu vinul şi Aurelius profită de ocazie ca 
să-i umple din nou cupa. 

Diva începu să se miște provocator pe fondul luminos al flăcărilor, lăsând 
să-i cadă vălurile, unul câte unul. În acest timp, un războinic aheu, cu o 
statură impunătoare, apăru din spatele unei perdele și se aruncă asupra 
actriţei, smulgând de pe ea şi mica zdreanţă care îi mai acoperea şoldurile. 

— Uff, Aurelius, dar ăia doi nu se prefac deloc! exclamă Servilius cu vocea 
gâtuită de emoție. 

— Publicul nu se mai mulțumește cu prefăcătorii în ziua de azi, le explică 
Sergius. Vrea realism. 

— N-ar fi nimic dacă ar fi vorba doar despre asemenea scene erotice, îi 
replică, acru, patricianul. În amfiteatru, însă, se pot vedea cele mai crude 
omoruri şi morţii sunt adevăraţi! De la Caligula a început moda aceasta, 
poruncind ca rolul tâlharului răstignit să fie interpretat de un răsculat care 
avea să fie executat în arenă! 

— Plebea simte nevoia de emoţii puternice, explică pe un ton didactic 
stăpânul casei. 

Aurelius aruncă o privire piezișă la vinele de pe gâtul lui Servilius care se 
îngroșau văzând cu ochii, pe măsură ce spectacolul continua. 

— Bea ceva, haide, o să-ţi facă bine! îl îndemnă, și prietenul lui mai dădu 
gata o cupă de Falern. 

— Uite-l pe Ajax Oileus care se aruncă asupra fecioarei menite Atenei... le 
explică avocatul, zâmbind. 

— Pe toți zeii, ăsta chiar o violează! mormăia săracul cavaler, continuând 
să dea peste cap cupă după cupă. 

— Nissa este faimoasă tocmai prin genul acesta de spectacole, declară 
Aurelius, netulburat, având parte de atingerea furişă a piciorului cu care 
Sergia i-l apăsa cu nădejde pe al său. 

Tabloul acela vivant se încheie cu un urlet sălbatic de voluptate, în timp 
ce Servilius, lac de sudoare, se prăbușea pe pat. 

— Hai, curaj, mai ia un pic de vin şi o să-ţi revii imediat, îl îmbărbătă 
Aurelius, grijuliu, sperând că inima sensibilă a grăsanului nu va păţi nimic 
din cauza unei asemenea tulburări... Pomponia avea dreptate: Titus nu mai 
era la vârsta potrivită pentru anumite lucruri. 

— Peste puţin, vor veni aici și actorii, anunţă Sergia. L-aţi recunoscut pe 
Aiax? 

— N-aş putea zice că da, l-am văzut doar de la brâu în jos, șopti Servilius 
cu o sinceritate plină de naivitate. 

— Uite-l, este Gallicus al nostru! zâmbi matroana fără a ascunde cât de 
excitată era. 

— Ave, Aurelius! salută degajat gladiatorul celt, apărând în clipa aceea, 
împreună cu Nissa. 

— Văd că te-ai hotărât să-ţi schimbi meseria, constată senatorul. 

— Activitatea aceasta este mai profitabilă și mult mai plăcută față de ceea 
ce se întâmplă în arenă, pe lângă faptul că este mult mai puţin periculoasă. 
După ce mi se termină angajamentul de gladiator, vreau să mă ocup numai 
de așa ceva. 

— Felicitări! Nu-l saluţi, Titus? 

De fapt, Servilius nici nu mai auzea nimic, fiind absorbit cu totul de 
apariția Nissei care, cu sânii abia ascunși de o fâşie îngustă de stofă și cu 

şoldurile aproape dezgolite sub un văl ca și inexistent, mergea în clipa aceea 
să se așeze chiar pe patul lui. 

Bravul Titus sorbi încă o cupă devin, făcându-se mic de tot de teamă să n- 
o incomodeze pe ilustra artistă. 

Dar, vai, dimensiunile lui erau atât de impresionante încât era inevitabil 
ca, până la urmă, să atingă o porţiune întinsă din trupul acela fremătător, pe 
jumătate gol. Fu nevoie de încă vreo două cupe de vin pentru ca sărmanul 
cavaler să poată rezista unor asemenea senzații. 

— Gazda noastră tocmai îmi povestea cât de norocos a fost la pariuri, 
reveni senatorul la subiectul care-l interesa. Și tu, Gallicus, ai pariat pe 
Quadratus? 

Celtul se tolănise lejer pe canapea, alături de Sergia, de parcă locul acela i 
se cuvenea de drept, conform unei vechi obișnuinţe; chipul matroanei 
exprima, însă, faptul că, pentru seara aceea, avea alte planuri: încet-încet, 
apăsarea piciorului său asupra coapsei lui Aurelius, devenită treptat tot mai 
insistentă, începu să slăbească. 

— Eu nu pariez niciodată, nobile senator. Decât, doar, mai ofer câte o 
informaţie prietenilor! spuse Gallicus. 

— Ai făcut asta și la ultimele jocuri? 

— Da, şi am pierdut destui clienţi: le-am recomandat tuturor să parieze 
pe Chelidon! glumi gladiatorul, servindu-se cu o porţie zdravănă de friptură 
de vită în sos de ţelină. 

Cu coada ochiului, senatorul o văzu pe Nissa care, cu o mutrișoară 
îmbufnată, îl îndopa pe Servilius cu cepe mici, murate, coapte în tigaie. 
Cavalerul ţinea ochii închiși, incapabil să reziste dublei plăceri, a cepei 
murate și a ispititoarei actrițe de lângă el: pe rând, cepșoare, hașmă, crini de 
pădure şi bucăţi de praz dispărură în gura larg căscată într-un zâmbet 
fericit. 

Urmă vânatul, apoi fură servite ciupercile și peștele. 

Deși încerca să plaseze de fiecare dată insinuări subtile, Aurelius nu 
reuşea să ajungă la un rezultat palpabil. Lungul şir de ani petrecuţi în 
confruntările pline de șiretenie din tribunale îl făcuseră pe Mauricus extrem 
de prudent și de bănuitor. 

În schimb, vinul începea să-și facă efectul dorit asupra cavalerului şi 
Servilius, chiar înainte de terminarea mesei, adormise pe patul său. Când 
patricianul anunţă că era timpul să-l ducă acasă pe prietenul său, pe chipul 
lui Sergius își făcu loc o expresie dezamăgită, abil mascată. Se aștepta, dacă 
nu chiar la o orgie generală, cel puţin la o discuţie ceva mai intimă... dar 
Aurelius nu era la înălțimea faimei sale de libertin! 

— Oh, Sergius, era gata să uit! spuse senatorul distrat, când era pe 
punctul de a ieși din încăpere. Placida aşteaptă nişte veşti despre 
moștenirea care-i revine de la fratele său: n-ai vrea să i le dai? 

— Placida? Nu înţeleg! se bâlbâi avocatul, făcându-se alb la față. 

— Nu se poate să n-o știi, este sora vitregă a lui Chelidon, cea de la 
Mutina: credeam că tu ești executorul testamentar, spuse Aurelius pe un ton 
plin de candoare. 

— Ah, da, cum să nu! Spune-i, te rog, că o să iau legătura cât de curând cu 
ea, murmură prinţul Tribunalului și, încercând să pară indiferent, se întreba 
îngrijorat cât știa băgăreţul acela despre afacerile sale. 

Lui Aurelius nu-i scăpă faptul că, atunci când îl salută la despărțire, mâna 
îi tremura aproape imperceptibil. 

— Ţine-mă, te rog, la curent cu tot ceea ce mi-ar putea fi de folos în 
anchetă, îl îndemnă patricianul cu un aer nepăsător, pe când își lua rămas 
bun de la Sergius. 

Lectica cobora deja dealul Aventinului, când Servilius se trezi, mormăind 
cu gura încleiată numele Nissei. 

X 


Idele lui iunie 


Aurelius deschise ochii când soarele era deja sus, trezit de ciocănitul în 
ușă, discret, dar insistent al lui Paris. Intendentul, oprindu-se în prag, se 
dădu la o parte, lăsându-i să treacă pe cei doi valeți care aduceau lighenașul 
plin cu apă parfumată și prosopul pentru ca stăpânul să-şi răcorească faţa. 

De mai multe ori, Aurelius fusese criticat de colegi și de prieteni care 
considerau toaleta de dimineaţă un semn inutil de slăbiciune, într-un oraș în 
care toată lumea, inclusiv sclavii, se îmbăia în fiecare după-amiază. 
Patricianul, însă, nu era în stare să-și înceapă ziua fără să se spele, chiar și 
rapid, pe față și să-și frece dinţii cu praf de corn. 

— Domine, a venit Pomponia, anunţă Paris, și pare destul de răvăşită! l- 
am oferit o băutură întăritoare, dar nu i-a fost de niciun folos. Dacă vrei să 
vii... 

Vaiete ascuţite venind dinspre peristil și pașii grăbiţi ai servitorilor îl 
convinseră pe Aurelius că matroana, trecând peste orice reguli, nu avea de 
gând să-l aştepte să se bărbierească, pentru a fi primită. 

Patricianul îşi privi cam încurcat obrajii abia umbriţi de barbă şi se 
îmbrăcă în grabă cu o tunică scurtă peste cămașa subţire cu care dormise, ca 
să arate cât de cât decent. 

Cât despre Pomponia, aceasta nu era, în mod sigur, în stare să se simtă 
deranjată de ţinuta sa: în picioare în sufragerie, se agita convulsiv, susținută 
să nu cadă de portarul Fabellus și de doi sclavi zdraveni care, însă, nu 
reuşeau să o țină dacă nu le sărea în ajutor puternicul Samson. 

— Oh, Aurelius! se văietă namila de femeie, lăsându-se moale, gata să 
leșine, într-un fotoliu încăpător. Titus al meu... 

„Zei ai Olimpului, să sperăm că n-a descoperit toată tărășenia”, își spuse 
Aurelius, înfiorându-se: Pomponia avea o privire ageră ca de șoim și, dacă 
nefericitul ăla de Servilius nu-și adunase toate firele de păr blond de pe 
haine... 

— Se împlinesc două săptămâni de când nu mă bagă în seamă! continua 
să se plângă femeia, disperată. Ce mai, se trântește nepăsător în pat lângă 
mine şi imediat adoarme. Am făcut de toate ca să-i atrag atenţia: haine mai 
deocheate, pieptănături ca ale Messalinei... el, nimic! Doarme buștean, 

visând la cine știe ce! Aseară s-a întors târziu... Tu, care-mi ești prieten, 
spune-mi, ce se întâmplă cu el? Nu s-a mai purtat niciodată în felul acesta! 

Patricianul dădu din cap, nedumerit. Așadar, pasiunea lui Servilius îi 
făcea necazuri în familie... 

— Stau ore întregi în baie de lapte şi miere ca să-mi frăgezesc pielea, iar 
coafezele mele se dau peste cap ca să mă pieptene în toate felurile, dar el 
nici măcar nu mă ia în seamă. Oh, Aurelius, spune-mi şi tu, ce să mai fac? 

Senatorul căzu pe gânduri: Nissa era tânără și atrăgătoare, dichisită până 
la limita suportabilului... 

— Nimic, îndrăzni el. Nu te mai farda atât și nu mai pune atâtea pe tine. 
Lasă-l pe Servilius să te vadă așa cum eşti în realitate. 

— Dar o să arăt ca o femeie între două vârste! protestă matroana care, în 
realitate, se pregătea să treacă de cincizeci de ani. 

— Matură şi plină de farmec. Titus te iubeşte, sunt sigur de asta... 

„Sau, cel puţin, aşa sper!” se gândi el cu tristețe. 

— Totuşi, ieri noapte... 

— O să încerc să aflu pe unde a fost. Ai încredere în mine; dacă la mijloc 
este ceva necurat, am să vin să-ţi spun, zise patricianul, consolând-o cu un 
gest afectuos. Dar, mai întâi, ascultă-mă: aş avea din nou nevoie să apelez la 
informaţiile tale. 

Matroana își șterse la repezeală de pe obraji lacrimile negre din cauza 
fardului şi ridică privirile, aşteptând să audă despre ce era vorba. Deşi nu 
voia să arate, curiozitatea sa de nestăpânit se trezise în ciuda posibilei 
tragedii conjugale. Aurelius şovăi. În alte împrejurări, n-ar fi ezitat s-o 
asmută pe prietena sa pe urmele mimulei, făcând-o să pună la bătaie toate 
posibilităţile rețelei sale de spionaj monden; acum, însă, mai avea ezitări: 
dacă matroana, tot făcând săpături, ajungea să afle ceva și despre Servilius... 
pe de altă parte, era, oricum, mai bine ca ea să descopere singură adevărul, 
decât să fie expusă umilinței de a afla despre toate acestea de la vreo 
prietenă răuvoitoare. 

Patricianul se hotări: o va trimite pe Pomponia să pornească pe urmele 
din trecutul Nissei, cu speranţa că prietena lui ar fi putut afla, cel puţin, vreo 
armă secretă de care să se folosească împotriva rivalei ei, în caz că ajungeau 
la o confruntare directă. 

— Pomponia, actriţa aceea nu se poate să fi apărut așa, din senin; 
încearcă să afli de undevine. 

— Crezi că este uşor? se îndoi matroana. Ar trebui să ajung la cosmetica 
sa, dacă nu, la vreuna dintre servitoare: lumea asta a teatrului este destul de 
departe de raza mea de acțiune. 

— Sunt sigur că vei şti s-o extinzi în aşa fel încât să afli tot ce trebuie! Cu 
aceste cuvinte, Aurelius o expedie, întrebându-se încă o dată dacă procedase 
într-adevăr bine. 

— Of, dragostea asta... șopti Paris, după ce matroana ieși. 

Stăpânul său ridică uluit din sprâncene. Neobișnuita castitate a 
credinciosului său intendent era obiectul glumelor în rândul tuturor 
servitorilor din domus. niciodată Paris nu fusese văzut apropiindu-se de 
vreo slujnică, decât doar ca să-i aducă vreun reproş pentru faptul că aceasta 
nu se achitase cum trebuia de îndatoririle obișnuite. 

Cu toate acestea, reflectă Aurelius, faptul că băiatul uita cam des, expresia 
lui visătoare, era mai mereu cu capul în nori, erau niște semne care dădeau 
de bănuit: să fi fost îndrăgostit Paris? se întrebă el parcă nevenindu-i să 
creadă, întrebându-se cine și-ar fi putut face loc într-un suflet atât de pustiu 
ca al severului său slujbaș. 

În clipa aceea, Castor intră fără să bată la uşă şi se așeză pe jilțul cel mai 
apropiat, privind, parcă, prin credinciosul libert, ca și cum acesta ar fi fost 
transparent. 

— Am aflat ieri seară nişte chestii interesante. Închipuie-ţi că Sergius 
dăduse ordin unui servitor vistiernic să retragă niște bani cu o săptămână 
înainte de spectacolul acela, povesti grecul, în timp ce-şi turna cu plăcere din 
vinul de Setia al stăpânului. 

— Într-adevăr, înfrângerea aceea a lui Chelidon pare să fi fost cu grijă 
aranjată dinainte, remarcă Aurelius. N-ar fi pentru prima oară când se 
descoperă că o luptă a fost trucată. La circ, de exemplu, se întâmplă deseori 
ca unii să încerce să-i cumpere pe conducătorii carelor. 

— Nu-mi spune mie, domine, care sunt grec! Ştii de câte ori atleţii de la 
jocurile olimpice au fost acuzaţi că au cucerit frunza de palmier a victoriei 
mituindu-şi adversarii ca să lase învinși? îi aminti Castor. Se împlinesc patru 
secole de când Eupolos... 

— Bine, dar arena aceea nu este Olimpia, îi replică senatorul, 
întrerupându-l. La jocurile astea, dacă pierzi, mori! Crezi că și Chelidon s-ar 
fi pretat de bunăvoie unor asemenea înțelegeri? Nu, singura explicație care 
stă în picioare este că el nici nu avea habar de ceea ce se pregătea... Ascultă, 
trebuie să afli dacă gladiatorul s-a întâlnit cu cineva, în dimineaţa aceea, 
înainte ca munera să înceapă. Știu că, teoretic, este interzis să se intre în 
legătură cu atleţii înainte de a începe lupta, dar se știe că se petrec și astfel 
de lucruri... Află cât mai multe şi despre ce s-a petrecut în seara cu /ibera 
cena. s-ar putea ca, pentru ultima oară, Chelidon să-i fi făcut o vizită Nissei, 
iubita lui. Și n-o ocoli nici pe sărmana Arduina; a întrebat detine! 


61 


— Ah, gladiatoarea... nu ţi-aș fi spus, dar este de viţă regală, îi dezvălui 
grecul. Mama sa se trăgea dintr-o străveche familie de druizi și era o vară 
îndepărtată a regelui Cimbelinus: așadar, Arduina este înrudită cu 
Caractacus acela care le-a făcut atâtea necazuri romanilor în Britannia. În 
țara sa, înainte de fi fost făcută prizonieră, se remarcase ca o războinică de 
temut; de aceea, când a fost capturată de armata lui Claudius şi adusă la 
Roma, lanișştii s-au gândit să facă din ea o atracţie a jocurilor. 

— Este un lucru bun pentru tine, râse Aurelius. Nu ai mereu ocazia să faci 
curte unei prințese. 

— Indiferent dacă este sau nu de sânge regal, domine, cu siguranţă, fata 
nu este prea atrăgătoare și, dacă mă mai întâlnesc cu ea, așa, între patru 
ochi, risc să-mi stric bunul renume printre toate femeile de vază din Roma! 
Aşa încât, n-am de gând să mai continui relația asta absurdă! declară Castor, 
sigur pe el. 

— Nici măcar contra unui mic stimulent? întrebă, insinuant, stăpânul său. 

— Tu întotdeauna crezi că mă poţi cumpăra, nu? se revoltă grecul, afișând 
o mină ofensată. Nu mă vând eu așa ușor pentru niște bani amărâţi! 

— Hai, curaj, spune, spuse Aurelius, fără a se lăsa impresionat de 
atitudinea îmbufnată a lui Castor. Ce vrei pentru asta? 

— Să-mi dai voie să fac niște cercetări în numele tău la teatrul lui Pompei, 
propuse libertul şi Aurelius fu imediat de acord, mirându-se că putea scăpa 
atât de ieftin. 

Știind-o potolită pe Pomponia, împăcându-l pe Castor, patricianul simțea 
o mare nevoie să mai rămână și singur. 

Singurătatea era un bun atât de preţios la Roma încât nici cele mai mari 
bogății nu reușeau s-o garanteze: orașul, la urma urmelor, nu era altceva 
decât o imensă piaţă în care se trăia în văzul publicului, în mijlocul sclavilor, 
a protejaților sau a prietenilor. Și totuși existau lucruri care nu puteau fi 
trăite în comun nici cu prietenii cei mai buni. 

— Vale! se auzi, aşadar, vocea lui hotărâtă, ca să scape de secretar. 

Castor nici nu seclinti din loc. 

— Domine, am văzut un pumnal tare drăguţ; ar fi frumos din partea mea 
dacă i l-aş duce în dar Arduinei... Nu se poate merge cu mâinile goale la 
verișoara unui rege. 

— De acord, dar numai dacă nu costă mai mult de câţiva sesterți, promise 
Aurelius, așteptând ca servitorul să dispară: nu avea nicio intenţie să-l 
informeze pe Castor asupra următoarei mişcări pe care avea de gând s-o 
facă şi aştepta ca el să nu fie de față atunci când avea s-o pună în aplicare. 

Dar libertul nu se mișca nici de această dată. 

— Ce mai vrei? pufni senatorul, pierzându-și răbdarea. 

— Britana a rămas impresionată de stilul meu, îi mărturisi secretarul. Şi o 
înţeleg, săraca de ea, obligată cum este să trăiască doar printre bărbaţi 
neciopliţi şi violenţi. Mă gândesc că m-ar primi cu şi mai multă bunăvoință 
dacă m-aş prezenta frumos, îmbrăcat cât mai elegant... ce-ai zice de tunica ta 
din pânză fină de in? 

— Dar nici n-am apucat s-o îmbrac vreodată! protestă Aurelius. 

— Tocmai de asta! Ai face impresia de proaspăt îmbogăţit, ieşind în lume 
cu un lucru nou, abia cumpărat: un adevărat nobil lasă pe altcineva să-i 
poarte hainele de câteva ori, înainte de a le îmbrăca el prima oară, astfel 
încât ele să capete un aspect elegant de lucru deja purtat... 

— Bine, bine, ţi-o împrumut, se lăsă păgubaş Aurelius. Dar, acum, du-te 
de aici! 

— Şi, pe deasupra, aș pune mantia ta cu glugă... Mulţumesc, domine, o să 
arăt grozav. 

Senatorul îi întoarse spatele, așteptând ca ușa să se închidă definitiv în 
urma pisălogului său secretar. După câteva clipe, pentru că nu auzise niciun 
zgomot, se întoarse din nou și-și ridică privirile: Castor era tot acolo. 

— Domine, tunica aceea este foarte frumoasă, dar nu am nimic care s-o 
ţină pe umeri. N-ar da bine să ies în lume pe jumătate gol... 

— la două agrafe din scrinul meu, Castor, și șterge-o de aici! strigă 
Aurelius, scos din sărite. 

Când rămase, în sfârșit, singur, patricianul bău o cupă de cervesia şi se 
întinse pe un divan, întorcându-se cu gândul la momente din viaţa sa pe care 
credea că le uitase. 

Preotul îmbrăcat în roşu, sacrificiul adus zeilor... după aceea, micul 
Publius, dușmănia, minciunile, indiferența... Ce-ar fi simţit, oare, dacă ar fi 
revăzut-o? 

e 

— Nu primeşte pe nimeni! declară portarul pe un ton categoric. 

— Pe mine mă primește! ÎI puse la punct patricianul, cu un glas autoritar. 

Servitorul îl lăsă în să aştepte în picioare, în atrium, şi se îndepărtă cu un 
aer bănuitor. 

Aurelius înălță privirile, contemplând casa mare şi întunecoasă. 

De pe pereţi, frescele cu subiecte mitologice, puțin șterse, păreau să tragă 
cu ochiul la el, cu un fel de complicitate confidențială și un pic stânjenitoare. 
lată ochiul Ciclopului în care, odată, cuprins de furie, aruncase cu un felinar: 
urmele de funingine se mai vedeau și acum, deși pictura fusese curățată... 

— Tu, aici? se auzi o voce în spatele său; și cuvintele nu sunau a mirare, ci 
doar ca o constatare a unui fapt care se petrecea tocmai atunci. 

Patricianul se întoarse. Da, era tot ea... dar cât de mult schimbată. 

— Nu mă privi ca și cum aș fi o fantomă! îl repezi femeia pe un ton 
nervos. 

— Caracterul bătăios din totdeauna! comentă Aurelius, urmând-o în 
sufragerie. 

Flaminia se aşeză pe un scaun cu spătar înalt și turnă vin în cupe. 

— M-am schimbat, știu. Am văzut cu ce ochi m-ai privit. Ai grijă să nu mă 
contrazici în privinţa aceasta: n-am putut suferi niciodată educaţia ta aleasă. 
Apropo, întoarcerea mea la Roma nu este oficială, sper că va rămâne între 
noi. Nu am, desigur, de gând să apar în public, şopti femeia, atingându-şi faţa 
ciupită de vărsat. 

— A fost o boală lungă și grea... murmură patricianul. 

— Nu mulţi reușesc să rămână în viaţă, dar eu sunt rezistentă, după cum 
bine știi. 

Aurelius privi din nou chipul acela pe care și-l amintea în toată 
frumuseţea lui, acei ochi cu o căutătură rece pe care cândva ajunsese să-i 
urască. 

— Spune-mi ce doreşti şi pleacă! exclamă Flaminia, sorbind câteva 
picături de vin dulce. N-am chef să văd pe nimeni. 

— Pe Chelidon îl vedeai, totuși, spuse senatorul. 

— Vrei să afli ceva despre el? Nu-i mare lucru: chiar urâtă şi vestejită, mai 
sunt încă suficient de bogată ca să cumpăr, dacă am chef, bărbatul cel mai 
râvnit din Roma. 

— A fost aici de multe ori? întrebă Aurelius. 

— Doar în două rânduri şi nu-ţi trebuia multă minte ca să înţelegi că 
venea doar pentru că era nevoit să facă acest lucru. Știa că nu avea cum să 
refuze o invitaţie venită din partea mea, spuse răspicat femeia, stăpânindu- 
şi furia. Oricum, m-am săturat repede de el: era mai bun în arenă decât în 
pat şi ultima dată chiar a dat chix. 

— Întotdeauna aspră în aprecieri! remarcă Aurelius, înălțând dintr-o 
sprânceană. Spune-mi, l-ai văzut murind? 

— Da, mă aflam în tribuna Vestalelor: este o favoare pe care mi-o face 
superioara lor, să pot asista la spectacole cu faţa acoperită de un văl. Nu am 
plâns, dacă asta te interesează, când l-am văzut prăbușindu-se la pământ. 

Patricianul nu mai scoase nicio vorbă. 

— Bun, ai aflat ceea ce voiai. Te conduc, îl expedie brusc matroana. 

— Nu este nevoie, Flaminia, îmi amintesc drumul, spuse Aurelius. Și ieşi 
fără să mai privească în urmă. 

XI 


A şaisprezecea zi înainte de Calendele lui iulie 


— Stăpâne, stăpâne, ascultă-mă, am veşti importante! dădu năvală Castor. 

Aurelius își ridică privirile de pe Chorografia lui Pomponius Mela, noul 
volum pe care frații Sosius, proprietarii celei mai bune librării din Urbs, i-o 
trimiseseră de curând. Tratatul era interesant și Aurelius, pasionat de tot ce 
se referea la geografie, avu un gest de nemulțumire. 

„Să sperăm că noutăţile merită să mă opresc din lectură”, îşi spuse, 
pregătindu-se să-l asculte pe libert. 

— Vii de la cazarmă? îl întrebă. 

— De la cazarmă și de la teatru: după ce am stat acolo printre gladiatori, 
simţeam nevoia să-mi mai clătesc și eu ochii. Deci, ascultă: după /ibera cena, 
Chelidon a ieșit cu gaşca lui şi a luat-o cu el şi pe Nissa, în timp ce Aufidius, 
furios la culme, încerca să-l oprească. Cel mai bun atlet al său se destrăbăla 
din plin, tocmai în ajunul unei lupte! Totuși, n-a reușit să-l oprească: retiarul 
era prea faimos ca să mai accepte să fie tratat ca un luptător oarecare, de 
duzină. 

— Până la urmă, campionul nostru și-a petrecut noaptea în oraș... 

— S-a întors în cazarmă cu două ore înainte de ivirea zorilor. Lanistul era 
deja disperat, se temea că uitase chiar că trebuia să intre în arenă, povesti 
libertul, mulțumit de treaba bună pe care o făcuse. Și asta nu este tot: am 
luat informaţii şi despre locul pe care-l ocupau Sergius și ai lui în amfiteatru, 
în ziua jocurilor. În loc să stea în tribună, alături de alte notabilităţi, 
Mauricus și sora sa se aflau printre muncitori, chiar lângă uşa pe care ies 
gladiatorii! 

— Foarte bine, Castor! Asta explică multe: i-ar fi fost foarte ușor unuia 
dintre ei să se apropie de Chelidon pe coridorul care duce la arenă, înainte 
de începerea luptei, ca să-i dea vreo otravă, încercă să ghicească Aurelius. 

— Eşti foarte perspicace, domine. Totuşi... se întrerupse Castor cu un aer 
de regret plin de ipocrizie. 

— Totuşi? îl zori patricianul. 

— Cei doi au ajuns la arenă însoţiţi de un grup de vreo douăzeci de 
persoane, gata să jure că nimeni nu s-a mișcat din loc pe toată durata 
jocurilor. 

— Martorii pot fi cumpăraţi, presupuse Aurelius, cu o ușoară speranţă. 

— În jur mai erau alți o sută de spectatori, stăpâne: cred că ar fi fost o 
îndrăzneală riscantă, nu zic să-i corupă pe toţi, ci doar să încerce să se 
apropie de ei!îl descurajă libertul. 

— Ai dreptate, Castor, era o idee prostească. 

— Şi încă n-am terminat, domine. se pare că o femeie ar fi fost văzută 
dând târcoale prin cazarmă, tocmai în noaptea dinaintea morţii lui Turius; 
purta un văl şi santinelele nu au putut să-i vadă fața. De fapt, nici măcar nu 
şi-au dat prea multă osteneală ca s-o oprească... În pofida regulamentului, nu 
este pentru prima oară când o cucoană se strecoară noaptea în camera unui 
gladiator. 

Un văl, poate pentru a acoperi un chip pe care nimeni nu trebuia să-l mai 
vadă... Tulburat, Aurelius se simţi cuprins de fiori. 

— S-ar putea ca, discutând cu Turius, misterioasa matroană să fi aflat că 
retiarul ştia ceva referitor la uciderea lui Chelidon. Poate că dobitocul ăla a 
încercat chiar s-o șantajeze; și, în dimineaţa următoare, iată-l ţeapăn în 
celula sa! presupuse, triumfător, senatorul. 

— Strălucită deducție, domine, dar mai este un alt amănunt... 

— Ce mai este? oftă stăpânul, dezamăgit. 

— Necunoscuta a intrat în celula lui Eliodorus, gladiatorul sicilian, nu în 
cea a lui Turius, îl desfiinţă total Castor, cu o bucurie răutăcioasă. 

— Of! fu singurul răspuns pe care Aurelius reuși să-l găsească. Așa că, la 
urma urmelor, n-ai descoperit mai nimic. 

— Cum, nimic? Am muncit ca un catâr ca să te scap de o mulţime de piste 
false! Apropo, aici este lista cheltuielilor, îi replică libertul, ofensat; și, 
vârând imediat în buzunar banii, dispăru înainte ca stăpânul său să poată 
verifica socotelile. 

Aurelius se așeză din nou pe banca de marmură din peristil și luă iarăși în 
mână textul lui Pomponius, ca să-l compare cu Geografia lui Strabon. Cât de 
mare era lumea și cât de puţin se ştia deocamdată despre ea! Pământuri 
necunoscute, oameni sălbatici, animale ca din basme, otrăvuri mortale pe 
care barbarii sciți le obțineau din veninul viperelor, iar celții din anumite 
plante culese de prin păduri... și iată și otrava îngrozitoare a suanilor din 
Caucaz, despre care se zicea că omoară doar prin mirosit! 

Patricianul își ridică privirile de pe sulul de pergament, gânditor, privind 
țintă la straturile de flori în care cultiva mai multe specii de plante exotice 
aduse de oamenii săi de prin diferite colţuri ale Imperiului: în lada de 
marmură se afla papirusul egiptean, împreună cu delicata floare a 
lotofagilor, care provoca uitarea, în timp ce pâlcul de trestii orientale, înalte 
cât coloanele porticului, se ridicau spre cer, între statueta zeiţei Fortuna și 
un frumos Cupidon din bronz. 

Senatorul se ridică, apropiindu-se detrestii. 

Ca și cum ar fi căzut pradă unei îndoieli neașteptate, rupse o tulpină și o 
tinu în mână mult timp, examinându-i interiorul: un tub lung și subţire... 
Apropie tubul de gură şi încercă să sufle în el... Da, se putea. Înfrigurat, luă la 
întâmplare o bobiţă mică și rotundă dintr-o tufă oarecare și o vâri pe ţeavă, 
umflându-şi plămânii cu aer, după care suflă cu putere. 

Proiectilul zbură de-a lungul porticului și trecu de ușa sufrageriei. 

— Ai! strigă Servilius care tocmai intra, ţinând o mână la tâmplă. Ce naiba 
ţi-a trecut prin minte? 

— Te rog să mă ierți, tocmai făceam o probă, își ceru scuze Aurelius, dar 
prietenul său nu păru prea supărat. Nici măcar zgârietura de pe față nu 
reușea să-i înlăture expresia triumfătoare. 

Patricianul se temu că se întâmplase ceva rău. 

— Vin de la teatru, începu să vorbească în cele din urmă cavalerul, 
umflându-se în pene. Victorie! 

„Pe toţi zeii Olimpului, a reușit, biata Pomponia!”, se întristă în sinea sa 
patricianul. 

— Azi-noapte. Mă temeam că Nissa n-o să vrea să mă vadă, dar... Ai fi 
putut crede? Nu numai că m-a primit, dar... Și, îmbujorat tot, Servilius scoase 
din mâneca tunicii o bucată dintr-o țesătură de în brodată. O recunoști? făcu 
el cu ochiul. 

Aurelius se prăbuşi pe bancă, dezamăgit. Sigur că-și amintea: ultima oară 
când o văzuse, acoperea pubisul actriţei! 

Ochii cavalerului străluceau de fericire. 

— Ah, ce femeie! exclamă el cu un aer visător. Dar cum, nu te bucuri și tu? 

— Ba, cum să nu, Titus, cum să nu... bâigui patricianul. 

— Pentru tine este normal să te bucuri de favorurile unei femei! spuse 
Servilius fără a-și ascunde enervarea. Grozav: tu ești tânăr, bogat, plăcut la 
înfățișare... eu m-am bucurat întotdeauna aflând de cuceririle tale şi, acum, 
când a venit și rândul meu, s-ar părea că mă invidiezi! 

— Nu, nici vorbă, Servilius, ce vorbe sunt astea? Nici vorbă, sunt foarte 
mulțumit... 

— Într-adevăr? Chiar că nu păreai să te bucuri! Te roade că m-a preferat 
pe mine în locul tău, nu-i aşa? Nu te credeam atât de mic la suflet. 

— Nu-i adevărat, Titus, crede-mă... mă gândesc numai la Pomponia. 

— Aşa va să zică? În Roma sunt mai multe lupanare decât temple şi, fără a 
pune la socoteală cocotele de meserie, orașul acesta mișună de femei gata să 
se ofere: hetaire, curtezane, amante, liberte de moravuri ușoare... Acum 
până şi matroanele se pretează la așa ceva, sfidând pudoarea și fidelitatea 

conjugală; iar eu, în treizeci de ani de căsătorie, nu mi-aş putea permite o 
singură, mică escapadă? 

— Fă-o, măcar, În aşa fel încât să nu afle soția ta! îl rugă Aurelius. 

— Cum crezi că ar afla? N-am lăsat nicio urmă... Oh, zei, pudra Nissei pe 
marginea tunicii! fugi afară cavalerul, în timp ce Aurelius clătina din cap în 
semn de dezaprobare. 

— Hm... tuşi Castor în spatele lui Aurelius, apărând nu se știe de unde. 
Dacă am interpretat eu bine satisfacția cavalerului, asta înseamnă că-mi 
datorezi câţiva sesterți, îi aminti el. 

— Aş fi în stare să jur că aici este mânuţa ta, grec nenorocit ce eşti! tună 
Aurelius, în timp ce-i dădea banii, şi niciodată un pariu nu fusese plătit cu 
atâta inimă rea. 

XII 


A cincisprezecea zi înainte de Calendele lui iulie 


A doua zi, fără prea mare chef, Aurelius porni din nou la treabă. 

Îmbăiat, bărbierit, îmbrăcat cu toga grea, împodobită cu laticlava care îi 
atesta rangul senatorial, patricianul urcă în lectică alături de Servilius şi 
dădu ordin sclavilor să pornească. 

În timp ce anunţătorii strigau în dreapta şi în stânga numele și funcţia sa, 
patricianul se întreba cu îndoială dacă atâta forfotă putea fi, în cele din 
urmă, utilă desfășurării cercetărilor sau dacă nu ar fi fost mai bine să poarte 
nişte haine obișnuite și, travestit astfel, să-și våre nasul în caupona, mai ales 
în taverna din faţa cazărmii... dar misiunea care-i fusese încredinţată de 
Claudius era oficială și, vai, nu se putea sustrage etichetei. 

Ușa cea mare de la intrarea în cazarmă se deschise din nou în faţa lor și 
Castor, care venise pe jos în urma lecticii, dispăru imediat în sala de mese. 

Servilius se grăbi și el să coboare sprinten din lectică, fără a mai cere, așa 
cum o făcea de obicei, ajutorul unui sclav. Părea mai înalt și chiar mai puţin 
corpolent, remarcă Aurelius, văzându-l înaintând prin curte, cu capul sus: ce 
mult poate face pentru un bărbat succesul la femei! 

Văzând expresia triumfătoare și plină de sine a prietenului său, avu un 
sentiment de ciudă şi se întrebă dacă n-ar fi fost cazul să încerce să mai 
scadă interesul actriței pentru Titus. Nu i-ar fi fost greu; în fond, el era și mai 
bogat decât Servilius şi mult, mult mai prezentabil... Evident, s-ar fi sacrificat 
doar pentru a face un lucru bun, ca s-o salveze pe sărmana Pomponia, 
desigur, nu dintr-un interes personal... Își alungă imediat din minte acest 
gând, supărat pe el însuși pentru că fusese în stare să urzească un asemenea 
plan, atât de meschin și nedemn de el încât aproape că se bănuia împins de 
invidie. 

— Nobile senator! îl întâmpină Aufidius cu obișnuita, unsuroasa lui 
slugărnicie; totuși, în spatele tonului său politicos, nu era greu de ghicit o 
oarecare nemulțumire: cum mai putea pune la cale ceva un sărman lanist, cu 
acel personaj sâcâitor care-i stătea mereu în cale? Autoritatea sa de şef 
necontestat al gladiatorilor începea şi ea să se clatine de când acest patrician 
intrigant se fâțăâia mereu prin curţile cazărmii, dând ordine în dreapta și în 
stânga, puternic datorită împuternicirii primite de la Claudius! 

— Vreau să vorbesc cu Eliodorus, porunci patricianul pe un ton aspru. 

— Cum dorești, nobile senator Statius. Dar vreau să-ţi spun că împăratul 
a anunţat alte jocuri pentru sfârșitul lunii şi eu nu pot să mai prelungesc 
prea mult această încetare a antrenamentelor... 

— Bine, începe, te rog, masacrul, Aufidius! îi permise Aurelius, 
resemnându-se. 

Un strigăt prelung de bucurie întâmpină anunţul reluării activităţii. 
Înseamnă că nebunii aceia abia aşteptau să se ducă la moarte? se întrebă, 
uluit, senatorul, îndreptându-se către sicilianul care aștepta într-un colț. 

Eliodorus îl privi, neîncrezător: pentru el, ca și pentru ceilalți gladiatori, 
era limpede că acela care îi stârnea interesul acelui filfizon sâcâitor urma să 
aibă o mulțime de necazuri. 

— Am aflat că, nu de mult timp, ai primit vizita unei doamne, îl luă pe 
departe Aurelius. 

— Doamnă? îi răspunse imediat Eliodorus. Oricât de bogată și de nobilă 
ar fi, Sergia tot o târfă rămâne! 

— Şi ce voia de latine în noaptea dinaintea morții lui Turius? 

— Să mă angajeze, dezmăţata aia, pentru un număr acasă la ea! izbucni 
retiarul, revoltat. Eu, însă, i-am spus pe șleau tot ce gândeam despre ea și 
despre scârboșeniile ei: eu nu sunt ca Gallicus, i-am spus; am o logodnică în 
Sicilia, o fată bună care mă așteaptă; şi, îndată ce fac rost de bani destui, mă 
însor cu ea. Da, îmi pun pielea în joc, dar nu sunt dispus să fac anumite 
porcării; sunt lucruri de-ale grecilor și romanilor, cu toţii niște spurcăciuni... 
Eu m-am născut într-un sat de la munte și, de când am împlinit doisprezece 
ani, nimeni nu m-a mai văzut gol, nici măcar mama. Și știi ce-a făcut stricata 
aia? A început să râdă! exclamă Eliodorus, jignit. 

Aurelius dădu din cap, fără a scoate nicio vorbă. 

Cine putea ști dacă gladiatorul spunea adevărul. O asemenea pudoare 
părea ciudată la un bărbat cu o meserie ca a lui, totuși nu ar fi fost primul 
caz În care un asemenea vlăjgan să cadă pradă unei timidităţi incurabile. 
Poate că Sergia se folosise de el doar ca pretext ca să intre în cazarmă și să-l 
ucidă pe Turius... 

— lar a doua zi am găsit asta sub salteaua mea! L-a lăsat cu siguranţă ea, 
ca să-mi facă un descântec! exclamă Eliodorus, furios, arătându-i 
patricianului un medalion în formă de ochi cu două pupile. Este o vrăjitoare, 
asta se vede dintr-o ochire, și vrea să ne deoache pe toți: ca pe Turius carea 
fost ucis în camera lui fără ca nimeni să fi putut intra acolo... 

Aurelius studie câteva clipe amuleta, cu totul şi cu totul la fel cu cea găsită 
alături de cadavrul retiarului. 

Era posibil ca pentru cineva să fi fost mai ușor să pună moartea acelui om 
pe seama unor forțe supranaturale, dar nu era chiar necesar să se recurgă la 

vrăji ca să se justifice omorul... Zeii și vrăjitorii nu prea aveau de-a face cu 
crimele acelea, își spuse patricianul, apucându-se să cerceteze din nou celula 
gladiatorului asasinat, de data aceasta din exterior. 

Apropiindu-se de ferestruica prin care venea lumina în camera lui Turius, 
examină din nou gratiile, căutând o confirmare a ideii sale: da, o ţeavă 
subțire putea fi lesne introdusă prin ochiurile de fier... 

Încercă să se înfofolească mai bine, înfăşurându-şi în jurul trupului 
poalele lungi, pline de praf, ale togii, regretând că nu se îmbrăcase cu o 
hlamidă grecească, mult mai practică: cine știe de ce, dintre toate veșmintele 
de toate modelele posibile, strămoșii întemeietori ai Romei aleseseră, ca 
haină oficială, pe cea mai incomodă. 

În cele din urmă, reuşi să se așeze lângă ferestruică, astfel încât să poată 
aprecia cu o oarecare aproximație unghiul sub care acul otrăvit putuse 
pătrunde în încăpere. Poziţia în care fusese găsit corpul lui Turius 
corespunde perfect: iată că se rezolvase misterul ușii închise pe dinăuntru. 

În ce priveşte moartea lui Chelidon, însă, lucrurile stăteau cu totul altfel: 
acolo, între asasin şi victima sa se afla jumătate din arenă... așa că se hotări 
să mai facă o cercetare și asupra amfiteatrului. 

— Salve, nobile Aurelius! Ce faci aici, ghemuit pe jos, ca un copil pedepsit 
să stea în genunchi? îl făcu să tresară Gallicus care venise neauzit în spatele 
său. Servitorul tău grec, în schimb, nu stă nicio clipă locului; dacă o ţine tot 
aşa, Arduina n-o să mai regrete mult timp moartea frumosului ei Chelidon! 

— De ce, era ceva între cei doi? întrebă Aurelius, neîncrezător. 

— Oh, o dragoste cu totul unilaterală, râse Gallicus. Mă rog, sigur că da, 
asta nu pentru că ar fi recunoscut ea însăși... dar mie nu-mi scapă anumite 
semne; să ştii că nu m-am născut aici, în cazarmă! Și, de fapt, cum se putea 
lipi un bărbat cum era Chelidon de prăjina aceea amărâtă? Arduina trebuia 
să se mulțumească doar privindu-l cu jind de departe... dar aș fi în stare să 
pariez că l-ar face bucățele pe cel care l-a omorât, dacă ar şti cine este. Din 
fericire, este prea proastă ca să afle așa ceva! 

— Tu, însă, ştii mult mai multe, nu? îl luă peste picior Aurelius, pe care îl 
cam enervau aerele acestea de superioritate pe care și le dădea celtul față de 
colegii săi. 

— Încerc să mă descurc şi eu, nobile Statius; mai am doar patru 
săptămâni până când mi se termină contractul și, atâta timp cât jocurile sunt 
întrerupte... 

— O să-ți dau o veste proastă, Gallicus, spuse Aurelius, pe un ton 
răutăcios. Este prevăzută o luptă pentru sfârșitul acestei luni! 

— Pe Jupiter cel mare și bun, trebuie să dau fuga să mă antrenez! sări ca 
ars atletul şi vru să plece de îndată către armentarium. 

— Stai puţin: ştiai despre Chelidon că era din Mutina și că, în copilărie 
lucrase acolo ca frânghier? îl întrebă prin surprindere patricianul. 

— Mutina? Dar, dacă era trac... oh, nenorocitul ăla, ce poveste a putut 
scorni! Dar nu-i nimic, totuși; putea să-mi treacă mie prin minte una ca asta, 
să știi că are efect la public! Nu mi-a spus niciodată nimic, prefăcutul ăla, și 
când te gândeşti că eu eram cel mai bun prieten al lui. Ce escroc! 

— Sigur că a fost șmecher și i-a înşelat pe toţi... dar, apropo, nu se cer 
referințe atunci când cineva cere să intre în lumea aceasta a gladiatorilor? 

— Oh, nu se încurcă ei cu asta: pe nimeni nu interesează de unde vii, dacă 
ştii să ţii sabia în mână. Este adevărat, sunt destul de mulţi şi cei care vin cu 
recomandări, pentru că nu-i ușor să fii primit în trupa aflată sub protecţia 
împăratului, admise Gallicus. Lanistul s-ar putea să știe mai multe despre 
asta... 

Aurelius plecă imediat în căutarea lui Aufidius, dar, traversând curtea, se 
ciocni cu Hercules care se vedea că are intenţii nu prea paşnice în privinţa 
lui. 

— De ce tu întrerupt antrenamentele? tună primitivul sarmat, încercând 
să-l apuce de tunică. Eu puternic, eu lupt! 

— O să ai cât de repede ocazia, Hercules, îl linişti Aurelius, întrebându-se 
cât timp va reuși să mai rămână în viaţă masivul şi prostănacul retiar. 

Potolit, Hercules se îndreptă către prăjină, scoțând un urlet gutural de 
luptă în limba lui barbară. Puțin mai târziu, lanistul îl primea în biroul său pe 
Aurelius. 

— Da, probabil că şi Chelidon avea o scrisoare de recomandare... 
recunoscu Aufidius, prefăcându-se că dorește nespus de mult să colaboreze. 

— Caut-o și găsește-o. Sper că ţii o arhivă! 

— Documente, documente: peste puţin timp voi fi îngropat în papirusuri! 
bombăni lanistul. Când m-am oferit să-i antrenez pe gladiatorii împăratului, 
nu mă aşteptam nici în ruptul capului că va trebuie să fac și pe birocratul! 

— Deci, unde este scrisoarea aceea? 

— Au trecut ani de atunci, nobile senator; ar trebui să scormonesc prin 
toate astea, se văietă Aufidius, arătând înspre câteva lăzi stivuite până în 
tavan. 

— Vrei să vină Claudius în persoană ca să te ajute s-o găseşti? îl ameninţă 
patricianul, folosindu-se de calitatea sa de reprezentant al lui Claudius. 

— Nu, aşteaptă, poate că ştiu unde ar trebui să caut... se hotărî până la 
urmă Aufidius, deși se vedea foarte bine că n-are niciun fel de tragere de 
inimă. lată! și puse în mâna senatorului un sul prăfuit de papirus. 

— Este semnată de Papius Fatius, comandantul uneia dintre legiunile din 
răsărit... spune că l-a capturat pe Chelidon în Tracia, după o luptă 
înverşunată, citi Aurelius, neîncrezător. 

— E scris acolo, întări la rândul său lanistul, dornic să scape de orice 
răspundere. 

— Spune-mi, tu l-ai auzit vreodată vorbind grecește, adică acea limbă 
care se mai cheamă și tracă? întrebă, sarcastic, Aurelius. Dacă gladiatorul 
provenea cu adevărat din Mutina, în Gallia de dincoace de Alpi, cine-și putea 
da seama de aceasta mai bine decât lanistul, de-a lungul anilor în care 
lucrase cu el? 

— Aici nu ținem lecţii de retorică, nobile senator. Chelidon lupta bine și 
nu l-am întrebat niciodată de arborele lui genealogic. 

— ÎI cunoşti pe avocatul Sergius Mauricus?îl presă Aurelius. 

— N-am schimbat niciodată vreo vorbă cu el, negă cu hotărâre Aufidius. 
Știu, însă, că este un mare amator de jocuri și de câteva ori l-a invitat la el pe 
Chelidon... chiar în casa sa, de fapt, a cunoscut-o pe stricata aia care a fost 
piaza lui rea. Ce n-am făcut ca să-l ţin în cazarmă, în ultima lui seară! Dar el, 
nimic, abia aștepta să alerge la Nissa, ca un câine după o căţea în călduri... 

— Am auzit că, în cazarmă, sora lui Sergius ar veni și ar pleca după cum 
are chef. 

— Ah, aia... nu-i singura care bântuie prin camerele gladiatorilor: multe 
matroane care nu au treabă au făcut o adevărată pasiune pentru gladiatorii 
mei. Pe de altă parte, dacă aș fi prea sever, ei le-ar putea strecura înăuntru şi 
în alte feluri şi ar fi mai rău. 

— Aşa, însă, îţi iei şi tu partea, spuse patricianul, ironic. 

— Din când în când, îmi aduce câte una un mic cadou, încercă să se scuze 
lanistul. 

Aurelius ieşi fără să-l mai învrednicească nici măcar cu o privire. 

Prin urmare, se gândea el, Papius acesta era îi crease legenda aceea de 
erou trac. Trebuia să ia cât mai repede informaţii asupra lui; de o bună 
bucată de vreme, la Roma nu se mai vorbea despre el și era un lucru ciudat 
pentru un asemenea general care avea sub comanda sa una dintre cele mai 
puternice legiuni ale Imperiului! 

În clipa aceea, simți că îl trăgea cineva de cutele togii. 

— Ah, tu eşti, Quadratus... spuse patricianul, văzându-l pe ţăranul acela 
trist, singur ca întotdeauna, stând în picioare lângă o prăjină care încă nu 
începuse să fie folosită. Încerc să redeschid cazul tău. Poate că sunt nişte 
speranţe; dacă reuşim să demonstrăm că individul acela și soția ta erau 
complici... 


73 


— Eşti prea amabil, nobile senator, dar nu merită osteneala: după 
următoarele jocuri, eu voi fi deja mort! îi mulţumi Quadratus, dovedind 
același pesimism din totdeauna. 

— Nu poţi renunţa astfel, fără măcar să încerci să faci ceva! se revoltă 
patricianul. Ne vom lupta în tribunal! 

— Doar dacă înfund un alt delincvent ca acela care a îndemnat-o pe soția 
mea... 

Aurelius ciuli urechile. Era posibil aşa ceva? 

— Îţi aminteşti cumva cum îl cheamă? întrebă el plin de speranţă. 

— Sigur că mi-l amintesc. Sergius... se numea Sergius, ticălosul ăla! L-am 
şi văzut o dată, atunci când s-au depus mărturiile la proces: el nu m-a 
recunoscut, sunt sigur, eu nu sunt decât unul dintre atâţia nenorociţi cărora 
le-a distrus viața. Dar eu n-o să-i uit niciodată mutra! 

Quadratus părea să fie sincer: era posibil ca avocatul să se fi prefăcut 
doar că nu-l recunoaște? Un ţăran aruncat în arenă pentru o condamnare 
nedreaptă și pus să lupte cu marele campion: ce ocazie putea fi mai bună 
pentru un pariu trucat? Era suficient să facă în aşa fel încât retiarul să nu 
poată învinge și de aceasta putea avea grijă Nissa sau chiar sora sa; dacă nu 
erau ele, atunci putea fi matroana misterioasă pe care Chelidon o vizita din 
când în când. 

Șirul gândurilor îi fu întrerupt de nişte chicoteli: două personaje guralive 
care se clătinau serios, evident afumate bine, îi făceau semn să se apropie, 
clătinându-se pe picioare. 

— Tare simpatic secretar ai, nobile senator! gânguri Arduina, bătându-l 
zdravăn cu palma pe umăr. Ai văzut ce pumnal frumos mi-a făcut cadou? 
glăsui ea, cu ochișorii ei rotunzi şi cruzi sticlind de bucurie, în timp ce-și 
flutura pletele blonde și câlțoase pe sub nasul senatorului. 

Reuşind să nu strănute, Aurelius își întoarse brusc faţa ca să-şi scoată o 
șuviță de păr din ochiul drept, tocmai la timp ca să vadă un servitor care 
ieșea pe furiş, în graba mare, din biroul lui Aufidius, îndreptându-se către 
ieşirea din cazarmă. 

— Du-te după omul acela, Castor, repede! porunci el și, de data asta, 
grecul, bucuros că scăpa de pupăturile Arduinei, făcu întocmai. 

Dezamăgită, britana îl urmări timp îndelungat cu privirea, întristată de o 
asemenea trădare neașteptată. Între timp, Servilius, în picioare lângă sclavii 
nubieni purtători ai lecticii, bătea din pinteni de nerăbdare: desigur, abia 
aştepta să scape de aceste obligaţii plictisitoare ca să alerge la frumoasa sa... 

În timp ce o privea pe neconsolata gladiatoare, lui Aurelius îi trecu prin 
minte o idee trăsnită, chiar dacă un pic mârșavă. 

— Am şi eu un cadou pentru tine! spuse el prefăcându-se, dintr-odată 
vesel nevoie mare. Servilius, ia din lectică buchetul acela de flori pe care l- 
am cumpărat azi-dimineață. 

— Dar astea sunt pentru Nissa! protestă în surdină cavalerul. Ce vrei să 
facă amărâta asta cu o ghirlandă de trandafiri? 

— Fă mai repede ce ţi-am spus și nu mai sta la discuţii! îl zori patricianul. 
O femeie rămâne o femeie, se gândea el, gladiatoare sau nu, şi nu există vreo 
femeie căreia să nu-i placă trandafirii. 

— Pentru mine sunt? exclamă, uluită, Arduina și atinse parcă 
neîncrezătoare petalele delicate cu mâinile sale butucănoase. Apoi, cu un 
gest pe care și l-ar fi dorit de alintare, își puse la gât ghirlanda, zâmbind cu 
gura până la urechi. Ce cadou frumos, nobile senator! adăugă ea cu o voce 
firavă şi Aurelius fu gata să creadă că reușise s-o emoţioneze. 

— Florile Nissei la namila aia îngrozitoare. Chiar că nu te înţeleg, 
Aurelius... șopti Servilius, nemulţumit, în timp ce se îndreptau către ieșire. 
Parcă-mi vine să cred că vrei să-mi pui bețe în roate! 

— Câteodată, un trup de bărbat ascunde sufletul delicat al unei fetișcane, 
încercă să-i explice patricianul. 

— O fetişcană în stare să-ți sfărâme oasele cu o palmă prietenească pe 
spinare! răbufni cavalerul. Uită-te aici: o să fac o vânătaie acolo unde m-a 
mângâiat namila aia! 

— Roag-o pe Pomponia să te fricționeze cu una dintre alifiile ei, îi 
propuse, încrezător, Aurelius care simţise și el pe propria piele 
expansivitatea britanei. 

— Ar fi mai nimerit s-o rog pe Nissa... are mâinile atât de delicate! îl 
contrazise cavalerul, abținându-se să mai facă și alte aluzii. 

„sacră Artemis! Dacă am ajuns până aici, nu mai există nicio speranţă 
pentru Pomponia”, gemu senatorul, abătut. 


75 


XIII 


A paisprezecea zi înainte de Calendele lui iulie 


Aşa cum se așteptase Aurelius, soția lui Servilius nu se lăsă prea mult 
aşteptată. 

— Are o altă femeie, acum sunt sigură că aşa este! Am găsit urme de fard 
pe tunica lui! spuse Pomponia, plângând disperată pe umărul senatorului. 

— Nu, ce tot vorbeşti, nu se poate! Poate că era funingine de la vreo 
lampă... 

— Ai mai văzut tu vreodată funingine roşie? Era roșu pentru buze, îţi 
spun eu: fard obișnuit, făcut din drojdie de vin! Și ieri a cumpărat niște 
trandafiri... dar nu pentru mine! sughiţă ea. 

— Ah, ghirlanda! Aceea era cumpărată pentru Arduina! o linişti 
patricianul, povestindu-i despre darul atât de puţin spontan pe care 
Servilius i-l făcuse gladiatoarei. 

— Atunci, poate că m-am înșelat eu... se consolă matroana, ştergându-și 
ultimele lacrimi. 

— Cu siguranță, Pomponia. Acum, însă, nu te mai chinui degeaba; 
prietenul tău, Aurelius, are nevoie de ajutorul tău. Să nu-mi spui că n-ai 
reușit să afli nimic despre trecutul acelei actrițe! 

— De fapt, doar câteva lucruri; mi-am cam pierdut îndemânarea, se 
plânse impunătoarea femeie, renunțând la infuzia pe care grijuliul Paris i-o 
preparase, ca să se consoleze bând o cupă cu vin de Falern foarte rece pe 
care i-o oferise patricianul. 

— În orice caz, măcar un lucru interesant tot am aflat, declară matroana. 
Actuala vestiaria a Nissei a luat de curând locul mătușii sale care a murit 
anul trecut. Vorbind despre începuturile actriţei, mătuşa aceasta îi povestise 
servitoarei despre un bărbat care venea deseori la teatru, cerând insistent 
să fie primit de ea. Odată, Nissa a acceptat să-l asculte și a rămas singură cu 
el. La scurt timp după aceea, s-au auzit strigăte și slujnicele au ajuns la timp 
ca să vadă cum bruta aceea de bărbat o pălmuia fără milă. Fetele care o 
machiau au fost nevoite să folosească multă pudră ca să ascundă o vânătaie 
mare de la tâmplă, înainte de a ieși pe scenă și chiar și paznicul a avut mult 
de furcă până să-l dea afară: bărbatul era foarte puternic, pe lângă faptul că 
arăta înspăimântător, fiind plin pe tot corpul de cicatrice... 

— Bărbatul acela putea fi Chelidon? se întrebă cu voce tare Aurelius. În 
cazul acesta, actrița minţise când susținuse sus şi tare că-l cunoscuse pe 
gladiator abia în casa lui Mauricus... Ar fi interesant de știut şi cum și-a 
început Nisa cariera: cine a introdus-o în lumea aceasta a pantomimei 
erotice? Până acum câţiva ani, era încă total necunoscută și totuși a reuşit să 
pătrundă destul de repede într-un asemenea mediu destul de închis... 

— Singurul care ne-ar putea spune ceva despre asta era șeful comicilor, 
cel care a angajat-o, dar a murit strivit de roţile unui car, acum doi ani... 
Bune prăjiturelele astea cu nucă, continuă Pomponia, cu gura plină: hotărât 
lucru, vorbind despre ceea ce făceau alţii, chiar şi în momentele cele mai 
aprinse, i se ridica pofta de mâncare şi Aurelius, ca s-o ispitească, pusese mai 
aproape de ea și nişte prăjituri presărate din belșug cu piper, o specialitate a 
priceputului archimagirus, Hortensius. 

— Mai este un lucru care m-a pus pe gânduri, reluă vorba matroana. 
După cum spun servitoarele, Nissa şi Chelidon nu se comportau câtuşi de 
puţin ca nişte îndrăgostiţi. Ştii tu, femeile observă anumite lucruri: nici 
vorbă de priviri drăgăstoase, ocheade pasionale, mici răutăți; aproape că 
păreau doi parteneri de afaceri... 

— Sau iubiți de mult timp, obosiţi, de-acum, unul de altul, observă 
Aurelius. Felicitări, Pomponia, mi-ai fost de foarte mare ajutor! 

— Să-i mulţumești mai degrabă cameristei mele, Crisis. Ea este cea care a 
scos de la slujnicele Nissei toate informaţiile, prefăcându-se că-și caută de 
lucru în teatru, fiind coafeză. 

Aurelius îşi întipări în minte această ultimă informaţie: va trimite fetei o 
bijuterie sau un val de stofă frumoasă. 

— În schimb, în ce-l priveşte pe Servilius... 

Senatorul reuşi s-o întrerupă pe prietena sa, înainte ca aceasta să poată 
aduce din nou în discuţie subiectul dureros al infidelității soțului ei. 

— Nu mi-ai mai spus de mult timp ce bârfe mai circulă pe seama 
împărătesei! îi aminti el, prefăcându-se peste măsură de interesat. Nimic nu 
era mai nimerit, pentru a abate atenția enormei matroane de la nenorocirile 
sale conjugale, decât s-o facă să se concentreze asupra amorurilor, 
adevărate sau presupuse, ale Messalinei. 

Într-adevăr, femeia se însufleți şi păru mai bine dispusă: o cleveteală 
picantă era cel mai bun remediu contra stării sale proaste. 

— În afară de histrionul Mnestros, acum mai are de-a face și cu unul, 
Silius... apare peste tot însoțită de el și a fost văzută chiar sărutându-l în 
public. Este posibil ca împăratul să nu observe nimic? Se pare că este 
adevărată zicala care spune că soțul este ultimul care află! 

„Câteodată și soţia”, oftă în sinea lui Aurelius, destul de încurcat, 
conducând-o pe prietena sa până la ușă. 

— Ah, era să uit! adăugă Pomponia când ajunse în prag. M-am interesat 
printre cusătoresele mele, în speranţa că ar cunoaşte ele vreo costumieră de 
la teatrul lui Pompei... Ştii, mi-ar plăcea să-mi comand o stolă mai originală, 
ca să-i mai atrag atenţia lui Servilius, deși tu m-ai sfătuit să mă îmbrac mai 
simplu... 

De fapt, matroana, înfofolită într-o palla bogat brodată, de culoare indigo, 
nu părea deloc hotărâtă să urmeze sfatul competent al lui Aurelius. 

— Ei, şi? o întrerupse acesta parcă stând pe ghimpi. Când Pomponia se 
angaja în una dintre interminabilele sale discuţii despre modă, trebuia 
oprită cât mai repede, fără a pierde nicio clipă: ştia aceasta și bravul 
Servilius, deşi nu reușise niciodată... 

— Nimic, din păcate! oftă Pomponia, pe un ton dezamăgit. Totuși, 
cizmarul care îmi face crepidae, papucii aceia pe care-i port prin casă atunci 
când nu am musafiri... știi, sunt așa de comozi, chiar dacă tocul jos nu prea 
mă avantajează, este clar, și... 

— Ce ţi-a spus cizmarul? interveni cu toată hotărârea patricianul, ca s-o 
împiedice pe Pomponia să se piardă într-un labirint de sandale, papuci, 
cizmuliţe și pantofi grecești. 

— Să vezi ce coincidenţă! Lucra chiar pentru teatrul Nissei, atunci când a 
fost ea angajată și s-a întâmplat să-i ducă acasă o pereche de sandale noi, 
foarte frumoase după spusele lui, din piele cusută cu fir de aur, cu o fâşie de 
piele care se înfășură în jurul gleznei... 

— Adresa, Pomponia! Ţi-a spus unde locuia? încercă senatorul s-o 
readucă pe calea cea bună. 

— Sigur: într-o insula populară mare în Clivius Publicus, la ultimul etaj. 
Gândește-te că, atunci când sărmanul cizmar a ajuns la capătul scărilor, i-a 
căzut un pantof şi cureaua s-a rupt; așa încât, bietul de el, a trebuit să... 

— Zeii să te aibă în pază, prietena mea! o făcu să tacă Aurelius, 
trimiţându-i un sărut, şi închise bine ușa în urma ei, grăbindu-se să se 
folosească de informaţia primită. 

Exact când traversa în grabă atriumul, era să se ciocnească de un Castor 
care puţea incredibil şi, din mers, încerca să-şi dea jos toate hainele murdare 
de peel. 

— A luat-o pe Clivus Publicus, cotind, după aceea, prin Vicus Armilustri... 
povesti grecul cum îl urmărise pe servitorul plecat de la cazarmă. 

— Şi, după aceea? întrebă Aurelius, nerăbdător: cele două străzi duceau 
pe Aventin, nu departe de Vicus Altus, unde se afla şi casa lui Mauricus. În 

plus, dacă informatorul Pomponiei spunea adevărul, Nissa trăise tocmai în 
acele locuri. 

— L-am pierdut! își desfăcu braţele grecul. Alergam după el ca un smintit, 
când mi-au ieșit în cale doi nenorociţi de fu//ones care cărau materia primă 
necesară la vopsitul ţesăturilor. Două găleți pline au vărsat pe mine! 

Aurelius se abținu să nu râdă în hohote, începând să priceapă de unde era 
îngrozitoarea duhoare de urină care venea dinspre libert: nu numai o 
singură fullonica folosea pentru vopsit urina scoasă de prin latrine... 

De data aceasta, patricianul se hotări să fie mărinimos: în fond, libertul o 
păţise în timp ce ducea la îndeplinire una dintre misiunile primite! 

— Du-te să te speli, Castor, și nu-ţi mai face griji pentru hainele stricate. O 
să-ți cumpăr eu însumi altele noi, îi promise el. 

— Mulţumesc, domine, dar nu-mi făceam deloc probleme: hainele erau 
ale tale, îl linişti grecul, dispărând apoi gol pușcă în calidarium, în timp ce 
stăpânul său rămase încremenit privind cu tristeţe la halul în care ajunsese 
tunica lui roşie ca flacăra şi frumos brodată de care servitorul se dezbrăcase 
puţin mai devreme. 

XIV 


A treisprezecea zi înainte de Calendele lui iulie 


Îmbrăcat cu o tunică simplă, scurtă, Aurelius se opri sub porticul vechii 
clădiri și-și ridică privirea către jardinierele pline cu plante agățătoare și 
balcoanele cu ierburi aromatice înflorite de la toate etajele, fixate într-un 
echilibru cam instabil pe bârnele din lemn care se înălţau către cer. 

Urcă panta din piatră din faţa ușii mari de la intrare, larg deschisă, și intră 
în atriumul întunecos, ţinându-se de nas ca să poată suporta mirosul greu de 
varză care se simţea peste tot. 

Exact în clipa în care punea piciorul pe prima treaptă a scării interioare, 
de sus căzu înspre el o mantie plină de purici, urmată de o plapumă veche, 
mâncată de molii: făcând un salt rapid, reuși să se ferească în ultimul 
moment de un ceaun și două tigăi sparte care zburau de la etajul al cincilea, 
drept înspre el. 

— Ştergeți-o de aici! urla încasatorul de chirii la doi bătrâni prăpădiți și la 
tinerelul care-i însoțea, în timp ce aceștia încercau să-și adune sărmanele 
lucruri. N-a fost de-ajuns că v-am tăiat accesul la scară, a trebuit să chem și 
întăriri ca să vă scoată de aici! 

Slujbașul proprietarului strigă la doi sclavi spătoși care așteptau afară. 

— Ocupare abuzivă a spaţiului! strigă el, poruncind celor doi zdrahoni să- 
l scoată afară cu forța pe băietanul care încerca din răsputeri să se 
împotrivească. 

Aurelius nu se miră: câteva zile de întârziere la plata chiriei erau 
suficiente pentru ca locatarul să fie aruncat în stradă cu tot cu lucrurile pe 
care le avea. Cei care încercau să reziste erau luaţi pe sus de sclavi puternici, 
special pregătiţi pentru aşa ceva, în timp ce mobilele lor erau aruncate de la 
ferestre în capetele bieţilor trecători. 

— Zeii să te pedepsească, Niger! striga tânărul, cu un glas mânios, 
încercând să-i ajute pe nevolnicii săi părinţi care se îndepărtau aduși de 
spate și cu lacrimi în ochi. 

— Şi tu ce doreşti? întrebă omul, întorcându-se către Aurelius, în timp ce 
completa cu o pereche de palme treaba făcută de sclavii lui. Dacă ai nevoie 
de o cameră, uite, acum s-a eliberat una: hotărăște-te repede, căci la Roma 
nu-i ușor să găsești un loc de dormit! 

Aurelius ieși mai la lumină şi bruta aceea înţelese în clipa aceea că nu va 
avea de încheiat nicio afacere. Deși era îmbrăcat modest, patricianul nu avea 
mantia găurită şi talpa de la solae era prea nouă ca să fie a unuia care s-ar 
putea mulţumi cu un loc de dormit sub acoperișul acelei insu/ae. 

Niger nu-și făcu, însă, prea multe probleme: nu era greu să găsească un 
alt chiriaş, chiar dacă, de fapt, cu banii daţi pentru a închiria cea mai 
prăpădită cameră din centrul Romei, oricine şi-ar fi putut cumpăra o căsuţă 
comodă şi demnă de respect în provincie, având chiar și un petic de pământ 
în jur. 

Totuşi, Roma era buricul lumii, centrul trepidant în jurul căruia funcționa 
imensul Imperiu, locul magic în care totul era posibil şi unde, cu puţin noroc, 
chiar şi cele mai absurde visuri se puteau îndeplini: așa că, mulţimi întregi 
de săraci, dezmoșteniţi şi aventurieri de toate felurile se înghesuiau la 
porţile sale având în faţa ochilor mirajul unor câștiguri rapide sau ambiția 
unei cariere de prestigiu, sau, cel puţin, măcar speranţa firavă a unui loc de 
muncă sigur pentru a putea hrăni o familie numeroasă. 

— Vreau să aflu câte ceva despre o fată care trăia aici acum câţiva ani, 
spuse Aurelius. 

— Nu mai spune; dar cine vrei să-și mai aducă aminte de asta? Lumea 
vine şi pleacă mereu, i-o reteză Niger, întorcându-i spatele. 

Aşa este, gândi patricianul, privind la grinzile aproape putrede care încă 
mai susțineau instabila construcţie: cine ar fi reuşit să iasă cât de cât la 
lumină printr-o situație materială decentă, s-ar fi grăbit, cu siguranţă, să 
plece dintr-o asemenea locuinţă... Acolo, mai devreme sau mai târziu, 
locatarii aveau să-și lase oasele: constructorul economisise precis 
materialele, mituindu-i din greu pe funcţionarii care veneau în control 
pentru ca aceștia să închidă un ochi sau chiar pe amândoi. 

Aurelius ieşi în stradă, cam dezamăgit; pe de altă parte, nu se așteptase la 
cine ştie ce rezultate de pe urma acelei vizite: cu atâtea alungări și mutări, în 
insulae, vecinii erau mereu alţii şi nimeni, în orașul acela agitat, nu avea 
timpul necesar ca să lege prietenii veșnice cu cei de alături... 

Familia alungată din casă era tot acolo, sub portic: după ce-şi strânseseră 
boarfele în plapumă, nu se hotărau să se îndepărteze de ceea ce, până cu 
doar câteva clipe înainte, fusese casa lor. 

— Bruta aia de Niger nu are niciun pic de suflet! Eu aș putea dormi, la 
nevoie, chiar și pe sub un pod de pe Tibru, dar sărmanii mei părinți... 
exclamă tânărul plin de obidă. 

— Pe Gavilla, însă, n-a alungat-o și nici pe Celia... 

— Cred şi eu: ei le trimit pe fetele astea tinere la proprietar ca să-i ceară o 
amânare a plăţii chiriei! 

Aurelius ciuli urechile: dacă proprietarul era așa de sensibil la farmecul 
fetelor, s-ar putea să-și amintească și de Nissa? 

— Aşteptaţi o clipă, spuse el familiei care stătea și-și păzea bocceaua. Am 
ceva experienţă în domeniul legilor și poate că mai există vreo șansă. 

După câteva clipe, patricianul se întorcea în atrium, în fruntea micului 
grup de oameni necăjiţi. 

— Tot aici sunteţi, chiar vreţi să chem gardienii? îi întâmpină 
ameninţător încasatorul. 

— Chiar asta şi vrem, Niger; cred că nu s-a mai făcut de mult timp un 
control în coşmelia asta, spuse Aurelius cu un calm olimpian, şi, între timp, 
începuse să încerce cu lovituri de picior bine ţintite rezistenţa zidurilor. la să 
vedem: aici este numai nisip, cine știe pe unde s-or fi rătăcit cărămizile. Şi 
lemnul este gata să se fărâmițeze... oh, dar ce văd? Alături este un depozit! 
Nu ştii că un decret imperial interzice să se înalțe construcţii cu pereţi 
comuni? Ei, da, chiar trebuie să anunţăm vreun inspector. N-aș vrea să fiu în 
pielea ta când proprietarul o să vadă în ce stare proastă ai păstrat imobilul 
său! 

Niger sărise în picioare și acum îl privea ţintă pe senator, înghițind în sec. 

Aurelius aruncă o privire în jur, mulțumit, după care alese fără grabă 
scaunul cel mai zdravăn - cel al lui Niger, bineînţeles - și se așeză comod pe 
el, cu picioarele rezemate de masă, fluierând indiferent. 

— Oamenii ăștia cumsecade, continuă el, îmi spuneau că, pentru camera 
lor, tu primeşti deja o chirie legală de la un anume Cossus care, pentru 
moment, nu se află în oraş. Vai de mine, se pare că nu prea îţi sunt clare 
regulile în privinţa subinchirierii; voi avea grijă să le spun asta gardienilor 
când vor veni! 

— Dar nu-i nicio grabă, domine nu avem de ce să ne grăbim. Putem 
discuta despre asta, dădu înapoi slujbașul care presimțea că s-ar putea să 
aibă necazuri. Poate că evacuarea acestei familii n-a fost decât o regretabilă 
greșeală... 

— Nu-ţi face griji, se putea întâmpla oricui, insinuă patricianul cu un 
zâmbet ironic. Din păcate, pentru că slujitorii tăi au fost nepoliticoși, 
oamenii aceștia au avut de suferit. Cel mai neînsemnat lucru pe care l-ai 
putea face ar fi să-i scutești de chirie timp de şase luni, cu speranţa că nu te 
vor da în judecată. În caz contrar, eu aș fi fericit să le preiau cauza în tribunal 
sau, dacă nu eu, măcar prietenul meu, Sergius Mauricus! 

Încasatorul de chirii îşi mai pierdu din tupeu, fără a scoate nicio vorbă: 
era mai bine să renunţe și să-și scoată pierderea pe spinarea vreunui alt 
nenorocit lipsit de protecția unor oameni de vază. Cu un gest grăbit, el le 
făcu semn celor trei că puteau urca din nou în camera lor. 

— Dar de ce stai în picioare? Nu te jena, hai, suntem între prieteni! îi dădu 
voie senatorul, așezându-se şi mai comod pe jilţul său, în timp ce Niger 
şedea timid pe marginea unui taburet șchiop. Ce ziceai despre fata de la 
ultimul etaj? Sunt sigur că un bărbat ca tine a remarcat-o imediat, îi făcu el 
complice cu ochiul. 

— Într-adevăr, eu... începu, şovăitor, individul, dar limba i se dezlegă 
imediat, aceasta şi pentru că Aurelius avusese grijă să-și deschidă tunica în 
față atât cât era necesar ca să i se vadă clar punga plină cu bani. 

De femeie Niger își amintea chiar foarte bine, dat fiind că deseori 
acceptase ca ea, neavând bani pentru chirie, să-i plătească în natură. 

În scurt timp, pe de o parte ca să intre în grațiile personajului plin de 
autoritate din fața lui, pe de altă parte pentru că întotdeauna este plăcut să 
te întorci cu gândul la anumite lucruri din trecut, începu să-i toarne pe 
îndelete lui Aurelius tot ce-şi mai aducea aminte. 

— Frumuşică, să ştii, dar nu cine ştie ce... aprecie el cu un aer superior. O 
asinella cum se pot găsi multe la Roma: îmi era milă de ea și atunci... 

Patricianul îşi reținu un zâmbet: cine știe ce figură ar fi făcut Niger dacă 
ar fi recunoscut-o în diva cel mai bine plătită din Roma pe fetișcana pe care 
se milostivea s-o tăvălească - doar din milă, desigur - prin aşternuturi! 

— Aici o instalase Vibonus, fierarul, un tip mare, gras și plin de cicatrice. 
El îi aducea clienţi și eu mă făceam că nu văd. Dar, mă înţelegi, nu pentru că- 
mi luam și eu partea; eu sunt un om cumsecade, dar ea nu făcea prea multe 
fasoane şi, unuia ca mine, la anii mei, ocazii ca asta îi apar mai rar. Nu, nu 
mai ştiu chiar nimic despre ea de când a plecat, acum trei ani. 

— A plecat cu peştele ei? întrebă, curios, patricianul. 

— Da de unde, cu o altă femeie! Fierarul era furios nevoie mare; spunea 
că o s-o găsească el mai devreme sau mai târziu și o s-o ia la pumni! Păi, 
pune-te în situaţia lui: plătise pentru ea nu mai puţin de zece sesterţi, bani în 
mână, codoașşei ăleia bătrâne de mă-sa şi unde mai pui că el o violase prima 
oară şi o învățase meserie. Ce voiai, s-o lase să plece tocmai când începuse să 
producă? 

— Unde stă Vibonus ăsta? 

— La cimitir. A căzut în Tibru, pe când era beat mort. 

Fierarul înecat și Nissa liberă... cine ştie dacă nu fusese mâna lui Mauricus 
în spatele acelui accident! 

Aurelius oftă. Sperase, în adâncul inimii, să găsească vreo dovadă a 
legăturii dintre Nissa şi Chelidon: în schimb, pierduse o întreagă dimineaţă. 

Dădu să plece, dar Niger tuși ușor, semn că aștepta ceva: în Urbs, totul 
avea un preţ, chiar și amintirile frumoase. 

Senatorul fu gata să scoată vreo două monede, dar, venindu-i pe 
neaşteptate o idee, se răzgândi şi scoase de la centură legitimaţia de plumb 
care-i servea ca să intre gratuit la teatrul lui Pompei. 

— Spectacolul Nissei, pe Jupiter! De luni întregi încerc să intru, dar este 
prea mare aglomeraţie! acceptă cu entuziasm încasatorul de chirii, în timp 
ce Aurelius abia se abţinea să nu izbucnească în râs. De-abia aştept să mă 
duc la spectacolul ăsta, se spune că femeia este nemaipomenită! 

— Este un loc din primul rând, o s-o poţi vedea bine și cred și eu că o să 
rămâi tablou... încheia patricianul, înmânându-i cu un zâmbet larg mult- 
râvnitul bilet. 

leşind din umbra rău mirositoare a atriumului, Aurelius porni în pas 
grăbit pe străduţe aglomerată, nu înainte de a se întoarce ca să trimită un 
salut prietenesc celor trei care îl salutau de la fereastra celui de-al cincilea 
etaj. 

Pierduse deja prea mult timp şi voia măcar să profite de aspectul său 
anonim pentru a-și permite acele plăceri simple de care marii bogătași, 
închişi în locuinţele lor luxoase, aveau prea adesea tendinţa să uite: doi 
cârnaţi înveliţi într-un aluat care ţi se topește în gură, un pahar cu o băutură 
caldă, ocheada unei slujnice obraznice dintr-o tavernă. 

Și, la Roma, asemenea locuri erau, desigur, o mulţime. Pe Clivus Publicus, 
la fiecare trei sau patru prăvălii, exista câte o popina sau un thermopolium: 
încă din zori, câteodată chiar înainte de a se lumina de ziuă, locuitorii cetăţii 
tentaculare - un milion şi mai bine de oameni, înghesuiți pe numai câteva 
mile pătrate de pământ, ca boabele de strugure pe un ciorchine în acele 
insulae uriaşe și pline de primejdii - se revărsau pe adevărata lor casă, 
strada, şi sfârșeau inevitabil prin a intra într-o tavernă, căutând căldura 
grătarelor cu cărbuni şi sucul de struguri îndulcit cu sapa. 

Rafinatul patrician ştia bine că sapa şi defrutum însemnau un mare 
pericol pentru sănătate, nu mai puţin decât smoala, creta, potasa și celelalte 
ingrediente folosite pentru falsificarea vinurilor oțetite, dar nu putu să 
reziste tentaţiei: după ce comandă o cană mare din poșirca aceea la 
tejgheaua unui thermopolium, îşi apropie nările de ea inspirând până în 
adâncul plămânilor izul acru de sărăcie și de viaţă. 

La puţin timp după aceea, un străin îmbrăcat în straie evreiești, cu un aer 
rătăcit şi cu o traistă pe umăr, se refugie în aceeași tavernă ca să scape de 
ceata de ştrengari ai străzilor care, cu chiote vesele, îl urmăreau bătându-și 
joc de îmbrăcămintea sa ciudată. 

— Eşti nou venit, nu-i aşa? zâmbi Aurelius și-i întinse cana sa 
muncitorului corpolent, între două vârste, care încă mai gâfâia. O să te 
obișnuiești și cu asta! 

— Mă rog, ca salut de întâmpinare, merge. Caut casa unui prieten, un 
anume Aquila... trebuie să fie pe aici, pe undeva. 

Doi clienţi, vrând să-i dea noului venit informaţiile de care acesta avea 
nevoie, începură să se certe între ei. 

— Este acolo, pe dreapta! 

— Nu, la stânga, după intersecție! strigau ei, în timp ce sărmanul om se 
scuza, părându-i rău că a dat naștere unui asemenea vacarm. 

— Ar fi mai bine să plec. Mulţumesc pentru băutură, amice, spuse străinul 
după ce-şi potoli setea. Rămân dator până îmi găsesc de lucru. 

— Ce ştii să faci? îl întrebă, curios, senatorul. Erau atât de multe și 
dezvoltate afacerile din care se trăgea bogăţia sa încât poate că se găsea un 
locşor şi pentru omul acesta atât de blând și de binevoitor. 

— Pescarul: dacă mai treci pe aici, întreabă de Simon, căruia i se mai 
spune și Chifa... spuse omul și ieși în grabă. Aurelius clătină din cap: nu va 
avea o viață prea ușoară iudeul acela dacă spera să trăiască de pe urma 
peștilor din Tibru, se gândi el, în timp ce-l urmărea din priviri. 

Dar, hotărât lucru, străinul nu era obișnuit cu circulația dintr-o 
metropolă: făcuse doar câțiva paşi când, încercând să se ferească de un 
cărucior cu zarzavaturi, se izbi de un trecător care venea alergând de pe 
partea cealaltă a străzii și căzu rostogolindu-se prin noroiul de pe jos. 

În scurt timp, toată străduţa răsună de înjurăturile zarzavagiului, 
amestecate cu vaietele copiilor pe care-i altoia ca să nu culeagă de pe pavaj 
marfa împrăștiată din căruţul răsturnat. 

Clienţii din cârciumă ieşiră şi ei pe stradă, dornici să se amestece şi ei în 
scandalul iscat, în timp ce mamele puștilor ieșeau de prin prăvălii, hotărâte 
să dea o mână de ajutor vlăstarelor rămase fără apărare. 

Singurul care tăcea, observă Aurelius cu uimire, era chiar omul pe care 
Chifa îl lovise din greșeală şi care ar fi trebuit să fie cel mai furios dintre toți. 
El stătea, însă, într-o margine, cu un cucui zdravăn în frunte, încercând să 
treacă neobservat; peste puţin timp, o luă înspre intersecţie și se pierdu în 
mulțime. 

Totuși, în momentul în care dădea colțul, gluga îi alunecă pe spate lăsând 
să se vadă un chip bine cunoscut. 

Fără să mai piardă timpul, senatorul o zbughi afară din tavernă şi sărind 
în fugă peste sărmanul pescar căzut în noroi, porni în urmărirea lui Aufidius. 
(J 

După un ceas, patricianul se întorcea acasă, murdar și asudat, dar destul 
de mulțumit de îndemânarea cu care mersese pe urmele lanistului: pe 
parcursul îndelungatei urmăriri pe tot dealul, fusese foarte atent să nu fie 

zărit, ascunzându-se imediat după câte o coloană de fiecare dată când 
Aufidius se întorcea ca să privească în urmă. 

La un moment dat, se temuse chiar că va fi descoperit, dar, cu siguranţă, 
nu fusese decât o impresie: lanistul n-ar fi intrat nici în ruptul capului în 
domusa lui Sergius, dacă ar fi observat că era urmărit... 

— Trezeșşte-te! strigă el, intrând în vestibul. 

Fabellus, care, ca de obicei, dormea tun în ghereta lui din ostiarius, sări ca 
ars şi-şi privi, nemulțumit, stăpânul: un sărman portar, se plângea el printre 
dinţi, nu poate nici măcar să tragă un pui de somn în liniște, fără să fie 
imediat deranjat! 

„Este ciudat că Paris nu este pe aici, aşteptându-mă”, remarcă senatorul; 
dar, ajungând în peristil, încremeni, surprins. 

Printre coloanele de marmură, cu privirea tulbure și fericită, credinciosul 
intendent o spiona pe Xenia, isteața cameristă care era perechea stabilă a lui 
Castor, ca şi cum ar fi privit-o pe Afrodita în persoană. Nespus de stânjenit, 
libertul se înroși tot, cu o rușine feciorelnică, iar patricianul se abţinu să mai 
comenteze, știind bine că orice aluzie la această situaţie ar fi făcut ca 
intendentul să cadă pradă celei mai cumplite ruşini. 

— Domine, se bâlbăi el, nespus de încurcat. Ai o vizită... 

— N-am timp, trebuie să mă spăl rapid ca să pot ieși din nou. 

— Cum dorești. O să-i spun asta lui Spurius, frânghierul acela din 
Bononia. 

— Bononia? Vreau să-l văd imediat! exclamă Aurelius, repezindu-se către 
sufragerie. 

— Nu acolo, domine, este în bucătărie: am crezut că era mai nimerit să-l 
invit în camerele servitorilor, îi explică Paris care, în privinţa prejudecăţilor 
de clasă era mult mai avansat decât patricienii de viță nobilă. 

Aurelius porni în grabă către bucătărie. Și-ar fi dorit ca aceasta să fie 
largă, confortabilă și foarte curată. Prea mulți proprietari, după părerea sa, 
îşi asigurau un lux nemăsurat în marile tricliniumuri pictate și în fântânile 
numai marmură și fildeș, pentru a lăsa mașina de gătit şi cuptorul de pâine 
într-o cămăruţă prăpădită, plină de fum și murdară. Vremurile în care, în 
casa romană, se încălzea cina în atrium trecuseră demult, din fericire, și 
patricianul se gândise bine când rezervase pentru pregătirea hranei două 
camere largi și bine aerisite, prevăzute cu niște mici bazine cu ajutorul 
cărora totul era menținut perfect lustruit şi imaculat. 

— .. Moşmoanele trebuie puse în leşia clocotită în care se fierb rufele... 
spunea vocea răsunătoare pe care senatorul o auzi când intră. 

Un bărbat înalt şi zdravăn stătea în capul mesei de lemn, având în jurul 
său bucătari, brutari, cofetari care ascultau cuvintele lui. 

— Şi gutuile mele? întreba în clipa aceea Hortensius, archimagirus al lui 
Aurelius. Mazius, în manualul său, Prepararea conservelor... 

— Ce-mi spui mie de cărţi, ca să faci niște gemuri bune, dintre acelea care 
spun „mănâncă-mă”, este nevoie în primul rând de experienţă! îl contrazise 
cu tărie omul venit din provincie. Se pun la uscat fructele pe paie sau, măcar, 
pe frunze de platan, apoi sunt puse în chiupuri unse cu smoală: noi nu ne 
putem permite mierea, cât de mult costă ea! 

— Dar, de fapt, eşti frânghier sau bucătar, Spurius? interveni Aurelius, 
întrerupând lecţia aceea atât de înflăcărată privind arta culinară. 

— La dispoziţia ta, nobile senator! se ridică în picioare namila aceea de 
om, ridicând braţul într-un salut cam caraghios. lartă-mă pentru deranj, dar 
cumnatul meu Rusticus, un om cumsecade care are defectul de a se 
amesteca mereu în treburile altora, și-a permis să te plictisească scriindu-ţi 
acea scrisoare despre Placidus. l-am spus chiar atunci: nu trebuie să-l 
deranjezi pe senator, să-i spui lucruri, așa, doar pe jumătate, ca omul să nu 
poată pricepe nimic. Și, pentru că un prieten de-al meu venea la Roma, m-am 
gândit: acum merg chiar eu, ca să-i explic totul prin viu grai, astfel încât pot 
să-mi iau şi recompensa care, cu poșta care se știe cum funcţionează, cine 
ştie când sosește și dacă nu o şterpelesc alţii. Pentru că trebuie să știi că eu 
şi Decia avem patru copii, toți băieţi, și acum frânghii nu mai cumpără prea 
mulți... 

— Nu-ţi face probleme, Spurius, spune-mi ceea ce știi și vei fi răsplătit. 

— Imediat, ilustre senator: când locuiam la Mutina, cam cu vreo zece ani 
în urmă, aveam nevoie de ajutor în atelier şi Decia, care a devenit după 
aceea soția mea, Îmi spune: de ce nu-l iei pe băiatul Sosimei care a rămas 
văduvă şi nu prea se descurcă, săraca femeie? lar eu nu voiam nici în ruptul 
capului, pentru că Placidus ăla nici când era mic nu era deloc cuminte, umbla 
peste tot și intra în tot felul de belele sau se încăiera cu toţi, dar, ţinându-se 
mereu de capul meu, Decia reușește întotdeauna să mă convingă să fac ceea 
ce spune ea; aşa că eu îl angajez și mai bine n-aş mai fi făcut-o, pentru că mă 
bagă în tot felul de necazuri banditul ăla; îi dau o grămadă de bani și, ca și 
cum n-ar fi fost de-ajuns, el îmi lasă borțoasă și servitoarea. Atunci l-am 
alungat şi el a făcut una şi mai boacănă, scoțând cuțitul la o ceartă cu un 
legionar în misiune şi de la cuţit se trece la sabie; în cele din urmă, soldatul a 
rămas schilod şi se spunea că Placidus nu va scăpa doar cu câteva bice pe 
spinare, ci va ajunge la eşafod. Atunci apare un barosan, un avocat, care ÎI 
eliberează și îl ia cu el la Roma şi mai târziu aflăm că a devenit campion și şi- 
a luat numele de Chelidon, rândunică, zic eu, ăsta nu-i deloc un nume de 
bărbat! 

— Şi servitoarea gravidă? întrebă patricianul, fiind deja sigur că nu era 
vorba despre Nissa. 

— Era fată de la țară şi s-a întors în satul ei. În orice caz, Placidus a plecat, 
împreună cu o gaşcă de alţi indivizi nu prea de soi. Avocatul ăla avea o 
slăbiciune pentru derbedei: l-a cumpărat până și pe Luridus împuţitul, doar 
pe câţiva gologani, dat fiind că nimeni nu-l mai voia acolo; apoi pe Popinus 
idiotul, și chiar și pe Guercius saşiul... 

— Bravo, Spurius, este foarte important tot ce mi-ai spus! Totuși, nu era 
nevoie să vii chiar tu de la Bononia până aici: ar fi fost de-ajuns să-mi trimiţi 
o Scrisoare. 

— Nici vorbă! Toată lumea vorbește despre Roma, voiam s-o văd și eu! 

Aurelius zâmbi nu prea convins: era bine ca, măcar o dată în viaţă, 
provincialii să vină în Urbs, minunea lumii, și să ducă apoi în sufletele lor 
amintirea ei acolo, în gheţurile din Gallia de dincoace de Alpi... 

— Şi acum, că am văzut-o, mă simt mai bine, nobile senator. Între noi fie 
spus, Roma asta faimoasă nu este chiar ceva deosebit, pentru că Forum 
avem și noi, la Bononia, și voi, aici, nu aveţi nici măcar un Decumanus 
Maximus. Este adevărat că templele voastre sunt mai mari, dar, dacă ai 
vedea capela lui Isis, în Bononia noastră, ce giuvaer... 

— Înţeleg, înghiţi în sec Aurelius, pe jumătate jignit şi pe jumătate 
înveselit. Treci, te rog, pe la administratorul meu ca să-ţi iei răsplata și 
spune-i să-ți dea și câteva vase cu miere, dacă spui că la voi costă aşa de 
scump. Dar să nu vorbeşti prea urât despre Urbs, atunci când vei ajunge 
acasă latine! 

— Sigur, stăpâne: de fapt, şi Roma este un oraş mare și frumos! îl asigură 
Spurius, binevoitor, şi se îndreptă către ieșire, urmat de bucătarul 
Hortensius cu tăblița lui pentru luat notițe. 

Aurelius se aşeză, nedumerit, și, trecând peste mândria sa îndreptăţită de 
locuitor al Romei, clătină din cap, întrebându-se dacă n-ar fi fost cazul, mai 
devreme ori mai târziu, să meargă să vadă minunăţia aceea de Bononia... 

e 

— Popinus idiotul, Luridus împuţitul, Guercius sașiul... Niciunul dintre 
indivizii din cercul lui Mauricus nu răspunde la aceste nume atât de 
respectabile, declară Castor când se întoarse din misiunea sa, turnându-și o 
cupă plină ochi din amfora lui Aurelius. 

Ținând cupa în mână, se așeză într-un jilţ din lemn de abanos, netezindu- 
şi cutele unei dalmatice noi, de un verde aprins. 

— Frumoasă țesătura asta, nu pare să fie de in... aprecie Aurelius, cu o 
admiraţie sinceră. 

— De fapt, este mătase indiană: a sosit cu corabia ta, îi explică libertul, 
liniştit. 

— Dar este bucata pe care i-o promisesem Cynthiei! se revoltă 
patricianul. 

— N-ai spus că te-ai săturat de curtezana aceea? M-am gândit că bucata 
aceea nu-ți mai trebuia şi i-am spus Xeniei să-mi facă din ea o tunică nouă... 

— Dacă ai de gând să te îmbraci și în toga mea cu laticlavă de senator, ai 
grijă să intri mai întâi în Curie! răbufni Aurelius, cam furios. 

— Nu ţin la asta, domine culoarea purpurei nu-mi stă bine, îl asigură 
libertul cu cea mai mare seriozitate. 

— Şi asta cum o explici? strigă patricianul, nervos, vârând sub nasul 
grecului o foaie de papirus acoperită cu un scris mărunt. Din cămară lipsesc 
nu mai puţin de șase amfore devin, în plus a dispărut din nou inelul meu din 
lapislazuli, cel cu leul ridicat în două picioare; mai mult, cufărul meu de piele 
spaniolă în care îmi ţineam corespondenţa a fost găsit în camera ta, plin cu 
scrisorele deocheate ale unei servitoare de la teatru! 

— Cufărul acela mic ţi l-am înlocuit cu o ladă, domine, prevăzând că o să 
porți o corespondență mai intensă cu Bononia. lar amforele nu erau decât 
cinci, preciză calm grecul. 

— Mănânci ca o cohortă de soldaţi din garda împăratului, bei mai mult 
decât o întreagă legiune şi nu ești în stare nici măcar să-mi găsești un sașiu 
şi un idiot! 

Castor îl măsură cu privirea pe domnul și stăpânul său, cu o expresie total 
nemulțumită. 

— Asta nu poţi s-o zici, domine! Un chior este! declară el, zâmbind 
triumfător. 

— Cum, mai spune o dată... ciuli urechile patricianul. 

— Unul dintre bandiții care l-au însoţit pe Mauricus în arenă chiar nu are 
un ochi. Şi, în timp ce mă învârteam prin locurile pe unde umblă servitorii, în 
timpul cinei cu Nissa, am dat peste un haidamac uriaș care avea exact aerul 
unui deficient mintal. 

— Bravo, Castor, mai lipseşte doar Luridus împuţitul! 

— Jigodia aia pe care mi-ai spus s-o urmăresc, are o înfățișare 
extraordinar de murdară și vorbește cu un accent de prin părţile Galliei de 
dincoace de Alpi... 

— Grozav! Acum nu-ți mai rămâne să descoperi decât ce legătură este 
între Aufidius și familia Sergius. la informaţii despre situaţia financiară a 
lanistului, pentru că, dacă așa cum bănuiesc, este complice la înşelătoria cu 
pariurile, ar trebui să aibă ceva sesterţi puși la păstrare. 

— Merit şi eu o răsplată, nu-i așa? își cobori privirea, rușinos, servitorul. 

— Pentru moment, ia-ți inelul cu lapislazuli pe care mi l-ai furat, acceptă 
Aurelius. Şi, când o să te întorci cu informaţiile despre Aufidius, o să mai 
primeşti și altceva. 

— Dar n-am luat eu inelul acela! Măcar să fi fost Xenia! Pe toţi zeii, să vezi 
că... exclamă grecul, bănuind ceva îngrozitor. Dar nu, este imposibil, ar fi 
ridicol: ce femeie s-ar uita vreodată la Paris, avându-mă PE MINE la 
dispoziție? îşi alungă el gândul, mârâind. 

Aurelius încercă și el să zâmbească, dar încercarea sa plină de bunăvoință 
setransformă într-o strâmbătură. 

XV 


A douăsprezecea zi înainte de Calendele lui iulie 


În ziua următoare, servitorul şi stăpânul se aflau din nou la lucru. 

— Nu înţeleg nici în ruptul capului ce avem de făcut la amfiteatru! se 
plângea Castor, gâfâind în urma lecticii pentru a ţine pasul cu puternicii 
purtători nubieni. 

Cartierul în care se afla amfiteatrul lui Statilius Taurus era unul dintre 
cele mai moderne ale Romei: practic, toate clădirile datau cel mult din 
secolul trecut, când urbanizarea masivă a impus necesitatea unor structuri 
stabile, din cărămidă, în locul celor străvechi, din lemn. Astfel, încă din epoca 
republicană, apăruseră pe cheltuiala lui Pompeius Teatrul și Porticurile, în 
timp ce Caesar susținea proiectul, rămas doar în această fază iniţială, de 
deviere a cursului Tibrului pentru a uni Câmpul lui Marte cu cel al 
Vaticanului într-o singură şi vastă degajare a perspectivei. 

După aceea, Augustus se străduise timp de două decenii să transforme 
locul respectiv într-un autentic „oraş nou”, punând să se construiască sau să 
se restaureze un complex impunător de edificii: porticurile Octaviei, templul 
lui Apollo Sosianus, termele lui Agrippa, teatrele lui Balbus și Marcellus, 
Pantheonul și imensul orologiu solar care folosea ca ax central unul dintre 
obeliscurile aduse din Egipt după victoria asupra Cleopatrei. 

Tocmai datorită acestei activităţi neobosite de fondator, despre Augustus 
se spusese, la moartea sa, că lăsa o Romă din marmură, în locul celei de 
noroi pe care o găsise. Marea structură construită de Statilius Taurus făcea 
parte chiar din acest vast proiect de înnoire şi apăruse în pofida opoziţiei 
surde a conservatorilor care, temându-se de o decădere a obiceiurilor, ar fi 
preferat ca jocurile să se desfăşoare tot în Forum, aşa cum se obişnuia în 
vremurile de demult. 

Aurelius nu împărtășea temerile acestor retrograzi. Pentru el, un 
adversar înverşunat al spectacolelor cu gladiatori, lucrurile nu se schimbau 
prea mult dacă acele jocuri sângeroase care-l dezgustau atât de mult aveau 
loc pe stradă sau într-un loc special amenajat. 

Aşa încât patricianul ascultă cu un interes scăzut descrierea planurilor 
ambiţioase ale inginerilor care proiectaseră amfiteatrul lui Statilius 
cuprinzând un complicat sistem de ascensoare pentru fiarele sălbatice și 
alte soluţii ingenioase pentru a perfecționa scenografia jocurilor: cu un gest 

brusc, opri explicaţiile tehnicienilor şi, după ce aceștia tăcură, înaintă singur 
pe nisipul din arenă. 

— Domine, ce faci înţepenit acolo în mijlocul arenei? îl întrebă Castor. 

— Încerc să reconstitui ultimele gesturi ale lui Chelidon, înainte de a se 
prăbuși la pământ, îi explică Aurelius, străduindu-se să-și aducă aminte cât 
mai exact ceea ce văzuse în ziua jocurilor: din locul în care se afla în tribună, 
putea admira ceafa frumoasei Messalina aflată în loja imperială, privindu-l 
în acelaşi timp, din dreapta, pe faimosul campion. Prin urmare, atunci când 
fusese lovit, gladiatorul se afla exact acolo unde stătea el acum. 

— Stai aici, Castor, şi ridică braţul, ca şi cum ai avea în mână un trident! îi 
porunci el servitorului. 

Acesta Înțepeni asemenea unei statui, simțindu-se peste măsură de 
ridicol. 

— Nici dacă aş fi fost un manechin... şuieră el printre dinţi, potolit imediat 
de stăpânul său care începu să-i pipăie gâtul, în locul în care văzuse rana de 
pe cadavrul lui Turius. 

— Ei, fii atent, mă gâdili! protestă libertul, destul de nervos. 

— Stai aşa, nu te mişca din loc! îi ordonă senatorul, măsurând distanţa 
până la primul rând de scaune aletribunei. 

De unde ar fi putut porni săgeata mortală? Dacă ar fi fost aruncată din 
tribune, ar fi pătruns de sus în gâtul victimei. Nu, sigur, nu așa se 
petrecuseră lucrurile: zgărietura era foarte mică şi fără alte urme. Dacă 
bănuiala i se adeverea, acul otrăvit parcursese o traiectorie aproape perfect 
orizontală... 

Privirea ageră a patricianului străbătu spaţiul gol și se opri asupra 
porţilor prin care se ajungea în subterane. 

— Domine, am început să amorţesc! se plângea grecul care rămăsese cu 
braţul ridicat. 

Dar Aurelius alerga deja către marginea arenei. 

— Aici! Să facem o încercare, hai, repede! strigă el la sărmanul Castor 
care lăsase braţul în jos şi-şi dezmorţea mușchii înțepeniţi. Stai din nou aşa 
cum stăteai mai devreme! 

— lar! gemu libertul, gândindu-se la ce-i va putea cere stăpânului său în 
schimbul atâtor eforturi. 

Aurelius scoase din mânecă o tulpină de trestie, goală pe dinăuntru, și 
introduse în ea o bucăţică de papirus răsucită; apoi își umflă plămânii cât 
putu de tare și încercă să sufle. Ghemotocul de papirus zbură alene prin aer 
şi pluti răsucindu-se în cercuri largi, până ajunse la o distanță destul de 
mare de servitorul care aștepta nemișcat. 

— Mai stau mult așa, stăpâne? Mai am puţin şi o să mă ia ăștia drept o 
sperietoare de ciori! strigă Castor, pierzându-și răbdarea 

— Poate că ar trebui să fie mai greu... se gândea în vremea aceasta 
patricianul pierdut în calculele sale. 

Luând de pe jos micul proiectil, îl îngreună cu o pietricică, fixată bine în 
vârf. De data aceasta, săgeata nu se mai învârti în aer, ci ajunse până la 
picioarele lui Castor. 

— Gladiatorii, cu toate exerciţiile pe care le fac, au, cu siguranţă, plămâni 
cu o capacitate mult mai mare: cu o armă ca aceasta, unul dintre ei, oricare 
ar fi el, îi putea înfige foarte ușor lui Chelidon o săgeată în gât, trase 
concluzia Aurelius, satisfăcut pe deplin. 

— Dar de ce, oare, ar fi avut vreunul motiv să-l lovească pe Chelidon cu o 
săgeată otrăvită? Te-ai oprit asupra acestui amănunt, la fel cum ai făcut și cu 
servitoarea aceea de la Mutina care s-a dovedit a fi o amărâtă oarecare! Și 
totuși ai destule elemente la dispoziţie: știi sigur că gladiatorul nostru fusese 
drogat şi că la jocuri se organizau pariuri măsluite și, în plus, ai constatat că 
Aufidius era la curent cu toate acestea, judecând cel puţin după cât a 
agonisit, mult prea mult pentru un simplu lanist, chiar dacă îi pregătește pe 
gladiatorii împăratului. Mi-e greu să înţeleg de ce nu pui să-l aresteze 
imediat! 

— Nu-i suficient: mai sunt câteva detalii care nu se potrivesc. să mai 
controlăm o dată subteranele. 

— Domine, ţi-am mai spus și îți mai repet încă o dată că nimeni nu poate 
pătrunde acolo, în afară de muncitorii angajaţi ai arenei! Vizitele la atleți în 
ajunul luptelor sunt strict interzise, iar intrarea pe parcursul jocurilor nu 
este permisă nimănui. 

— Şi totuși, este ceva ce nu înţeleg... clătină din cap patricianul. 

— Ba totul este destul de clar, stăpâne: Sergius a creat un campion din 
nimic, folosindu-se de legenda eroului trac. Chelidon era, cu adevărat, foarte 
talentat şi în scurt timp şi-a câștigat un prestigiu cu totul ieșit din comun: 
pariurile plouau nu numai din Urbs, dar chiar din provincie, aduse de 
porumbei călători... Și iată că, atunci când campionul ajunge în culmea 
gloriei, avocatul nostru scoate de la bancă o sumă neobișnuit de mare și o 
pariază pe un biet nenorocit pe care-l cunoscuse de mai multă vreme, 
pentru că a contribuit la condamnarea lui pe baza unei mărturii false. În 
plus, ca să vezi, Mauricus este mână în mână cu micuța prietenă a 
invincibilului gladiator şi Nissa, cu o seară înainte de luptă, îi dă lui Chelidon 
să bea ceva care să-l scoată din luptă pentru o bună bucată de timp... 

— Chelidon, însă, a intrat în arenă foarte sigur pe sine, ca și cum licoarea 
aceea pe care o băuse nu-şi făcuse efectul şi acest lucru nu era în plan... 

Pentru ca el să nu câştige lupta, cineva s-a văzut nevoit să termine 
trebuşoara începută de Nissa... 

— Şi a exagerat cu doza... încheie Castor. Așa că retiarul a mierlit-o în 
arenă. 

— Cu siguranţă că nu asta își doreau: Chelidon, fără ca el să știe, trebuia 
să devină găina care face ouă de aur. Având reflexele amorțite, asul jocurilor 
urma să piardă întâlnirea, mulţimea îl iubea prea mult ca să-i ceară moartea 
cu degetul mare îndreptat în jos... 

— Da, nu era vorba despre munera sine missione, în care niciun învins nu 
are voie să părăsească viu câmpul de luptă. În arenă, condamnarea la 
moarte se aplică mai ales lașilor, iar Chelidon avea curaj cu carul. Dacă ar fi 
fost învins, cu siguranţă spectatorii ar fi strigat: Missum!, scoate-l de acolo, 
în loc de: /ugu/a!, ucide.-l. Și la fel de sigur este că și Claudius, în ciuda 
antipatiei sale față de retiari, i-ar fi acordat iertarea... 

— Aşa încât, atunci când publicul, dezamăgit de idolul său, l-ar fi uitat, 
Chelidon s-ar fi întors în arenă mai puternic decât înainte, permițându-i lui 
Sergius, protectorul său, să câștige iarăși o grămadă de bani. Oricum, şi într- 
un asemenea caz, Mauricus şi Aufidius şi-au putut încasa câştigul, aprecie 
senatorul. 

— Spune-i jaf, era o adevărată avere! îl corectă Castor. Şi când te gândeşti 
că eu am scos de la pariuri doar un pumn de mărunţiș. 

— Doar n-ai pariat pe Quadratus! exclamă uluit Aurelius. 

— Mă rog, de fapt... 

— Cine ţi-a suflat pontul, Castor? Așadar, cineva probabil că a știut... 

— N-a fost un agent de pariuri, dacă la asta te gândeşti. În dimineaţa 
jocurilor, unul dintre pierde-vară ăia care se distrează mergând cu 
gladiatorii în escapadele lor nocturne a făcut niște aluzii ironice despre 
noaptea petrecută de campion, dând de înţeles că nu fusese satisfăcut de 
Nissa. Nu prea i-am dat crezare, desigur, dar m-am gândit că poate n-ar fi 
rău să risc pariind câţiva sesterți pe adversarul său. Eram sigur că 
aruncasem banii de fereastră, dar... 

— Dar o Întâmplare neprevăzută a aranjat lucrurile cum trebuia! răbufni 
stăpânul. 

— N-aş vrea să mă aflu în pielea zănaticului ăluia de ucigaș care a făcut o 
greșeală atât de grosolană. Sergius Mauricus nu este, cu siguranţă, tipul care 
să i-o ierte; mai devreme sau mai târziu, nenorocitul ăla va plăti scump 
prostia pe care a făcut-o. 

— Poate că deja a plătit! exclamă Aurelius, tresărind. Gândeşte-te la 
Turius care pretindea că este singurul şi cel mai apropiat prieten al 

campionului: măcar să-l fi ucis el în persoană! Întoarce-te în cazarma 
gladiatorilor, repede, poate că am prins firul întregii afaceri! 

Castor nu se arătă prea entuziasmat de o asemenea poruncă. 

— Nu prea-mi vine să mă întorc acolo, la Ludus Magnus, stăpâne: Arduina 
are chiar prea multă simpatie față de mine şi, aşa cum s-a văzut în cazul lui 
Chelidon, predilecţia ei nu prea aduce noroc! 

— Apropo de Arduina, crezi că ea este străină de toată gașca asta? Poate 
că ar fi cazul s-o avem și pe ea în vedere ca o posibilă complice. 

— De fapt, nu mi se pare într-atât de isteață încât să poată face un joc 
dublu, domine, şi chiar am impresia că banii nu prea o interesează. Ceea ce 
îşi doreşte ea este confruntarea, beţia luptei, sângele şi, mai ales, aplauzele 
mulțimii. Este prea emotivă și violentă pentru a putea concepe anumite 
subtilităţi... 

— Dar dacă ar fi doar o iscoadă? N-ar fi pentru prima dată când un sclav 
de origine nobilă încearcă să-și răzbune poporul care a ajuns în sclavie... 

— Omorând gladiatori traci? îl privi grecul, sceptic. 

— Ai dreptate, este puţin probabil să fie așa, admise Aurelius fără prea 
multă convingere. 

Între timp, cei doi părăsiseră amfiteatrul în lectică şi Castor, în loc să vină 
pe jos, se aşezase comod pe perne, alături de stăpânul său, dând vina pe 
cârceii care-i înțepeniseră muşchii după ce fusese nevoit să stea atâta timp 
nemișcat. 

— Vite, domine, eu cobor aici, spuse el după o vreme, arătând înspre 
pâlcul de platani înconjurat de porticurile lui Pompei, în spatele cărora se 
înălța teatrul de pantomimă. În timp ce făceam cercetări, am făcut 
cunoștință cu o actriță tare graţioasă și informaţiile pe care le-aș putea primi 
de la ea pot fi foarte preţioase pentru ancheta ta, îl asigură grecul pe 
stăpânul său, după care dispăru dincolo de fântânile din grădină. 

Aurelius nu protestă în niciun fel: dezertarea lui Castor, o dată mai mult, 
devenea oportună. Avea să profite de aceasta, pentru a face o vizită cu totul 
şi cu totul privată. 

e 

Se lăsase întunericul când Aurelius ajunse la Porta Praenestina, lăsând în 
urmă mireasma grădinilor din marginea orașului. 

Mirosul fiarelor care urmau să ajungă în arenă, închise în vivarium, 
ajungea până la el, o miasmă a pădurii şi a disperării: mugete, lătrături, 
nechezături umpleau noaptea cu vaietul bogăției vii și fremătătoare a trei 
continente sclave, jertfită pe altarul însângerat al unui oraș suveran care, în 
ritualul macabru al masacrului, găsea confirmarea puterii sale absolute. 

Legate cu lanţuri, vârâte în calele corăbiilor, târâte pe câmpii şi prin 
deserturi, puţine animale mai ajungeau vii la Roma, pentru a-și găsi îndată 
după aceea o moarte sigură în arenă. În acest timp, Nilul se golea de 
hipopotami, din Egipt dispăreau leii, în Mauritania specia marilor struţi 
alergători se stingea, în timp ce locuitorii Romei, încântați de acest colosal 
măcel, se lăudau că au adus șoselele, apeductele și civilizația acolo unde 
înainte nu era decât viaţă sălbatică. 

Durerea din urletele animalelor prizoniere îl zgudui, ca și cum ar fi 
recunoscut în strigătele lor același dor de libertate care-l anima și pe el 
însuși, gata să moară decât să ducă o existență de sclav: animalelor destinate 
jocurilor nu le era permisă nici posibilitatea de a alege. Senatorul se 
surprinse dorindu-și, cu o anumită doză de răutate, ca fiarele să-şi vândă 
scump viaţa, înainte de a cădea sub loviturile celorlalte fiare care aleseseră 
să uite că s-au născut oameni... 

Indispus din cauza acestor gânduri, îi zori pe purtătorii lecticii ca să se 
îndepărteze cât mai repede de aceste locuri ale suferinţei. 

Nubienii iuțiră pasul, ajungând în cele din urmă sub columbarul lui 
Statilius Taurus, unde fusese depusă cenușa celui care construise marele 
amfiteatru în arena căruia Chelidon îşi aflase moartea. Aici, senatorul dădu 
ordin nubienilor să se oprească și, după ce le dădu sclavilor câte un obol ca 
să se ducă la o cârciumă, începu să urce de unul singur povârnişul care 
ducea pe culmea colinei Esquilinului. Înainte de a atinge ciocanul de bătut în 
poartă, privi îndelung profilul casei care se putea distinge limpede în lumina 
lunii, încercând să-și înfrângă dorinţa nebună de a întoarce spatele acelor 
locuri şi de a fugi. Totuși, bătu în ușă. 

— lar ai venit, Aurelius? Ți-am spus să nu mai vii aici, spuse femeia, 
recunoscându-l cu tot întunericul de afară. 

— Doar o clipă, Flaminia, o rugă patricianul, pe un ton umil care nu i se 
potrivea. 

— Bine, intră, fu de acord matroana, făcându-i loc să intre. 

După câteva clipe, își turnă puţin vin într-o cupă și ridică puţin vălul 
negru care-i acoperea chipul desfigurat, atât cât să poată sorbi. 

— Am nevoie să mai aflu și altceva, spuse Aurelius. A doua oară când 
Chelidon a venit aici a fost în seara din ajunul luptei, nu-i așa? 

Femeia îl privi drept în ochi, fără niciun pic de ruşine. 

— Credeam că ar fi foarte excitant să faci dragoste cu un bărbat care a 
doua zi avea să-și pună viaţa în joc. Dar n-a mers, după cum ţi-am mai spus... 

— Când a venit aici avea, cumva, reflexele încetinite și ochii 
împăienjeniţi? 

— Da. Animalul acela venea aici direct de la casa actriţei aceleia, dar era 
deja pe jumătate adormit. A trebuit să-l pun să facă de două ori câte o baie 
rece și să-i dau chiar și o băutură tonică pentru a reuși să-l pun pe picioare. 

Acesta era motivul pentru care licoarea pe care i-o dăduse Nissa nu-și 
făcuse efectul așteptat, înţelese patricianul. 

— La început am avut impresia că a doua zi nu se va putea descurca, dar, 
după aceea, când am aflat că adversarul lui era cu mult mai slab, m-am 
gândit că va putea face față, chiar şi în acele condițiuni. Părea beat, ca şi cum 
ar fi băut prea mult vin. 

— Sau a înghiţit prea multe picături de esență de mac. Se foloseşte fără 
nicio noimă aşa ceva în vremurile noastre, la Roma. Cu toate pariurile care 
se făceau pe el, cineva se putea gândi că ar putea da o lovitură zdravănă, 
făcându-l să bea un drog destul de puternic ca să reacționeze cu întârziere în 
arenă, dar nu prea mult ca să-l împiedice astfel să înceapă lupta, pentru că, 
în cazul unei lupte care nu ar fi avut loc, pariurile s-ar fi anulat. 

— Cine, atunci, dacă nu Nissa? Dar ești cu adevărat convins că proasta aia 
ar fi putut urzi un asemenea plan? 

— Nu ea, ci complicele ei, Sergius Mauricus. Şi când toate acestea se vor 
afla, faimosul avocat va fi gata să nege orice răspundere, aruncând toată vina 
pe mimula... 

— Este evident, fu de acord Flaminia. Sergius Mauricus a ieșit mereu din 
încurcătură dând vina pentru potlogăriile lui pe oamenii de care se servise 
ca să le comită. Este foarte greu să ajungi până la el: întreţine relaţii cu tot 
felul de bandiți, iar pe alţii îi scoate basma curată prin tribunale, nu 
întotdeauna prin mijloace legale. Cu sprijinul unor asemenea oameni, nu-i 
este greu să-i elimine pe cei care îi pun bețe în roate. Exact așa și-a început și 
cariera apărându-l pe unul dintre ucigașii plătiţi de Seianus: acuzaţia era de 
omucidere, susținută de nu mai puţin de trei martori oculari. Ei bine, despre 
doi dintre ei nu s-a mai știut nimic, iar celui de-al treilea tăcerea i-a fost 
cumpărată cu o sumă mare de bani; la puţin timp după aceea, oricum, a 
murit într-un accident nefericit, ducând cu el în mormânt ceea ce știa... 
Aurelius, lasă-l încolo pe Mauricus, eu îl cunosc bine: este un om periculos. 
Sub masca lui de cetățean aflat deasupra oricărei bănuieli, el ascunde o 
mulțime de taine. 

— Spune-mi! o rugă Aurelius. Dacă petine te apasă lucrurile astea... 

— Oh, nu, eu nu știu nimic, răspunse femeia. Şi chiar dacă aș ști ceva, aș 
ține doar pentru mine... Au trecut vremurile când făceam bune şi rele în 
politică, încurajând unele cariere și năruindu-le pe altele: ţi-am fost de folos 
şi ţie, trebuie să recunoști asta. Dar acum nu mai este cazul să urzesc cine 

ştie ce comploturi; acum sunt o femeie singură și bolnavă și nu-mi mai pot 
permite decât când și când câteva clipe de distracţie. 

— Poate, dacă Publius ar fi trăit... mai încercă Aurelius. 

— Dar el este mort și, oricum, n-ar fi putut schimba nimic. Acum, gata, 
pleacă și nu te mai întoarce. Voi părăsi în scurt timp Roma. De data aceasta 
pentru totdeauna. Urbs nu mai este un loc pentru cei ca mine, șopti 
matroana. Așa că, vale. 

— Vale, Flaminia, răspunse patricianul, ezitând să se miște din loc. 

Femeia voalată stătea nemișcată. Aurelius întinse încet mâna ca să ridice 
voaleta neagră şi, cu degetele îngheţate de emoție, atinse uşor obrazul plin 
de cicatrice. 

Femeia se dădu brusc înapoi, privindu-l fără să înţeleagă. Aurelius îi luă 
mâna şi atinse degetul pe care, cândva, îi pusese inelul. Apoi, cu un gest 
delicat, mângâie pântecul care-l purtase pe fiul său. 

— Nu este ca și cu Chelidon, îi spuse cu glas scăzut. 

Ochii Flaminiei se umeziră. Era pentru prima oară când o vedea plângând, 
gândi Aurelius, atrăgând-o către el. 

XVI 


A unsprezecea zi înainte de Calendele lui iulie 


Când Aurelius se întoarse acasă, abia se luminase de ziuă, dar în marea 
domus era deja forfotă mare: o mulţime de servitori, înarmaţi cu găleți și cu 
cârpe, împrăştiaseră pe pardoseala de mozaic rumeguș și acum Începuseră 
să curețe orice urmă de murdărie; spălătoresele se duceau și veneau cu 
coşurile pline de rufe ude, în timp ce un mare număr de rândașşi, cu 
mănunchiuri de frunze de palmier și cu prăjini având în vârf bureţi 
absorbanţi porniseră la asaltul coloanelor rozalii ale peristilului. 

— Vitaţi-l pe stăpân! V-am spus eu că el nu doarme, se scoală întotdeauna 
foarte devreme ca să se apuce de treburi importante! exclamă Paris, în timp 
ce un grup de oameni se repezea către patricianul nedumerit. 

— Ți-am adus o jalbă pentru Claudius Caesar, spuse o bătrână uscăţivă, 
trăgându-l de haine. 

— M-a reclamat pentru două capre, două capre sterpe, cu ugerul secat! 
Eşti stăpânul meu, trebuie să mă aperi în faţa tribunalului! îl atacă un libert. 

— Ai aflat ce se întâmplă cu pensia mea? se înghesuia un omule fără un 
picior care aştepta de nu se ştie când ajutorul cuvenit de la împărat. 

Pe toți zeii Olimpului, era ziua rezervată pentru salutatio și de aceea toți 
acei clientes se aflau acolo, gemu patricianul care uitase complet de asta. 

— Dragii mei prieteni credincioși, voi avea eu grijă de toate! încercă el să- 
i mai liniştească, apărând de după grămada de veșminte uzate pe care 
portarul avea grijă să le împartă în vestibul celor mai săraci dintre vizitatori, 
ca să se poată apărea îmbrăcaţi cât de cât decent în faţa stăpânului lor. 

— Mă pune să tai smochinul din grădină! continuă netulburat un altul, 
împovărat de ani, deja surd toacă. Zice că i-am încălcat hotarul, dar eu i-am 
spus: când o să afle senatorul, o să-ţi arate el ţie! 

— Da, așa este. Acum, însă, sunt cam obosit; toată noaptea am stat la sfat 
cu Cezar, pentru că aveam de discutat probleme importante de stat. Dacă o 
să vă duceţi acum cu administratorul meu, el o să vă dea sportula... 

— Aşteaptă, nobile Statius! 

— Doar o clipă... 

— Am venit aici cu noaptea în cap... strigau protejaţii săi care cu niciun 
chip nu voiau să-l lase să plece pe puternicul lor stăpân de care depindea tot 
ce aveau. 

Aurelius se răsuci pe călcâie, căutând scăpare în camera lui Castor. 

— Pe zeii Olimpului, scapă-mă de mulţimea aceea de afară! îl rugă 
senatorul pe libert care-l privea rânjind cu subiînţeles. 

— Cu Cezar, ai? Ce figură plouată ai! exclamă grecul adulmecând aerul în 
direcția patricianului. De când folosește împăratul un parfum atât de 
dulceag? 

— Lasă-mă să mă culc câteva ore în patul tău: mor de somn şi toți ăia de 
afară sunt gata să ajungă până la dormitorul meu... căscă prelung senatorul, 
trântindu-se în așternut. 

— Lasă-te liniştit în braţele lui Morfeu, stăpâne; mă ocup eu de pisălogii 
ăia! îl linişti nepreţuitul Castor. 

Aurelius se întinsese pe pat fără măcar să se mai dezbrace de tunică. 
Timp de câteva clipe, îi mai trecură prin minte imagini şi gânduri de care ar 
fi vrut să uite. 

Apoi, un somn adânc ÎI răpi din lumea amintirilor. 

(J 

Soarele era sus pe cer când se trezi. 

leșind în peristil, îl găsi pe Paris, aşezat pe banca de marmură și amărât 
ca vai de el. Dinspre baia stăpânului răzbăteau râsete și chiote vesele. 

— ÎI auzi, stăpâne? Ca şi cum toate ar fi ale lui! A dublat sportu/a cuvenită 
pentru clientes, trimiţându-i acasă cu câte un ulcior de vin în braţe și cu o 
sumedenie de promisiuni în numele tău... Și asta nu-i tot! Nu are chef să 
meargă la băile publice, ca toți servitorii din casa asta; se foloseşte, în 
schimb, de calidariumul tău şi a pus-o pe Xenia să-l șteargă cu cele mai fine 
prosoape de in pe care le ai... Am impresia chiar că o forțează pe biata fată să 
se culce cu el! 

— Mă rog, poate că „forțează” nu-i chiar cuvântul cel mai potrivit... 
încercă patricianul să minimalizeze lucrurile, amintindu-și manevrele 
hotărâte prin care isteața slujnică îl sedusese pe Castor în Campania. 

Paris aşteptă o clipă, așteptând ca stăpânul să ia niște măsuri împotriva 
arogantului său secretar și, când deveni limpede că Aurelius nu avea de 
gând să intervină, se hotărî să se retragă cu un aer destul de nemulțumit. 

Senatorul se retrase în biroul său de lângă bibliotecă, aducându-și cu el și 
o cupă cu vin fierbinte. Așezat la măsuţa din abanos, în faţa bustului lui 
Epicur, încercă să facă un rezumat al situaţiei din acel moment. 

Curând, însă, clătină din cap, abătut: nu făcuse încă niciun pas înainte de 
când Claudius îi încredinţase acea misiune delicată. 

De data aceasta, în joc era chiar bunăvoința suveranului, dar nu aceasta îl 
îngrijora pe patrician: din cauza mândriei sale aristocratice, Aurelius nu 
ceruse niciodată protecţie din partea împăratului și ar fi putut continua 

foarte bine să trăiască și fără aşa ceva; pe de altă parte, nici nu se temea că 
împăratul i-ar fi luat capul în cazul că nu și-ar fi îndeplinit misiunea. Nu, 
prețuirea de care se bucura din partea bătrânului şi singuraticului său 
prieten pe care poporul îl numea zeu era marea comoară pe care risca s-o 
piardă: vechiul său profesor de limba etruscă, acum atotputernic, îi ceruse 
cu umilinţă ajutorul şi pentru nimic în lume n-ar fi vrut să-l dezamăgească. 

„Să vedem”, îşi spuse el, înviorat. „in ce stadiu mă aflu? Am doi retiari 
morţi şi o idee anume despre felul în care ar fi putut să fie ucişi. În privinţa 
celui vinovat, însă, plutesc în necunoscut... dacă ipoteza mea se adeverește, 
vinovatul ar trebui să fie un alt gladiator. Dar cum putea asasinul, admițând 
că ar fi fost capabil să-și procure o otravă atât de puternică, să facă să 
dispară după crimă arma ucigătoare? Subteranele arenei au fost 
percheziționate cu cea mai mare atenţie, la fel și atleţii...” 

Ce s-ar putea spune și despre Nissa? Ea fusese aceea care-l drogase pe 
Chelidon, înainte ca intervenţia radicală a Flaminiei să-l readucă pe atlet la 
forma fizică necesară pentru a intra în arenă. Probabil, însă, că ea nu 
acționase din proprie iniţiativă: primise, cu siguranţă, un ordin din partea 
lui Mauricus, față de care avea anumite datorii, una dintre cele mai 
importante fiind aceea că o scăpase de primul său proxenet. Avocatul o avea 
serios la mână, gata s-o distrugă dintr-un moment în altul la fel cum o 
crease... 

Da, în spatele întregii afaceri trebuia să se afle umbra lui Sergius care 
trăgea sforile unui sistem uriaş de pariuri de care nu erau străini nici 
anumiţi gladiatori şi nici chiar lanistul însuşi. Cine ştie de câte ori, în trecut, 
Aufidius nu trucase luptele chiar și fără ştirea atleţilor... 

Totuşi, în cazul în care Chelidon și-ar fi dat seama de aceste mașinaţii și 
ar fi refuzat să participe la ele, misiunea încredințată mai întâi Nissei și, mai 
apoi, lui Turius ar fi fost aceea de a-l ucide, nu numai de a-l ameţi cu ajutorul 
unui drog! 

Aurelius sări în picioare, furios pe el însuși. Este ridicol, îşi spuse: un 
avocat de calibrul lui Mauricus, cu banii pe care-i avea el, nu ar fi riscat 
pedeapsa capitală pentru numai cincizeci de mii de sesterţi, mai ales știind 
că victima era un cetățean roman și nu un sclav, așa cum credeau cu toţii. 

În plus, înşelătoria aceea nu constituia, desigur, singura formă de câștig a 
şiretului orator care avea ca angajaţi o grămadă de jurisconsulți competenţi, 
foarte pricepuţi în reinvestirea în afaceri legale chiar și a celor mai suspecte 
venituri ale sale. Sergius avea terenuri, bani în bănci şi clădiri în tot orașul; 
când punea ochii pe o construcţie care i se părea interesantă, proprietarul 
era obligat, vrând-nevrând, să i-o cedeze sau exista riscul producerii unui 
incendiu, cu totul întâmplător, care s-o distrugă în numai câteva ore... 

Sistemul era bine cunoscut: nu în felul acesta își acumulase Crassus, în 
secolul trecut, imensa bogăţie pe care a pus-o după aceea la dispoziţia lui 
lulius Caesar, ajutându-l să cucerească amândouă Galiile în timpul 
Triumviratului? Evident, nimeni nu se hazarda să aducă în discuţie 
personaje atât de proeminente; în cazul lui Mauricus, de altfel, circula 
zvonul că nu era recomandabil să depui mărturie împotriva lui. De data 
aceasta, însă, dacă ar fi existat vreo posibilitate de a demonstra 
complicitatea sa în uciderea lui Chelidon, Sergius ar fi plătit în cele din urmă 
nu numai pentru acea crimă, ci şi pentru toate delictele comise anterior. 

Cine, însă, îndrăznea să i se opună? Cine ar fi putut încerca să câștige în 
fața unui om atât de puternic dacă nu el însuși, Publius Aurelius Statius, 
căruia Claudius în persoană îi dăduse permisiunea de a acţiona în numele 
său? Trebuia să găsească o modalitate de a sfărâma acel lanţ al tăcerii sau, 
dacă nu, împăratul ar fi descoperit că senatorul nu era la înălțimea 
încrederii sale, se gândi patricianul, deznădăjduit... Trebuia să înceapă de la 
veriga cea mai slabă, vulnerabila Nissa. Ceva îi spunea că, în spatele aerelor 
de mare divă, fata nu se schimbase prea mult față de vremea în care era 
violată de Vibonius: bogată și faimoasă, desigur, dar tot unealta cuiva. 

Actrița era exact acel tip de femeie care, incapabilă să trăiască fără jugul 
unui stăpân, se eliberează de un profitor doar pentru a cădea în ghearele 
altuia: veșnice copile, ascunse sub fard și sub străluciri, dorind să se afle sub 
autoritatea unui părinte, oricât de brutal și de violent ar fi fost acesta... Așa 
că, după Vibonius, apăruse Mauricus: de ce atunci să nu se petreacă și oa 
treia, chiar mai profitabilă înlocuire? 

Aurelius se ridică de la masa de lucru şi începu să se studieze cu atenţie în 
străvechea oglindă de aramă atârnată pe perete, nu fără oarecare satisfacție. 
Era membru al Senatului și, de asemenea, procuror imperial; se trăgea dintr- 
un neam de nobili şi, deși trecuse de curând de patruzeci de ani, arăta încă 
bine... fără a mai pune la socoteală reputaţia sa de libertin, cam exagerată, 
pentru a respecta adevărul. De ce atunci n-ar fi putut deveni noul și 
exigentul stăpân al micuţei Nissa? 

Cu un pas ferm, ieşi val-vârtej în peristil: se va duce la ea ca să-și impună 
drepturile, imediat și cu toată strălucirea poziției sale. Era gata chiar să 
asude sub toga grea din lână împodobită cu laticlava, pentru a arăta şi mai 
autoritar. Desigur, avea să poarte încălțările curiale cu /unula de fildeş şi 
giuvaierurile cele mai preţioase din dacty/jotheca sa... dar, mai întâi, avea 
nevoie de o baie bună. 

— Castor, ieşi de acolo! porunci el bătând în ușa tepidariumului, deranjat 
de faptul că libertul încă nu terminase cu ferchezuiala. Nici dacă ai fi curăţat 
grajdurile lui Augias... 

— Am ieşit, stăpâne! Uşa se deschise şi grecul apăru, rozaliu şi pur ca un 
boboc de trandafir, cu excepția ochiului stâng, evident, negru, dar nu din 
cauza murdăriei. 

În clipa aceea, ușa se deschise din nou și, din cameră ieși printre norii de 
aburi un Paris inedit, cu o figură mulţumită şi plină de energie. Aurelius îl 
privi plin de curiozitate: credinciosul său intendent arăta absolut la fel de 
aranjat ca şi Castor, doar că ochiul vânăt era cel drept. Nici urmă, însă, de 
Xenia. 

e 

Casa actriței era bine apărată: sclavii anunțători ai vizitei avură mult de 
furcă până li se deschise, deși strigaseră din răsputeri numele și funcția de 
prestigiu a Înaltului oaspete. 

— Vin pe aici o droaie de senatori, dar Nissa este una singură! bombăni 
portarul şi patricianul se surprinse întrebându-se ce ar fi avut de spus Cato 
Cenzorul auzind asemenea cuvinte. 

Diva, însă, îndată ce-i auzi numele, fu de acord să-l primească și Aurelius 
fu condus de slujnice în tablinum, o încăpere mare, având pereţii acoperiţi 
de fresce cu motive florale. 

Privi în jur, surprins: nu se vedeau vase grecești sau statui prețioase care 
să decoreze camera mare pardosită cu marmură roz, ci o colecţie incredibil 
de mare de păpuși de toate felurile, cu membrele detașabile și cu păr 
veritabil, îmbrăcate în veșminte dintre cele mai ciudate. 

Erau peste tot, pe jilțuri, pe scaunele obișnuite, pe taburetele duble 
împodobite cu sidef; și, în mijlocul lor, rezemată de spătarul unui divan la 
modă, păpușa vie, Nissa, care îi aruncă patricianului o lungă privire 
ispititoare, netezindu-şi buclele de culoarea cenușii care îi ajungeau până pe 
umeri. „Păr vopsit cu sapo de Magontiacum, dar de prea multe ori”, se gândi 
Aurelius pe când mângăia o şuviţă. „Firul începe să se toace”. 

Zâmbi, prefăcându-se că era sedus și puse lângă mica mangustă o brățară 
din malachit cu filigran de aur. Fata, care purta una cu rubine, nu păru să dea 
nicio atenţie darului. 

— De ce nu ai venit mai demult? îl întrebă femeia, mângâindu-i obrajii 
proaspăt bărbieriți cu degetele sale delicate. 

— Credeam că eşti prea ocupată cu prietenul meu Servilius, îi răspunse 
Aurelius, atent să nu se lase preatarevrăjit de atingerea actriței. 

— Cine? Ah, individul acela pisălog care vrea să fie politicos și-mi trimite 
mereu trandafiri! Dar nu l-am mai văzut de atunci... și cum m-ar mai putea 
interesa el, după ce te-am cunoscut pe tine? îi șopti ea, șăgalnic. 

Patricianul îşi promisese în sinea lui că va aștepta cuminte să fie cucerit, 
fără a protesta, dar auzind cuvintele acelea atât de neruşinate își ieşi din 
sărite şi izbucni furios: 

— Pe toţi zeii, mai lasă-mă; asta-i prea mult! Proastă mică, nu ești în stare 
să te limitezi doar la un zâmbet și să taci apoi din gură? Cu vorbe de astea l- 
ai face chiar și pe zeul Priap să-i piară tot cheful detine! 

Nissa îl privi dezamăgită, fără să priceapă nimic. De ce, oare, metoda ei, 
atât de eficientă, de data aceasta nu funcţiona? 

Se mișcă aproape automat ca să-și ghemuiască pe divan corpul gol de sub 
tunica străvezie, atrăgând alături de ea și mangusta împodobită cu bijuterii, 
ca o măsură mai sigură de protecţie. Gura i se strâmbă într-o expresie de 
copil bosumflat și buzele senzuale care-i făceau pe bărbaţi s-o dorească se 
strânseră pe degetul arătător, sugându-l într-un gest care nu avea în el nimic 
voluptuos, ci doar starea disperată de nesiguranță a unui copil. 

— Nu-ţi plac? Toţi bărbaţii se dau în vânt după mine... spuse ea cu o voce 
timidă. 

— Ascultă-mă, n-are importanţă dacă-mi placi sau nu; dar să nu crezi că 
mă poţi îmbrobodi așa cum ai făcut cu Titus, căci eu mă aflu aici din alte 
motive! 

— Credeam că... continuă fata, prea dezorientată ca să se mai simtă 
jignită. Dar tu nu mă vrei, nu știi ce să faci cu mine! 

Aurelius o privi: doar o privire, cât putu de scurtă. Nissa nu-i putea fi pe 
plac, îşi spuse, era falsă, sulemenită, vulgară. Apoi se gândi la datoria sa față 
de Pomponia și la Servilius pe care o deziluzie zdravănă l-ar fi adus din nou 
în sânul familiei... căută multe motive serioase ca să se apropie de pat şi să 
se întindă alături de Nissa. Erau o mulţime, dar niciunul demn de pus în 
aplicare. 

Era tânără, mimula, văzută de aproape, mai bine decât apărea pe scenă... 
dar nu avea să mai rămână mult timp aşa: gura i se încrețea deja între cute 
amare, sub stratul de fard, pudra începuse deja să-i roadă tenul... Ce viață 
dusese înainte de a ajunge în teatru? O fată desculță, care-şi doreşte în zadar 
o păpușă; o servitoare zdrențăroasă, sedusă încă din adolescenţă de o brută 
fără scrupule. Cum mai putea dori ea un bărbat? Să vadă publicul privind-o 
cu bale la gură, iar ea să rămână indiferentă la toate: aceasta era răzbunarea 
ei, ultima ei formă de apărare. 

Poate că haznalele pline de mizerii ale Romei, din care deseori se auzeau 
scâncetele slabe ale nou-născuţilor nedoriți, primiseră deja rodul pântecelui 
său, ori poate că anumite alifii şi leacuri o feriseră de pacostea obligaţiei de a 
hrăni cu propriul său sânge copiii apăruţi din violenţă și promiscuitate... Și 

iată că, acum, avea drept consolare mangusta, păpușile, jucăriile atât de mult 
dorite pe care le căpătase prea târziu ca să-i mai aducă fericirea. 

— Îți mai amintești de Vibonius? o întrebă Aurelius pe femeie cu un glas 
aspru, dându-și seama că n-ar mai fi obţinut nimic dacă lăsa să se vadă cât 
de milă îi era de ea. 

— Mă bătea... dar acum este mort! exclamă actrița, ridicând fruntea într-o 
tresărire de orgoliu. 

— Şi Chelidon, și Mauricus? întrebă din nou senatorul. 

— Acum eu sunt aceea care fac legea: cine mă vrea trebuie să plătească și 
să se târască în faţa mea! 

— Proasto! Sergius este acela care te are în stăpânire, te domină, face din 
tine cevrea el! 

Timp deo clipă, în străfundul privirii femeii se putu distinge spaima. 

— N-o să-mi poată face niciun rău; n-o să-l lase alții... își reveni ea 
imediat. 

— S-o crezi tu: jocul lui este pe cale să fie scos la iveală și atunci va căuta 
să te trimită pe tine la eșafod, în locul lui, pentru că l-ai otrăvit pe Chelidon. 
Ştim deja că i-ai dat să bea un drog... 

Nissa îl privi, uluită: 

— Nu l-am ucis eu! 

— Fie că ai fost tu, fie că n-ai fost, vei fi cu siguranţă acuzată: dragul tău 
prieten Mauricus a ticluit toate lucrurile astfel încât tu să ai necazuri. Nu ești 
decât o mimula, a actriță de doi bani; şi chiar dacă publicul îţi cade la 
picioare, legea spune că nu ești decât „o ticăloasă”. După părerea ta, cui i se 
va da crezare atunci când Sergius va declara că nu știa absolut nimic despre 
licoarea aceea, că tu ai acționat din gelozie, aflând că în seara dinaintea 
luptei Chelidon urma să se ducă la o altă femeie? 

Fata își rodea unghiile, fără să scoată nicio vorbă. 

— Complicele tău te va trăda, Nissa, și tu ești fără nicio apărare în faţa 
lui... și poate că nu se va mulţumi doar să te acuze, poate chiar îl va trimite 
pe Luridus să-ți închidă gura pentru totdeauna. Ştii foarte bine că ar fi în 
stare! 

La auzul acestor cuvinte, fata începu să tremure. 

— Nu-i adevărat, n-o să poată să... 

— Şi cine l-ar putea opri s-o facă? întrebă senatorul. 

Actriţa tăcu, muşcându-și, disperată, buzele. 

— Ai de gând să aștepți ca el să facă așa ceva sau preferi să te pui la 
adăpost, vru să ştie patricianul, pe un ton mai blând. Claudius în persoană 
m-a însărcinat să fac cercetări, iar cine îmi va fi de ajutor, va avea parte de 
indulgență din partea autorităților... Eu plec acum. Dacă vrei, poţi veni cu 

mine; acasă la mine Îți garantez că vei fi în deplină siguranţă. Dacă rămâi, 
însă, aici, te afli în mâinile lui Mauricus: nu-ţi rămâne decât să-ţi alegi 
soarta... 

Nissa șovăi. 

— Nu pot! 

— Ai fost în stare să scapi de Vibonius... 

Sub pudra aurie din jurul ochilor, Aurelius văzu îndoială amestecată cu 
spaimă: în fond, fetei îi era frică să se lase pe mâinile unui necunoscut, să 
părăsească cuibul aurit pe care și-l construise cu atâta trudă... Dar, după 
aceea, în ochii actriţei, imaginea lui Luridus păru să se suprapună peste cea 
a lui Aurelius și Nissa se hotărî: mai bine bărbatul acela ciudat care o 
înspăimânta, desigur, dar o şi atrăgea fără voia ei, decât bruta aceea ucigaşă 
cu labe păroase care știau să tortureze și să stranguleze... 

— Vin cu tine. Așteaptă-mă doar o clipă, o iau pe Pufuleţ, nu pot s-o las 
aici, este prietena mea, păstrătoarea secretelor mele... spuse fata și, luând în 
brațe mangusta, se grăbi să vină pe urma lui. 

La puțin timp după aceea, actriţa își făcu intrarea acasă la Aurelius, 
reușind să scoată priviri admirative chiar și din partea lui Fabellus. Castor, 
entuziasmat la culme, și Paris, destul de contrariat, primiră misiunea de a 
veghea la siguranţa ei: era evident că prezenţa femeii nu putea rămâne 
secretă prea mult timp și ghearele lui Sergius puteau apărea de oriunde; așa 
că nicio persoană suspectă nu avea voie s-o vadă pe musafiră, cel puţin până 
la noi ordine. 

Nissa fu instalată într-o cameră mică având la fereastră nu numai 
geamuri groase, ci și obloane solide: Aurelius dădu ordin să fie bine închise 
pe dinăuntru şi puse servitorii să aducă mai multe lămpi ca să lumineze bine 
încăperea. 

Castor însuşi, de obicei greu de convins să facă asemenea treburi, se 
ocupă să-i pregătească fetei un așternut moale, aducând o saltea din lână de 
Gallia și chiar o pernă umplută cu puf de lebădă, pe care se instală imediat 
mangusta, încolăcindu-se liniștită ca să doarmă. 

Mulţumit de măsurile luate, patricianul dădu să plece. 

— Pleci, nobile senator? întrebă actrița pe un ton umil, aproape rugător. 
Chiar nu vrei să mai rămâi puţin cu mine? 

Cu o expresie serioasă, mângâia blăniţa micului animal, ca și cum acesta 
ar fi putut interveni în favoarea ei pe lângă acel bărbat ciudat indiferent față 
de persoana ei, fiind sigură că nu va putea avea niciodată vreo putere asupra 
lui. 

Aurelius simţi pe spate atingerea mâinilor ei reci şi tremurătoare. O privi 
pe femeia aceea şi ea îi apăru exact așa cum era: o tânără fragilă, fără 

apărare, atrasă într-un joc prea mare pentru ea... Nissa se apropia acum de 
el și încerca să-l îmbrăţișeze. 

„Trebuie să plec”, gândi Aurelius. „Mângăierile ei au ceva fals în ele; îmi 
ascunde prea multe lucruri, cu siguranță este o mincinoasă, poate chiar o 
ucigașă. Ceea ce vrea, acum, este să-și închipuie că m-a cucerit, ca să se simtă 
în siguranţă: nu mă doreşte cu adevărat, vrea doar să-mi plătească în felul ei, 
aşa cum îl plătea pe încasatorul de chirii din vechea insula... Şi, mai ales, ce- 
ar zice Servilius?” 

Vru să se ridice. Apoi, privirile i se opriră pe pielea netedă a Nissei, 
admirându-i graţia formelor. Pe neaşteptate, pe sub pudra aurie, i se păru că 
vede un alt chip, un chip pe care niciun bărbat, niciodată, nu l-ar fi 
considerat demn de a fi dorit și simţi că trebuia cu orice preț să șteargă 
pentru totdeauna asemenea urme. 

Se întinse, atunci, alături de femeie şi închise ochii, acceptându-i 
amăgirea. 

XVII 


A zecea zi înainte de Calendele lui iulie 


Aurelius se sculă la câteva ore după ce se luminase de ziuă, incredibil de 
vesel şi de destins, rămânând la fel de bine dispus şi după ce-l văzu pe 
Castor care-i ieși, rânjind, în întâmpinare. 

— Ehei, mirosim altfel acum! Ah, micuța actriţă... rău face cavalerul Titus 
Servilius că are atâta încredere în tine! bodogăni secretarul. 

— Îmi eşti, cumva, peţitor, Castor, sau oi fi mai-marele peste Fecioarele 
Vestale ca să te intereseze cum îmi petrec nopţile? întrebă patricianul, 
înțepat: grecul era chiar ultima persoană care ar fi fost îndreptăţită să-i dea 
lecții de morală. 

O tuse discretă îi întrerupse. 

— Domine, Pomponia te așteaptă. 

Expresia încruntată a intendentului nu lăsa nicio îndoială asupra părerii 
pe care credinciosul Paris o avea despre acela care, într-un mod nedemn de 
titlurile sale onorifice, prefera să-și petreacă timpul, rezervat unor treburi 
importante de stat, cu niște biete actrițe de pantomimă. 

Aşa cum se întâmpla de obicei în asemenea situaţii, Aurelius se făcu că nu 
observă. Nobilii ca el aveau, desigur, posibilitatea să ţină secrete anumite 
momente din viața lor personală față de consoarta legitimă și, poate, chiar 
față de împărat, dar nu și față de sclavii lor... Zeci și zeci de servitori, în orice 
casă romană, asistau la adultere, comploturi, incesturi, intrigi: tratându-i ca 
pe nişte obiecte, stăpânii erau siguri că nu vor sufla o vorbă despre cele 
auzite sau văzute în jurul lor. Şi totuşi, acești martori muţi vedeau și, în 
sufletul lor, judecau... 

— Vin imediat. Condu-o în sufrageria din aripa de la apus, porunci 
patricianul, bucuros că avea o domus atât de mare încât putea evita cu 
desăvârșire o întâlnire neplăcută între cele două rivale. 

— Ce elegant eşti, Paris, verdele îţi stă foarte bine! îi făcu un compliment 
matroana, lăudându-i haina, cu totul şi cu totul asemănătoare aceleia pe care 
o avea Castor şi pe care intendentul și-o aranja cu mâna împodobită cu un 
frumos inel de lapislazuli. 

Aurelius o privi pe prietena sa și rămase cu gura căscată, lăsând să-i 
scape o exclamaţie de mirare: 

— Pomponia, arăţi extraordinar! 

Personajul din fața sa nu mai avea nimic din sulemenita și excentrica 
matroană pe care o știa din totdeauna: acum fără obișnuita perucă 
monumentală și papucii cu talpă foarte groasă, femeia era cam cu două 
palme mai scundă. Chipul ei, fără nici urmă de ruj, părea alb ca fildeșul, abia 
marcat de o rețea de riduri extrem de fine care-i dădeau o altă expresie; 
până şi corpul masiv, de obicei îmbrăcat cu haine stridente, de mai multe 
culori, părea mai zvelt în stola simplă, neagră. Singura podoabă a sobrei 
Pomponia erau cerceii foarte lungi din aur şi perle care-i ajungeau până la 
umeri. 

Pierdut în contemplarea acestei noi și impresionante variante a prietenei 
sale, Aurelius nici nu mai auzea ce spune aceasta. 

— ... Şi, cu puţin timp înainte de a debuta în teatru, a făcut un avort, 
tocmai spunea Pomponia. 

— Cine, Nissa? Probabil că era copilul lui Vibonius... lăsă să-i scape 
patricianul comiţând, într-o clipă de neatenţie, greşeala de neiertat de a se 
arăta mai bine informat decăt atotștiutoarea matroană. 

— De ce mai apelezi la mine, dacă știi deja totul? protestă imediat femeia, 
iritată. 

— Ce vorbeşti, draga mea? Reţeaua ta de spionaj poate fi mai bună chiar 
decât aceea a împărătesei. Dar am impresia că mai ai și alte noutăți... 

— Cum să nu, îi răspunse, radiind de fericire, masiva matroană. 

— Pun pariu doi pe unu că Servilius a fost încântat de noul tău aspect! 
încercă să ghicească Aurelius. 

— Încântat? Răvăşit, vrei să spui, cuprins de o patimă nestăvilită! izbucni, 
radioasă, Pomponia. 

Patricianul zâmbi, fericit nu numai văzând succesul prietenei sale, dar și 
pentru că revenirea pasiunii lui Servilius pentru soţia sa îl făcea să uite de 
faptul că profitase cam hoţește de grațiile Nissei... 

— Oh, Aurelius, nici nu ştii cât de recunoscătoare îți sunt. Şi când te 
gândești că avusese unele îndoieli în privinţa lui. Sunt atât de fericită, dacă ai 
şti, încât n-am rezistat să-i spun asta și lui Paris: este un bărbat atât de 
înţelegător! Mi-a mărturisit și el un mic secret: s-a logodit! 

— Aha, făcu patricianul, nu prea convins, întrebându-se cine putea fi 
aleasa. 

— Pentru inimă nu-i niciodată prea târziu și ea este pe măsura lui. Ai 
văzut ce inel frumos i-a dăruit? 

Cum să nu, patricianul îl văzuse foarte bine: era cel care lipsea din 
dactyliotheca sa... Paris, cu hoaţa aia de Xenia! Oare cum a primit Castor 
vestea? se întrebă. 


109 


În orice caz, avea cu totul altceva de făcut în clipa aceea decât să se 
intereseze de viața amoroasă a servitorilor săi. Îi păru rău că trebuia să 
scape de prietena sa poate cam prea repede, răpindu-i plăcerea de a-i 
descrie în amănunt triumfala recucerire a lui Servilius; dar cum își mai 
putea îndeplini misiunea încredinţată de împărat dacă tot timpul făcea pe 
cavalerul de onoare al vreunei mirese? Trebuia să găsească o modalitate 
pentru a-l obliga pe Sergius să iasă la lumina zilei... 

Nu mai avu timp să se mai gândească și la așa ceva. 

— A venit Gallicus, îl anunță Castor, posomorât. Veşti proaste de la 
cazarma gladiatorilor. În timp ce tu treci vesel dintr-un pat într-altul sau te 
străduieşti să faci ordine în așternutul prietenilor tăi, retiarii lui Claudius 
continuă să moară ca mușştele. Cred că peste puţin timp, când nu va mai 
rămâne în toată Roma niciun gladiator, împăratul va fi nevoit să ceară și 
capul tău! exclamă libertul, indignat. Mie nu mi-e că Urbs ar avea prea mult 
de pierdut prin dispariţia senatorului Statius, dar ce se va întâmpla cu noi? o 
să fim aruncaţi în stradă sau vânduți la târgul de sclavi cu un afiş cât toate 
zilele atârnat de gât... 

— Cui i-a venit rândul de data aceasta? întrebă patricianul, oftând. 

— Lui Eliodorus, gladiatorul sicilian: a murit acum o oră. 

— Şi pun pariu că şi el are o zgârietură pe gât! 

— Pe gât, da, dar nu este o simplă zgărietură: pe când se antrena la 
prăjină, ceva n-a mers cum trebuia și capul i-a zburat cât-colo. 

— Hai, curaj, să mergem să vedem, hotărî senatorul. Dar, apropo, unde-i 
Gallicus? 

— În camerele servitorilor. A vrut să aştepte acolo şi eu am fost de acord, 
gândindu-mă că Nissa nu trebuie văzută de toată lumea... Îl chem imediat, 
răspunse Castor, în timp ce stăpânul poruncea să i se aducă litiera, ca să 
ajungă mai repede la locul crimei. 

(J 

— Maşinăria asta infernală a fost modificată intenționat! constată 
Aurelius după ce examină prăjina. Butucul acesta de care erau prinse săbiile 
s-a desprins şi roata a alunecat într-o parte pe când încă se mai învârtea. 
Eliodorus tocmai sărea ca să evite roata de dedesubt și s-a trezit chiar la 
mijloc. 

— Aparatele sunt verificate în fiecare dimineaţă; probabil că butucul a 
fost slăbit cu numai câteva clipe înainte de începerea antrenamentelor: prin 
urmare, în zori, comentă Castor. 

— Ce ai aflat despre Luridus? vru să ştie patricianul. 

— A dispărut! își desfăcu brațele grecul. Nu cred că va ajunge prea 
departe; o să-l găsim în Tibru peste câteva zile. Chiar dacă Mauricus se afla 

în fruntea acestei rețele de pariuri clandestine, acum poate dormi liniştit: 
toţi cei care ştiau câte ceva sunt morţi sau dispăruți... 

— Mai este și Nissa care poate depune mărturie și poate chiar Aufidius 
este implicat în șmecheria asta: ce făcea el în ziua aceea atât de aproape de 
casa lui Sergius? Apoi Gallicus, Quadratus, Arduina: fiecare dintre ei poate fi 
în solda lui Mauricus... gândi cu voce tare Aurelius. O să-i interogăm din nou 
pe toţi, dar mai întâi vreau să vorbesc cu medicul. 

In sanarium, Crisippos îl aştepta, încruntat ca de obicei. 

— Poate vrei să examinezi și gâtul lui Eliodorus, nobile senator, căutând 
vreun ac și acolo? Spune-mi cu ce parte să încep: este mai bine cu cea carea 
rămas prinsă de corp sau de la capul care s-a rostogolit departe? întrebă el, 
ironic. 

— Termină cu glumele astea ale tale! îl puse la punct patricianul. Dacă 
bănuielile mele se adeveresc, în curând o să ai niște necazuri mari. 

— Te gândeşti la otravă, nu-i aşa? Ei, sigur că da! Jumătate din Roma 
prepară în pivniţă licori mortale, dar, de îndată ce se găsește vreo urmă de 
otravă, pe cine dă vina toată lumea? Pe medic! bombăni Crisippos. 

— Nu vreau să te acuz de nimic, dacă vei binevoi să colaborezi cu mine, 
îşi pierdu răbdarea Aurelius. Până acum, este clar că nu te-ai străduit prea 
mult. 

— Ce doreşte ilustrul senator? întrebă chirurgul pe un ton sarcastic. Cu 
ce-l pot eu ajuta eu, un umil medic, pe puternicul reprezentant al lui Cezar? 

— Vreau să știu dacă, din dulăpiorul tău cu medicamente, a dispărut de 
curând vreo substanţă periculoasă. 

— Răspunsul este nu, nobile Aurelius. Poţi chiar să nu mă crezi, dar nu ţin 
în cazarmă nimic care să fie cu adevărat periculos. Sunt medicul 
gladiatorilor - mai bine să mă fi trăsnit Jupiter în ziua în care am acceptat 
această funcţie - și știu cu ce fel de oameni am de-a face: îndată ce aș aduce 
aici înăuntru vreo substanţă toxică, ăștia ar fi în stare să mă taie în bucăţi ca 
să mi-o ia şi să se ucidă între ei. 

— Ai fi putut s-o vinzi pe bani buni, insinuă patricianul, care cunoștea 
foarte bine lăcomia medicilor. 

Crisippos îşi îndreptă umerii slabi şi se ridică cu impunătoarea sa statură. 
Apoi, îl privi pe patrician ca și cum ar fi fost vorba despre o insectă 
supărătoare. 

— Pământurile mele din Tessalia, romanule, se întind preţ de câteva zile 
de mers, iar turmele mele sunt atât de mari că eu însumi am renunţat să mai 
număr câte capete sunt. Întreabă de Crissipos în Elada şi vei afla că, 
niciodată, vreunul dintre membrii familiei mele n-a avut nevoie de bani. 
Strămoșii mei erau stăpâni peste jumătate din Grecia pe când ai tăi asudau 

încă deasupra plugului pentru a-și cultiva nişte prăpădite de ogoare, declară 
el cu mândrie. 

— Dar, dacă ești atât de bogat, de ce mai lucrezi aici? întrebă Aurelius, nu 
prea convins. 

— Asta-i o întrebare tipică pentru un latin! Încă de tânăr am însoţit 
armatele voastre, roman arogant și îngust la minte, şi m-am tăvălit în 
noroiul şi în praful amestecat cu sânge pe care-l lăsau în urmă legiunile 
voastre: am învăţat astfel tot ceea ce cunosc despre acea mașinărie 
minunată care este corpul omenesc și despre necazurile care-l lovesc. Sunt 
bătrân acum și nu pot să mă mai ţin pe urmele masacrelor voastre. Din 
fericire, nu am nevoie să merg prea departe, pentru că membre ciopârţite 
am la dispoziţie câte vreau și aici, în arenă... În acest fel, oricum, îmi pot 
continua cercetările: nici chiar la muzeul din Alexandria nu au la dispoziție 
atâtea cadavre pe care să facă autopsii! 

Senatorul plecă fruntea, regretând puţin că jignise un înţelept care-și 
dedicase toată viaţa studiilor, așa încât continuă pe alt ton. 

— Tu eşti înţelept şi priceput, Crisippos. Sunt sigur că ţi-ai format o 
părere despre acul acela otrăvit, dar te-ai ferit cu strășnicie să mi-o 
comunici. De ce nu încerci să-mi dai o mână de ajutor? Aş avea mare 
nevoie... îl rugă cu mai multă umilinţă. 

— Nu te-am ajutat pentru că, fiind un roman arogant și obișnuit să 
poruncească, nu mi-ai cerut-o conform bunelor maniere, îi răspunse 
Crisippos, ceva mai îmbunat. Sigur că am și eu niște ipoteze, chiar mai 
multe... Nu sunt multe otrăvurile care ar fi putut acţiona atât de rapid. 
Probabil că ştii - am observat că ești ceva mai puţin ignorant decât 
concetățenii tăi - că plantele din care se pot extrage ușor otrăvuri vegetale 
eficace sunt destul de numeroase: omag, steregoaie, rodul-pământului, 
iarba-nebunilor, brândușă, iarba-şoimului și multe altele, mai greu de găsit. 
Acum, să judecăm puţin: omagul și steregoaia au puterea de a provoca 
imediat paralizie și de a opri bătăile inimii, dar sunt plante de munte și este 
destul de puţin probabil ca ele să se găsească în centrul Romei. Rodul- 
pământului, în schimb, poate fi găsită în toate șanțurile umede, chiar și în 
oraș, dar bacele sale trebuie culese toamna și același lucru se poate spune 
despre bulbul de brândușă și aceasta ar însemna că ucigașul s-ar fi pregătit 
cu luni de zile înainte pentru această crimă, lucru pe care-l consider puţin 
probabil. Mai rămâne iarba-nebunilor: înflorește la sfârșitul toamnei, prin 
păduri, dar în Urbs se găsesc multe locuri umede și necultivate care rămân 
neatinse pentru că sunt considerate ca fiind consacrate zeilor. Desigur, ca 
otravă planta nu este prea grozavă, mai ales pentru că, atunci când este 

ingerată, provoacă accese puternice de vomă prin care substanţa se elimină 
imediat. 

— Dar dacă ar fi introdusă direct în sânge... 

— În acest caz, acţiunea sa ar deveni mult mult mai rapidă şi mai 
puternică, mai ales dacă a fost amestecată cu alte otrăvuri eficace: venin de 
viperă, de exemplu, sau zeamă de carne intrată în putrefacție. 

Aurelius înghiţi în sec, respirând adânc, pentru a nu-i da chirurgului 
impresia că are stomacul prea sensibil. 

— Pentru a prepara un asemenea amestec, ar fi necesare cunoștințe de 
medicină, presupuse patricianul. 

— Da, dar mai ales cunoștințe serioase de botanică, preciză chirurgul. 

— Îţi mulțumesc, Crisippos, mi-ai fost de mare ajutor, recunoscu Aurelius 
pe un ton respectuos. Și te rog să mă ierți pentru cele petrecute mai 
devreme. 

— Cine este medicul tău? întrebă Crissipos, prefăcându-se indiferent; dar, 
în adâncul sufletului, era clar că scuzele patricianului îi făcuseră mare 
plăcere. 

— Hipparhos din Cesareea. 

— ÎI cunosc, mi-a fost elev. Îl voi sfătui să aibă grijă de ficatul tău! zâmbi 
Crissipos, hotărât lucru, cucerit de comportarea lui Aurelius. 

Castor îşi aştepta stăpânul la ieșirea din sanarium, destul de nerăbdător. 

— Ai terminat cu consultaţia? Trebuie să continuăm cercetările: dacă ne 
gândim puţin, noi cunoaştem despre oamenii aceștia doar ce au catadicsit ei 
să ne povestească. Trebuie să pătrundem mai în profunzime... 

— Ai dreptate, Castor. Să începem cu britana. 

Când intrară în mica ei celulă, Arduina tocmai își desfăcea jambierele din 
piele groasă. Deasupra cufărului se vedea ghirlanda de trandafiri, deja ofiliţi, 
atârnată acolo la vedere, ca și cum ar fi fost corpul uscat al unui sclav care 
nu avea dreptul să fie îngropat. 

— Ehi, frumuşelule, ce-ai păţit la ochi? îl întrebă femeia pe libert pe un 
ton glumeţ. 

— O divergență de opinii, evită cu abilitate grecul un răspuns precis. 

— la să văd: ah, nimic grav, ar trebui să-ți pui o compresă cu o felie de 
carne crudă. 

— Ascultă, Arduina, interveni Aurelius, întrerupând consultaţia. Îl cunoşti 
pe Luridus? 

— Am impresia că nu... o clipă, te referi la sclavul acela umflat 
întotdeauna murdar de grăsime care se ocupă cu lustruirea armelor? 

— Încearcă să-ţi aminteşti dacă l-ai văzut învârtindu-se prin subteranele 
amfiteatrului, înainte de luptă, o îndemnă patricianul. 

— Mi se pare că l-am văzut prin galeria de sub porticul acoperit, spuse 
Arduina, destul de nesigură. 

Aurelius tăcu: coridorul subteran primea lumină de la ferestruicile care 
dădeau direct în arenă. 

— Zău, nu sunt chiar aşa de sigură, continuă gladiatoarea. A fost angajat 
ca servitor cam în perioada în care am intrat eu în lupte, dar nu am avut 
niciodată de-a face cu el. 

— Apropo, mi s-a spus că ai fost capturată într-o luptă și că ești rudă cu 
căpetenia rebelilor britani... 

Chipul aspru și sănătos, gata să zâmbească mereu, se întunecă imediat şi 
Arduina îşi ridică bărbia într-un gest sfidător. 

— Şi ce dacă ar fi așa? Caractacus este un bărbat viteaz și Cezarul vostru 
încă nu a reușit să-l înfrângă! 

— Cum suporţi, tu, nepoată de rege, să intri în arenă și să lupţi pentru a-i 
distra pe dușmanii poporului tău? 

Britana căscă gura urât croită și izbucni într-n hohot grosolan de râs. 

— Chiar crezi că eu duc dorul îndepărtatului meu Albion și al rangului 
meu pierdut? Deirdre, prințesa icenilor, nevoită să ajungă gladiatoarea 
Arduina... spre norocul ei, aş adăuga! Nu cred că tu ai fost vreodată în ţara 
mea, nobile Aurelius; lasă-mă să-ți dau un exemplu ca să-ţi faci o idee: 
palatul regal al lui Caractacus este o coșmelie în comparaţie cu care casa 
unui modest funcționar roman pare o domus a unui bogătaş; ceața groasă 
domneşte în toate anotimpurile, este un frig de-ți îngheaţă oasele opt luni pe 
an şi nu avem cuptoare subterane ca să încălzim apa din băi, acolo, nobile 
senator, şi nici băi nu avem pe-acolo. Nici băi publice, nici apeducte, nici 
şosele pavate și nici așezări care să se poată numi orașe. Dacă unuia îi este 
foame, se duce la vânătoare și-și frige prada la foc; dacă se îmbolnăvește, 
adună câteva ierburi din pădure şi se roagă la zeiţa Sulides, sperând să se 
facă bine. Și mai mult... mă rog, înţelegi că, arătând ca mine nu mi-aş fi putut 
găsi un soț printre vlăjganii cu mustăţi unse cu grăsime de pe insula mea. Să 
mă lupt îmi plăcea încă de mică, aşa că m-am hotărât să devin războinică: 
printre iceni nu este ceva neobișnuit ca o femeie să guverneze sau să meargă 
la război. Viaţa mi-o riscam și înainte, când îi prindeam în ambuscade pe 
legionarii voştri: noaptea, însă, dârdâiam de frig sub pieile de oaie și, 
câteodată, nici nu aveam ce mânca. Acum mănânc pe săturate, dorm ca 
lumea, lupt în aplauzele publicului şi câştig bine, fără a mai pune la socoteală 
că peste câţiva ani o să fiu liberă... dar este clar că n-o să mă întorc în 
Britannia, nici atunci, să fii sigur de asta! Vrei să știi de ce mi-a fost teamă 
atunci când, căzând prizonieră, am înţeles că n-o să mă omoare? De un 

singur lucru: că o să mă lase pe insula mea, împreună cu oamenii mei de 
acolo, vopsiți în albastru! 

— Dar, atunci, cum este cu Caractacus? întrebă Aurelius, uluit. 

— Este un bărbat cumsecade şi un soldat viteaz. În ziua în care împăratul 
acela al vostru, șchiopul, o să reuşească să-l învingă, vor deveni prieteni, o să 
vezi; şi după ce o să trăiască vreo câteva luni în Urbs, lui Caractacus n-o să-i 
mai trebuiască nici coroana Britanniei. De altminteri, eu mă întreb de ce voi, 
romanii, vă dați atâta osteneală să veniţi acolo şi să cuceriţi cocioabele 
noastre de lut... 

— Înţeleg, dădu din cap Aurelius, multumind zeilor, încă o dată, că se 
născuse liber și roman. 

— Ce dezamăgire, domine, spuse Castor, când ajunseră afară. Eu îmi 
construisem o poveste frumoasă despre o tânără domniță de neam mare 
ajunsă în sclavie şi în stare să facă orice ca să-i recapete din nou libertatea. 
Și, în loc de așa ceva... Bun, am impresia că puteam chiar să nu ne mai 
deranjăm până aici. 

— Câtuşi de puţin! Acum vine partea frumoasă: o să dăm de pământ cu 
Aufidius! declară senatorul cu un aer războinic, pornind în căutarea 
lanistului. 

(J 

Antrenorul îl primi cu răceală pe Aurelius: umblând peste tot și vârându- 
şi nasul în toate oalele, patricianul acela putea să descopere prea multe 
lucruri şi, mai mult, îi scotea din minţi pe atleți. În sala de mese, cu o zi 
înainte, avusese loc o mică răscoală; nimeni nu mai voia să mănânce, 
temându-se ca mâncarea să nu fie otrăvită şi nu mai era mult până la 
următoarele jocuri! 

— V-am mai spus o dată că armele se află întotdeauna sub cheie, afirmă 
iritat lanistul. Cu puţin înainte de munera, gladiatorul primeşte armele cu 
care va trebui să lupte și sunt obligaţi cu toţii să le predea imediat după 
lupte. Nimeni nu are acces la săbii: am confiscat chiar și sabia și pumnalul pe 
care i le-aţi dăruit Arduinei. De altfel, din ziua în care a murit Chelidon, 
supravegherea este deosebit de severă. Atleţii erau foarte nervoși pentru că 
se zvonea că Împăratul nu era mulţumit de rezultatele școlii și că avea 
intenţia să nu acorde nicio grațiere. 

— Cum? Asta nu mi s-a spus... reflectă patricianul și, răsucindu-se către 
lanist luă rapid o hotărâre. O să te arestez, Aufidius: este limpede că profitai 
de funcţia ta de şef al școlii pentru a măslui pariurile de la lupte. 

— N-ai cum! tresări antrenorul. N-ai nicio dovadă împotriva mea! 

— A trecut ceva timp de când coborai tu însuţi în arenă, Aufidius, şi de 
multă vreme nu te-a mai atins ascuţișul vreunei arme, așa că nu mai ești 

obișnuit cu asemenea lucruri: să-i trimiţi pe alţii să înfrunte pericolul este 
mai ușor decât s-o faci tu însuţi. O să vedem cum o să reziști la tortură... 

— Nu, stai puţin, nu este cum crezi... 

— Ah, dacă vrei să-mi spui că Mauricus a fost acela care a organizat totul, 
renunță: știu deja foarte bine asta. Din păcate, nu am destule elemente ca să- 
l aduc în faţa tribunalului... şi trebuie să mă mulțumesc cu tine. 

— Nobile senator, am să-ţi spun totul! Era doar a doua oară... și Chelidon 
nu trebuia să moară, ci doar să sufere o uşoară înfrângere: cu siguranţă, 
împăratul l-ar fi grațiat! 

— Aşa? Du-l afară să-l ia gărzile imperiale, Castor: o să răspundă pentru 
înşelătorie şi poate că și pentru omucidere. 

— Dar eu nu l-aș fi ucis niciodată; era cel mai bun atlet al meu, omul de pe 
urma căruia câștigam cel mai mult... gemea Aufidius, cuprins de spaimă. 

— Dar Turius? 

— Nici măcar nu mă aflam în cazarmă în noaptea dinaintea morţii lui: 
sunt zeci de persoane care pot depune mărturie. 

Dar protestele lanistului fură acoperite de strigătele atleților care nu-și 
credeau ochilor văzând că pretorienii erau gata să-l aresteze pe șeful lor de 
necontestat, acelaşi care, până cu câteva clipe mai înainte, avea asupra lor 
putere de viață și de moarte. Aurelius privi fețele lor uluite, cu o expresie din 
care nu lipsea o anumită satisfacție abia ascunsă. 

— O să simtă și el acum biciul pe spinare! exclamă un mirmillon, 
mulțumit. 

— Şi fierul încins! adăugă un altul, râzând batjocoritor. 

Aufidius nu părea să fi fost iubit prea tare, constată Aurelius, pe când 
traversa triumfător curtea cazărmii printre două șiruri de gladiatori care-l 
aclamau. 

— Trăiască senatorul Statius! Trăiască Claudius! Moarte lanistului! 
strigau atleţii, lăudându-l pe cel care-i răzbunase. 

— N-am ce zice, ai devenit eroul lor, comentă Castor, surprins. Dacă 
Aufidius nu rezistă la metodele de convingere ale călăului și-l denunţă pe 
Mauricus, ai reușit, cazul este rezolvat. 

— Da de unde rezolvat: lanistul poate doar să-l acuze că a vrut să 
aranjeze jocurile, iar Mauricus va nega totul. Mai mult, chiar și atunci când, 
datorită mărturiei Nissei, s-ar demonstra că avocatul a pus să fie drogat 
Chelidon, ce-ar putea risca Sergius? Actriţa va declara că substanța aceea nu 
era suficientă ca să ucidă și noi știm că așa este. Făcându-l să dispară pe 
Luridus și aruncând toată vina asupra răposatului Turius, Mauricus s-ar 
putea alege doar cu o amendă, fie ea chiar pipărată... El știe perfect asta și, 
de fapt, nici nu este prea îngrijorat, şi nu are prea mare importanţă pentru el 

dacă este judecat pentru pariurile trucate. Și, de altfel, ia gândeşte-te: dacă 
ar fi vrut să se ferească de acuzaţiile lui Aufidius, ar fi poruncit să fie omorât 
el și nu Eliodorus. Doar dacă... 

Castor îl privi ţinându-și răsuflarea. 

— .. Doar dacă sistemul acesta de falsificare a pariurilor nu era decât o 
acoperire! 

— Cum, în ce sens? întrebă libertul, mut de uimire. 

— Urmăreşte-mi raționamentul, Castor. Dacă ai avea de gând să comiţi o 
crimă şi ai vrea să-ţi asiguri spatele, n-ar fi o idee incredibil de isteață să 
acoperi crima adevărată în spatele alteia, de o importanţă mult mai mică? În 
caz că tot planul ar fi descoperit, ai putea recunoaște vinovăția în privinţa 
delictelor mai puţin grave, pentru ca nimeni să nu poată ajunge la intenţiile 
tale reale, îi explică Aurelius dintr-o suflare. 

— Nu pricep, clătină din cap Castor. La cete gândeşti? 

— La cea mai gravă dintre crime: nu împotriva unui singur om, ci 
împotriva Romei înseși... Dar, așteaptă, poate că eu exagerez imaginându-mi 
un plan atât de complicat. Să vedem mai întâi ce are de spus Gallicus. 

— Acum câteva clipe se antrena la manechin... uite-l acolo! 

— Salve, nobile senator Statius! deschise vorba Gallicus. Aș vrea să-ţi 
mulțumesc pentru că ne-ai scăpat de Aufidius, dar, din păcate, pentru noi nu 
se schimbă nimic. În curând va sosi un alt lanist și ar putea fi şi mai rău 
decât el. 

— Cel puţin nu vă va trimite în mormânt ca să încaseze el niște pariuri, îi 
răspunse Aurelius. 

— Nu-mi vorbi despre asta: ar fi trebuit să bănuiesc ceva, era o atmosferă 
ciudată în cazarmă în ziua în care a murit Chelidon... recunoscu celtul, la fel 
de degajat ca de obicei. Nimic concret, să fim bine înţeleși, dar era o stare de 
proastă dispoziție, de nemulțumire. Gladiatorii bombăneau că împăratul 
avea ceva cu noi şi voia să ne vadă morţi pe toţi. Nu știu cine scosese vorba 
asta; mie mi-a spus Eliodorus, mărturisindu-mi că el nu se va lăsa măcelărit 
fără să încerce să se apere, cu orice armă i-ar fi căzut în mână. 

Aurelius simţi cum îi îngheaţă inima în piept şi începu să-i interogheze în 
grabă pe toţi atleţii care confirmară, mai mult sau mai puţin, spusele lui 
Gallicus: fiecare dintre ei primise această informaţie de la Eliodorus, în 
secret! 

— Te temi că s-ar putea să se organizeze o răscoală, stăpâne? vru să ştie 
Castor care aproape că-i ghicea gândurile. 

— Da. Eliodorus alimentase cu mare măiestrie starea de nemulțumire. ȘI, 
ca să vezi, tocmai în ziua aceea cheile de la depozitul de arme îi fuseseră 
încredințate lui Luridus, cel care lustruia săbiile. 

— Să vedem: Chelidon pierde lupta și Claudius, care nu-l poate suferi, ține 
degetul mare îndreptat în jos, împotriva voinţei publicului... 

— Câţiva provocatori bine plasați printre spectatori sunt gata să asmuţă 
mulțimea pentru ca aceasta să-și apere, chipurile, campionul... gândi 
Aurelius. Panică, agitaţie, morţi, răniţi şi o gloată înfuriată gata să se 
dezlănţuie împotriva lui Claudius! 

— Totuşi, împăratul are garda pretoriană care-l apără, obiectă libertul. 

— Tocmai aici este buba: gladiatorii, convinşi de instigatori că împăratul 
le dorea moartea, văzând că sosește Prefectul Pretoriului cu soldaţii, s-ar fi 
gândit imediat că era vorba despre un atac împotriva lor. 

— Şi Luridus ar fi fost pregătit să le deschidă depozitul de arme. Poate că 
ne aflăm în faţa unei chestiuni de o mare gravitate... 

— Se poate. Şi complotul împotriva lui Caligula s-a folosit de 
nemulțumirea pe care împăratul o stârnise în stadium, făcând ca protejaţii 
săi să iasă învingători... Atunci, pretextul a fost victoria pe nedrept atribuită 
de suveran echipei sale preferate: mulțimea, indignată, l-a obligat pe 
Caligula să iasă prin criptoportic, unde îl așteptau conjuraţii, își aminti 
senatorul cu o expresie îngrijorată. 

— Dacă am înţeles eu bine, tu susţii că, de data aceasta, capcana s-ar fi 
declanșat datorită graţierii lui Chelidon pe care Cezar avea de gând să o 
refuze... îl întrerupse libertul, nu prea convins. Totuşi, domine, nimeni nu 
poate fi atât de neghiob încât să spere că o revoluţie ar putea izbucni dintr- 
un fapt ca acesta! 

— Nu era nevoie de o revoluţie, îl contrazise Aurelius. Era suficient ca 
împăratul să fie nevoit să iasă în grabă din amfiteatru prin coridorul 
subteran, pentru a nu se întâlni cu publicul înfuriat. 

— Mauricus, împreună cu ucigașii lui, se aflau chiar acolo, prin preajmă. 
Poate că ai dreptate, domine, treaba cu pariurile a fost organizată special 
pentru a justifica drogarea lui Chelidon, în caz că lucrurile ar fi ieşit prost, 
mascând adevăratul complot care se organizeze: un atentat asupra lui 
Claudius! 

— Frumoasă reconstituire, limpede și netedă ca uleiul... mormăi 
senatorul. 

— Aleargă la Claudius: el o să te asculte, este prietenul tău! 

— Da, dar are mâinile legate. Crezi că, dacă, într-adevăr, Mauricus era 
dispus să se lanseze într-o aventură ca aceasta, nu avea susținători în 
armată, printre pretorieni şi poate chiar la palat? Cezar are nevoie de dovezi 
incontestabile pentru a-l condamna! 

— Nu se poate ca în toată Roma să nu se știe despre uneltirile lui Sergius. 
O să găseşti destui martori... 

— Mauricus a avut deja grijă să le închidă gura, aşa cum îi este obiceiul. 
Nimeni nu va cuteza să-l atace. Ar avea cu toţii prea mult de pierdut. 

— Chiar nimeni? gândi cu voce tare Castor. Poate că ar exista cineva! şi 
deschise gura ca să spună ceva, dar se răzgândi și nu mai continuă. 

XVIII 


A opta zi înainte de Calendele lui iulie 


Aurelius şedea în penumbra din sufragerie, în fața unei cupe de cervesia, 
în aşteptare: știa că va veni. 

Sclavii şi servitorii din casă primiseră ordin să se facă nevăzuţi, lăsându-l 
singur pe stăpânul lor în marea sală, luminată doar printr-o lampă atârnată 
de tavan. Nu se întunecase complet când patricianul auzi o bătaie în uşă și, 
fără grabă, traversă atriumul cufundat în tăcere, ajungând la ușa mare din 
lemn dela intrarea în casă. 

— Ave, Sergius. 

— Ave, Publius Aurelius. 

Vocile celor doi bărbaţi, reci, aveau aceeași determinare calmă ca aceea a 
gladiatorilor care se salută în arenă, înainte de confruntarea finală. 

— Eşti singur, fără escortă, remarcă Aurelius, oarecum mirat și această 
constatare sună ca un compliment. 

— Crezi că mă tem de ceva? întrebă Mauricus, puţin dispreţuitor. 

Nu, Mauricus nu se temea de nimic: un bărbat faimos, bogat, așezat, care 
riscă totul într-o aventură nebunească, nu este omul care să tremure în faţa 
unui procuror al lui Cezar, se gândi Aurelius; și, aflându-se în faţa 
adversarului său, simţi în vene un tremur de încordare, renașterea unui 
instinct străvechi de soldat și de prădător pe care atâtea tomuri de filosofie 
nu reușiseră să-l facă uitat cu totul. 

„Nu sunt altfel decât un retiar care este pe cale să arunce plasa asupra 
adversarului”, îşi spuse. „lar el este la fel ca mine: îi place să se expună 
pericolului, să lupte cu sica lui împotriva tridentului meu”. Pentru o clipă, i 
se păru chiar că intuiește de ce atâţia oameni liberi își riscau viaţa în arenă... 

— Aşadar, ai distrus sistemul de pariuri, senator Statius, și mi-ai luat-o și 
pe micuța Nissa. Puţini au îndrăznit să facă asemenea lucruri, dar să nu crezi 
că poți merge mai departe: numele lui Claudius, din care își faci o pavăză, nu 
te face invulnerabil. Şi să nu crezi că mi-ai produs un rău prea mare: vei avea 
mult de furcă până să demonstrezi că în spatele pariurilor trucate mă aflu 
eu. De fapt, chiar dacă s-ar întâmpla să reușești aceasta, eu, oricum, o să mă 
descurc. Am posibilități uriașe. 

— Nu mă îndoiesc, Mauricus, recunoscu Aurelius. Dar atunci, cum se face 
că vii la mine în toiul nopţii, pe furiș, ca unul care dă iama prin găinile 
vecinului? 

Sergius îşi muşcă buzele, îngălbenindu-se la faţă. 

— Nu încerca să te măsori cu mine, senatorule. Rău ai făcut că m-ai jignit 
când eu veneam latine ca un prieten. Mergem pe căit diferite, tu şi eu, și ne- 
am întâlnit doar din întâmplare. Am putea să continuăm să nu ne luăm în 
seamă unul pe altul, spre liniştea amândurora. Nu te subestimez, Publius 
Aurelius, fii atent: de aceea mă aflu aici. Sigur că nu mă poți opri din drumul 
meu, dar ai putea să-mi dai multă bătaie de cap, dacă ţi-ai pune în gând acest 
lucru. Și pentru ce? L-ai arestat deja pe Aufidius pentru pariuri şi ai aflat de 
ce a fost ucis Chelidon. Știi şi cine l-a omorât: Turius. Claudius va fi pe deplin 
mulțumit şi nu-ţi va fi greu să justifici moartea a încă doi gladiatori, dacă ţi-l 
voi preda pe servitorul fugit din cazarmă... 

— Luridus din Mutina. Cadavrul lui, bineînţeles. Mi-e greu să am 
încredere în tine, Sergius, văzându-te cum preferi să-i plătești cu pumnalul, 
în loc de aur, pe ucigașii tăi. 

— Animale, asasini, maşini antrenate să ucidă: sunt doar niște unelte, 
viaţa lor nu are nicio valoare. Pentru tine este altceva, senatorule, știu cu 
cine am de-a face. Ai vorbit de aur, ne putem înţelege. 

— Casele mele de bani sunt pline ochi, Sergius, și nu trebuie să dau foc 
unor case ca să le umplu, nici să înjunghii nişte cerșetori sau să trimit 
oameni să moară în arenă. 

— Ştiu asta. Tu te-ai născut bogat și nobil, într-o familie străveche de 
stăpâni şi de cuceritori! exclamă Sergius cu ciudă. Eu, însă, a trebuit să mă 
zbat ca să pun mâna pe ceea ce tu ai avut din totdeauna prin dreptul 
sângelui. Și te asigur, dragă patricianule aristocrat, că, de altfel, nu este prea 
mare diferență între mijloacele prin care iluștrii tăi strămoși şi-au strâns 
averea şi ale mele. Să nu îndrăznești, prin urmare, să crezi că eşti mai bun 
decât mine! În esență, eu sunt un om drept; oamenii vin la mine pentru a 
scăpa de greutăţi, a repara nedreptăţi, a aduce ordinea acolo unde legea nu 
poate sau nu vrea să reuşească. Făcând toate astea, câteodată a trebuit să 
acționez după cum am crezut eu de cuviinţă, luându-mi dreptul de a decide, 
fără a ține seama de legile acestei sacre republici care, de la o vreme, nu se 
mai poate numi republică, căci a devenit patrimoniul unui singur om... și să 
nu-mi spui că fiecare trebuie să se plece cu umilinţă în faţa dreptului, pentru 
că nici tu însuţi n-ai făcut întotdeauna acest lucru. 

Aurelius îl privea şi nu scotea nicio vorbă: Sergius era un tâlhar, un tiran, 
un ucigaș și se considera un port-drapel al dreptăţii! 

— Senatorule, am venit aici ca să vorbim de la egal la egal. Suntem 
amândoi cetăţeni romani liberi și discutăm doar despre o afacere. Eu vreau 
ca tu să nu mă mai urmărești ca un ogar care simte mirosul porcului mistreț 
şi sunt dispus să tratez cu tine ca să mă lași în pace. Spune-mi care este 
prețul tău și eu am să plătesc, fie în sesterți, fie în vieți omenești, dar nu 
încerca să mă împiedici să-mi iau ceea ce mi se cuvine! 

— Printre ceea ce ţi se cuvine este și viața lui Claudius? întrebă Aurelius, 
pe un ton glacial. 

Pe chipul lui Mauricus, parcă tăiat în piatră până atunci, se putu distinge 
un singur, abia perceptibil tremur în colţul gurii. 

— Voiai să-l ucizi pe Claudius, îl acuză cu asprime patricianul. 

— Asta o spui tu, senator Statius; dar, din nefericire pentru tine, n-o vei 
putea dovedi niciodată. Îmi pare rău, îmi pare rău, într-adevăr... ştiu că ţi-ar 
plăcea să mă vezi pe eșafod, totuşi n-o să ai o asemenea satisfacție. Nissa nu 
va vorbi, fii sigur de asta. 

— Eşti prea sigur de acest lucru, îl contrazise Aurelius, gândindu-se că 
actriţa se afla în siguranţă în camera ei... 

— Te bazezi prea mult pe farmecul tău bărbătesc, senatorule; calitate pe 
care, neîndoielnic, o ai, dacă stau să mă iau după ce spune sora mea, Sergia! 
râse avocatul. Dar sufletul femeilor este întortocheat și în el se pot afla 
lucruri pe care nici nu ţi le poţi închipui... recunoaște că am dreptate, las-o 
baltă: du-te la Cezar, poveste-i despre jocurile aranjate și dă-l pe Aufidius pe 
mâna călăului. 

— Pariurile nu erau decât o acoperire: te foloseai de ele doar pentru a-ţi 
ascunde adevăratele planuri, despre care lanistul nu știa nimic, cugetă 
patricianul cu o expresie mohorăâtă. Eliodorus era adevăratul tău complice 
din școala de gladiatori: pe el l-ai ales pentru a răspândi panica printre 
gladiatori, în ziua aceea, pentru a-l obliga pe Claudius să iasă prin subterană. 
Sora ta a fost aceea care i-a transmis acest ordin! 

— Vai de mine, Eliodorus este mort, se prefăcu îndurerat avocatul. Și, 
dacă aş fi în locul tău, nu l-aş deranja pe Claudius cu poveştile astea despre 
un presupus complot: ar putea crede că imaginaţia ta a luat-o razna... Eu 
plec acum pentru că n-aş vrea să se răspândească zvonul că mă întâlnesc cu 
un biet lunatic. În ce te priveşte, gândeşte-te bine: dacă vrei război, eu n-am 
nimic împotrivă, sunt obișnuit să ies învingător. 

Aurelius nici nu mai încercă să-i răspundă. Era pe cale să piardă această 
partidă, dar, cu încăpăţânarea care-l caracteriza, nu se putea declara învins. 

Aşteptă ca Sergius să dispară în bezna nopţii și, dintr-odată, ca și cum ar fi 
fost cuprins de o presimţire neagră, alergă până în camera Nissei. 

În încăpere încă mai persista parfumul fin al femeii şi, pe patul gol, 
mangusta încolăcită părea o perniţă din blană: cât despre actriță, nici urmă 
de ea. Fereastra din alabastru care dădea înspre grădina din spatele casei, 
era deschisă. 

Afară, pe lângă zidul înalt care apăra liniştea din domus de vacarmul 
oraşului, caprifoiul care se cățăra pe pietre era jumulit în câteva locuri și o 
creangă ruptă, spânzurând în gol, indica locul exact prin caretrecuse fugara. 

— Nenorociţilor, ați lăsat-o să scape! strigă cu glas tunător Aurelius la cei 
doi liberţi, pe care-i chemase de îndată. Paris și Castor erau gata să intre în 
pământ de ruşine și stăteau în faţa lui cu privirile plecate. 

— Domine, ne-ai spus s-o apărăm, nu s-o ţinem prizonieră, încercă să-i 
explice Castor. Tu însuţi n-ai fi crezut nicio clipă că ea ar putea dori să fugă. 
Și totuși, nu-i nicio îndoială: de cățărat din afara zidului pentru a intra în 
curte este aproape imposibil; este mult mai uşor, însă, de ieşit din curte pe 
această cale, aşa cum a făcut-o, fără îndoială, Nissa. 

— Sărind de pe coama zidului, ar fi riscat să-şi rupă gâtul, obiectă 
Aurelius care, deşi convins de raționamentul grecului, nu putea admite atât 
de ușor că fusese tras pe sfoară într-un asemenea mod. 

— Nu şi dacă ar fi ajutat-o de jos cineva... 

— De ce, pe toți zeii din Hades, a fugit, știind că Mauricus o caută ca s-o 
ucidă? Şi eu o lăsasem în grija voastră! Ar trebui să pun acum să fiți biciuiţi, 
nemernicilor! strigă Aurelius scos din fire, deşi era conştient, în adâncul 
sufletului, că vina nu era a servitorilor. 

— Nimeni nu și-a dat seama că ea nu mai era acolo, domine: s-a retras 
devreme, spunând că vrea să se culce, interveni Paris. 

— Toată ziua n-a ieşit din camera ei, decât doar ca să meargă de două ori 
la toaletă... adăugă Castor. 

— Cineva trebuie s-o fi convins să plece, trase concluzia patricianul. Nu 
era tipul de om care să se decidă singură asupra unei evadări atât de 
periculoase. 

— În casă nu erau decât servitorii, stăpâne, şi toată după-amiaza n-a venit 
nimeni în vizită, cu excepţia ţesătoarelor venite ca să repare perdelele, 
afirmă Paris. 

— Adu-le la mine pe slujnice, repede! Vreau să știu dacă au văzut-o pe 
Nissa vorbind cu vreuna dintre lucrătoarele acelea! porunci Aurelius, având 
o bănuială. 

Da, într-adevăr, actriţa schimbase câteva vorbe cu o cusătoreasă, află el 
de îndată, dar, la urma urmelor, era vorba doar despre o femeie și, oricum, 
nu fusese scăpată din ochi niciun moment. Pe de altă parte, cum ar fi putut 
bănui sărmanii sclavi care trebuiau s-o apere pe fată de un eventual dușman 

care putea s-o ia de acolo cu forţa că ea putea fugi de bunăvoie, dacă nici el, 
dominus, nu se gândise la aşa ceva? 

Așadar, o femeie destul de importantă pentru Nissa ca s-o poată convinge 
să înfrunte un asemenea risc... „Sunt lucruri pe care nu le cunoşti”, îi spusese 
Sergius, cu puţin timp înainte. Și Niger nu vorbise, oare, și el despre o 
femeie, povestind cum fugise actriţa de la primul ei proxenet? 

Aurelius se gândi la mimula întinsă alături de el, la mângâierile maşinale, 
reci, parcă de nevoie, cu participarea studiată a curtezanelor de meserie 
care, din partea bărbaţilor, nu cunoscuseră decât violenţa și dorinţa de a 
domina. Dar dacă, în locul unui mascul străin și ostil, cineva de același sex s- 
ar fi arătat a fi blând, plăcut, afectuos? Dacă mica prostituată exploatată de 
atâția oameni ar fi găsit linişte și alinare în braţele sigure și încurajatoare ale 
unei alte femei, nu ar fi avut o încredere oarbă într-o asemenea persoană? 

Aurelius parcă o văzu în închipuire pe Nissa, ieşind din insul/acu prietena 
sa, părăsindu-l pentru totdeauna pe primitivul Vibonius: pentru o asemenea 
prietenă, fata îndrăznise să înfrunte mânia proxenetului, riscând să fie adusă 
înapoi în pumni şi în palme și, în schimb, primise protecţie, faimă, bogăţie și, 
mai ales, iubire: sau, cel puţin, aşa ar fi crezut, în naivitatea ei. 

Patricianul se revăzu pe el însuşi în fața Sergiei, sora lui Mauricus, 
puternică, sigură, ieșită din orice tipar: dacă nu ezitase în faţa incestului, 
poate că ar fi fost în stare să ajute o altă femeie, slabă, rătăcită, gata să se 
abandoneze încrezătoare în braţele ei... Și iată de ce Mauricus se arătase atât 
de sigur că Nissa nu va putea trăda... 

— Da, cu siguranţă, ea era, îl aprobă Castor, neliniştit. 

— Dar sub ce pretext putea s-o convingă Sergia să iasă din casa mea, 
chiar riscându-şi viața? încerca să priceapă Aurelius. 

— Stăpâne, poate că este o bănuială prostească, totuși... îndrăzni grecul. 

— Spune despre ce este vorba! îl îndemnă patricianul care în clipa aceea 
era gata să accepte chiar şi cea mai îndrăzneață ipoteză. 

— Ce alt motiv ar fi putut-o determina pe fata aceea să părăsească un 
adăpost sigur între zidurile tale, domine, decât singurul lucru la care ţinea 
cu adevărat, succesul care-i permisese să urce de la bordel pe scenele 
teatrelor? Nissa nu este ceea ce se poate numi un geniu, stăpâne, și, dacă 
şireata Sergia ar fi convins-o că trebuia să apară în spectacol, pentru că, 
altfel, risca să piardă simpatia publicului său... 

— Nu ştiu dacă ai dreptate, Castor, însă am de gând să verific această 
ipoteză. Să alergăm la teatru, repede! porunci Aurelius, repezindu-se afară 
din casă. 

La teatrul lui Pompei, Aurelius fu nevoit să-și facă loc cu coatele prin 
mulțimea agitată care aștepta de o bună bucată de vreme apariţia divei. 

Ceilalţi artiști ai teatrului, după o încercare timidă de a-i delecta pe 
spectatorii furioşi cu câteva numere în afara programului, se baricadaseră în 
cabinele lor, așteptând ca o intervenţie destul de puţin probabilă a 
gardienilor de noapte să-i scape de sub acest asediu. 

La un moment dat, se răspândi zvonul că spectacolul va fi amânat și 
publicul din bănci începu să protesteze ameninţător cu fluierături și cu 
urlete: unii stătuseră la coadă încă din seara trecută pentru a obține un loc 
şi, cu siguranţă, nu aveau de gând să renunţe prea ușor la posibilitatea de a- 
şi admira actriţa preferată. În ciuda autorităţii sale de magistrat, Aurelius nu 
făcu nicio încercare de a calma acea mulţime înfuriată şi ajunse cu greutate 
la ușă, nu fără a se alege cu câteva vânătăi, sperând ca măcar Castor să afle 
ceva cât de cât încurajator din rândul spectatorilor sau de la personalul 
teatrului. 

Din fericire, se gândi el în timp ce ieşea din clădire, lăsase lectica în 
spatele păduricii de platani, destul de departe de intrare. 

Ajunse la ea în grabă, fără a ţine seama că mantia i se murdărea târându- 
se prin iarbă, în timp ce scruta din priviri prin beznă în căutarea nubienilor, 
dorindu-și ca mulţimea să nu se folosească de prilej pentru a năvăli în piaţă: 
se ştia că lecticile de lux erau întotdeauna primele care erau atacate atunci 
când se isca vreo revoltă... A sa, însă, părea să fie în siguranţă şi ferită vederii 
datorită frunzișului unor tufe de laur. 

Senatorul se strecură în grabă în lectică, aruncându-se imediat pe perne, 
în timp de dinspre teatru se vedeau venind primii zurbagii. Un grup de 
oameni furioși trecu alergând pe aleea din apropiere, în timp ce patricianul 
aştepta nemișcat la adăpostul perdeluţelor. Cu multă prudenţă, abia 
respirând, se întinse mai bine sub cuvertură ca să nu poată fi zărit de cei 
care se auzeau bodogănind nu prea departe; întinse piciorul printre pernele 
moi de mătase și simţi ceva rece și neted, în timp ce mâna lui, bâjbâind prin 
întuneric, dădea peste o altă mână, delicată și ţeapănă. 

Senatorul simţi cum îi îngheață sângele în vine când degetele sale, 
înaintând pe pipăite de-a lungul braţului gol dintre perne, întâlniră sânii 
mici și ascuţiţi, ca şi cârlionţii de păr ondulat cu fierul încins. Nu mai avea, 
desigur, nevoie de un felinar ca să recunoască acel corp atât de cunoscut, 
atât de admirat... 

Aurelius făcu o mişcare uşoară şi simţi cadavrul Nissei alunecând lângă 
el, cu capul atârnând de gâtul rupt și rezemându-se pe umăr într-o târzie 
chemare în ajutor. Nu fusese în stare s-o salveze, se gândi el cu regret, dar 
imediat își recăpătă sângele rece: nu, nu era momentul potrivit pentru a se 


125 


lăsa copleșit de remuşcări; trebuia să plece imediat pentru că, dacă îl găseau 
acolo, lângă cadavrul zeiţei lor, fanaticii aceia ar fi fost în stare să-l sfâşie în 
bucăţi. 

Încercă să se strecoare afară... prea târziu, se apropiau deja! Îţi tinu 
răsuflarea, întrebându-se dacă înspăimântătorul Tartar, în care nu crezuse 
niciodată, nu exista cu adevărat. 

— Acolo este o lectică, să mergem să vedem ce-i cu ea! urla în clipa aceea 
unul dintre fanaticii admiratori ai actriței care ajunsese tropăind grăbit 
chiar în dreptul perdeluței de mătase. 

Aurelius strânse pumnii, hotărât să se apere chiar și cu mâinile goale de 
furia mulțimii dezlănţuite. 

Perdeluţa fu sfâșiată dintr-o mișcare bruscă și patricianul se pregăti să 
țâșnească afară. 

— Nu, acolo este, în spate, o văd! strigă o voce. Vor s-o răpească, ajutaţi-o, 
repede! 

Fără măcar să-şi aplece privirea, vlăjganul care rupsese perdeluţa porni 
în goană ca s-o salveze pe frumoasa actriță, urmat de un grup de tovarăși de- 
ai săi, urlând cât îi ţineau puterile. Hoarda de scandalagii întoarse spatele 
lecticii, ca un râu înnebunit care, dintr-odată, începe să curgă spre izvoare, 
deviat din porunca neîndurătoare a unui zeu. 

— S-o luăm la picior, imediat! îl îndemnă vocea familiară a lui Castor care 
abătuse atenţia gloatei. 

Fără să mai stea pe gânduri, Aurelius o porni în goană pe urmele grecului 
către stradă. 

(J 

Când zăriră, în sfârşit, Forumul, după ce străbătuseră în fugă jumătate din 
oraș, nimeni nu l-ar fi putut recunoaște pe nobilul Publius Aurelius Statius, 
procuror al împăratului şi senator al Romei, în bărbatul murdar din cap 
până în picioare și cu părul în dezordine care se opri în faţa zidului de 
oameni care părea să-şi fi dat întâlnire chiar la ora aceea târzie din noapte. 

— Ce s-a întâmplat? îl întrebă el, îngrijorat, pe zdrahonul care se afla în 
faţa sa. 

— Pretorienii! Claudius îi trimite ca să-l apere pe ucigașul său plătit, pe 
Statius ăla care a ucis-o pe Nissa. Noi tocmai veneam către casa lui ca să-l 
aranjăm puţin, așa, ca pentru sărbători! îi explică namila pe un ton furios. 

— Ce vorbeşti, senatorul Statius? protestă Aurelius nevenindu-i să-și 
creadă urechilor. Dar dacă este un om foarte cinstit, mai presus de orice 
bănuială..? 

— Cine, banditul ăla? Tu n-ai habar cu ce preţ se vinde cositorul adus aici 
de corăbiile lui! Și depozitează pe ascuns și cerealele, ca să le crească preţul. 

Nu-i erau de ajuns milioanele de sesterți moșteniţi, banii lui trebuiau să facă 
pui, pe spinarea bieţilor oameni... toată Roma știe că este un corupt și un 
depravat. Vino cu noi, o să plătească pentru toate! 

Deși avea un simţ al umorului foarte dezvoltat, Aurelius nu putu să nu 
găsească destul de ridicolă o asemenea invitaţie şi insistă: 

— Dar văd că-l cunoști destul de bine, nu? Probabil că o vă dea ceva de 
furcă un asemenea tâlhar... 

— De fapt, până în seara aceasta nu auzisem vreodată de numele lui, dar 
au avut grijă să ne explice totul cei care au găsit-o pe Nissa ucisă în lectica 
lui. 

Sergius dăduse mână liberă ucigaşilor săi ca să asmută plebea împotriva 
lui, înţelese în cele din urmă Aurelius. Oamenii - şi senatorul știa foarte bine 
acest lucru - chiar și cei cinstiţi şi bine intenţionaţi, când se adună ca o 
turmă de oi, sunt gata să creadă orice bazaconie care este repetată mereu și, 
mai ales, în cor, îmbrăţişând cauze dintre cele mai absurde doar pentru a nu 
avea supărătoarea senzaţie că înoată împotriva curentului. În felul acesta 
erau îndemnați soldații să pornească plini de fericire la luptă, aşa se câștigau 
alegerile... 

În acest timp, Castor îl privea cu îngrijorare, strângându-şi nervos în jurul 
trupului tunica văzând cât de inconştient putea fi stăpânul său: ce mai 
aştepta năucul ăsta ca s-o ia la picior cât mai repede? 

Totuși, acum, Aurelius se dezlănţuise. 

— De ce mergeţi să-l căutaţi acasă la el? exclamă el, peste măsură de 
indignat. Nu știți că s-a adăpostit la Mauricus? Pretorienii nu se așteaptă, cu 
siguranţă, că o să mergeţi să-l dibuiți chiar acolo... Haideţi, repede, veniţi 
după mine la casa familiei Mauricus; o să-l scoatem de acolo pe porcul ăla! 
strigă senatorul, iar gloata pusă pe răfuieli îşi schimbă direcţia, îndreptându- 
se către colina Aventinului. 

— Bată-te să te bată, stăpâne; crezi, oare, că putem trage pe sfoară mult 
timp toată Roma cu glume dintr-astea? Am scăpat de două ori... protestă 
Castor, în vreme ce o coteau pe o străduţă laterală. 

— De acord cu tine, gata! Am vrut să încerc și eu, după ce ţie ţi-a reuşit 
jocul ăsta, atât de ușor, în faţa lecticii... râse Aurelius cu un suspin de 
ușurare. 

— Acum, În orice caz, sigur că nu te poţi întoarce imediat acasă. Sergius 
n-a stat să piardă vremea: pun pariu că strada de aici şi până la Vicus 
Patricius este plină de ucigași plătiţi care stau la pândă. Dacă nu te termină 
ei mai întâi, sigur o s-o facă mai târziu vreun admirator fanatic al sărmanei 
actrițe! 

— Da, trebuie să las să treacă noaptea asta. Dar mâine dimineaţă 
devreme, înainte de răsăritul soarelui, să vii cu un car de fân acolo unde se 
termină Clivus Publicus. Eu te voi aştepta acolo și tu o să mă duci undeva, în 
siguranţă, acoperit sub fân. 

— Şi unde o să te ascunzi până atunci? Te-ar putea recunoaște careva! 
întrebă Castor, îngrijorat. 

— Nu te teme, mai am şi eu câţiva prieteni în Roma, îl linişti patricianul, 
după care se îndreptă către vechea insula a lui Niger, fiind sigur că va găsi 
găzduire la o anumită familie de la al cincilea etaj, unde nu se va gândi 
nimeni să-l caute. 

XIX 


A şaptea zi înainte de Idele lui iulie 


— Castor! strigă Aurelius, după ce se curăță cât putu mai bine, dar 
servitorul se făcuse nevăzut. 

După ce-l adusese în siguranţă pe stăpânul său până la marea sa domus, 
mânând cu mâinile sale boii de la carul în care acesta se ascunsese sub fân, 
evident, libertul considerase că avea dreptul la o zi întreagă de odihnă. 

În locul său apăru Paris, extrem de îngrijorat. 

— Împăratul ţi-a trimis vorbă să te prezinţi la el, îl anunţă el cu un glas 
care părea că vine din Ereb. Mâine trebuie să te prezinți pe colina 
Palatinului: ţi s-au adus niște acuzații... 

— Mauricus? întrebă patricianul, cu o expresie mohorâtă. 

— Sau cineva în locul lui, răspunse, trist, credinciosul intendent care 
ținea foarte mult la dominus, în ciuda părerii proaste pe care o avea despre 
el. 

Aurelius era gata să-l trimită la treburile lui. Intendentul se afla deja în 
prag, cu capul plecat şi cu spatele încovoiat ca de obicei, când patricianul îl 
chemă înapoi. 

— Mi-ai apărat casa, bunurile, familia servitorilor mei... n-o să uit asta 
niciodată, Paris! 

Când, în cele din urmă, bine ascuns în carul cu fân, reușise să pună din 
nou piciorul în propria sa casă, Aurelius simţise o mare ușurare când văzuse 
că nu fusese jefuită. Mai mult, când ajunsese la uşa din spate, el şi Castor 
avuseseră surpriza că găsească acolo o trupă războinică de sclavi înarmaţi 
până în dinţi, gata să lupte până la ultima suflare ca să apere locuinţa 
stăpânului lor: curajosul său intendent, cu o tigaie găurită pe post de coif, cu 
sabia în dreapta și cu sica în stânga, conducea eroica rezistență împotriva 
oricărui asediu, nu un Paris molâu, ci caun nou Hector pezidurileTroiei. 

— Casa ta este şi a mea, stăpâne, iar servitorii tăi sunt ca o familie a mea... 
nu mi-am făcut decât datoria, spuse cu modestie administratorul. 

— Vreau să te răsplătesc și asta numaidecât; mâine s-ar putea să fie prea 
târziu. Spune-mi, ce ţi-ai dori. 

— Doar permisiunea de mă însura cu Xenia, domine, răspunse bărbatul, 
înroșindu-se la față. 

— Dar ea te vrea? întrebă Aurelius, cu oarecare îndoială. 

— Nu ştiu, trebuie să-mi iau inima în dinţi şi s-o cer de nevastă... 
recunoscu Paris, destul de rușinat. 

— Dacă Xenia acceptă, îți dau binecuvântarea mea de stăpân, acceptă 
după o clipă de ezitare senatorul, neștiind cum va primi Castor o asemenea 
veste. Apoi îl concedie cu un gest al mâinii pe administrator, făcându-se că 
nu observă lacrimile de bucurie mândră care îi sclipeau în ochi, după care se 
închise în bibliotecă. 

Unghiile sale bine îngrijite atinseră bastonașele din fildeş și din carapace 
de broască ţestoasă în jurul cărora erau înfășurate papirusurile, într-o 
mângâiere care avea în ea ceva voluptuos, tulburător. 

Fiecare volum - unele foarte rare, păstrate cu grijă în învelișurile lor de 
stofă prețioasă - fusese obținut după o căutare asiduă, după o îndelungată 
aşteptare, compensat prin același fior de emoție pe care-l încerca de fiecare 
dată când era pe cale să cucerească o femeie: și cu cât cartea sau femeia erau 
mai greu de cucerit, cu atât mai rafinată și mai încordată era plăcerea 
aşteptării. 

Mâna se opri, alegând un volum vechi. Deşi cei cinci sclavi bibliotecari 
aveau grijă să menţină totul în ordine și curăţenie, un strat de praf pătruns 
în spaţiul dintre foi dovedea faptul că de mult, de foarte mult timp acea carte 
nu mai fusese citită. 

Gramatica etruscă a lui Claudius, scrisă pe când împăratul nu era decât un 
membru neluat în seamă și batjocorit al familiei imperiale. Verbele tainice, 
pe care aproape nimeni nu le mai cunoștea, nici măcar acei locuitori 
romanizați din locurile în care apăruse şi înflorise una dintre cele mai vechi 
şi glorioase civilizații de pe malurile așa-numitei Mare Nostrum... Ce răbdare 
avusese Claudius ca să i le vâre pe toate în cap. Claudius beteagul, șchiopul, 
nevolnicul care, devenit acum Claudius zeul, guverna, în sfârşit, lumea în 
pace şi în prosperitate. 

Totuşi, se găsea mereu câte unul care să nu-i permită să facă aceasta prea 
mult timp. Oameni ca Sergius, ca generalul Fatius, trădători care unelteau 
din umbră, gata să comită orice crimă... și el nu avea nicio armă în mână ca 
să-l apere pe împăratul și pe prietenul său! 

Era gata să meargă la Cezar, să-i spună că nu reușise, că nu fusese în stare 
să găsească nici cea mai mică dovadă asupra faptului că Mauricus atentase la 
viaţa sa... Aruncă, furios, cât acolo cupa cu vin fierbinte şi aromatizat din 
care băuse cu puţin timp înainte. 

Cu un clinchet metalic, paharul de argint se rostogoli pe mozaicul de pe 
jos şi se lovi cu un zgomot surd de marginea de jos a dulapului din lemn de 
abanos. Chiţăind de frică, un ghemotoc de blană, strălucind de rubinele cu 

care era împodobit, îi ţâşni printre picioare şi alergă să se ascundă ceva mai 
departe. 

— Pufuleţ, şopti Aurelius, luând micul animal în braţe, lucru pe care Nissa 
nu avea să-l mai facă niciodată, și începu să-l mângâie cu delicateţe în 
spatele urechilor, sub zgarda bătută cu pietre semiprețioase. „Ce ciudat că 
făptura asta mică nu este deranjată de zgarda asta din aur masiv”, se gândi 
el. „Și cred că este destul de grea...” 

„Îi încredinţez toate secretele mele..." 

Cuvintele Nissei îi răsunară parcă în urechi şi începu să pipăie cu degetele 
prețioasa zgardă, desfăcând-o de la gâtul mangustei. Era mai ușoară decât s- 
ar fi bănuit; probabil că în interior era goală! 

O privi cu atenţie: iată, era un fel de crăpătură pe faţa bijuteriei, exact sub 
rubinul cel mai mare, atât de subțire că, pentru a o observa, zgarda trebuia 
privită de la distanţă foarte mică... poate că acolo se ascundea, într-adevăr, 
un secret. Încercă să apese uşor cu degetele, încercă s-o scuture și s-o 
întoarcă pe toate părțile: nimic. 

Mica mangustă îl privea curioasă, cu ochișorii ei vioi care străluceau, roșii 
ca rubinele pe care patricianul i le luase de la gât. La un moment dat, începu 
să se frece de el, lăsând o sumedenie de fire de păr fin. Scuturându-și tunica, 
Aurelius luă între degete unul și-l examină cu atenţie: era foarte subţire, dar 
incredibil de rezistent... 

Se ridică brusc în picioare, în timp ce mangusta, speriată, sări pe jos, 
încercând să se ascundă. Apucă din nou colierul și strecură firul de păr în 
crăpătura pe care o observase mai devreme, trăgându-l cu grijă dintr-o 
parte în alta. Bijuteria se deschise în două jumătăţi, lăsând astfel la vedere 
compartimentul secret. 

Scoase de acolo două foi de papirus extrem de subțiri, bine împăturite și 
strecurate pe sub plăcuţele de aur. 

„La ora a şaptea, în spate”, se spunea în prima foaie, cuvinte scrise de o 
mână de femeie care trebuia să fie a Sergiei, şi Aurelius simţi cum sângele i 
se urcă în cap de furie, închipuindu-şi cu câtă încredere a citit Nissa acest 
mesaj și, apoi, a plecat la moarte. 

Pe cealaltă foaie era o listă cu nume de generali, dintre care ieșea în 
evidență cel al lui Papius Fatius, comandant al legiunii din Orient. 

XX 


A şasea zi înainte de Idele lui iulie 


A doua zi, pe coridorul palatului, Aurelius aştepta, aşezat pe o bancă din 
lemn sculptat, nu prea optimist. Sub cutele togii avea ascunse cele două 
bilete și o tulpină goală pe dinăuntru, împreună cu două ace: nu era prea 
mult pentru a dovedi existența unui complot! 

Pretorianul care stătea în poziție de drepţi în faţa ușii, deşi se prefăcea că 
priveşte numai înainte, nu-l pierdea din ochi nicio clipă. Aurelius aștepta 
răbdător de o oră, frământându-şi nervos laticlava de culoarea purpurei şi, 
ca să-şi mai potolească îngrijorarea, privea cum servitorii şi gărzile umblau 
indiferenți de colo-acolo. Îl văzuse trecând și pe Pallas, influentul secretar al 
împăratului, omul care, în cei doar câţiva ani ai unei cariere strălucite, din 
sclav devenise ministru. 

Libertul se oprise pentru o clipă în faţa lui, aruncându-și ostentativ 
privirile asupra sa, așteptând de la el un gest de omagiu slugarnic pe care 
acum şi nobilii i-l aduceau cu umilinţă, sperând să-i intre pe sub piele. 
Senatorul Statius îl privise şi el drept în ochi, cu fruntea încreţită, ca şi cum 
ar fi făcut un efort zadarnic de a-și aminti numele acelui slujbaș. Pallas, 
strângând din buze înciudat, trecuse mai departe fără a se bucura de gestul 
respectuos pe care ar fi trebuit să-l facă patricianul: un duşman în plus, 
gândi acesta, dar, în momentele acelea, mai important era să-și păstreze 
fruntea sus. 

Deodată, sporovăiala înfundată a servitorilor fu întreruptă de un sunet 
puternic și ascuţit, lipsit de orice armonie, care venea dintr-o direcţie greu 
de stabilit, de undeva din spatele genunchilor celor doi sclavi opriţi în faţa 
ușii unui birou. Funcţionarii priviră în jur, nedumeriţi, căutând să-şi dea 
seama de unde venea acel zgomot care le chinuiatimpanele. 

Cântărețul apăru pe neaşteptate, strecurându-se pe pardoseală printre 
picioarele oamenilor: era un copilaș grăsuliu, ţinând în braţe o ţiteră uriașă 
din care, vai, scotea un șir de sunete stridente departe de orice armonie. 

Era evident că puştiul era în căutarea unui public şi, ochindu-l pe senator 
care stătea nemișcat pe banca sa, se grăbi să scoată ultimul sunet scârțâit, 
după care îi ceru părerea. 

— Ce zici, cum am cântat? întrebă el, așteptând cu nerăbdare să audă un 
răspuns favorabil. 

Aurelius își muşcă buzele: ce rost ar fi avut, pentru un patrician de viță 
nobilă care se aştepta să i se aducă acuzaţii grave în faţa împăratului, să-l 
dezamăgească pe bietul copil atât de mândru de isprava lui, comunicându-i 
tristul adevăr? 

— Minunat, demn de măiestria lui Orfeus! minţi fără chef senatorul, 
sperând din toată inima că puștiul nu seva porni să cânte din nou. 

— Când o să fiu mare, mă fac artist! declară copilul, încântat de ceea ce 
auzise din gura acestui spectator ciudat. Sunt un poet, un muzician, nu ca 
amărâţii ăştia de funcţionari de prin birouri... ia gândeşte-te, ce plictiseală să 
fii ministru sau chiar și împărat! Nişte bădărani limitați care nu se gândesc 
decăt la bani și nu se pricep la nimic, nici la vreo meserie şi nici la artă. 

— Lucius Domitius, vino imediat aici! îl chemă o slujnică. De câte ori ți- 
am spus că nu trebuie să-i deranjezi pe oaspeţii unchiului tău şi să-i chinui 
cu cântecele tale? 

Aurelius era gata să ia apărarea copilului, când ușa se deschise și un sclav 
îi făcu semn să fie gata să apară în faţa lui Claudius. 

Împăratul era aşezat la masa sa de lucru plină de documente. În picioare 
în faţa lui, cei doi Sergius, fratele și sora, îl priveau pe patrician cu o expresie 
amenințătoare. 

— Aurelius... începu Claudius, stânjenit. Am aici o reclamaţie foarte gravă 
împotriva ta: Mauricus te acuză că ai ucis-o pe Nissa chiar în lectica ta. 
Spune, de asemenea, că ai asmuţit împotriva lui gloata de plebei, 
îndemnându-i să-i ia cu asalt casa și protestează împotriva faptului că 
încerci să-i pui în spate fără niciun temei o afacere de pariuri măsluite, 
organizată de lanistul Aufidius. Sunt sigur că vei putea demonstra 
netemeinicia acestor declaraţii: ce ai de spus în apărarea ta? întrebă 
împăratul cu o voce obosită care dădea de înţeles altceva: „Și eu care 
aşteptam de latine atât de multe...” 

În situaţia aceasta, se gândi Aurelius, era cazul să rişte totul pe o carte. Cu 
o voce fermă, începu să expună pe rând ipotezele sale și cele câteva fapte de 
care era sigur, de la sarbacana care-l ucisese pe Chelidon la licoarea 
paralizantă pe care o băuse gladiatorul, la luptele trucate, pomenind de 
Turius, Eliodorus şi Luridus ca să ajungă în cele din urmă şi la complot. Când 
îi înmână suveranului cele două petice mărunte de papirus pe care le 
adusese ca singure probe, avu senzaţia că foşnetul lor era sunetul propriei 
sale vieţi care se făcea praf și, odată cu ea, huruitul unui Imperiu care se 
măcina încetul cu încetul... 

— Aşa cum îți spuneam, divine Cezar, omul acesta este nebun! Se lasă 
purtat de o ură nejustificată împotriva ființei mele care a devenit ţinta unei 

adevărate persecuții din partea lui! Îţi cer, Cezar, să pui capăt acestei 
situații! 

— Dar Luridus ăsta... încercă împăratul, dezolat, să spună ceva. 

— Un necunoscut despre care eu nu știu nimic... și unde se află el dacă, 
admițând cazul, ar exista cu adevărat un asemenea personaj? întrebă 
Mauricus, cu un zâmbet dezgustat. 

— În Tibru, îi răspunse Aurelius. La fel ca Vibonius și ca alţii. 

— ÎI auzi, divinule? Mi-a răpit iubita, a ucis-o în propria lui lectică şi 
acum... 

— Nu era iubita ta, ci a surorii tale, preciză calm patricianul, privind-o 
țintă pe Sergia. 

Femeia, în picioare şi cu fruntea sus, zâmbi batjocoritor. Știind foarte bine 
că bătrânul Claudius se lăsa atras de farmecul feminin, se pregătise minuţios 
pentru această discuție importantă: slujnicele sale folosiseră mai multe 
straturi de pudră pentru a netezi perfect tenul pe care anii lăsaseră urme, 
făcându-l să semene cu al unei fetișcane; cu toate acestea, abuzul de vin şi de 
droguri afrodisiace, pe care se spunea că Sergia le lua în mod frecvent, se 
putea ghici după pleoapele umflate și puţin căzute, deși fuseseră fardate cu 
măiestrie. Aurelius se surprinse gândindu-se că la fel ar fi arătat şi Flaminia, 
dacă îngrozitoarea boală n-ar fi sluţit-o atât de tare încât să nu-şi mai poată 
arăta faţa. 

— Nissa avea încredere în tine, în felul ei te iubea. Și tu, Sergia, ai dat-o, 
fără apărare, pe mâinile lui Luridus! spuse el cu ură, sperând că mica actriță 
murise fără să-și dea seama de ultima şi cea mai odioasă trădare. 

— Dar ce crezi că poate însemna un asemenea petic de papirus? striga în 
vremea aceasta Sergius, ca și cum o întreagă sală de tribunal ar fi trebuit să 
audă pledoaria sa. Îți dai seama, mărite Cezar, că nebunul ăsta târăşte în 
noroi reputația unui general viteaz al Imperiului tău, doar pentru că i-a găsit 
numele la gâtul micului animal al unei actriţe de doi bani? Gândește-te dacă 
i-ar fi putut veni cuiva ideea de a-l aresta pentru trădare pe lulius Caesar, 
doar pe baza celor scrise pe zgarda unui câine de pază! 

Claudius nu-și ridica privirile de pe foile de papirus. Obosite, pleoapele 
sale aproape închise parcă îi transmiteau patricianului un mesaj plin de 
mâhnire. Lui Aurelius i se păru că aude vocea șovăielnică a fostului său 
profesor, strecurată printre buzele strânse: „in ce belea m-ai băgat, 
Aurelius? Banditul ăsta a ucis, a înșelat, a complotat. Dar eu sunt împăratul 
şi acum voi fi nevoit să pun să te aresteze. Nu trebuia să-mi faci un lucru ca 
ăsta, neghiob ce ești!” 

— Vreau să-l dau în judecată pe senatorul Publius Aurelius pentru crimă, 
calomnie și mărturie falsă... nu-mi poţi refuza această cerere, divinule Cezar. 

Ce-ar zice poporul care este deja furios pentru că i-ai trimis pe pretorieni să 
apere casa acestui nebun? spuse sacadat Sergius și puse în faţa împăratului 
actul de acuzare. 

Suveranul rămase nemișcat timp de câteva clipe care li se părură cumplit 
de lungi celor de față: cu sufletul sfâșiat între afecțiunea pentru vechiul său 
elev şi nemiloasa rațiune de stat care îl obliga să-l favorizeze pe posibilul său 
asasin, nu se putea hotări să ia inevitabila hotărâre. Cu toată fiinţa sa ar fi 
dorit să-i cheme pe pretorieni ca să-i aresteze pe Mauricus și pe dezmăţata 
lui soră, întemniţându-i la Mamertinum, scoțându-l din cauză pe Aurelius. 
Puterea sa, enormă și fragilă în acelaşi timp, se sprijinea, însă, pe aprobarea 
mulțimilor de oameni care, la poalele Palatinului, mișunau ca niște furnici 
grăbite pe străzile și ulicioarele Romei, gata să judece și să dea sentinţe, să 
se dezlănţuie la un moment dat într-o revoltă generală... 

Mâna zbârcită, brăzdată de vine albăstrii, se ridică abia perceptibil, 
aducând degetul inelar pe care sclipea sigiliul imperial mai aproape de 
cerneala stacojie care ar fi pecetluit aprobator actul de acuzare... Degetul se 
opri la jumătatea drumului. 

„Cum aş putea face aşa ceva?” se întrebă Claudius. „La ce-mi serveşte să 
fiu un zeu pe pământ, dacă sunt nevoit să sacrific un vechi prieten ca să-i 
dau satisfacţie unui duşman care unelteşte în spatele meu? Într-adevăr, 
atotputernicul Cezar este mai sclav decât ultimul dintre scribii săi!” 

În clipa aceea, zgomotul unei dispute de pe coridor întrerupse gândurile 
amare ale împăratului. El ridică fruntea, uluit: cine îndrăznea, oare, să se 
încaiere chiar în faţa uşii sale? 

— Pe toţi zeii din Olimp, cum de a putut ajunge până aici ticălosul ăsta? 
Arestaţi-l, este cu siguranță un ucigaș plătit ca să atace sacra persoană a 
împăratului! urla din toate puterile pretorianul de gardă, chemându-şi 
camarazii în ajutor. 

— Pe naiba, ce ucigaș, pe Pluton, Neptun și pe toate odraslele zeiței Rhea! 
Senatorul Publius Aurelius Statius așteaptă plicul acesta, trebuie să i-l 
predau cu orice preț! Împăratul trebuie să vadă ce este înăuntru: sunt 
dovezile unui complot! 

— Luaţi-l de aici pe zurbagiul ăsta, hai, repede! ordonă ofiţerul și 
pretorienii îl înşfăcară pe intrus, ridicându-l cu forţa de la pământ. 

Între timp, însă, fără a mai ține seama de etichetă, Aurelius îi întorsese 
spatele stăpânului lumii şi se repezise afară. 

— Domine, în sfârşit m-ai auzit, suspină Castor, smucindu-se din mâinile 
celor doi soldați zdraveni cere încercau să-l târască afară. Îl înţeleg pe 
Claudius, el o fi surd, dar tu... 

— Ce vrea omul ăsta? întrebă în aceeași clipă și suveranul care, 
şchiopătând din greu, ajunsese și el în pragul ușii. 

— Să-ţi predea dovezile conspirației urzite împotriva ta de Sergius 
Mauricus și de Papius Fatius, aşa cum mi-a poruncit stăpânul meu, Publius 
Aurelius, senator al Romei! răspunse Castor, triumfător, punând în mâinile 
lui Claudius un pachet mare cu scrisori. 

Bătrânul deschise plicul chiar acolo, în prag, sprijinindu-se cu piciorul 
bolnav de tocul ușii. 

— la te uită, o înţelegere între Mauricus și Fatius, de acum cinci ani. 
Sergius, care îi recomandă generalului să fie prudent... 

Încă nevenindu-i să creadă, Aurelius simţi cum încordarea de până atunci 
era pe cale să se risipească, iar pe buze îi înflori un zâmbet de bucurie. În 
acest timp, Claudius continua să examineze scrisorile. 

— Documente despre trădarea lui Fatius: o poveste murdară cu parții, cu 
complicitatea lui Sergius! Acum Îmi aduc aminte: o patrulă a căzut într-o 
cursă şi nimeni nu a mai scăpat cu viaţă. Și uite și aici: este chiar și o 
scrisoare a lui Sergius către Cassius Chaerea, încă din vremea domniei lui 
Caligula. Se vorbeşte aici despre necesitatea de a-i elimina pe toți membrii 
familiei imperiale, inclusiv pe mine. Sunt aici dovezi suficiente ca să 
convingă nu numai Roma, ci și întregul Imperiu! Credincioşii mei britani, 
arestaţi-l pe omul acesta! porunci el cu bucurie în glas şi doi soldaţi uriaşi, 
cu pletele roşcovane, se repeziră înspre avocat cu mâinile goale aruncând 
cât-acolo, cu un gest brusc, lăncile lor lungi. Aurelius văzu una dintre ele 
îndreptându-se spre capul său, dar nu reuși să se ferească la timp: din 
fericire, lovitura nu fu atât de puternică pe cât se așteptase și vârful armei îl 
atinse doar în treacăt. 

În clipa următoare, pornea în urmărirea Sergiei, într-o fugă disperată prin 
camerele palatului. Într-adevăr, femeia, profitând de zăpăceala care se 
crease, se strecurase de-a lungul coridorului și ajunsese aproape de scara de 
onoare prin care se ajungea la ieșire. 

Aurelius o observă de departe pe când începea să coboare pe scară și-și 
dădu seama că nu va mai putea s-o prindă. Aproape salvată, Sergia scoase un 
strigăt de bucurie și puse piciorul pe primele trepte. 

În clipa următoare, strigătul ei triumfal se transformă într-un urlet de 
spaimă. Aurelius ajunse la balustrada scării exact în clipa în care ea se 
prăbuşea înainte, cu capul în jos, zdrobindu-se de pardoseala atriumului, cu 
gâtul rupt ca sărmana Nissa. 

Patricianul privi ţintă la corpul neînsufleţit, multumind în gând Destinului 
pentru căderea aceea salvatoare care o cruţase pe femeie de cleștele călăului 
şi de rușinea unei morți pe eșafod. 

— Este întotdeauna o plăcere să dai o mână de ajutor unuia care se 
pricepe la muzică! îl salută Lucius Domitius, bălăbănindu-și ostentativ un 
picior prea mare pentru vârsta sa, cu care, nevoit să scape mereu de 
cicăleala doicilor, căpătase o mare îndemânare în punerea piedicilor. 

Făcându-i vesel cu ochiul, băiatul îl salută pe patrician și ţopăi în jos, 
cântând, pe treptele scării. 

(J 

— Minunat, Aurelius, minunat! Pentru o clipă, am crezut că erai gata să te 
dai bătut, chiar dacă, în adâncul sufletului, eram încredințat că nu vei da 
greş! îl îmbrăţișa Claudius cu recunoștință. Formidabil a fost și prietenul tău. 
Nu cred că-l cunosc... 

— Castor din Alexandria, la porunca voastră, mărite Cezar! se prezentă 
libertul, făcând cea mai respectuoasă plecăciune de care era în stare. 

— Vino să bei ceva cu noi, Castor, trebuie să sărbătorim. ȘI, la 
următoarele jocuri, vreau să stai lângă mine, în loja de onoare, spuse 
Claudius, şi Aurelius se îngrozi, gândindu-se la ce i-ar fi putut propune 
ușuraticei Messalina nerușinatul acela de grec. 

Cei trei ridicară cupele într-un toast, nu fără a fi vărsat pe jos, înainte de a 
bea, câteva picături de vin pentru a mulţumi zeilor care le fuseseră de ajutor. 

— În cinstea lui Marte şi a lui Venus, patronii Romei! spuse împăratul, 
clătinându-se ușor: cu siguranţă, nu era prima cupă de vin băută în ziua 
aceea de pomină. 

— În cinstea lui Hermes, zeul... și Castor, dând dovadă de un tact 
nesperat, schimbă obișnuitul său toast, cu o clipă înainte de a pronunţa 
cuvântul tâlhari”. 

— Negustorilor! încheie el în cele din urmă, mulțumit de formula pe care 
o născocise la timp. 

— Eu închin pentru Claudius, zeul nostru! ridică și Aurelius cupa. 

Tocmai când duceau la gură al doilea rând de cupe, un sunet ascuţit și 
strident le sfâşie timpanele. 

— Vă rog, faceţi-l pe Lucius să tacă! porunci, nervos, împăratul, după care 
le explică. De când i-am permis nepoatei mele, Agrippina, care se află încă în 
exil, să-l trimită aici pe fiul său, urechile mele nu mai știu ce înseamnă 
liniştea! 

Aurelius dădu din cap: o cunoştea pe Agrippina, duşmana de moarte a 
împărătesei. Zgărcită, arogantă, însetată de putere, fiica nedemnă a marelui 
Germanicus ajunsese să trăiască incestuos cu fratele său, Caligula, doar ca să 
nu piardă influenţa pe care o avea asupra lui, în timp ce soţul ei, Domitius 
Ahenobarbus, asista la o asemenea comportare fără să protesteze, el fiind 
legat, la rândul său, de sora sa, Lepida, printr-o afecțiune destul de puţin 

frățească. Sărmanul copil, Lucius acesta, cine ştie ce exemplu îi dădeau 
asemenea părinţi... Din fericire, părea sensibil la artă, chiar dacă nu avea 
niciun pic de talent în privinţa aceasta. 

— Lasă-l să cânte, Claudius, merită și el o răsplată: ne-a făcut un serviciu 
important! râse Aurelius, amintindu-și de piedica atât de binevenită pusă 
Sergiei. 

— Este un zăpăcit, așa cum sunt toţi cei din familia lulia-Claudia, glumi 
împăratul, deja un pic afumat. Gândiţi-vă că, dintre toţi, eu sunt cel mai 
normal! 

Și, îmbrăţişându-se prietenește în trei, servitor, patrician şi împărat, își 
goliră împreună cupele. 

(J 

După două ore de băut și mai multe partide de zaruri la care, spre marea 
dezamăgire a lui Aurelius, Castor nu se putuse abține să nu-și folosească 
toată îndemânarea de trișor împotriva Împăratului în persoană, grecul se 
retrase cu preţioasa invitaţie la jocuri, lăsându-i singuri pe cei doi vechi 
prieteni. 

— Aurelius, ce să mai zic? Ţi-am cerut să-l descoperi pe asasinul unui 
gladiator și tu ai descoperit o conjurație... am știut dintotdeauna că te 
pricepi, dar nu credeam că o să ai un asemenea succes! spuse, râzând, 
bătrânul. 

— Am avut noroc, se eschivă cu modestie Aurelius, golind ultima cupă de 
vin. 

— Acum că te-am regăsit, n-o să te mai las să-mi scapi așa ușor. Să nu 
crezi că te poţi întoarce la cărţile tale, la statui şi la fermecătoarele tale 
matroane... și aici Claudius îi făcu complice cu ochiul: nu era un secret 
pentru nimeni că împăratul avea o slăbiciune pentru femeile frumoase... 
lăsându-l pe dascălul tău de etruscă să se lupte cu toate hârţoagele 
Imperiului! 

— Nu-mi face una ca asta, Tiberius Claudius Caesar, îi răspunse senatorul, 
redevenind pe neașteptate serios. Ar fi o pacoste prea mare pentru un 
prieten care ţi-a dat o mână de ajutor. 

— Chiar nu vrei? Sunt atât de puţini oamenii în care pot avea încredere... 

— Soţia ta, miniştrii... 

— Ah, Narcissus şi Pallas sunt foarte pricepuţi, sunt sigur, dar au în 
vedere mai întâi interesele lor și abia după aceea pe ale mele. lar Messalina 
este tânără, prea tânără pentru mine, oftă bătrânul cu obidă, golind încă o 
cupă devin. Împăratul băuse cam mult și nu mai rezista aşa bine. Ştiu că are 
amanți, ce crezi tu? Nu sunt dobitoc, chiar dacă, pe vremuri, mi se spunea 
„Claudius idiotul”. Dar ea este cu aproape patruzeci de ani mai tânără decât 

mine şi eu trebuie să mă prefac că nu ştiu nimic, înţelegi, pentru că a-l trăda 
pe împărat este o crimă împotriva statului și, dacă aş pune-o sub acuzare, ar 
trebui s-o şi condamn. Eu, însă, cu toate astea, încă o mai iubesc; apoi, este 
mama copiilor mei, frumoșii ăia, Octavia și Britannicus... seamănă așa de 
bine cu Valeria, nici nu s-ar spune că sunt copiii unui maimuţoi ca mine! 

Aurelius dădu din cap cu înţelegere, fără să scoată nicio vorbă. Sigur, 
Claudius era la curent cu moravurile ușuratice ale Valeriei Messalina... dar 
cât se va mai preface că este surd și orb? 

— Unde rămăseserăm? Ah, da, slujba la curte, aduse din nou vorba 
împăratul. 

— Nu, Claudius: acesta este ultimul meu cuvânt, rămase senatorul 
neclintit pe poziţie. 

— Atunci, fie cum vrei tu, Aurelius. Dar fă-mi măcar onoarea să stai mâine 
şi tu lângă mine, la luptele de gladiatori! 

— Dar fără ovaţii: timpanele mele nu suportă, îl rugă patricianul, 
ascultând asigurările false pe care i le oferea împăratul. 

Aclamat în tribune... mă rog, putea avea efect asupra multor matroane; 
aşa că se consolă și se hotări să asiste la jocuri. 

XXI 


A cincea zi înainte de Idele lui iulie 


A doua zi, Castor apăru în pragul ușii cu un aer fericit. 

— Cum ai făcut, fiu al unui zeu și al unei capre, cum ai făcut, pe Hermes 
cel nemuritor? sări în picioare Aurelius, bătându-l cu mâna pe umăr. Eşti 
mare, amice, ești unic! 

— N-a trebuit să fac nimic, domine, decât doar să cer un mic serviciu, se 
eschivă libertul cu falsă modestie. 

— Cui? întrebă Aurelius, nedumerit. 

— De la cineva care putea avea știință de complot şi, în același timp, era 
dispus să dezvăluie totul. De la cineva care a trăit mult timp în Orient, în 
strânsă legătură cu generalul Fatius, şi, cine ştie, poate că participase chiar la 
complot... De la o persoană care a fost cândva puternică, dar nu mai avea 
nimic de pierdut și care, pentru nimic în lume, nu voia să te vadă târât în 
noroi. Uite, poftim: asta este pentru tine, spuse grecul, întinzându-i un bilet 
fără semnătură şi fără sigiliu, cu un scris feminin elegant, și conținând un 
singur cuvânt: Va/e! rămâi cu bine. 

— Flaminia! Ea care nu m-a putut suferi niciodată! Am fost obligaţi să ne 
căsătorim din anumite interese și scurta noastră viață în comun s-a 
transformat pentru amândoi într-un chin! 

— Poate şi-a dat seama cam târziu că nu te-a apreciat așa cum trebuia... 

— Dar tu, Castor, de unde ai știut de ea? Când noi doi ne-am cunoscut la 
Alexandria, eu eram divorţat de Flaminia de mai mulţi ani şi ea trăia deja în 
Siria - se miră Aurelius. 

— Un sclav isteţ trebuie să fie foarte atent când își alege stăpânul, 
domine: la Alexandria, înainte de a mă lăsa cumpărat, mi-am procurat și eu 
nişte informaţii... 

— Dar cum puteai face asta dacă te-am salvat pe jumătate mort din furci! 
se miră Aurelius care intrase în posesia lui Castor după ce-l scosese din 
mâinile furioase ale preoţilor lui Amon, hotărâți să-l supună la cazne pentru 
o înșelătorie uriaşă comisă în dauna lor. 

— Cum să nu, domine, în graba aceea a momentului, n-am putut analiza 
lucrurile prea în amănunt, dar, după aceea, am avut tot timpul să-mi fac 
socotelile. 

— Şi am trecut examenul, constată patricianul, mut de uimire. În felul 
acesta, viaţa sa nu avusese niciodată vreun secret pentru Castor, încă de la 
început... Cu atât mai bine! Când mă gândesc că am fost în pericol de a nu fi 
acceptat ca stăpân, glumi el. 

— Ştiu să cântăresc oamenii, stăpâne; mi-am dat seama imediat cu cine 
aveam de-a face, îl linişti cu mândrie grecul. 

Castor este de nepreţuit, gândi Aurelius cu un sentiment de caldă 
afecțiune şi imediat îi veni în minte Xenia: ce putuse să facă, promiţând-o de 
soţie lui Paris, înşelând încrederea vajnicului său secretar! 

În clipa aceea, se auzi Servilius care, intrând cu larmă mare în vestibul, 
venea salutându-se cu toată familia servitorilor. Servitori, sclavi, slujnice, 
rândași, liberți, până şi lunaticul portar Fabellus erau felicitați cu mare 
căldură de inimosul cavaler. 

— Bravo, bravo... continua să repete el. Felicitări, toată Roma vorbește de 
voi! 

— Cavalere... îl salută Castor, retrăgându-se rapid. 

— Am devenit peste măsură de faimos, Aurelius; sunt singurul prieten al 
celui care a salvat Imperiul: azi-dimineaţă, atriumul meu gemea de clientes 
şi Pomponia pregăteşte un banchet fastuos în cinstea ta, în seara de după 
jocuri, îi comunică fericit bunul Titus, dar se întunecă imediat la față. Nissa 
nu va putea fi și ea prezentă, sărăcuța... șopti el nespus de abătut. 

Aurelius se hotărî să nu sufle nicio vorbă despre relaţiile lui cu actriţa: la 
ce-ar fi servit, acum, să-i mai dezvăluie lui Servilius cum se petrecuseră 
lucrurile în realitate? Nu voia ca prietenul său să se simtă înjosit în 
demnitatea sa bărbătească, aflând cât de necredincioasă îi fusese iubita: așa, 
însă, Nissa avea să rămână prezentă pe vecie în visurile sale secrete... 

Dar Titus ținea în continuare privirile plecate, stânjenit, bolborosind ceva 
de neînțeles. 

— Ştii, Publius, eu o iubesc la nebunie pe Pomponia a mea. În ultimele 
zile, de fapt, este atât de ciudată, atât de diferită... Cred că ai râde de mine 
dacă ţi-aş mărturisi că mă atrage și acum, după atâţia ani de căsnicie. 

— Nu, din contră! Este un lucru foarte frumos! declară Aurelius, bucuros 
la culme: la urma urmelor, reușise; bunul și vechiul său prieten, Servilius, își 
redescoperise pasiunea pentru matroana sa cea grasă. Și te felicit, sunteţi o 
pereche minunată. Fii liniştit, n-o să-i spun niciodată soției tale de escapada 
aceea cu Nissa. 

— Într-adevăr, povestea aia cu ea... Cavalerul se bâlbâi și mai tare. Uite, în 
realitate, n-a existat nicio escapadă... șopti el în cele din urmă, mâhnit. 

— Cum asta? Şi ce-a fost cu obiectul acela intim pe care mi l-ai arătat? Era 
al ei, îmi aduc aminte foarte bine! protestă patricianul. 

— lartă-mă, Aurelius, te-am minţit. Mi se părea că tu nu credeai că aș 
putea s-o cuceresc, că nu eram la înălțimea ei, și atunci eu... când secretarul 
tău mi-a propus să-mi vândă cârpa aceea, n-am rezistat ispitei și te-am 
păcălit. 

— Castor! Escrocul ăla nenorocit m-a înșelat cu zece sesterți! exclamă 
Aurelius, înfuriat. Vru să trimită un servitor ca să-l cheme, dar se răzgândi 
imediat: în fond, zece sesterți pentru că-l salvase de la o catastrofă nu numai 
pe el însuși, ci şi întregul Imperiu roman, nu erau o sumă prea mare... 

— Şi doi bani de aur i-a primit de la mine, ca premiu, adăugă Servilius, 
dezamăgit. Dar nu-l certa, eu am procedat ca un prost, alergând după o 
fetișcană, când aveam alături de mine o femeie excepţională ca Pomponia! 
Din fericire, ea nici nu și-a dat seama de rătăcirea mea... Acum s-a terminat 
totul, dar îmi pare rău pentru Nissa, repetă cavalerul, mângâindu-l pe 
Pufuleţ care, de când stăpâna sa dispăruse, își găsise un loc stabil pe 
genunchii lui Aurelius. 

— Şi mie... era doar o copilă care crescuse prea repede, declară 
patricianul, trist, salutându-și prietenul. 

La puţin timp după aceea, îndreptându-se către dormitorul lui ca să se 
culce, Aurelius fu surprins să dea nas în nas cu gladiatorul Gallicus. Acesta 
părea să-și fi pierdut cu totul cumpătarea rece: pe un ton aproape disperat, 
începu să dea glas unei dușmănii furioase față de aristocratul stăpân al casei. 

— Senator încurcă-lume ce ești! îl apostrofă mânios retiarul. Încă o zi 
dacă mai trecea, eu m-aș fi descurcat! Dacă tu ai mai fi așteptat o singură zi 
cu salvarea Imperiului, eu aș fi putut pleca viu acasă! 

— Ce face ăsta în casa mea, Castor? se enervă patricianul. Domus asta a 
mea a devenit un loc la fel cu Forumul; trece pe aici toată Roma și eu nu știu 
nimic! Ar trebui să-l dau afară pe Fabellus și să-mi fac rost de un portar mai 
ca lumea! 

— Sper că nu vorbeşti serios, domine? protestă grecul. Cine ar cumpăra 
ca portar un sclav bătrân și somnoros? Lasă-l să doarmă, mai degrabă, şi du- 
te mai bine să te culci. Acum ai pus totul la punct și te poţi bucura de roadele 
muncii tale... 

— Dar n-am terminat: mai am de făcut ceva, îl contrazise Aurelius. 

— Ce mai este, pe toţi zeii din Olimp? gemu Castor, speriindu-se de 
posibilitatea unor noi misiuni. 

— să-l arestez pe ucigașul lui Chelidon, răspunse patricianul, lăsându-l pe 
secretar înmărmurit. 

XXII 


A treia zi înainte de Idele lui iulie 


Amfiteatrul Statilius Taurus era înţesat de lume. După ce stătuseră o 
noapte întreagă la coadă, cei norocoşi reușiseră să ocupe un loc pe 
gradenele din lemn, în timp ce mulţi alţii se îngrămădeau într-un echilibru 
nesigur chiar pe zidurile marii arene, riscând în orice clipă să se 
prăbușească în gol. Șase persoane căzuseră deja din tribune, zdrobindu-se 
de pământ, dar o mulțime de oameni se înghesuia încă la intrare. Până și în 
tribuna senatorilor, băncile de marmură erau ticsite de spectatori, pentru că 
nimeni nu voise să renunţe la marele eveniment. 

În subteranele arenei, atleții erau încordaţi și nerăbdători. Era marea zi: 
primul spectacol important după moartea campionului, prilej pentru fiecare 
luptător ca să ocupe tronul rămas liber și să ia în inimile publicului locul 
gladiatorului căzut. 

Mirmillonii îşi roteau săbiile prin aer, încercau rezistenţa scuturilor galice 
ciocnindu-le de zidurile din piatră; tracii își aranjau pulparele, fără a scăpa 
din ochi micul pumnal cu lama curbată cu care urmau să spintece pântecele 
adversarilor; samniţii își controlau coifurile şi încercau cu degetul ascuţișul 
săbiilor lungi cu care aveau să lupte. În mijlocul tuturor, sarmatul Hercules, 
sigur de apropiatul său triumf, se bătea ameninţător cu pumnii în piept, 
scoțând strigăte de luptă înspăimântătoare pentru a slăbi nervii 
adversarilor; Arduina râdea, lovind zdravăn cu palma umerii camarazilor, 
fără a-i ocoli pe cei pe care urma să-i ucidă peste puţin timp. Quadratus, 
posomorăât, şedea într-un colţ, ascultând răgetul fiarelor, aşteptându-şi în 
linişte soarta. 

Departe de toţi, Gallicus se agita neliniștit, străbătând încolo și încoace, cu 
pași mari, pavajul coridoarelor: pe Ares, o zi, o singură zi să mai fi trecut și 
contractul său s-ar fi încheiat! Zeii Greciei și ai Romei îl lăsaseră în voia 
sorții; pentru ei, aşezaţi pe tronurile lor de fildeș de pe culmile Olimpului, el 
nu era decât un barbar... 

Pentru prima oară, după atâţia ani, tânărul se gândi la coliba în care 
crescuse, la tatăl său cu mustăţi roșcovane și cu pantaloni lungi de care-i 
fusese întotdeauna rușine, la lume, la oameni, la zeii pe care-i renegase 
pentru a deveni roman: tunici brodate în locul veșmintelor grosolane de 
lână, case de piatră în locul bordeielor din lut, părul retezat scurt, baia 

zilnică, sunetul plăcut al limbii latine... și, la un moment dat, își dăduse 
seama că nu mai ştia decât foarte puţine cuvinte din limba sa natală şi se 
mira că gura sa obișnuită cu vinul nu mai suporta gustul amar de cervesia. 
Da, reușise, devenise roman din cap până în picioare şi era pe cale să-şi 
primească răsplata: privilegiul de a muri pentru a-i distra pe conaţionalii săi 
atât de civilizaţi... Ar mai fi trebuit să treacă o zi, doar o zi, își repetă el și 
căută să-și amintească numele unui zeu pe care să-l invoce, nu grec, nu latin; 
un zeu al druizilor. Nu-l află. 

Atunci, Învârtind-şi pe deget inelul albastru, singurul său talisman, își luă 
de pe jos sabia și se îndreptă către arenă, acceptând Soarta în faţa căreia cu 
toții, liberi sau sclavi, celți sau romani, trebuiau să-și plece capul. 

În acest moment, din tribune se înălța un strigăt de entuziasm. Intrase în 
amfiteatru împăratul. 

Claudius salută cu gesturi largi de bucurie mulțimea care-l aclama. În 
stânga sa, Castor, elegant foc într-un chiton grecesc nou, de un roșu aprins, 
îşi netezea cu mulțumire bărbuţa bine îngrijită, nu fără a arunca lungi 
ocheade ucigătoare înspre frumoasa Messalina care, așa cum se știa, când 
vedea un bărbat care-i stârnea interesul, nu-și făcea prea mari probleme cu 
diferenţele sociale. 

Deodată, grecul se încruntă: exact acolo, sub baldachinul de onoare de la 
dreapta perechii imperiale, ar fi trebuit să se afle în ţinută de mare gală 
domnul şi stăpânul său, gata să se lase aclamat de public. 

Dar scaunul era gol. 

e 

Aurelius intră fără probleme pe coridorul subteran: gărzile nu îndrăzniră 
să-l oprească pe marele sărbătorit, pe salvatorul lui Claudius pe care 
mulțimea se pregătea să-l cinstească. 

— Când îţi vine rândul? întrebă senatorul, punând mâna pe umărul lui 
Quadratus. 

— La sfârşit. Aşteaptă ca oamenii să se fi săturat de sânge ca să-i trimită 
în arenă pe cei mai prăpădiți... și, în felul acesta îmi mai dăruiesc vreo două 
ore de viaţă, spuse bietul om cu lacrimi în ochi. 

— Poţi să faci față, Quadratus! Luptă, vinde-ți scump pielea, nu ești mai 
prejos decât alții. Eu am pariat cinci sute de sesterţi pe victoria ta! 

— Se vede că ai bani de aruncat, nobile Statius, îşi întinse gladiatorul 
braţele în lături. 

Scoţând un suspin, Aurelius se îndepărtă, lăsându-l singur. 

Grosul atleţilor se afla deja în arenă, pentru lupta generală, masacrul în 
masă: campionii avea să apară după aceea, individual, în lupte corp la corp și 
în confruntări cu fiarele sălbatice. 

Arduina urmărea lupta de la o ferestruică, ținând în mână o lance lungă 
cu care urma să înfrunte, singură, o haită de lupi. În părul câlțos care-i ieșea 
în dezordine de sub coif era înfipt un trandafir uscat. 

Îşi dădu seama de prezenţa lui Aurelius abia atunci când acesta ajunse în 
spatele ei. 

— Ave, nobile senator, îi batem, nu? râse britana. 

Patricianul îi luă lancea din mână și o cântări, dând din cap aprobator. 

— Sunt foarte uşoare lăncile britane: am observat asta prima oară, când 
am luat-o pe a ta în mână, la cazarmă, și a doua oară la palat, când mi-a căzut 
în cap cea a pretorianului de gardă. Spre deosebire de tridentul retiarilor, 
probabil că este goală pe dinăuntru. 

— Şi ce dacă? întrebă femeia, uluită. 

— Goală pe dinăuntru și cu un diametru suficient de mare încât să poată 
intra o sarbacană. Și tu ai trăit întotdeauna și ai luptat în pădurile de pe 
insula ta, acolo unde creşte peste tot iarba-nebunilor... Am citit într-un tratat 
nou de geografie că folosiţi această plantă și când mergeţi să vânaţi cu săgeți 
otrăvite; așadar, tu o cunoșteai cu siguranță. Pun pariu că, pentru a o face și 
mai eficientă ai lăsat-o să se macereze în rănile cadavrelor aduse în 
spoliarum. De ce l-ai omorât pe Chelidon, Arduina? 

Femeia îl privi ţintă cu ochișorii săi mici și plini de cruzime și Aurelius 
surprinse în ei o sclipire şireată, ca de felină. 

— Astea sunt treburile mele, nobile senator! spuse femeia cu un râs dogit. 

— Eu cred că ştiu: îl iubeai. 

— O aiureală de moment şi gata. Nici măcar nu i-am spus vreodată. 

— Ba eu cred că, totuși, Chelidon ştia foarte bine și vorbise despre asta și 
cu Turius, murmură Aurelius. L-ai ucis, cumva, din gelozie? 

Chipul femeii îşi schimbă expresia și strâmbătura isterică se transformă 
într-o mască a furiei și a suferinţei. 

— Nu,nu mă interesau deloc aventurile lui. Altul este motivul și ție am să 
ţi-l spun, nobile senator, pentru că ești singurul care ar fi în stare să-l 
înţeleagă: dintre toţi bărbaţii pe care i-am întâlnit în viaţa mea, tu ești 
singurul care m-a tratat ca pe o femeie și nu ca pe o glumă a naturii... Da, 
Chelidon și-a dat seama că aveam o slăbiciune pentru el și m-a lăsat să cred 
că noi doi am putea trăi împreună... M-am dus în camera lui, mă spălasem și 
mă pieptănasem special pentru el, credeam că va face dragoste cu mine. 

Arduina îşi aplecă faţa urâtă peste care atârna trandafirul uscat şi scuipă 
pe jos, scârbită. 

— Ce s-a mai distrat, porcul ăla! Stătea așa, ţinându-se cu mâinile de 
burtă, zguduit de hohote de râs, strigând: ai picat de fraieră, cretino, eşti atât 

de proastă încât ai crezut cu adevărat că aș vrea să mă culc cu tine! Atunci 
am știut că trebuia să-l ucid. 

Aurelius dădu din cap aprobator. Un asemenea refuz era cea mai mare 
insultă care i se poate adresa unei femei și Arduina fusese întotdeauna 
femeie, chiar şi sub aspectul acela masculin atât de grotesc: grosolană, urâtă 
şi violentă, dar tot femeie și, ca toate femeile, capabilă de iubire, de mândrie, 
de răzbunare... 

— L-ai ucis şi pe Turius care știa de umilinţa la care te supusese Chelidon. 
Dar ce însemna ochiul acela cu pupila dublă găsit pe cadavrul său? 

— Ah, ăla? Nu l-am pus eu în celula lui; ba chiar am găsit și eu unul la fel 
pe patul meu. Animalul ăla de Hercules ne punea pe furiș în camere 
amuletele alea, crezând că o să ne lovească deochiul! N-aveam nimic cu 
Turius: era un om cumsecade, în fond, dar era singurul care putea afla ce se 
petrecuse între mine şi Chelidon: nu-l puteam lăsa să trăiască, mai devreme 
sau mai târziu ar fi înţeles că eu fusesem... La început, speram că, în 
zăpăceala aia a afacerilor pe care Chelidon le avea cu Sergius și cu sora lui, 
nu-şi va da seama cum se petrecuseră în realitate lucrurile. Dar şi-a adus 
aminte, probabil, că am folosit cândva sarbacana: a început să mă privească 
într-un mod ciudat și l-am auzit cerând să aibă o discuţie cu tine, așa că a 
trebuit să-l elimin. Nimeni nu mai ştia de felul în care Chelidon se purtase cu 
mine, o prinţesă britană! 

Aurelius își lăsă capul în jos. În felul acesta, printr-un şir de întâmplări de 
necrezut, răzbunarea unei femei jignite în feminitatea ei cea mai intimă 
salvase viaţa împăratului însuși! 

Arduina care se piaptănă, se pregăteşte pentru întâlnirea amoroasă, 
poate prima din viaţa ei... patricianul simţi în suflet o undă de simpatie, de 
înţelegere pentru fata aceea captivă într-un trup grosolan de luptătoare şi 
făcu un pas către ea, un gest spontan prin care intenţiona să-i acorde o 
mângâiere. 

Pieptul său gata s-o îmbrăţișeze pe biata femeie întâlni vârful lăncii, chiar 
în stânga, deasupra inimii. 

— Trebuie să te ucid şi pe tine, nobile senator, și nu-mi face nicio plăcere 
pentru că ești singurul bărbat din viața mea care mi-a oferit vreodată flori, 
încheie Arduina, apăsând lancea pe pieptul lui Aurelius. Totuși, nu trebuia să 
vii să mă cauţi: complotul fraților Sergius și Sergia aranjase bine lucrurile, 
aruncând toată vina pe Turius... 

Cu un gest fulgerător, Aurelius se lăsă să alunece în jos și fierul împunse 
în gol. Înjurând, femeia îl atinse cu un pumn în coaste, iar cu piciorul pe care 
purta pulpare din metal îi mai dădu o lovitură. Întins pe spate, cu capul dat 

pe spate, Aurelius văzu lancea coborând înspre pieptul lui: avea să moară de 
mâna unei femei, tocmai el care le iubise atât de mult... 

Vârful ascuţit, mișcându-se cu neobișnuită forță, se afla la o palmă de 
inima care bătea nebunește, când întâlni un obstacol neprevăzut: în ultima 
clipă, când fierul era gata să se înfigă în carne, lama unei săbii intervenise 
între teribila lance și pieptul lui Aurelius. 

Cele două arme se ciocniră cu un sunet strident. Patricianul, strângând 
din dinţi de durere, se rostogoli pe pardoseală și apucă picioarele 
gladiatoarei care, dintr-o singură mișcare îl dezarmase pe adversarul 
neaşteptat. 

Arduina căzu la pământ şi patricianul sări asupra ei, pe când Quadratus o 
rupea la fugă fără măcar să-şi mai ia sabia. 

In ciuda forţei sale destul de mari, nu-i fu ușor senatorului s-o imobilizeze 
pe britană. Se luptară mult timp, încleştaţi într-o tăcere deplină; și când, în 
cele din urmă, Aurelius ajunse deasupra ei, femeia mai încercă, zadarnic, să 
scape, dar, sleită de puteri, rămase nemișcată. 

— Am atentat la viața unui magistrat roman, o să fiu răstignită, se văită 
Arduina, ca un animal rănit. Eu care voiam să cad cu arma în mână, la fel ca 
strămoșii mei... 

Patricianul slăbi puţin câte puţin strânsoarea, nu fără a se asigura, 
prevăzător, că lancea și sabia se aflau destul de departe de furioasa 
gladiatoare. 

— Arduina, unde eşti? se auzi o voce de pe coridor. Este rândul tău, sunt 
gata să dea drumul lupilor, sunt cinci şi n-au mâncat de două zile! 

Aurelius se ridică, eliberându-şi prizoniera. 

— Prinţesă Deirdra, vrei să mori ca o britană? întrebă el pe neaşteptate. 
Du-te, atunci, te cheamă! 

Femeia se ridică în grabă, nevenindu-i să creadă. 

— Mă duc, dacă o să vii să mă vezi și tu, nobile senator. Astăzi o să mă 
lupt numai pentru tine... îi răspunse cu un zâmbet strâmb. Îndată după 
aceea, urlă la paznicul fiarelor: Ei, vreau zece lupi din ăia; da ce, credeţi că 
aveţi de-a face cu o prăpădită? 

Ridică de jos lancea și o apucă strâns în pumn; îşi scoase, apoi, coiful ca 
să-şi prindă mai bine în păr trandafirul şi se întoarse către patricianul 
neînarmat, prefăcându-se că vrea să-l străpungă. 

În timp ce Aurelius, îngrozit, făcea o săritură înapoi, britana retrase arma 
şi-l salută cu un hohot de râs: 

— Ave, Aureli, moritura te salutanti 

Se îndreptă, după aceea, către lumina alburie care venea dinspre arenă. 

— Cu zece lupi n-ar fi scos-o niciodată la capăt! exclamă noul lanist. Cine 
ştie ce i-a trecut prin minte! 

— Totuși, ce curaj pe femeia asta: a ucis mai mult de jumătate din fiare, 
înainte de a fi şi ea sfâşiată! comentau doctores. 

— Dar de ce, oare, nu s-a mulțumit să lupte doar cu cinci animale, așa 
cum stabiliserăm. Era una dintre atracțiile cele mai aplaudate ale arenei! 
Chelidon, Turius, Eliodorus, acum și Arduina: va trebui să tragem obloanele 
şi să închidem prăvălia... 

— A mai rămas, totuși, Hercules, sarmatul... încercă, umil, să intervină 
sclavul care lustruia săbiile. 

Lanistul se întoarse să-l privească: vocea aceea respectuoasă și supusă 
avea în tonul ei ceva cunoscut... și-o amintea puternică şi înfricoșătoare, în 
stare să facă să tremure și pietrele. 

Sclavul ridică fruntea și doctoresîl recunoscură cu uimire: Aufidius, chiar 
dacă puţin încercat de cleştii călăului, era încă teafăr și trebuia să 
mulțumească zeilor că scăpase doar cu sclavia pe viață. 

— Hercules a murit şi el, aiuritul ăla! Abia pusese la pământ un samnit și 
nu a rezistat să nu-i întoarcă spatele pentru a primi aplauzele publicului. Așa 
că adversarul a avut timp să se ridice și să-l străpungă cu sabia. Acum îmi 
mai rămân doar ciurucurile, neputincioşii cum ar fi Quadratus... Apropo, pe 
unde o fi? Ala ar fi în stare să dea bir cu fugiţii, când mie îmi mor toţi atleţii 
buni! 

— Aici sunt, apăru gladiatorul înarmat cum trebuia. De data asta sper să- 
mi fac bine datoria. 

— Dar du-te o dată să te ucidă ăia, de câte ori să-ți mai spun! urlă la el 
lanistul, plin de furie. Și roagă-te la zei să crăpi, pentru că, dacă mai răsufli, o 
să ai de-a face cu mine, chiulangiu fricos ce ești! 

Quadratus lăsă capul în jos și dădu să plece. 

— O clipă, omul acesta îmi aparţine mie, spuse Aurelius ivindu-se din 
umbră. 

— Dar Quadratus face parte din şcoala împăratului... încercă să obiecteze 
lanistul. 

— Împăratul mi l-a cedat mie, în schimbul serviciilor pe care i le-am adus. 

— Nu se poate, a fost condamnat de un tribunal... 

— Claudius în persoană i-a semnat graţierea acum câteva clipe, declară 
patricianul, vârând sub nasul antrenorului un sul de papirus. 

— Ai făcut o afacere grozavă: neputinciosul ăsta nu mai ajunge viu până 
deseară, bombăni lanistul plecând la treburile lui. 

— Nu-l asculta, domine; o să fiu în stare să-ți aduc cei cinci sute de 
sesterți pe care i-ai pariat pe mine, promise Quadratus. O să vezi, voi deveni 
şi eu un campion. 

— Păcat, oftă, dezamăgit, Aurelius. Aveam nevoie de un slujbaș ca lumea 
pentru o proprietate de-a mea de pe dealurile Albane, la doar câţiva paşi de 
Roma, și credeam că mă pot bizui pe tine. 

— O proprietate... la ţară? întrebă Quadratus, și pe chipul său apăru o 
expresie de neincredere. 

— Mă rog, de fapt este o proprietate ceva mai mărișoară. Unii ar putea-o 
numi chiar moșie, dar dacă nu te simţi în stare să te ocupi de ea... mă 
gândeam că experienţa ta într-ale pământului mi-ar putea folosi, dar, acum, 
dacă te-ai hotărât să devii un as al arenei... 

— Stăpâne! exclamă Quadratus cu lacrimi în ochi și se aruncă în genunchi 
la picioarele senatorului, sărutându-i mâinile. 

— Ridică-te, Quadratus. Eu, Publius Aurelius Statius, senator al Romei, 
sunt acela care ar trebui să îngenunchez în faţa celui care mi-a salvat viaţa... 
Acum, gata cu ceremoniile astea. Mai bine, vino cu mine acasă; cred că am 
vreo două coaste rupte! 

— Lovea tare fata aia, nu-i aşa? Dar eu am reușit s-o opresc! spuse 
mândru Quadratus, ridicându-se ca să-l însoțească pe noul său stăpân afară 
din amfiteatru: dacă ar mai fi vrut careva să se atingă de dominus, ar fi avut 
de-a face cu el... 

e 

Când, ajutat de bunul Quadratus, Aurelius puse, în sfârşit, piciorul în 
vestibulul marii sale domus, Servilius și Pomponia erau deja acolo și-l 
așteptau, plini de fericire. 

— Oh, Aurelius, ce impresionant! Când mulțimea l-a omagiat pe 
salvatorul lui Cezar, n-am putut să-mi mai ţin lacrimile. Și ai văzut-o și pe 
Messalina cum te mânca din priviri? îl îmbrăţişă radioasă matroana, făcând 
să fluture pieptănătura ei de culoarea flăcării. După ce îndepărtase pericolul 
unei rivale, femeia revenise în scurt timp la îmbrăcămintea sa obișnuită, 
excentrică și ţipătoare; şi, în primul rând, avusese grijă să-și vopsească 
imediat părul în roșu, cu spumă batavă. 

— Claudius o să te copleșească numaidecât cu recompense, prevăzu 
Servilius care nu prea lua în seamă onorurile dictate de etichetă, ci gândea 
mult mai concret. 

— Mi-am cerut deja recompensa și mi-a fost acordată, le spuse 
patricianul, arătând înspre fostul gladiator Quadratus care zâmbi cu multă 
politeţe, făcându-se că nu observă privirea dezamăgită a cavalerului. 

— Gata acum cu felicitările. Chemaţi-l mai bine pe medicul Hipparhos. Am 
avut un accident și cred că am câteva oase rupte, porunci Aurelius, 
punându-și palma pe coastele care-l dureau. Dar cum de nu-i văd aici pe 
Castor şi pe Paris ca să mă întâmpine? 

— Suntem aici, domine! răspunseră într-un glas credincioșii săi servitori. 

Mergând anevoie, Castor şi Paris veniră, cam înneguraţi la față, din 
capătul atriumului; amândoi erau înveșmântaţi în mătasea de Taprobane, 
ţipător colorată, care fusese cândva destinată curtezanei Cynthia. 

— Medicul a și venit, anunţă grecul. 

Grozav Castor ăsta, se bucură Aurelius, mereu grijuliu pentru sănătatea și 
averea stăpânului... 

— Va intra imediat... adăugă intendentul. 

Și Paris este bun, administrator credincios și cinstit, săritor la orice 
nevoie a stăpânului, se gândi patricianul, pe deplin satisfăcut. 

— ... Îndată ce va termina cu celălalt pacient! încheiară în cor cei doi 
liberți. 

În clipa aceea, ușa de la camera Xeniei se deschise larg şi Hipparhos ieși, 
urmat de slujnică. 

— O să se facă bine, doctore? întrebă fata, îngrijorată. 

— Are destul de multe răni, dar niciuna nu este atât de gravă încât să-l 
trimită în mormânt, o încurajă medicul. Sigur, a avut un noroc chior: cele 
nouă lovituri de sabie nu i-au atins niciun organ vital! Dacă o să-l îngrijești 
cum trebuie, se va pune în curând pe picioare; dragostea unei femei poate 
face adevărate minuni. 

Înmărmurit, Aurelius o văzu pe Xenia aplicând un sărut zgomotos pe 
obrazul doctorului, după care alergă fericită la căpătâiul bolnavului. 

— Ai fost foarte cumsecade să-l găzduieşti pe gladiatorul acela și să-l 
îngrijeşti pe cheltuiala ta, doar pentru că este logodnicul sclavei tale... îi 
mărturisi patricianului medicul, în timp ce-i pipăia coastele rupte. O să vezi 
că-ţi va înapoia banii: a primit o sumă mare la sfârşitul luptei. Noul lanist i-a 
oferit o adevărată avere ca să-și reînnoiască angajamentul, dar el a refuzat. 
Vrea să se ocupe de teatru, împreună cu fata. O să i-o vinzi, nu-i așa? Încă nu- 
i vine să creadă că a scăpat cu viață: spune că inelul pe care ea i l-a dăruit ca 
zălog al dragostei l-a salvat în arenă... 

— Pariez că este un inel din lapislazuli, cu un leu ridicat în două picioare! 
gemu Aurelius care începuse să priceapă câte ceva. la te uită de ce Gallicus 
setot vântura mereu prin casa lui! 

— Da, o bijuterie destul de prețioasă. Xenia asta nu are gusturi rele! 
afirmă medicul, după care-și luă rămas bun de la toată lumea. 


150 


— Nouă nu ni se pare că este chiar aşa! comentară din nou într-un glas 
Paris și Castor, privindu-l chiorâş. 

XXIII 


Idele lui iulie 


Marile serbări luaseră sfârşit cu o seară înainte, prin fastuosul banchet în 
costume oferit de Pomponia care, cu această ocazie, apăruse travestită în 
Isis tămăduitoarea, având alături un Servilius îmbrăcat ca faraon. 

Totuși, în domus a lui Aurelius atmosfera continua să se menţină 
apăsătoare din cauza surprinzătoarei trădări venite din partea Xeniei: 
Castor, nervos, umbla năuc pe coridoare, posomorât ca o vițică adusă la 
sacrificat în faţa altarului. 

— Haide, nu pot să cred că erai atât de legat de ea, încerca să-l consoleze 
Aurelius. 

— Ah, domine, ce mâini avea... delicate la mângăieri și neînchipuit de 
pricepute când şi le strecura în punga de bani! Într-adevăr, a plecat cu 
economiile mele, a șters-o cu cele mai dragi amintiri ale mele și cu toate 
agrafele pe care ţi le șterpelisem în toţi anii ăştia de când te slujesc atât de 
cinstit! 

— O să te refaci cu cadoul pe care ţi l-a făcut împăratul, îl îmbărbătă 
patricianul, fericit în sinea lui că puşlamaua aia îl alesese pe Gallicus în locul 
secretarului său, ori, și mai rău, a devotatului său administrator. Și, de altfel, 
peste numai câteva zile, plecăm la Baia și acolo o să ai cu ce te consola: la 
terme sunt o mulţime de frumoase care abia așteaptă să le faci curte. 

— Nu mai pot aştepta până ajungem la Baia, mă simt la pământ. Mi-ar 
trebui cât mai repede o consolare: ar fi tare drăguţ din partea ta dacă mi-ai 
oferi o distracție... 

— Ce-ai zice de o vizită la lupanar, Castor? Îţi alegi acolo ce fată vrei. 

Grecul îl privi revoltat. 

— Mă consideri un om de nimic, stăpâne, dacă-ţi închipui că o /upa 
slinoasă ar putea s-o înlocuiască în sufletul meu pe inegalabila Xenia! 

— Atunci, o femeie mai de soi, eventual o hetairă... 

Castor parcă se întoarse pe neașteptate la viaţă: 

— Mă gândeam la Cynthia, domine; am putea merge la ea împreună! 

— Dar este curtezana cea mai scumpă care există în toată Roma. Printre 
clienţii săi se numără miniștri şi senatori... încercă, timid, să protesteze 
Aurelius, știind dinainte că va îndeplini rugămintea grecului. 

— Foarte bine, atunci, mă duc să-mi pun tunica și plecăm! sări acesta în 
picioare, neașteptat de sprinten. 

„Șmecherul ăsta n-are nici pe departe sufletul atât de zdrobit cum vrea să 
mă facă să cred”, medita Aurelius. „Dar pentru Paris, da, a fost chiar o 
lovitură grea: sărmanul, își făcuse atâtea iluzii”. Într-adevăr, de trei zile, 
intendentul se zăvorâăse în camera sa, ca un animal rănit... 

Și animalul rănit apăru chiar în clipa aceea în pragul ușii, îmbrăcat cu un 
veșmânt verde exact la fel cu acela al lui Castor, singura amintire de la iubita 
necredincioasă. Chipul îi era tras, parcă brăzdat acum de ridurile suferinţei 
pe care i-o provocase acea adevărată nenorocire, dar, în adâncul ochilor 
îndureraţi, se putea citi o nouă, tainică, îndârjire. 

— Am auzit unde plecaţi: îmi închipui că o să veniţi târziu. 

— Nu-ţi face griji, Paris; du-te la culcare, nu trebuie să ne aştepţi, îl 
expedie în grabă Aurelius care, cunoscând părerea timidului slujbaș despre 
curtezane, voia să evite o nouă dojană din partea lui. 

— Nu despre asta este vorba, stăpâne, şovăi libertul. 

— Spune-mi, te rog: ai nevoie de ceva, un ceai somnifer, un tonic? îl 
întrebă, grijuliu, patricianul, care nu îndrăznea să-i sugereze modestului şi 
cumpătatului său administrator remediul unei cupe zdravene devin. 

— De fapt, mă gândeam... Intendentul se făcu vânăt la față, apoi bolborosi 
ceva ce nu se putea înţelege. 

— Da’ spune, o dată, omule... îl îndemnă Aurelius care nu reușise să 
priceapă nimic. 

Paris își adună toată suflarea pe care o avea în plămâni ca să scoată o 
șoaptă, scurtă și abia auzită. 

— Uite, mă întrebam dacă nu cumva aş putea veni și eu cu voi, reuşi el să 
ducă fraza până la capăt, după care își plecă privirile ca să-și ascundă 
stânjeneala. 

Mut de uimire, Aurelius uită să mai închidă gura. 

Pe neaşteptate, dinspre ușă se auzi o bufnitură înăbușită: Castor, care 
ajunsese în prag chiar în clipa aceea și auzise uluitoarea dorinţă a lui Paris, 
se întinsese la pământ cât era de lung, leșinat. 

La puţin timp după aceea, un alai întreg de sclavi care anunțau numele 
stăpânului, transmiteau saluturile acestuia către cunoscuţi sau, pur și 
simplu, îi făceau vânt cu nişte evantaie uriașe se puse în mișcare din faţa 
casei. 

Aurelius deschise specul/aria cu geamuri opace de la lectica sa cea nouă, 
de un roșu aprins, şi luă loc între cei doi liberti, strălucitori în straiele lor de 
mătase verde. 

— Faceţi loc pentru lectica senatorului Statius! strigară anunţătorii, 
agitând în mâini funaliaca să facă lumină. 

La urma urmelor, stofa aceea era sortită să intre până la urmă în casa 
Cynthiei, se gândi patricianul, vesel nevoie mare, în timp ce cortegiul, 
precedat de torţele sclavilor luminători se așternea la drum pe străzile pline 
de trecători și de larmă din capitala lumii. 

APENDICE - | 


O ZEIȚĂ PENTRU 
PUBLIUS AURELIUS STATIUS 


Povestire 

PERSONAJE 


PUBLIUS AURELIUS STATIUS - senator roman 

CAST OR - secretarul său 

SERVILIUS ȘI POMPONIA - prietenii săi 

PALEMNON - mare preot al zeiţei Isis 

EGLE ȘI ARSINOE - preotese 

DAM ASUS ȘI FABIANA - administratorii templului 
VIBIUS, NIGELLUS ŞI HIPPOLITUS - credincioși bogați 

Baia, anul 798 de la întemeierea Romei 
(anul 45 după Hristos, vara) 


Caravana se opri în apropiere de Bauli și Publius Aurelius cobori, 
dezmorţindu-şi oasele, din carul său. În timp ce nubienii pregăteau lectica 
ușoară, senatorul se apropie de marginea şoselei pentru a mai privi încă o 
dată portul Baia în toată splendoarea sa. 

Baia, locul tuturor visurilor plăcute, în ale cărui terme miraculoase 
puteau fi îmbinate cele mai rafinate plăceri ale corpului și ale sufletului. 
Baia, perla mării în care cei bătrâni întinereau, băieţandrii căpătau trăsături 
feminine, iar fecioarele nu rămâneau prea mult timp astfel. Baia, raiul 
vânătorilor de fuste, de unde frumoasele matroane se întorceau cu trupul 
lecuit, dar cu inima zdrobită... 

Scobitura perfect circulară în țărm, coloanele care parcă stăteau 
suspendate deasupra mării, acoperișurile rotunjite ale termelor, grădinile 
înflorite, luxoasele locuinţe ale mărimilor Romei, cea mai impunătoare fiind 
aceea a Împăratului: totul făcea din Baia cea mai frumoasă și cea mai 
faimoasă stațiune de vilegiatură a Imperiului. 

Întoarcerea în aceste locuri era întotdeauna o bucurie pentru senator, 
chiar dacă, așa cum susținea prietena sa, Pomponia, ambianța socială 
decăzuse destul de mult în ultima vreme, prin prezenţa multor proaspăt 
îmbogăţiţi cu origini obscure, a căror educaţie lăsa uneori de dorit. De altfel, 
rafinamentul și cultura nu se însoțeau întotdeauna cu o pungă bine garnisită 
sau, invers, după cum reflecta patricianul, Roma avea și ea nevoie de sânge 
nou pentru a mai înviora clasa aristocratică aflată la putere, acum într-un 
declin destul de accentuat. 

Aurelius se surprinse zâmbind, gândindu-se la vechea sa prietenă care îl 
aştepta. Cine știe ce mai scornise de data aceasta, ca să mai însuflețească 
atmosfera pe timpul șederii aici. Anul trecut, fusese marea serbare nocturnă 
pe apă, cu invitaţi travestiţi în nereide, tritoni şi sirene... 

— Am trimis o parte din catâri să se îmbarce pentru Pithecusa, îl informă 
în clipa aceea secretarul său, Castor. 

Aurelius înclină capul în semn de aprobare. De fapt, deși participa 
bucuros la viața mondenă a celebrei stațiuni termale, voia să-și mai rezerve 
puţin timp și pentru a se odihni, așa că intenționa să alterneze băile și 
banchetele cu câteva scurte perioade de retragere la locuinţa sa de pe insula 
Pithecusa, unde, având la dispoziţie doar vreo treizeci de servitori, se putea 
bucura de o oarecare singurătate. 

— Presupun că în primele zile vei fi oaspetele Pomponiei și al lui 
Servilius, spuse libertul. 

— Sigur că da, Castor: trebuie ca servitorii să aibă timp pentru a face 
curăţenie în casă și pentru a-mi pune la punct garderoba. Şi, în privinţa asta, 
te anunţ că am pus să se facă un inventar al veșmintelor mele de vară, 
bucată cu bucată, în caz că ai de gând să dai iama prin ele, aşa cum îţi este 
obiceiul, preciză Aurelius, cunoscând prea bine înclinarea grecului de a 
şterpeli orice nu era al lui. Acum, trimite un sclav să anunţe că sosim și 
ajută-mă să-mi pun o altă tunică: asta cu care sunt îmbrăcat este leoarcă de 
sudoare. 

— Am pierdut prea multe lichide, domine trebuie să restabilim echilibrul 
normal al umorilor ca să nu cădem laţi dintr-o clipă în alta, afirmă servitorul 
cu un aer îngrozit. 

Aurelius pufni, nemulțumit. Era clar că grecului îi era sete și, cu siguranţă, 
nu de apă. 

— Ai ras deja un urcior de vin de Setia la Liternum și două cupe de 
Ulbanus la Cumae... îi comunică el. 

— Tocmai de asta! Ca să ne cadă bine, ar fi nimerit un vinișor mai slab. 
Uite, l-am pregătit deja, bea și tu o înghiţitură! îl invită, mărinimos, libertul, 
turnându-și din ulciorul stăpânului său care fusese păstrat pe toată durata 
călătoriei între două bucăţi mari de gheață. Duc bagajele în casă, după care 
vin şi eu. Te deranjează dacă termin eu vinul? Tu abia ai sosit, dar eu mai am 
încă drum lung de făcut... 

Patricianul îl privi, exasperat: villa sa se afla pe povârnișul dintre Baia și 
lacul Lucrinus, în timp ce aceea a Pomponiei se înălța chiar lângă cel mai 
mare stabiliment termal din oraș, pentru ca matroana să aibă posibilitatea 
de a observa, așezată comod pe terasă, toată forfota clienţilor care intrau și 
ieșeau, comentând, apoi, cu o deosebită competenţă, bogăţia veșmintelor, 
starea de sănătate și eventualele prietenii compromițătoare. 

— Nu ai de mers în plus decât jumătate de milă, îi atrase atenţia Aurelius 
secretarului său. 

— Dar este urcuș! Vino, lasă-mă să-ţi aranjez puţin haina asta curată... ei, 
dar chiar vrei să te îmbraci cu asta? întrebă Castor, arătând înspre tunica 
sobră, de culoarea nisipului, aleasă de senator. Matroanei Pomponia i-ar 
face mai mare plăcere dacă ai îmbrăca-o pe aceea pe care ţi-a făcut-o ea 
cadou, cu fâşia de purpură brodată cu lebede în zbor! 

— Dar acelea par nişte gâște... protestă cu jumătate de gură patricianul, 
deja resemnat să renunţe la gusturile sale rafinate doar ca s-o vadă 
mulțumită pe vechea sa prietenă. 

La puţin timp după aceea, senatorul înfășurat în lebede zburând își făcea 
intrarea în oraş, întâmpinat cu bucurie de o șleahtă de ştrengari ieşiţi să 
câștige câțiva bănuţi. 

În scurt timp, carul se opri în faţa locuinţei Pomponiei. În mod ciudat, 
însă, În uşa casei nu se aflau ca să-l întâmpine nici portarul, nici şeful 
servitorilor, ci cavalerul Titus Servilius în persoană. 

— Oh, Aurelius, ce bine că te afli aici, exclamă acesta, ieșindu-i în 
întâmpinare cu un aer agitat. Dacă ai ști cât de multe lucruri s-au întâmplat! 
Să nu te miri de micile schimbări pe care le-am făcut... 

Avertismentul sosea, însă, prea târziu. Trecând cu pas grăbit prin fauces, 
senatorul rămăsese înmărmurit în pragul atriumului, privind uluit la două 
uriaşe statui negre cu cap de câine, care se înălţau în faţa lui. De-o parte și de 
alta a celor doi monştri, câțiva enormi babuini din granit roz îşi aţinteau 
privirile amenințătoare asupra lui, în timp ce, în faţa peretelui din fund, se 
vedea în toată forța ei statuia unei zeițe, purtând pe cap un acoperământ cu 
coarne, cu veșminte bogate din in alb, împodobite cu pietre scumpe. 

— Aveţi vreun faraon printre oaspeţi? întrebă Aurelius, sarcastic, în timp 
ce prietenul său își desfăcea resemnat braţele. 

— Mai rău, Aurelius, mai rău, oftă Servilius. Soţia mea s-a convertit la 
cultul lui Isis! 

— Ce spui?! gemu patricianul, temându-se de posibilele încurcături în 
care ar fi putut intra Pomponia, credincioasă fidelă și, mai mult, 
transformată într-o egipteancă. 

— Vai de mine, a ajuns cum nu se poate mai rău! la parte la toate slujbele, 
schimbă cu mâna ei mantia statuii şi posteşte în toate nundinae! 

— Pomponia ţine post? repetă Aurelius, nevenindu-i să creadă așa ceva. 
Situația părea să fie cu adevărat gravă dacă opulenta matroană, faimoasă 
pentru lăcomia ei neostoită, se abținea de la bucatele apetisante și de la 
dulciuri... 

— Da, şi-mi cere să fac şi eu la fel! protestă Servilius, atingându-și 
indignat pântecele proeminent. 

— Sărmane prieten, spuse Aurelius, compătimindu-l pe bravul cavaler, 
priceput la gastronomie mai mult decât la afaceri. 

— În plus, casa mea este plină în fiecare zi de adepţii cultului, o droaie de 
fanatici nespălaţi care put a tămâie și spun tot felul de poveşti care mai de 
care mai fanteziste... dar, uite-i, vin chiar acum! Sunt mereu foarte punctuali, 
după fiecare ritual, gata să bea și să mănânce pe socoteala mea: nici nu ai 
idee ce cantitate de hrană sunt în stare puturoşii ăștia să bage în ei la fiecare 
masă! 

— Aurelius, dragul meu Aurelius! alergă Pomponia în întâmpinarea lui, 
plină de entuziasm. Am atâtea noutăţi să-ți povestesc... gândeşte-te că azi am 
asistat la o minune! 

— Statuia de la templu a zeiţei Isis avea lacrimi de sânge! îi explică 
tânărul care venea în urma ei, cu un aer vizibil emoţionat. 

— Ne așteptăm la alegeri? întrebă caustic Aurelius, alegându-se imediat 
cu o privire mustrătoare din partea omului cu straie albe care se afla în 
fruntea grupului. 

În spatele lui, două tinere destul de grațioase, cu spatele gol și cu corpul 
înfăşșurat într-o pânză de in, prinsă în talie cu nodul ritual al cultului zeiţei, îi 
adresară senatorului un zâmbet fermecător. 

— Acesta este Palemnon, marele preot. 

— Mă bucur să te cunosc, spuse Aurelius, făcând eforturi să pară sincer. 
Dă-mi voie să ofer câteva amfore de vin de Setia pivniţei templului, adăugă 
el ca să-i facă plăcere prietenei sale, care părea să aibă un respect deosebit 
pentru preotul acela. 

— Mulţumesc, nobile senator. lar tu, primeşte în dar această amuletă care 
te poate feri de accidente în timpul călătoriei, îi replică preotul, scoțându-și 
de la gât un scarabeu din peruzea. 

— Frumos. Dar ce înseamnă inscripţia în hieroglife? întrebă, curios 
senatorul. 

— Este o scurtă rugăciune de bun augur pentru a beneficia de protecţia 
lui Sobek, zeul crocodil, preciză preotul cu un aer de superioritate. 

Schimbul de amabilităţi fu întrerupt de Pomponia, dornică să încheie 
prezentările. 

— Acesta este Damasus, administratorul templului, cu soția sa, Fabiana. 
Și ele sunt preotesele Egle și Arsinoe care au misiunea de a spăla și de a 
pieptăna statuia zeiţei, spuse ea, împingându-le în față pe cele două fete. 

Isis avea și laturile sale bune, gândi senatorul, apreciind graţia fetelor 
care îl priveau cu un interes nedisimulat. Nu toți gândeau, însă, la fel ca 
senatorul, pentru că, la vederea corpurilor expuse cu generozitate ale 
preoteselor, soția administratorului - o matroană cu aspect oarecum sever - 
se înveli şi mai bine cu tunica sa pudică și-și încreţi buzele în semn de 
dezaprobare. 

— Vibius, Nigellus și Hippolitus, cei mai fervenţi credincioşi în puterile 
zeiței, interveni Pomponia. Ultimul prezentat, Hippolitus, tânărul care 
adusese vestea lăcrimării statuii, se grăbi să-l invite pe senator să facă o 
vizită la templu. 

— O voi face cu mare plăcere. Din păcate, o obligaţie intervenită mai 
devreme mă împiedică... încercă să se eschiveze Aurelius, dar Pomponia îl 

contrazise prompt, asigurându-i pe cei de față că prestigiosul senator va fi 
prezent la ceremoniile din ziua următoare. Acesta fu semnalul de atac: 
imediat după aceea, patricianul era sufocat de informaţii pe care nu le 
ceruse, referitoare la rugăciuni, posturi, meditații și ședințe de extaz mistic. 

Aurelius privi dezamăgit în jurul său, până când zări profilul colţuros al 
lui Castor care, întors de la villa din munte, îi făcea semne din dreptul 
perdelelor sufrageriei. Senatorul porni de îndată înspre el, bucuros să scape 
de o conversație care nu-i făcea nicio plăcere. 

— Ai de gând să dormi la noapte într-un pat obișnuit, domine, sau trebuie 
să-ți fac rost de un sarcofag? glumi pe seama lui secretarul. 

— Zei ai Olimpului! exclamă senatorul apucându-se cu mâinile de cap, în 
timp ce se îndrepta spre casa lui. Nici cel mai naiv dintre copii n-ar crede 
într-o asemenea grămadă de prostii! Vibius ăla spune că Isis l-a lecuit de o 
infecție mortală, Nigellus aude vocea zeiţei în timpul meditaţiilor pe care le 
face, iar Hippolitus îmi dă de înţeles că s-a bucurat chiar de favorurile ei ca 
femeie! 

— Şi asta nu-i tot, domine. Servitorii mi-au spus că soţia unui pretor, 
după mulţi ani de sterilitate absolută, a reușit să rămână însărcinată după 
numai o noapte de rugăciune, povesti Castor, fără a încerca să-și ascundă 
nedumerirea. 

— Bazaconii! scutură din cap Aurelius. Din păcate, Pomponia crede 
orbește în ceea ce spun coreligionarii săi şi s-ar simţi tare jignită dacă i-am 
contrazice. Din fericire pentru noi, însă, pasiunile religioase ale prietenei 
noastre nu durează prea mult: trebuie doar să găsim o modalitate de a o face 
să renunţe. Dă fuga și află cât mai multe despre grupul acela de exaltați, 
Castor, şi, în primul rând despre marele preot care mi se pare destul de 
dubios. 

— Ce figură urâtă, cu ochii ăia bulbucaţi. Colanul de aur pe care-l poartă îl 
face să semene cu un bou pus la jug. Nu ai nicio misiune mai interesantă să- 
mi dai? întrebă libertul. 

— Cercetează ce s-a petrecut cu sarcina soţiei pretorului și boala lui 
Vibius; amândouă aceste întâmplări sunt destul de dubioase. 

— Ce-ai zice dacă aş începe mai bine cu preotesele? se oferi Castor cu 
multă bunăvoință. Sunt sigur că ele dețin multe secrete și pentru a le 
interoga, este nevoie de un om dotat cu tact și cu discreţie. 

— Aşa este, Castor; în consecință, mă voi ocupa eu însumi de ele, îl 
dezamăgi Aurelius. Tu află, mai degrabă, câți bani a încasat până acum 
Palemnon ca pomeni de la credincioşi. În afară de administratorul templului, 
toți ceilalți adepţi au punga destul de burdușită și am bănuieli că o deschid 
destul de frecvent ca să ofere așezământului donaţii consistente. 

— Simţi aşa, ceva ca un iz de înşelătorie, nu? 

— Nu neg. Aceste noi divinități orientale, cu ritualurile lor chiar prea 
sugestive, mă fac să am și mai puţină încredere în zeii greci şi latini. 

— De data asta, alergia ta de epicurian față de tot ceea ce este 
supranatural riscă să te poarte pe căi greșite, stăpâne: pe coasta mării, zeița 
Isis, departe de a fi o străină, este ca la ea acasă de secole întregi, încă din 
vremurile în care primii marinari, mulţi dintre ei egipteni, şi-au făcut 
apariţia în portul Puteoli. 

— Unde i-a fost dedicat, de fapt, un mare templu. 

— Ca şi la Neapolis şi la Pompei. Cultul este răspândit acum în întregul 
Imperiu, astfel încât /seum de pe platoul Saepta lulia, din Roma, este 
frecventat de cetățeni din înalta societate și se bucură chiar şi de 
recunoaşterea imperială, observă Castor. 

— In Urbs, administrarea templelor este supusă unor controale 
amănunțite, preciză Aurelius, dar, la Baia, lucrurile stau cu totul altfel. Aici, 
totul este permis, știi bine asta; și n-ar fi de mirare dacă, în loc să se 
orienteze înspre băi, petreceri şi curtezane, cineva s-a hotărât să scoată bani 
din religie care, de când este lumea, a fost mereu una dintre industriile cele 
mai înfloritoare. 

— Într-adevăr, îmi amintesc că, până acum câţiva ani, templul /seum din 
Baia era închis pentru public, în timp ce acum a devenit o adevărată modă să 
mergi acolo; şi nu există matroană care să nu dorească, între un masaj 
estetic și o săritură în bazin, să se reculeagă timp de câteva minute într-o 
rugăciune, îi atrase Castor atenţia stăpânului său. 

— Îngrijirea spiritului alături de cea a trupului: bună afacere, n-am ce 
zice. Ei, ia ascultă... spuse Aurelius, trăgând cu urechea. Cineva se simte rău... 
aud nişte vaiete disperate care vin dinspre atrium. 

— Nu te speria, domine sunt laudele aduse în cor zeiței. Am avut ocazia 
să le ascult de câteva ori în tinereţe, la Alexandria. Mâine, în templu, o să te 
poţi bucura şi tu de multe asemenea cântări, zâmbi serafic Castor, în timp ce 
stăpânul său se întindea, obosit, pe pat, încercând să-și astupe urechile. 

e 

— Domine, domine, trezeşte-te! îl scutură Castor fără prea mare blândețe. 
Avem necazuri! 

În timp ce Aurelius sărea din pat şi-și vâra capul în găleata cu apă, 
secretarul continuă să vorbească. 

— Azi-dimineață, în zori, Pomponia s-a dus, ca de obicei, la /seum. După 
ce a traversat curtea, a intrat în sala care acolo se numește ekklesiasterion, 
şi-a uns mâinile cu ulei binecuvântat, reculegându-se după aceea în 
rugăciune, așteptând ca marele preot să aducă din purgatorium apa sfinţită, 

necesară pentru purificări. Nu era nici urmă de Palemnon, dar, deodată, 
matroana i-a auzit vocea, mult schimbată, venind din interiorul 
sanctuarului: părea că preotul se certa cu cineva. 

— Pe toţi zeii! Așa curioasă cum o știu eu, Pomponia sigur n-a rezistat să 
nu-și vâre nasul acolo! exclamă Aurelius. 

— Chiar aşa s-a și întâmplat. A așteptat o vreme; dar, apoi, pentru că nu 
se mai auzea nimic, s-a hotărât să facă o excepţie de la regulă și s-a dus să-l 
caute pe Palemnon în aripa templului rezervată acelor adepţi care au trecut 
deja prin ritualurile de inițiere: apartamentele preoţilor se află tot acolo, dar 
mai în spate, într-un complex de încăperi în care nimeni nu are voie să pună 
piciorul. 

— Dar Pomponiatota intrat... 

— Şi rău a făcut, spre nenorocul ei. În purgatorium l-a găsit pe marele 
preot înecat în bazinul cu apa sfinţită: cineva îi apăsase capul sub apă, până 
când omul se înecase. 

— Zei nemuritori! Prietena noastră este solidă și unii s-ar putea gândi 
că... murmură senatorul, extrem de îngrijorat. 

— Mă tem că aşa s-a și întâmplat, domine. Îndată ce-au ajuns la templu, 
Vibius, Nigellus şi Hippolitus s-au dus în purgatorium, unde, ca nişte iniţiaţi 
ce erau, au dreptul să intre. Aici au văzut-o pe prietena noastră în timp ce 
încerca să-l salveze pe marele preot, ridicându-i capul din apă şi-ţi poţi 
închipui și singur ce au dedus... S-au hotărât să depună împotriva ei o 
plângere, acuzând-o de crimă! 

— Pe coarnele zeului Apis, să dăm fuga la /seum! sări patricianul, 
grăbindu-se să iasă în stradă. 

Administratorul, soţia sa şi cei trei adepţi o înconjuraseră pe sărmana 
matroană, fără a avea nicio intenţie să cedeze rugăminţilor lui Servilius de a 
o lăsa să plece. Pomponia plângea în hohote, cu atâtea lacrimi încât ar fi 
putut foarte bine să-l înece ea pe Palemnon, fără a mai fi nevoie să recurgă la 
apa sfinţită. 

— Vă ordon s-o eliberaţi imediat! tună patricianul, urcând dintr-o 
săritură două trepte de pe scara templului. 

— Cu ce drept? îl apostrofă Nigellus. 

— Cu dreptul Senatului Romei, îi răspunse sacadat Aurelius. 

— Aici suntem la Baia, încercă să obiecteze administratorul templului. 

— Senatul rămâne tot Senat, în Britannia ca şi în Iudeea, în Germania ca și 
în Iberia, îi replică pe un ton rece patricianul. 

— Are dreptate, interveni Vibius. Niciun magistrat local nu se poate 
opune hotărârii unui senator al Romei... Cu toate acestea, noi vrem să se facă 
dreptate, continuă după aceea, întorcându-se către patrician. Palemnon se 

bucura de mare preţuire în oraş, aşa că ne adresăm ţie, tocmai în calitatea ta 
de senator, s-o iei în custodie pe această femeie și să asiguri pedepsirea ei 
după cum merită. 

— Dacă şi când vinovăția sa va fi dovedită, preciză Aurelius, în timp ce 
Pomponia se refugia epuizată între braţele soțului ei. 

— Am văzut-o toţi trei când ţinea capul marelui preot la suprafața apei! 
declară Hippolitus. 

— Dar cine vă spune că i-l împingea sub apă? De ce nu o credeţi atunci 
când susţine că încerca să-l tragă pe Palemnon afară din bazin, sperând că 
încă mai era în viaţă? 

— În templu nu se afla decât ea, spuse Hippolitus, negru la faţă. 

— Şi preotesele? întrebă Aurelius, arătând înspre cele două fete care se 
îndesau una în alta, tremurând de spaimă. 

— Nobile senator, uită-te la ele! Crezi, oare, că vreuna dintre ele ar avea 
forţa să ţină sub apă capul unui om care luptă cu toată energia sa ca să nu 
moară? Fără a mai pune la socoteală că, pentru a ajunge la înălțimea 
bazinului, ar fi avut, cu siguranţă, nevoie de un scăunel! 

Aurelius nu putu să-l contrazică: Egle și Arsinoe erau subțiri ca niște 
trestii și nu-i ajungeau nici măcar până la umăr. 

— Totuşi, uşile templului erau larg deschise și oricine ar fi putut 
pătrunde înăuntru... ținu să remarce patricianul. 

— Administratorul n-a văzut pe nimeni și nu este un om care să se lase 
păcălit prea ușor, fu răspunsul celorlalţi. 

— Sanctuarul are, desigur, o intrare de serviciu... 

— Da, dar cheile se aflau la Palemnon, care nu uita niciodată să încuie pe 
timpul nopţii uşile către locuinţele private. 

— Aceasta nu l-ar fi împiedicat să-i deschidă unui om pe care-l cunoştea 
bine: unuia dintre voi trei, de exemplu... 

— Cum poţi crede că am fi îndrăznit să ridicăm mâna asupra unui preot al 
lui Isis? se revoltă Hippolitus, cu vocea întretăiată de indignare. 

„Băiatul ăsta este veriga slabă a lanţului”, consideră Aurelius. „Trebuie să 
fac presiuni asupra lui...” 

— Ce intenţionezi să faci, nobile senator? întrebă Vibius. 

— Pentru moment, vreau să văd cadavrul, ordonă Aurelius, decis să 
examineze corpul înainte ca /ibitinarii să pună stăpânire pe el şi să-l 
îmbălsămeze: de când Caius Caestius fusese înmormântat într-o piramidă 
aflată chiar la porţile Romei, complicatele ritualuri egiptene deveniseră la 
modă... 

— Ai putea profana trupul... șovăi Hippolitus, dar ceilalți doi schimbară 
câte o privire rapidă şi se declarară de acord. 

La puţin timp după aceea, Aurelius se afla în faţa trupului marelui preot, 
depus cu mult respect de discipolii săi în purgatorium, pe banca de piatră de 
lângă bazinul în care-și aflase moartea. Faţa umflată și vineţie nu prezenta 
alte caracteristici decât acelea ale oricărui alt înecat, iar corpul îndesat 
fusese deja îmbrăcat în veșmintele preoțești de ceremonie: tunică dintr-o 
țesătură lucioasă de in alb și colier gros din aur. Era posibil, oare, să fie 
înmormântat de credincioși cu o asemenea comoară la gât? se întrebă 
Aurelius, în timp ce încerca să-i scoată de la gât bijuteria ca să-și dea seama 
ce valoare ar fi putut avea un asemenea obiect. 

Încercarea se dovedi mai dificilă decât se așteptase. Oricât se strădui să 
desprindă copcile, patricianul nu reuși să desfacă placa mare de aur de la 
gâtul, înţepenit acum, al preotului; acolo unde gâtul se unea cu trunchiul, se 
vedea o pată destul de mare, vineţie. Toate aceste încercări avură, însă, un 
rezultat, pentru că, examinând mai atent preţiosul ornament, Aurelius 
remarcă două zgârieturi minuscule și câteva ușoare imperfecțiuni care îi 
dezvăluiră că, sub stratul subțire de aur de la suprafață se putea vedea 
metalul ieftin din care fusese făcut. Așadar, Palemnon, în ciuda ofrandelor 
substanţiale pe care le primea, rezerva pentru cultul zeiței doar un colier din 
aramă, acoperit cu o patină infimă de metal prețios... 

— Nu pot face o cercetare completă fără să cunosc mai bine felul în care 
trăiesc inițiații, declară senatorul, după ce lăsă colierul la locul lui. Doar 
introducându-mă cât mai adânc în ritualurile cultului aș putea ajunge la 
mobilul acestei crime. 

Vibius, Nigellus și Hippolitus se priviră surprinşi unul pe celălalt, lăsându- 
] să vorbească pe cel care părea un fel de reprezentant al lor. 

— Desigur, nu-ţi pot dezvălui în amănunt nimic din tainele acestea, dar îţi 
stau la dispoziţie cu tot ce ţi-ar fi de folos ca să te poţi apropia de ritualurile 
noastre, declară Nigellus, mereu dornic să atragă noi adepţi. Sunt sigur că un 
om sensibil ca tine ar fi impresionat de semnificaţia spirituală desăvârșită a 
ceremonialelor: în aceste vremuri atât de meschine și de materialiste, religia 
zeiţei Isis este singurul mijloc prin care omul se poate înălța mai presus de 
păcătoasele nevoi ale trupului. 

„Oh, zei, câte asemenea predici trebuie să ascult ca să pot da de capătul 
acestei afaceri?” se întrebă patricianul, resemnat, în timp ce Nigellus 
continua netulburat să peroreze. 

— Astăzi nu mai există respect pentru valorile sacre: tinerii nu se mai 
gândesc decât la câștiguri, la sclipirea înşelătoare a podoabelor, la iubirile 
ușuratice! Am ajuns până acolo încât societatea noastră a devenit bogată, 
disperată și îngrozitor de nefericită! 

Aurelius, conştient de datoria pe care o avea de a o ajuta pe Pomponia, își 
mușcă limba ca să nu răspundă şi lăsă capul în jos, într-un gest care voia să 
pară aprobator. 

— Tu însuţi, spune drept, în adâncul sufletului nu te simţi deseori singur 
şi plictisit, în ciuda luxului, a banchetelor, a mulţimii de sclavi, continuă 
Nigellus cu o strâmbătură plină de dezgust. În cele din urmă, te scârbești de 
femeile care cu atâta ușurință îți cad în braţe în acest oraş destrăbălat, iar 
cerul gurii tale nu mai este în stare să simtă gustul bucatelor delicioase cu 
care se desfată. Sex, băi, ospeţe, cultură seacă și palavre: Isis ne poate ajuta 
să Scăpăm de un asemenea putregai! 

Aurelius îşi dori din toată inima ca zeiţa să nu reuşească prea curând 
această purificare atât de severă, lăsându-i timp ca să se mai bucure puţin de 
toate aceste îngrozitoare nenorociri pe care vajnicul Nigellus le condamna 
atât de sârguincios. Așa că se limită doar la un nou gest timid de aprobare, 
rămânând în continuare prins în joc. Cu nişte fanatici religioşi nu se putea 
discuta, gândea el: încredințaţi cum erau că deţin singurul şi incontestabilul 
adevăr, considerau că este cu totul normal ca și ceilalți să se lase convinşi 
fără a crâcni. 

— Credinţa în Isis te înalță deasupra acestei mizerii insuportabile, se 
dezlănțuise Nigellus. Ce altceva este viața pământească decât o simplă 
trecere către împărăţia de dincolo de mormânt? Zeița care a izbutit să 
trezească bărbăţia soţului său ucis ne salvează și pe noi de la moarte, 
oferind celui care o va merita veșnicia păcii și a fericirii! 

„O fericire veşnică, pe toţi zeii, ce plictiseală cumplită!”, gândi patricianul 
în sinea sa, în timp ce asculta, în aparenţă foarte pătruns, această 
promisiune divină. 

În cele din urmă, Nigellus fu nevoit să pună capăt predicii ca să-şi țină 
slujba în templu. Într-adevăr, micuța comunitate îl desemnase pe el să preia 
pentru o vreme îndatoririle răposatul Palemnon, așteptând ca, din Egipt, să 
le fie indicat un alt mare preot. Și, cum cei de la Alexandria nu păreau să fie 
din cale-afară de preocupaţi de soarta neofiţilor din Baia, era de așteptat ca 
Nigellus să dețină mult și bine această misiune. 

Îndată ce noul mare preot plecă, Vibius îl scrută pe senator cu o privire 
bănuitoare. 

— Nigellus păcătuiește prin prea mare naivitate luând în serios interesul 
tău pentru cultul zeiţei Isis, comentă el fără nicio introducere. Eu, însă, nu 
mă las păcălit: ți se citeşte pe față cât de mândru ești de epicureismul tău 
care îşi bate joc de zei și se bazează doar pe înşelătoarea gândire umană. 
Atitudinea ta este o jignire pentru adevărații credincioși. 

— Eu îţi respect convingerile, Vibius, respectă-le și tu pe ale mele! i-o 
reteză scurt senatorul care se cam săturase de predici. 

— Şi eu eram sceptic ca tine când am venit aici, resemnat deja cu 
moartea, după ce toţi învățații din Capua mă considerau pierdut. Nu mai 
aveam nicio speranţă, dar zeiţa mi-a redat întreaga sănătate și, de atunci, m- 
am pus în serviciul ei. Sigur că da, tu o să pui miraculoasa mea vindecare pe 
seama întâmplării sau a nepriceperii medicilor... 

Hippolitus interveni, împăciuitor. 

— Nu uita că trebuie să ai multă răbdare, Vibius. Nu te poţi aştepta să-l 
convertești pe senator așa, pe nepusă masă. Trebuie să ascultăm și ce 
gândeşte el, încercând în același timp să-i oferim dovezi grăitoare despre 
lucrarea milostivă a lui Isis: desigur, ca să poată înţelege cu adevărat, el 
trebuie să ne ceară să fie iniţiat în taine şi să treacă el însuşi prin minunatele 
noastre experienţe... 

Senatorul ciuli urechile: din afară i-ar fi fost, practic, imposibil să 
pătrundă în secretele acelor ceremonii ascunse, dar, aderând la cult, ar fi 
avut calea deschisă. Pe de altă parte, nu consultase el și Necromanteion, 
oracolul din Delfi, ajungând chiar şi la Sibylla din Cumae, în speranţa că le va 
descoperi trucurile? O iniţiere în plus nu ar fi însemnat ceva prea 
împovărător. 

— Mărturisesc că lucrurile acestea mă atrag, dar mai am încă multe 
nelămuriri, se prefăcu el că șovăie. 

— Este normal, cât se poate de normal! Dar zeiţa, o să vezi, va şti să dea 
un răspuns la toate îndoielile tale! exclamă Hippolitus, radiind de bucurie 
prin toți porii fiinţei sale. Vibius, nefiind convins nici în ruptul capului de 
bunele intenţii ale senatorului, o şterse în grabă, inventând o treabă care nu 
suporta amânare. 

— Să ştii că nu este deloc adevărat că Isis ar pretinde renunţarea la toate 
plăcerile; ba, mai mult, întoarce de o mie de ori ceea ce ai impresia că-ţi ia, îi 
explică Hippolitus, când rămaseră singuri. 

— Chiar aşa? întrebă patricianul pe un ton uluit, întrebându-se în sinea 
lui dacă acea generozitate a zeiţei nu avea cumva de-a face cu cele două 
fermecătoare preotese. 

— Oh, nobile senator, dacă ai ști prin ce am trecut! bolborosi Hippolitus 
cu ochii strălucitori. 

— Dar chiar este adevărat că tu și zeița... șopti patricianul pe un ton 
complice. 

— Pare de necrezut, nu-i aşa? spuse tânărul cu un zâmbet încântat şi 
Aurelius nu se simţi în stare să-l contrazică. 

— Era o beznă totală, își aminti Hippolitus, şi eu mă rugasem timp 
îndelungat. Palemnon îmi pregătise o băutură care aducea sufletul într-o 
stare de extaz... 

Deci, preoții se foloseau de droguri și de substanţe halucinogene pentru 
a-i trage pe sfoară pe naivi, trase concluzia Aurelius. 

— .. Eram pe punctul de a adormi, când, prin fumul de tămâie, mi-a 
apărut zeiţa. Era plină de măreție, înfășurată într-o mantie lungă, aurie... 

O actriță ratată, interpretă patricianul cele auzite, cocoțată pe o pereche 
de catalige pe care mantia largă le ascundea cu totul vederii: trebuia să 
descopere cât mai iute despre cine putea fi vorba. 

— ... S-a întins deasupra mea, eu fiind complet despuiat, întins în mijlocul 
covorului sacru cu semnele zodiacului, şi... 

Aici, tânărul se întrerupse, prea emoţionat ca să poată povesti ce se 
petrecuse mai departe. 

„Ca punere în scenă, nu-i rău, s-ar putea chiar să capete unele aspecte 
interesante”, își spuse Aurelius, hotărându-se în aceeași clipă să ceară o 
iniţiere în primeletaine. 

(J 

Castor era aşezat pe un scăunel la picioarele patului de ospăț al 
stăpânului său, golind cupă după cupă dintr-un vin vechi de Falem pe care 
Pomponia îl păstra doar pentru demnitari de rang înalt. 

— Mai bine de jumătate din averile lui Palemnon și Nigellus s-au dus pe 
donații; în plus, amândoi au făcut testamente în favoarea templului. În 
schimb, Vibius se arată mult mai puțin darnic, deși de vreo doi ani, adică de 
când s-a mutat aici din Capua, veniturile sale au crescut datorită investițiilor 
în șantierele navale, raportă libertul şi făcu semn paharnicului să-i umple 
din nou cupa. 

— Isis este chiar protectoarea navigatorilor, datorită călătoriei pe mare 
pe care a făcut-o ca să găsească rămășițele din cadavrul soțului său, Osiris, 
ucis de perfidul Seth, își aminti Aurelius. 

— Concepându-l, după aceea, cu răposatul soţ, pe Horus, motiv pentru 
care a fost considerată zeița renașterii. Ca protectoare a marinarilor, este 
venerată pe toată coasta și, în fiecare an, se sărbătorește ziua sa, ocazie cu 
care se redeschid rutele de navigație pe mare, încheie Castor care, ca un bun 
alexandrin, cunoștea pe dinafară miturile egiptene. 

— Ai aflat ceva despre Palemnon şi despre preotese? îl întrebă 
patricianul. 

— Cele două fete, Egle și Arsinoe, sunt surori, liberte dintr-o familie din 
Stabiae care a sărăcit nu demult. Rămase fără niciun ban, nu le mai rămânea 

de ales decât între templu și lupanar. N-au stat prea mult pe gânduri: rolul 
de preoteasă le oferea o mulţime de avantaje. 

— Şi dacă vor să aibă parte şi de anumite plăceri, nu le rămâne decât să 
joace rolul zeiţei în faţa celor mai tineri şi mai înfierbântați adepţi, spuse, 
ironic, senatorul. 

— Despre Palemnon, ca să spun drept, n-am aflat prea multe. A apărut la 
Puteoli, acum câtva timp, dându-se drept mag și ghicitor; mai târziu, s-a 
mutat în Baia, unde mulţimea de vilegiaturişti bogaţi îi oferea o mai mare 
libertate de acțiune; la puţin timp după aceea, s-a acordat onoarea de a 
deveni mare preot la /seum. 

— Prin urmare, nici măcar nu putem fi siguri că este egiptean, chiar dacă, 
atunci când l-am întrebat, mi-a spus fără să aibă vreun moment de ezitare ce 
însemna inscripţia aceea de pe scarabeul amuletă... Apropo, pe unde o fi 
talismanul acela? Ah, uite-l aici, spuse Aurelius, luând în mână medalionul 
din peruzea. N-ar fi rău să verificăm dacă așa-zisul preot a interpretat corect 
formula gravată aici. 

— Mare păcat că Nefer a rămas la Roma; ea ne-ar fi fost de mare ajutor, 
oftă Castor, făcând aluzie la sclava egipteană care-i făcea masaj senatorului. 

— Crezi? Mi se pare greu de crezut că Nefer a noastră ar fi fost în stare să 
traducă limba pe care strămoșii săi o foloseau pentru ceremonii. Dar tu, cum 
se face că nu știi să citeşti hieroglifele, după toți anii pe care i-ai petrecut la 
Alexandria? Eu am încercat de mai multe ori să învăţ această scriere, de câte 
ori am fost în Egipt, dar n-am reușit niciodată, recunoscu senatorul. 

— Este o formă de scriere folosită doar în documentele oficiale, stăpâne. 
La Alexandria încă mai există câțiva care știu puţină demotică alterată, dar 
grosul populaţiei scrie acum în grecește și chiar şi invocaţiile către Isis se 
spun în limba aceasta. Oricum, am putea, totuși, să încercăm împreună să 
înţelegem ceva de aici, afirmă Castor, luând în mână amuleta ca s-o 
examineze mai bine. Uite, aici este o gâscă și, dacă nu mă înșel, înseamnă 
„Copil sau fiu”, iar acest dreptunghi din care lipsește latura de jos ar putea 
însemna „casă”. Apoi, vin două femei și un șoim, figuri urmate de niște 
semne fără nicio noimă. 

— Ciudat, figurile omenești sunt înfăţişate una în faţa celeilalte, observă, 
dintr-odată, Aurelius. Şi totuși, de obicei, direcţia în care sunt orientate 
personajele dă sensul de citire a mesajului: într-adevăr, scrierea hieroglifică 
se poate orienta spre dreapta, spre stânga, în sus sau în jos, câteodată chiar 
şi pe diagonală! 

— Sigur că da, ceva nu se potriveşte aici, fu de acord secretarul. 

— Poate că merită să mai facem un efort, Castor: îmi aduc aminte, de 
exemplu, că acest bastonaş, asemănător cu o săgeată curbată, îl indică 
întotdeauna pe un rege, se gândi patricianul. 

— Domine, scoate-ţi din cap ideea de a traduce inscripţia asta. Chiar dacă, 
după o vreme, ai reuși să descifrezi toate ideogramele, lucru de care mă cam 
îndoiesc, te-ai afla în aceeaşi situație ca la început, pentru că în scrierea 
egipteană există cuvinte formate din două sau chiar trei semne unite la un 
loc având fiecare o valoare sonoră, ca literele din alfabet. 

— Ai dreptate, ne-am angajat într-o muncă fără rost: numai cuvintele 
formate cu semnul care înseamnă „rege” sunt zeci și zeci, fiecare în parte 
având alt înţeles. Totuși, îmi vine în minte un lucru... spuse Aurelius, 
examinând cu şi mai mare atenţie talismanul. Uită-te bine la scriere. 
Hieroglifa de care-ţi vorbeam a fost introdusă în mijlocul celorlalte două din 
care este compus cuvântul... 

— Ei şi? întrebă secretarul, nedumerit. 

— Lucrul acesta este de neconceput. Sunt sigur că, din respect pentru 
sângele divin care curgea în vinele faraonilor, simbolul regelui este 
întotdeauna desenat la începutul cuvântului... 

— Ce vrei să spui? întrebă secretarul, netezindu-și cu mâna barbișonul 
ascuțit. 

— Castor, inscripţia asta nu înseamnă absolut nimic; este doar o 
alăturare de semne gravate la întâmplare de cineva care nu avea habar de 
egipteana veche, afirmă cu convingere Aurelius. 

— Așadar este un fals, creat doar ca să-i ameţească pe fraieri! trase 
concluzia secretarul. 

— Pun pariu că despre asta este vorba! Oricum, nu mă miră absolut deloc 
o asemenea constatare: trebuia să ne dăm seama că avem în față o 
escrocherie! Religiile orientale sunt o adevărată mină de aur: ca să plouă cu 
sesterți sunt suficiente vreo două amulete, câteva procesiuni solemne, un 
pic de atmosferă exotică și misterioasă. Și aceluia care încearcă să vadă 
lucrurile mai în profunzime, i se răspunde că la anumite mistere nu au acces 
decăt iniţiaţi... 

— Egiptenii sunt adevăraţi maeştri în manipularea mulțimilor. Toate 
decorurile acelea, statuile colosale, zeii aceia cu capete de animale, creează 
un efect copleşitor. Se mai adaugă câte o minune bine regizată şi... 

— Apropo de minuni, ce se spune în oraș despre soția pretorului? 

— Se pare că soţul ar fi vrut să divorţeze dacă femeia nu i-ar fi dăruit cât 
de curând un moștenitor, iar ea nu era destul de bogată ca să poată rezista 
după partaj. Un copil îi era absolut necesar; așa încât, intrând în încurcătură, 
n-a stat mult pe gânduri şi a dat fuga la Palemnon. 


170 


— Care probabil că s-a străduit cu toate forțele sale să realizeze acest 
miracol! continuă senatorul cu un sarcasm mușcător. 

— Rămâne, însă, vindecarea neașteptată a lui Vibius, la care au asistat 
sute de credincioşi, îi aminti Castor. 

— Asta dacă boala de care suferea omul era cu adevărat gravă. Ştii bine că 
multe stări de boală se datorează autosugestiei... toate tratatele medicale 
asupra isteriei, inclusiv cel al lui Hipocrat, ne pun în gardă împotriva bolilor 
imaginare. 

— Şi întâlnirea... intimă pe care Hippolitus susține că ar fi avut-o cu zeiţa? 
întrebă secretarul. 

— Acesta este un amănunt pe care vreau să-l clarific eu însumi. M-am 
uitat cu atenţie atât la Egle, cât și la Arsinoe și n-aș putea spune că mi-ar 
displăcea dacă, într-o noapte, una dintre ele ar lua locul zeiței Isis și mi-ar 
face o vizită în cursul iniţierii mele! glumi Aurelius. 

— Mai rămâne administratorul care, totuşi, susține că a stat împreună cu 
soția sa toată noaptea. Cine știe dacă ea nu minte ca să-l acopere pe el... 

— Nu cred. Fabiana are aerul că este o femeie greu de convins de ceva; 
mai mult, după cum le privește chiorâș pe cele două tinere și frumoase 
preotese, aș putea să jur că dezaprobă pe față unele clipe de extaz care nu 
prea au legătură cu misticul. O să merg la ea și o să-i cer să-mi confirme 
alibiul soţului ei... mi se pare că ea este singura cu capul pe umeri dintre toți 
credincioșii care roiesc prin templu! 

Înainte de a-l primi în biroul soţului ei, femeia își strânse mai bine în jurul 
trupului palla sobră, acoperindu-și braţele până la încheieturile mâinilor și 
chiar îşi acoperi capul cu un voal, ca să se pună la adăpost de o eventuală 
privire prea indiscretă. 

Aurelius asistă, nemulțumit, la toate acestea: nu avea încredere în femeile 
care se foloseau de pudoare ca de un stindard războinic, la fel ca și în atâţia 
concetăţeni de-ai săi prea încrezători în virtusromana pe care pretindeau că 
o respectă. Învățase din experienţă că, deseori, severitatea manifestată în 
public servea doar ca paravan pentru niște obiceiuri ascunse, nu prea ușor 
de acceptat. 

Fabiana, însă, nu avea aerul unei ipocrite: în timp ce vorbea cu el, ţinea 
privirile aţintite în pământ şi părea sinceră stânjeneala pe care o resimțea 
aflându-se astfel, la o discuţie între patru ochi, cu un personaj atât de 
important ca senatorul. 

— Da, s-ar putea ca printre adepţii lui Isis să fie şi unii cu gânduri 
necurate, recunoscu fără plăcere femeia. Se vântură prea mulţi bani în 
templu ca să nu bănuiesc că se pot urmări şi unele interese. Am încercat să-l 
pun în gardă, în privinţa aceasta, pe soțul meu, dar el nici nu vrea să audă 


171 


aşa ceva. Când a aflat că soția pretorului a rămas gravidă, și-a lăsat baltă 
munca sa de grăjdar ca să vină aici ca administrator, pe un salariu mult mai 
mic, încredinţat că acelaşi miracol ni s-ar putea întâmpla şi nouă. Doreşte 
mai mult decât orice pe lume să aibă un copil și este convins că Isis îi va 
asculta dorinţa. Sigur, şi eu sper aceasta; dar, cu cât trece mai mult timp, cu 
atât mă tem că nu suntem suficient de credincioşi ca să primim de la zeiţă un 
asemenea dar. Câteodată chiar îmi trece prin minte gândul că oamenii 
aşteaptă prea mult de la zeii în care cred: nu fac decât să ceară ajutor, fiecare 
în funcție de micile, egoistele lor nevoi. Poate că ar fi mai bine să-i lăsăm pe 
zei să hotărască... 

O femeie cu mult bun simţ, gândi senatorul, nelalocul ei între toţi ceilalţi 
exaltaţi. Cu siguranţă, Palemnon n-ar fi putut s-o înșele prea ușor sau să aibă 
din partea ei o complicitate tacită, ca aceea pe care, fără îndoială, o obținuse 
soția pretorului... 

— Poate că soțul tău, Damasus, atât de încrezător în religia sa, minte ca 
să-l protejeze pe vreunul dintre credincioşi, presupuse patricianul. 

— N-ar face niciodată așa ceva, este un om prea cinstit ca să acopere 
faptele rele ale altora, spuse Fabiana. În plus, pot să declar că nu s-a mişcat 
din casă în dimineaţa aceea: seara adoarme ca un copil şi dimineaţa abia 
reușesc să-l mai trezesc. 

— Aşadar, excluzi posibilitatea ca el să fi ieșit din casă fără ca tu să-l 
auzi... 

— Da, eu dorm foarte uşor şi, fără îndoială, m-aş fi trezit imediat, afirmă 
femeia, foarte sigură pe ea. 

— Zici că ai somnul ușor. Şi nu ai auzit niciodată zgomote suspecte în 
nopţile în care inițiații trec spre templu? 

Fabiana îşi strânse buzele într-o expresie nemulțumită, dar nu spuse 
nimic. 

— Unele apariţii nu prea mă conving, mai ales dacă mă gândesc la cele 
două grațioase fete care se află sub același acoperiș cu inițiaţii... insistă 
Aurelius, sigur că aluzia aceasta va găsi un teren fertil în concepţiile severei 
matroane. 

— Într-adevăr, ar fi de dorit ca preotesele să fie alese dintre fetele care 
doresc mai puţin să iasă în evidenţă; pe de altă parte, nu-i treaba mea să mă 
gândesc la asta, comentă Fabiana pe un ton acid, înainte de a se cufunda 
într-o tăcere totală care spunea mult despre opiniile ei. 

e 

A doua zi, Aurelius, în prezența lui Servilius, o interoga pe Pomponia, 
după ce le povestise în amănunt amândurora care era rezultatul de până 
atunci al cercetărilor lui. 

— Ți-am mai spus de o mie de ori că nu am putut recunoaște vocea care 
se auzea din purgatorium! exclamă matroana, scoasă din fire. În orice caz, 
Palemnon ieșise deja ca s-o trezească pe zeiță din somnul său nocturn, aşa 
încât încăperea fusese deschisă... 

Senatorul o ascultă, încercând să-și păstreze calmul. Știa că Isis era o 
divinitate cu pretenţii foarte variate: trebuia trezită dimineaţa cu invocaţii 
speciale, spălată, îmbrăcată, pieptănată cu un pieptene de fildeș și, în cele 
din urmă, parfumată cu esențe preţioase. La asfințitul soarelui ordinea 
acestor momente era inversă și abia după aceea era culcată. 

— În plus, continuă femeia, nu ştiu absolut nimic despre trecutul lui 
Vibius sau al lui Palemnon: erau tovarășii mei de credință, nu puteam să 
bârfesc pe seama lor. 

Zei, ce dezastru! reflectă Aurelius: Pomponia luase în serios atât de mult 
convertirea aceasta a ei, încât renunţase chiar și la distracţia sa preferată! 

— Şi soţia pretorului? mai încercă patricianul. Oricât de puternică ţi-ar fi 
credința, draga mea prietenă, nu-mi vine să cred că ai rezistat tentaţiei de a 
trimite vreo iscoadă care să capete niște informaţii despre o poveste atât de 
ispititoare. O sarcină nelegitimă, un copil rezultat din adulter, un preot 
dispus să facă o minune... era ceva la care te pricepeai atât de bine, draga 
mea: este posibil ca tu să nu te fi ales chiar cu nimic? 

— Mă rog, ca să fiu cinstită, ceva vorbe am auzit. Bărbierul pretorului este 
văr cu una dintre slujnicele mele și, acum câtva timp, s-a întâmplat s-o 
întreb ce mai face copilul, recunoscu în cele din urmă brava matroană. 

— Şi ceţi-a spus? întrebară amândoi odată Servilius și Aurelius. 

— S-ar părea că are ochii cam bulbucaţi, mărturisi Pomponia, şovăind. 
Asta, însă, nu înseamnă că ar fi copilul preotului: Isis apare deseori sub o 
înfăţişare bovină și putea să fi dat un asemenea aspect și noului-născut. 

Aurelius nu-și mai putu ascunde enervarea. 

— Nu bate câmpii, Pomponia! Gașca asta de escroci este pe cale să te 
înfunde într-un proces de crimă și tu încă te mai gândești cum să-i aperi! 

— Are dreptate, draga mea, te rog să-l asculți! o implora soţul său. 

Pomponia îl privi pe senator cu o expresie plină de orgoliu, iar fruntea 
încruntată și pumnii strânși, proptiţi în şolduri îi dădeau o înfățișare 
războinică. Trupul uriaş al matroanei era învelit complet într-un cearşaf alb 
care o făcea să semene cu statuia unei Junone în așteptarea dezvelirii festive, 
iar furia ei era la fel ca aceea a zeiţei din ziua în care descoperise aventura 
divinului ei soț cu frumoasa Alcmena. 

— Vrei acum să mă faci să cred că totul este o minciună! spuse ea, 
revoltată. Sute de credincioşi sunt gata să depună mărturie pentru ceea ce 
au văzut cu ochii lor! 

— Oamenii văd uneori doar ceea ce vor să vadă, îi replică patricianul. 

— De data asta, nu vei reuşi să mă convingi, Aurelius: eşti atât de sceptic 
întotdeauna încât vezi peste tot numai furtişaguri! se revoltă Pomponia. 

— Gândeşte-te puţin, draga mea, interveni Servilius. Dacă prietenul 
nostru poate să găsească o soluţie pentru a te scoate din beleaua asta, o 
poate face numai descoperind putregaiul care se ascunde sub aparenţa 
cultului zeiței Isis. Lucrul acesta nu înseamnă că toţi cei care cred în ea ar fi 
nişte pungași, ci doar că unii oameni necinstiți profită de pe urma bunei 
credinţe a altora pentru a-și umple buzunarele goale. Dacă reușim să-i dăm 
de gol, secta nu va avea decât de câștigat din asta. 

Ceva mai îmbunată, matroana reveni la gânduri mai bune. 

— Bine, aşa să fie... se domoli ea. Așa-zisul fiu al pretorului are la baza 
gâtului o pată mare, vineţie. 

— Acum mai vii de-acasă, dragă prietenă! făcu Aurelius, mulțumit. 
Aşadar, vei fi de partea mea când voi cere să trec prin ceremonia de iniţiere? 

— De acord, Aurelius. Dar, fii atent: dacă văd că ai de gând să-ţi baţi joc de 
tainele cultului... îl ameninţă Pomponia cu un aer sumbru. 

Patricianul jură strâmb, încrucișându-şi degetele. 

e 

În dimineața următoare, Aurelius bătea la uşa administratorului, pentru 
a-l convinge să-i dea o mână de ajutor. 

Într-adevăr, după ce reflectase timp îndelungat, senatorul se hotărâse să 
adopte ipoteza relei-credinţe a lui Vibius, mai ales pentru că nu reușea să 
afle de unde făcuse rost de atâţia bani care, investiţi în șantierele navale, 
făcuseră din el unul dintre cei mai bogaţi oameni din Baia. 

În afaceri, Vibius dăduse dovadă de o pricepere extraordinară: în loc să 
construiască o flotă de cvadrireme uriașe, se orientase spre producerea unei 
flotile întregi de bărci sprintene și elegante, cu prore argintate, vâsle placate 
cu sidef şi pânze din purpură; şi, după ce le dotase cu perne și cu paturi, le 
închiria acum vilegiaturiștilor dornici să navigheze de-a lungul coastei. 
Pentru că nu toată lumea își putea permite să aibă o barcă proprie, în timpul 
sezonului de băi bărcile sale erau foarte căutate și acum se vorbea despre 
acest armator ca despre un viitor candidat la funcţia de duumvir. 

Începuturile succeselor sale coincideau, de altfel, cu miraculoasa 
vindecare datorată lui Isis și acesta era un motiv suficient de puternic ca să 
întărească bănuielile lui Aurelius care îl însărcinase pe Castor să facă nişte 
cercetări la Capua, unde Vibius locuise până la neașteptata sa îmbogăţire. 
Acum, nu mai rămânea decât să-l convingă pe Damasus să colaboreze 
pentru a-i întinde o cursă asasinului. 

— Un escroc printre noi, nu pot să cred așa ceva! exclamă 
administratorul rămânând cu gura căscată de uimire la auzul spuselor 
patricianului. 

— Din păcate, nu este imposibil ca unele persoane să profite de noi, 
Damasus, recunoscu Fabiana, punând mâna pe umărul soţului ei. 

Totuși, bărbatul era greu de convins, așa că nici insistența mişcătoare a 
senatorului, nici zornăitul promiţător al unei pungi pline cu sesterți nu-l 
convingeau să ia parte la acest plan. 

Senatorul aruncă în jos ultimul atu, aducând vorba despre dorinţa 
administratorului de a avea copii. 

— Un impostor și-a bătut joc de zeiţă și l-a ucis pe marele preot care o 
slujea. Dacă ne ajuţi să-l demascăm, poate că Isis te va răsplăti cu împlinirea 
dorinței pe care o ai de atâta timp, spuse el, în timp ce Fabiana făcea ochii 
mari. 

În cele din urmă, Damasus se dădu bătut. 

— Da, în dimineaţa aceea, trecând prin faţa uşii de la purgatorium, am 
auzit câteva voci furioase și, la puţin timp după aceea, l-am văzut pe Vibius 
ieșind în mare grabă, declară soţul Fabianei. Totuşi, mă îndoiesc că va 
recunoaște vreodată că a fost acolo, la ora aceea. Cuvântul meu este al unui 
simplu administrator, în timp ce el este unul dintre cei mai mari bogătași din 
oraș; și chiar dacă ar fi un om rău, mă tem că nu vom reuși niciodată să 
dovedim aceasta. 

— Poate că există, totuși, o posibilitate: lasă mesajul acesta pe altarul 
zeiței, înainte de marea ceremonie care va avea loc peste câteva zile, spuse 
patricianul, dându-i un sul de papirus, sigilat cu ceară roşie. 

— De acord, dar s-ar putea să treacă o vreme până când să găsesc 
momentul prielnic pentru a face ceea ce îmi ceri. Cu Palemnon aveam mână 
liberă, el era mereu pe afară, arzând gazul pe străzi; Nigellus, în schimb, îşi ia 
foarte în serios noile sale îndatoriri şi iese destul de rar din ekK/esiasterion, 
acceptă, în sfârşit, Damasus, căutând din priviri să capete aprobarea tacită a 
soţiei sale. 

(J 

În noaptea inițierii lui Aurelius, templul răsuna de cântări încă de la 
asfințitul soarelui. 

Umbrele lui Anubis, Apis şi Osiris, proiectate de funalia atârnate pe 
pereți, în spatele uriaşelor statui, se proiectau neliniştitor printre coloanele 
sanctuarului. Ceva mai departe - mai mică, dar și mai amenințătoare 

— Se înălța statuia zeiței Sekhmet, a răzbunării, care aducea oamenilor 
nenorocire prin înspăimântătoarele sale blesteme. Printr-un efect ciudat de 
lumină, ochii de pisică ai statuii păreau să privească în sufletul noului 


175 


credincios, ca pentru a se asigura de sinceritatea intenţiilor acestuia. 
Senatorul își luă privirile de la ea, dorindu-și ca Epicur să fi avut dreptate 
când susţinea că zeii, dacă existau, nu se amestecau deloc în treburile 
muritorilor... 

Deodată, cântecele tărăgănate deveniră înfundate și ritmice, în timp ce o 
zeamă puturoasă începea să fiarbă într-un vas. Aurelius, cu bustul gol și cu 
şoldurile învelite într-o pânză albă care-i ajungea până la călcâie, privi spre 
amestecul acela care bolborosea, întrebându-se cum putea face ca să nu 
soarbă din ea. Înainte a se decide să facă acest pas hotărâtor, avusese grijă 
să ia preventiv un antidot, capabil să întârzie, dacă nu chiar să îndepărteze 
efectele drogului. În adâncul sufletului, sperase că va reuşi să-l scuipe 
cumva, pe furiș; dar, acum, privirile tuturor credincioşilor erau aţintite 
asupra lui, iar Nigellus nu-l slăbea din ochi nicio clipă. 

Cererea sa neaşteptată de a fi iniţiat în tainele cultului dăduse naştere 
multor suspiciuni în mintea noului mare preot care se lăsase convins doar 
de prestigiul care s-ar fi răsfrânt asupra comunităţii datorită înaltei condiţii 
sociale a neofitului: adeziunea unui senator al Romei ar fi adus o mare 
strălucire sectei, fără a mai pune la socoteală faptul că Publius Aurelius 
Statius era atât de popular la Baia încât ar fi atras diferiţi c/ientes la noua 
religie, chiar dacă unii ar fi făcut-o doar ca pe o nouă modă. 

Astfel încât Nigellus acceptase cererea lui, limitând pentru moment 
iniţierea la primele ritualuri, cele care prevedeau împărtășirea din licoarea 
aceea magică şi o noapte de contemplaţie petrecută în singurătate, într-o 
cămăruță a templului. În acest sens, preotul nu părea să fie deloc îngrijorat 
de o eventuală întâlnire între noul convertit și Isis încarnată în femeie: doar 
dacă, desigur, ar fi ştiut cu certitudine că zeiţa nu avea nicio intenţie să se 
arate... 

Între timp, cel care oficia, după ce agitase de mai multe ori coșul cu cobra 
sacră, îi întindea insistent vasul patricianului, care nu mai putu da înapoi și 
bău. 

Aurelius înghiţi totul dintr-odată, sperând ca antidotul să aibă oarecare 
efect. La puţin timp după aceea, pe fondul litaniei intonate de corul 
credincioşilor, era întins pe covorul brodat cu semnele zodiacale. O ultimă 
fluturare de cădelniță, după care uşa camerei se închise lăsând înăuntru un 
nor des și înecăcios de tămâie. 

(J 

Senatorul privi derutat în jur, la lumina unui felinar minuscul și avu grijă 
să se asigure de îndată că nu-l închiseseră împreună cu cobra sacră. 
Constată cu ușurare că nu se vedea niciun coș și nicio reptilă. 

În clipa aceea, simţi cum capul începe să i se învârtă. Tresări, încercând să 
se ridice în picioare și să lupte cu somnolenţa care îi făcea ca pleoapele să-i 
devină tot mai grele. După o vreme, însă, șira spinării nu mai rezistă și 
patricianul, cu toate eforturile sale, trebui să renunţe şi să se întindă din nou 
pe covor, ca un copil prea obosit. 

La un moment dat, i se păru că felinarul începea să se clatine. Licoarea pe 
care o băuse era pe cale să acționeze; după încă vreo câteva clipe ar fi urmat 
halucinaţiile: trebuia să fie foarte atent ca să nu-și piardă cunoștința. Ca să 
rămână lucid, începu să repete, unul câte unul, toate numele celor peste o 
sută de sclavi din domus, după care îi trecu în revistă și pe numeroșii săi 
clientes, şi sfârşi refăcând în minte lista operelor științifice ale lui Aristotel și 
Teofrast. 

Era gata să continue și cu volumele din enciclopedia lui Posidonius, când 
auzi în beznă o mișcare ușoară. Nu auzise deschizându-se ușa, de unde trase 
concluzia că intrusul, oricare ar fi fost el, intrase, probabil, printr-un pasaj 
secret din fundul camerei, în spatele statuii uriașe a lui Anubis. 

Îndată după aceea, apăru şi zeița: înaltă, impunătoare, înspăimântătoare 
cu masca aceea de bou, cu coarne curbate, care îi acoperea capul. Egle sau 
Arsinoe? se întrebă senatorul. Dacă se apropia mai mult, i-ar fi tras jos 
masca de pe faţă. 

Poalele mantiei se îndepărtară, lăsând să se distingă trupul gol care avea 
perfecțiunea statuilor grecești. Acum, apariţia divină se afla la un pas de 
Aurelius și era gata să se aplece peste el. 

Patricianul încercă să ridice braţul ca s-o înșface, dar mușchii îl dureau şi 
mâna flutură prin aer, într-un gest ridicol și zadarnic. Antidotul nu avusese 
efect; drogul îl sleia de puteri, permițându-i zeiţei să pună stăpânire pe el... 

Nu, era o femeie în carne şi oase, nu o zeiţă, cea care voia să profite de 
corpul său, gândi Aurelius cu ultimul strop de limpezime a minţii care-i mai 
rămăsese. Totuși, patricianului îi era imposibil să ghicească despre cine era 
vorba, dat fiindcă şi vederea înceţoşată îl împiedica să distingă vreun detaliu 
după care ar fi putut s-o recunoască pe acea femeie. Când simţi pe pieptul 
său apăsarea sânilor, greutatea pântecelui și strânsoarea braţelor nespus de 
albe, îşi dădu seama că, împotriva voinţei lui, începe să se excite peste 
măsură. Nu voia să se lase în voia acestei senzaţii, dar ştia că acea violentă și 
stranie voluptate va birui curând orice rezistență. Atunci, își adună toată 
energia care-i mai rămăsese pentru a-și înălța capul și-și lipi gura de umărul 
stâng al femeii, înfigându-și dinţii în carnea ei. 

Geamătul de durere, înăbușit de masca de pe faţă, nu avea nimic divin în 
el. 

Aurelius muşcă şi mai tare, refuzând să-i dea drumul, până când o mână i 
se lipi de față și nu mai putu să respire. Astfel încât îşi descleștă maxilarele, 
dând drumul femeii care făcu imediat o săritură în lături. 

Epuizat, senatorul se prăbuşi în bezna unui somn fără vise. 

(J 

— Bună treabă, stăpâne! În orice caz, eu aş mai fi aşteptat puţin, înainte 
de a o muşca... îl felicită Castor care se pregătea să plece la Capua. Ca să-l 
convingă să facă această scurtă călătorie, Aurelius fusese nevoit să-i promită 
cincizeci de sesterți, un butoiaș de vin și permisiunea de a folosi timp de 
zece zile în șir litiera sa. 

— Desigur, n-am vorbit deloc despre minune cu Nigellus, spuse 
senatorul, referindu-se la misterioasa apariţie din noaptea trecută. Le-am 
căutat pe Egle și pe Arsinoe, dar n-am reușit să dau cu niciun chip de ele. 
Oricum, nu vor putea sta ascunse prea mul timp: poimâine are loc marea 
procesiune pentru lansarea la apă a unei noi bărci, al cărei proprietar a 
plătit o groază de bani pentru ca nava să fie binecuvântată de Isis. Cele două 
preotese vor fi nevoite să participe în veșmintele de in alb, cu spatele 
descoperit, astfel că vom putea afla care dintre ele se dă drept zeiță. 

— Dacă nu cumva una dintre fete, văzând că zbenguielile ei fuseseră 
descoperite de Palemnon, l-a ucis pentru ca el să n-o dea de gol, presupuse 
secretarul. 

— Nu, amândouă erau prea firave pentru a se putea lupta cu un bărbat 
zdravăn. Una dintre ele, însă, ar putea să fie complicea asasinului. 

— Chiar ești sigur că autorul crimei este Vibius? îl întrebă cu îndoială 
Castor. 

— Câtuşi de puţin, dar am toate motivele să cred că el și cu Palemnon îi 
jumuleau pe credincioși. Nu-i greu să te prefaci că ești bolnav, iar 
neașteptata sa vindecare este prima şi cea mai spectaculoasă minune pe 
care a săvârșit-o zeița: din momentul acela, a început să plouă cu bani la 
templu, ca boabele de gheaţă într-o ploaie cu grindină. 

— Aşa este... De fapt, dacă Hippolitus sau Nigellus ar fi fost aceia care au 
organizat înşelătoria, astăzi, situaţia lor financiară ar fi fost mult mai bună; 
în realitate, amândoi au rămas cu destul de puţini bani, după ce au făcut o 
sumedenie de donaţii templului. 

— Să vedem cum se putea pune la cale toată afacerea, reflectă Aurelius. 
După câţiva ani de colaborare rodnică, asociaţii nu se înţeleg în privinţa 
împărţirii câştigului şi Vibius se decide să rezolve el situaţia în modul cel 
mai simplu şi mai convenabil pentru interesele lui: restrânge cercul 
complicilor şi-l elimină din joc pe Palemnon. 

— Dar de ce ar fi fost nevoie să-l înece în bazinul cu apa purificării, când 
există atâtea metode mai rapide și mai sigure pentru a ucide pe cineva? se 
întrebă Castor. Poate că preotul îl şantaja și el a fost cuprins de panică. 

— S-ar putea, îi replică Aurelius, dar se vedea că nu era prea convins deo 
asemenea ipoteză. 

— Explică-mi un lucru, întrebă, nedumerit, secretarul. Ce înseamnă 
hieroglifele de pe papirusul pe care l-ai dat administratorului? 

— Sunt simboluri ale morţii: oricine are o legătură cât de vagă cu religia 
egipteană, le va înţelege semnificaţia. 

— Dar ce speri să obţii? Un asemenea mesaj poate avea efect doar asupra 
unui credincios adevărat, în timp ce unui pungaș nu poate decât să-i 
provoace un hohot zdravăn de râs. 

— Credincioşi adevărați avem din belșug: practic, toţi, cu excepția 
asasinului şi a femeii care se travesteşte în zeiţă, preciză Aurelius. 

— A cărei identitate o s-o aflăm cât de curând datorită urmei de la 
muşcătura de pe umăr. Am impresia că suntem pe drumul cel bun, trase 
concluzia Castor. Doar dacă lucrurile nu se vor complica din nou... 

e 

O procesiune în onoarea zeiței Isis însemna un spectacol de prima mână 
şi mulți vilegiaturiști renunțaseră la obișnuita baie de dimineață ca să asiste 
la ea. 

În curtea templului, Aurelius, îmbrăcat cu toga senatorială de gală, îşi 
ascundea cu greu starea fizică nu prea bună: o noapte întreagă petrecută în 
încăperea aceea secretă și prezenţa în primele rânduri ale unui cortegiu 
religios erau mult prea greu de suportat pentru un epicureu cu reputaţia lui, 
fără a fi serios șifonat. 

În clipa aceea, Nigellus, solemn și pătruns de importanţa funcţiei sale, 
cobori pe treptele templului, ţinând în mâini simbolurile puterii divine: 
felinarul în formă de barcă, creanga de palmier cu frunzele poleite cu aur, 
ciurul plin cu frunze de laur. 

În urma preotului, purtată de patru iniţiaţi, apăru statuia zeiţei, cu totul 
asemănătoare personajului pe care-l văzuse senatorul în noaptea trecută: 
perucă neagră, mantie brodată, masca de bou, scufie cu coame curbate, 
încadrând discul soarelui care răsare. 

La trecerea statuii, unii credincioşi se lăsară în genunchi; alţii atinseră 
pământul cu fruntea, după obiceiul oriental. Patricianul rămase în picioare, 
făcându-se că nu vede semnele agitate ale lui Hippolitus care-i cerea să-și 
aplece capul: desigur, ar fi fost o obligaţie pentru bunul mers al anchetei, dar 
nimeni şi nimic nu putea face un senator roman să-și plece capul, nici măcar 
în faţa divinului Cezar, deși, în vremea lui Caligula, fuseseră unii dintre 

senatorii de atunci care plătiseră cu viaţa refuzul plin de mândrie de a face 
plecăciuni în faţa împăratului. 

Nigellus nu păru să dea prea mare importanţă atitudinii lui Aurelius. 
Înainta mecanic, ca şi cum ar fi fost beat, mişcând din buze de parcă vorbea 
direct cu zeiţa: pe de altă parte, nu spusese și repetase el de mii de ori că 
auzise vocea ei puternică, în timpul stărilor de extaz? 

Cât despre Vibius, nu avea cum să privească în jur, fiind ocupat să ţină în 
aer picioarele din față ale vițelușei care, potrivit vechilor tradiții, nu 
trebuiau niciodată să atingă pământul. Aurelius îl văzu încordându-și 
bicepșşii puternici: pentru un bărbat cu o asemenea forţă, aprecie el, ar fi fost 
o joacă de copil să țină capul lui Palemnon sub apă... 

Imediat în spatele statuii, înaintau, purtând cu sprinteneală sandalele cu 
tocuri foarte înalte, cele două preotese, înfăşurate din cap până în picioare în 
mantii imaculate de in. La vederea acelor veşminte atât de feciorelnice, 
Aurelius era cât pe ce să se lase purtat de un acces de furie, dar, deodată, 
Egle își ridică braţele în sus şi, cu un gest plin de graţie, îşi luă eşarfa care-i 
acoperea umerii și părul împodobit cu ghirlande și-l așeză cu delicateţe pe 
capul statuii. 

Senatorul privi cu toată atenţia: nicio mușcătură... așadar, Arsinoe era 
femeia pe care o căuta. Făcându-și loc prin mulțime, ajunse rapid în faţa 
preotesei și-i bară drumul. 

Fără a se arăta deloc surprinsă, fata îi zâmbi cu gura până la urechi, după 
care, printr-o mişcare abilă, făcu astfel încât mantia subţire să alunece de pe 
păr, până ajunse aproape de sâni. Patricianul privi uluit pielea perfect 
netedă, fără niciun semn, și dezamăgirea de pe chipul său fu atât de 
evidentă, încât Arsinoe, nemulțumită de faptul că senatorul nu fusese deloc 
galant, își trase la loc mantia, acoperindu-și umeri și părul, după care nici 
nu-l mai luă în seamă. 

— Aurelius, Aurelius, s-a întâmplat din nou! strigă în clipa aceea la el 
Hippolitus, trăgându-l de cutele togii. leșit din minţi de bucurie, tânărul 
boscorodea ceva despre o nouă întâlnire cu Isis reîntrupată. 

Aurelius încercă să profite imediat de spusele lui. 

— Zeița avea, cumva, un semn pe umărul stâng? întrebă el, nerăbdător să 
afle răspunsul. 

— Ca să spun drept, nu știu: braţele ei erau complet acoperite de mantie... 
mărturisi, șovăitor, Hippolitus. 

— Atunci, poate că există o altă explicaţie! îl expedie în grabă patricianul 
care, în sfârşit, începuse să înţeleagă câte ceva. 

În clipa următoare apăru Castor care, întors de la Capua, alergase într-un 
suflet pe urmele cortegiului ca să-l pună la curent pe stăpânul lui cu ultimele 
noutăţi. 

— Îmi datorezi încă un urcior de vin, stăpâne! Am nişte veşti grozave! 
exclamă secretarul, agitat peste măsură. Așa cum ai presupus, Vibius este un 
ticălos şi jumătate! continuă el aproape strigând, în încercarea de a-și face 
auzit glasul în bubuitul tobelor care ritmau pașii credincioşilor. 

(J 

Trei ceasuri de rugăciuni şi de cântări ar fi obosit pe oricine. Vibius, care 
petrecuse două purtând pe brațe vițeluşa care urma să fie sacrificată și alta 
pentru stropirea bărcii cu apă sacră, ar fi trebuit să fie zdrobit de oboseală. 
Aşa că Aurelius nu se miră când îl găsi în templu, cu răsuflarea încă 
întretăiată de atâta trudă. 

— Este obositor să-ți câştigi mântuirea! spuse el, așezându-se alături de 
el pe bancă. 

— Nu-mi place absolut deloc ce faci, nobile senator, îi răspunse pe un ton 
nemulțumit. Se vede limpede că ne consideri pe toţi niște prostănaci și te 
prefaci că te interesează credinţele noastre, doar ca s-o scoţi din belea pe 
grăsana aia de prietenă a ta. Dar eu te sigur că n-o s-o poţi scoate basma 
curată! 

— Chiar vrei să-ţi menţii acuzaţia? Nigellus parcă ar fi dispus să închidă 
ochii în privinţa asta... 

— Este o chestiune de prestigiu: tot orașul Baia trebuie să știe că nu se 
poate lovi așa, fără a fi pedepsit, în marele nostru preot. 

— Aşa este, te înţeleg. În caz contrar, credincioşii s-ar putea îndoi de 
puterea divină şi ar înceta să-ți mai umple cuferele cu aur, îi răspunse 
patricianul. Totuși, ţi-ai greșit socotelile, Vibius: pe Nigellus n-o să-l poți 
duce de nas așa cum făceai cu Palemnon. 

— Ce vrei să spui? se făcu alb la față celălalt. 

— Că de limba egipteană tovarășul tău n-are habar nici cât negru sub 
unghie. Sigur, împopoţonat ca mare maestru al cultului zeiţei Isis era destul 
de convingător, dar a exagerat atunci când s-a prefăcut că știe să traducă 
inscripţia gravată pe scarabeul acela. Răspunsul său mi-a dat de bănuit, așa 
că am vrut să limpezesc lucrurile și așa am aflat că așa-zisul mare preot 
cunoştea scrierea hieroglifică chiar mai puţin decât mine. Ajungând aici, l- 
am trimis pe secretarul meu să facă niște cercetări aici, aproape: la Capua 
mai precis... este orașul tău de baștină, dacă nu greşesc. 

— Poţi să scormonești cât vrei în trecutul meu, Aurelius: n-o să găsești 
nimic necurat. 

— Decât un proces pentru înşelătorie. 

— Văd că te-ai informat bine. Află, însă, că am ieșit din acel proces cu 
reputaţia nepătată. 

— Judecătorul avea, însă, mari îndoieli asupra nevinovăţiei tale... 

— Ce să zic, judecătorii! O şleahtă de carieriști şireți care uneltesc pe 
spinarea oamenilor cumsecade ca să-şi uşureze intrarea în cursus honorum 
al vieţii politice! declară Vibius, întărindu-şi spusele cu un gest dispreţuitor. 

— Ai fost achitat la acel proces, nu-i așa? Poate pentru că principalul 
martor al acuzării, un vânzător de zdrenţe cu o pată mare pe gât, sub ureche, 
în ziua judecării cauzei n-a mai putut fi găsit. Și tocmai asupra acestui 
martor care a lipsit de la proces și-a îndreptat toată atenţia indiscretul meu 
secretar, pentru că, vezi tu, judecătorul îşi amintea foarte bine atât de tine 
cât şi de el, dat fiind că voi doi i-aţi distrus cariera. După procesul la care nu 
s-a prezentat, omul cu pata pe gât a apărut la Puteoli, sub numele de 
Palemnon. Nu se mai ocupa de adunarea zdrenţelor; ba chiar avea acum o 
pungă bine garnisită, ca și cum ar fi făcut cuiva un serviciu important şi bine 
plătit... 

Vibius dădu să spună ceva în apărarea lui; apoi, intimidat de privirea 
acuzatoare a lui Aurelius, consideră că era mai prudent să nu mai scoată 
nicio vorbă. 

— Nu trebuia să fi fost prea greu să te înţelegi cu vechiul tău complice ca 
să puneţi la cale o afacere din care să câştigaţi amândoi, continuă senatorul. 
Într-adevăr, datorită sprijinului tău, Palemnon a fost ales ca preot în templu 
lui Isis care, pe vremea aceea, căzuse cu totul în paragină: colanul acela 
sacru era un cel mai bun pretext pentru a ascunde pata de pe gât și 
Palemnon îl purta în permanenţă, atent să respecte solemnitatea slujbelor. 
Cât despre tine, tu ai început să te plângi de tulburări grave ale sănătăţii, 
prefăcându-te atât de bine, încât prietenii şi rudele te credeau pe ducă. Și, 
apoi, într-o bună zi, în faţa unui public numeros, s-a produs miraculoasa 
vindecare, minunea care a făcut ca numărul credincioșilor şi al pomenilor 
pentru templu să crească. Desigur, naivii aceia nu bănuiau nimic despre 
conspirația voastră: pe sărmanul Nigellus l-ați făcut să creadă că vorbea cu 
Isis, amplificând o voce cu o pâlnie făcută dintr-o foaie de pergament şi aţi 
reuşit, de asemenea, să produceţi o impresie puternică în rândul plebei, 
arătând tuturor statuia zeiţei care plângea cu lacrimi de sânge... sau, mai 
bine, zis, de vin roşu. Îmi permit să mă îndoiesc de sinceritatea soției 
pretorului: este greu ca ea să nu-și fi dat seama că oamenii voştri o lăsaseră 
gravidă... 

— Ajunge, strigă Vibius, scos din sărite. 

— Planul merge înainte, donațiile plouă neincetat și afacerile cresc, 
continuă Aurelius fără să ia în seamă reacţia celuilalt. Dar, după aceea, se 

petrece o minune neprevăzută: zeița apare fără să fi fost chemată de nimeni 
şi se apucă să facă dragoste cu Hippolitus! Palemnon se înfurie: este convins 
că tu vrei să continui jocul ăsta de unul singur, îndepărtându-l pe el; așa 
încât te ameninţă și tu îl faci să tacă pentru totdeauna, ţinându-l cu capul sub 
apă. 

— N-ai nici măcar o singură dovadă pentru tot ce ai spus până acum! 
protestă Vibius. 

— S-ar putea, îi răspunse senatorul. Totuși, magistratul despre care îţi 
vorbeam s-a legat la un deget ca să nu uite și are de gând să vină la Baia: este 
sigur că-l va recunoaşte pe Palemnon chiar și sub formă de mumie. Cât 
despre soția pretorului, decât să riște să fie pusă la îndoială paternitatea 
copilului său, este gata să te acuze de cele mai mari rele, inclusiv de asasinat. 
Fără să-l mai punem la socoteală pe prietenul meu, Servilius, care îi adună 
pe toți sărmanii credincioşi pe care i-ai jefuit, pentru a se lupta cu tine în 
tribunal. O să te ruineze, Vibius; jocul s-a sfârșit, şi, de data asta, nimeni n-o 
să te mai salveze de condamnarea la galere sau la ocnă. Asta, bineînţeles, 
dacă nu vei fi acuzat şi de uciderea complicelui tău... 

Vibius începu să tremure: 

— Ascultă, aș putea recunoaște că am făcut unele lucruri incorecte, dar 
nu mă voi lăsa acuzat de o crimă pe care n-am comis-o. 

— Deci, eşti nevinovat... și totuși, administratorul te-a văzut în templu, în 
dimineaţa aceea. 

— Este adevărat, m-am certat cu Palemnon: el credea că eu am organizat 
apariţiile zeiței! Dar, când am ieșit eu din purgatorium, era perfect sănătos, 
chiar dacă destul de furios. Prietena ta, Pomponia, a fost aceea care l-a ucis! 

— Nu, Vibius. Pomponia este nevinovată și pot să demonstrez asta: abia 
îşi unsese mâinile cu uleiul binecuvântat și, dat fiind că Palemnon avea capul 
bine ras, nu i-ar fi stat în putinţă să-l ţină sub apă, cu mâinile alunecoase, în 
timp ce el se zbătea disperat ca să poată respira. 

— Cu toate acestea, îţi repet că, atunci când m-am despărţit de el, era viu 
şi nevătămat. Întreabă-l pe Damasus; cu siguranţă, intendentul o să-şi aducă 
aminte că eu eram deja departe când Pomponia a intrat în încăperea în care 
se află bazinul cu apă purificatoare. Și, dacă este adevărat ceea ce spune 
prietena ta, preotul era mort doar de câteva clipe, protestă Vibius care 
începea să intre în panică. Cel vinovat probabil că este Hippolitus... nu 
degeaba a inventat el bazaconia aceea cu apariţiile zeiței! 

— Cu alte cuvinte, eşti de acord cu mine că totul n-a fost decât o 
înscenare? zâmbi Aurelius. 

— Cum să nu, n-a existat niciodată nicio zeiță. Fie că Hippolitus este un 
zănatic şi are vedenii, fie că joacă murdar ca să-și bată joc de noi... bâigui 
Vibius, căutând cu disperare să găsească un țap ispăşitor. 

— Greșeşti, Vibius. Zeița există cu adevărat, îl contrazise patricianul. 

— Da, şi cere răzbunare, se auzi o voce din spatele lor. Nigellus, purtând 
colanul de aur și celelalte însemne ale înaltei sale funcţii, înainta cu pași 
mari, strângând în mână cobra sacră care șuiera ameninţător. Am auzit 
mărturia ta, Vibius! 

— Nigellus, doar nu poţi crede că... se dădu înapoi celălalt, înghițind în 
sec. 

— Ştiam de mult timp de escrocheriile voastre și a trebuit s-o apăr pe Isis, 
scăpând-o de nedemnul său preot care făcuse o negustorie cu milostenia ei. 
Apa binecuvântată a șters urma crimei sale, purificând templul de 
nelegiuirile voastre. Următorul vei fi tu: dacă te-ai fi lăsat arestat de senator, 
ai fi reușit cumva să ieși la suprafaţă: dar zeița te va lovi mortal! proclamă 
Nigellus, făcând gestul de a asmuţi șarpele împotriva omului înspăimântat 
din faţa sa. 

Zeii, însă, nu sunt întotdeauna dispuși să vină în întâmpinarea dorințelor 
pe care le au oamenii şi nici şerpii: cobra, înfuriată de faptul că era tratată 
fără respectul cuvenit, îşi pierdu răbdarea şi țâşni şuierând spre mâna care o 
ţinea prizonieră. Un strigăt și Nigellus se clătină, slăbind din strânsoare 
şarpele. 

Cobra șuieră din nou, ca pentru a explica motivele sale personale pentru 
un asemenea gest, după care se tări și se încolăci în coșul său. Aurelius, 
năpădit de o sudoare ca de gheaţă, ajunse dintr-un salt lângă coș și trânti 
deasupra capacul. 

— Mor, nu-mi mai simt mâinile și picioarele, șopti Nigellus, prăvălindu-se 
pe pardoseală. Mâna sa, deşi aproape rece, bâjbâi pe sub tunica albă şi 
scoase de acolo papirusul lui Aurelius. Am primit un mesaj, un semnal al 
morţii: credeam că este pentru Vibius, dar zeiţa a hotărât altfel. Acum, Isis 
mă aşteaptă ca să-mi dăruiască fericirea veșnică... 

— Zei îndurători, nu se poate face nimic? întrebă Vibius, în timp ce 
senatorul așeza o mantie făcută sul sub capul muribundului. 

— Isis, Isis, te aud... șopti preotul în agonie, ascultând în cea mai adâncă 
tăcere chemarea de dincolo de mormânt. Vin acum latine... 

— Pe toți zeii, ăsta chiar credea cu adevărat, rămase uluit Vibius, 
văzându-l pe Nigellus care-și dădea ultima suflare cu zâmbetul pe buze. Și 
tu, Aurelius, ştiai că nu eu eram vinovatul! 

— Am bănuit mereu că erai un tâlhar, nu un ucigaș. Ca să ucizi, îţi trebuie 
curaj, Vibius, sau convingerea deplină că ai dreptate. Tu nu aveai niciuna, 

nici alta. Apa aceea binecuvântată m-a făcut să-l bănuiesc pe Nigellus: crima 
avea multe caracteristici care mă duceau cu gândul mai degrabă la o 
execuţie rituală, decât la un simplu asasinat. Într-adevăr, Nigellus a vrut să- 
şi execute victima, spuse patricianul, învelind trupul neînsufleţit al 
preotului. De aceea am făcut În așa fel încât să vorbesc cu tine atunci când 
eram sigur că el trăgea cu urechea la discuţia noastră. Damasus l-a trimis 
aici sub un pretext oarecare, ca să te audă vorbind-o de rău pe zeița sa: 
nădăjduiam ca indignarea îl va face să iasă la vedere, aşa cum, de altfel, s-a și 
întâmplat. 

— Şi papirusul acela... tu ai aranjat să-l primească, nu-i așa? Nu aveai 
dovezi şi voiai să-l prinzi asupra faptului, deși știai că va încerca să mă 
ucidă! 

— Eram eu aici şi te-aş fi apărat, nu? Şi, în orice caz, pierderea n-ar fi fost 
prea mare, spuse, sarcastic, senatorul. 

— Ce fiu de curvă ești! șuieră Vibius cu ură. 

Patricianul nu luă în seamă cuvintele lui: n-ar fi servit la nimic să se arate 
jignit; şi, la urma urmelor, mama sa nu fusese un model de castitate. 

— Fanaticul ăla era, însă, mai rău decât tine. Când te gândești... Lucrurile 
mergeau ca pe roate, cultul lui Isis atrăgea în fiecare zi noi adepţi și noi ne- 
am fi îmbogăţit... de ce ai distrus totul? clătină din cap Vibius, nevenindu-i a 
crede. 

— Nu-l compătimi: a murit fericit, convins că va renaște într-o altă lume. 
Tu, însă, va trebui să te pregăteşti pentru un lung proces care... 

— la-o mai uşor, nobile senator; am mai putea găsi o cale de înţelegere, îl 
întrerupse celălalt, gândindu-se la o soluţie concretă. 

— Îţi ofer o cale de scăpare, îl puse la punct, sec, Aurelius. Toate bărcile 
tale donate templului, iar Hippolitus mare preot. O fi el un naiv, dar este un 
om cinstit şi va folosi roadele fărădelegilor tale în folosul celor nevoiaşi. 

— Dar nu eşti în toate minţile, toate bărcile mele? izbucni, disperat, 
Vibius. 

— Îţi las barca de pescuit ca să te poți descurca. Ori accepti, ori viitoarea 
călătorie o vei face sub puntea unei galere, în lanţuri şi trăgând la vâsle. 

— Barca de pescuit... și când te gândești că nu știu nici măcar cum se 
aruncă un năvod! gemu banditul, hotărându-se să accepte propunerea 
patricianului. 

(J 

Pomponia făcea piruete prin sala de primire, îmbrăcată în palla argintie 
pe care și-o comandase special pentru petrecere. 

— Oh, Aurelius, cât de proastă am fost; trebuia să-mi dau seama imediat 
că povestea aceea cu Isis era doar o îÎnșelătorie: prea mulţi bani, prea mult 

lux, nu aşa se dovedește adevărata credinţă... Acum, însă, am găsit o sectă 
mult mai serioasă care venerează un tâmplar din Galileea, mort acum câţiva 
ani. Se spune sunt oameni simpli şi cumsecade... 

— Te rog, Pomponia, doar nu vrei să te împotmoleşti din nou în hăţișurile 
vreunei alte religii orientale! o domoli Servilius, folosindu-se, măcar o dată, 
de autoritatea sa de soţ. Mulţumește-te cu falnicii noștri zei romani care stau 
foarte cuminţi în Olimp fără a supăra pe nimeni și nu cer decât din când în 
când să le aducem câte un sacrificiu: în curând, nimeni nu va mai auzi 
vorbindu-se despre aceste secte extravagante! 

Matroana oftă și, ca să-și găsească o consolare, alergă să se ocupe din nou 
de îndatoririle unei bune gazde. În clipa aceea, de altfel, tocmai intrau 
Hippolitus, îmbrăcat în alb din cap până în picioare, împreună cu Egle, 
Arsinoe, Damasus și Fabiana. 

— Vi-I prezint pe noul mare preot! exclamă administratorul templului. 

— Nici nu puteaţi face o alegere mai potrivită, comentă Aurelius. 

Hippolitus se eschivă cu modestie. 

— Nu ei sunt cei care m-au ales. Printr-o fericită întâmplare, cu adevărat 
incredibilă, am avut ocazia să-l întâlnesc pe cel mai de seamă iniţiat de la 
templul din Alexandria, aflat în trecere prin Puteolis și m-a consacrat el în 
persoană. 

— Cel mai de seamă iniţiat din Alexandria, ai spus? Poate că secretarul 
meu îl cunoaşte... comentă senatorul sperând că nu era vorba despre 
vreunul dintre preoţii escrocaţi de Castor în vremurile de glorie ale primei 
lui tinereţi. Din instinct, îl căută cu privirea pe secretar care, în clipe ca 
acel ea, ar fi trebuit să se afle alături de el ca să-i salute pe invitaţi. 

Dar nici urmă de Castor. Ciudat, se gândi patricianul: mirosul vinului bine 
aromatizat care se înălța din vasele cu vin fierbinte, constituia o chemare la 
care însetatul libert nu rezista niciodată. 

— Acum sunt cu adevărat liniștit, pentru că mă voi putea dedica 
îndatoririlor funcţiei mele fiind în concordanţă cu toate canoanele. Înaltul 
preot din Alexandria m-a cufundat în apa purificatoare, continuă Hippolitus. 
Apoi, a vrut să rămână singur mai mult timp cu Egle și cu Arsinoe, ca să 
pătrundă... 

„Zei din cer!” tremură în sinea sa Aurelius, care începea să aibă unele 
bănuieli asupra identităţii presupusului inițiat de seamă. 

— ... În adâncul credinţei noastre, desigur! se grăbiră să explice în cor cele 
două fetișcane. 

— Dar cum se face că preotul acela egiptean se afla prin părțile acestea? 
întrebă ros de îndoieli senatorul. 

— Făcea o călătorie ca să strângă fondurile necesare pentru refacerea 
marelui sanctuar de la Sienis. l-am dat cu multă plăcere puţinul pe care-l mai 
aveam în vistieria templului: noi nu mai aveam nevoie de acei bani acum, 
când Vibius a semnat cedarea întregii sale averi comunităţii. 

Acum, Aurelius era sigur că simțea mirosul păcălelii. 

— Spuneţi-mi, inițiatul acela avea capul ras, la fel ca voi toţi? 

— Sigur că da, adeveri Hippolitus şi patricianul răsuflă ușurat, rușinându- 
se că putuse bănui un lucru atât de josnic. 

— Dar avea barbă: o barbă scurtă și ascuţită, își aminti administratorul. 
Când zeiţa ne va apărea din nou, o să-i cerem permisiunea să purtăm și noi 
barbă. 

— Vai de mine, din păcate Isis nu va mai apărea niciodată; mi-a 
comunicat aceasta chiar ea, spuse Hippolitus cu un regret sfâşietor. Dar eu 
am s-o slujesc mereu, cu cel mai mare devotament! 

— Sunt sigur că, în orice caz, zeița voastră vă va răsplăti, îndeplinindu-vă 
cât mai repede dorințele, răspunse patricianul, privindu-l pieziș pe 
Damasus. 

— A şi făcut-o deja, nobile senator! răspunse acesta, cu ochii strălucitori 
de fericire. În sfârşit, voi avea un moştenitor! 

e 

Puțin mai târziu, plecând sub un pretext oarecare de lângă musafiri, 
Aurelius căzu ca un trăsnet În locuințele servitorilor, cu biciul în mână. 

— Castor! strigă el cu glas tunător. 

— Aici sunt, stăpâne! 

Senatorul îl privi cu uimire: părul, scurt şi bine îngrijit, era la locul lui. 
Poate că făcuse iarăși o mare greșeală... 

Abia când servitorul se întoarse cu spetele şi vru să plece, Aurelius 
observă pe ceafa lui niște urme ca de lipici. 

— Ce ţi-ai pus pe cap ca să te prefaci că eşti chel, Castor? întrebă 
patricianul bătând ritmic cu talpa piciorului în pardoseală, în semn de 
nerăbdare. 

— Bășica unui vițel, domine trebuie doar un pic de lipici şi se ţine perfect 
pe cap. Din păcate, nu am avut cum să-mi ascund barba, recunoscu 
secretarul, fără măcar să încerce să caute o justificare. 

— O să înapoiezi imediat ce ai luat tâlhăreşte!îi porunci stăpânul. 

— Dacă Îmi poruncești... ei, dar nu ți se pare că se aude un zgomot ciudat? 
Un şuierat subţire, încet de tot... parea fi de la un şarpe! 

— Pe toţi zeii Tartarului, cobra sacră! îngheţă Aurelius, făcând imediat un 
pas înapoi. 

— Fugi, domine, te apăr eu! se oferi cu eroism grecul, împingându-l pe 
senator afară pe ușă. Surprins de gestul neașteptat al devotatului său 
servitor, Aurelius nici nu mai avu când să spună ceva. 

Dinăuntru se auzi un tărăboi care semăna cu o luptă și, după câteva clipe, 
Castor ieși din cameră, viu şi nevătămat, având pe chip expresia 
triumfătoare pe care o avusese, probabil, și micuțul Hercules după lupta cu 
cei doi şerpi care-l atacaseră în leagăn. 

— Ah, dacă n-aș fi fost eu acolo... dar acum, stăpâne, totul este în regulă. 
Am prins dihania aia şi am închis-o acolo, spuse secretarul arătând înspre 
un coş de nuiele. Din fericire, mă pricep foarte bine la șerpi încă de când 
eram copil: în Egipt chiar m-am ocupat cu creșterea cobrelor... Dar vorbeam 
de mărunțţișul ăla pe care mi l-au dat la templu. Eşti sigur că ar fi cel mai bun 
lucru să-i înapoiez? 

— Cum să nu? se miră stăpânul. 

— Mai întâi, dintr-un punct de vedere moral, ce am făcut eu nu poate fi 
considerat înșelătorie. Într-adevăr, datorită priceperii mele de a face acele 
cercetări la Capua, adepţii lui Isis se vor alege cu flota lui Vibius și drept este 
să câștig şi eu ceva din asta. În al doilea rând, scrupulul tău de a fi cinstit i-ar 
provoca o dezamăgire cruntă săracului Hippolitus, năruindu-i cele mai 
frumoase vise ale sale. Este convins că a fost consacrat de cel mai mare 
iniţiat în persoană; imaginează-ţi ce prost s-ar simţi dacă ar afla că, de fapt, 
eu eram acel egiptean! 

Oamenii de talia lui Hippolitus, se gândi Aurelius, constituiau o adevărată 
instigare la furtișag pentru tot felul de șmecheri. Poate că, la urma urmelor, 
şi Castor avea dreptate când propunea să lase lucrurile așa cum se 
întâmplaseră... 

— În al treilea rând, cum ai putea găsi curajul să pedepsești un servitor 
credincios care doar ce ţi-a salvat viaţa, cu riscul de a și-o pierde pe a sa? 
adăugă secretarul ca argument hotărâtor. 

Aurelius zâmbi strâmb: generoasa faptă a grecului era cam prea mult 
lăudată. Fără să şovăie, se duse înspre coşul în care se afla cobra. 

— Fii atent, stăpâne, este extrem de periculos! îl puse în gardă secretarul, 
trăgându-l înapoi. Dar senatorul dăduse deja la o parte capacul coșului 
folosindu-se de coada biciului și înăuntru nu se vedea decât un inofensiv 
şarpe de apă. 

— ăsta zici tu că este un şarpe veninos? Ai pregătit înscenarea aceasta 
crezând că o să mă tragi pe sfoară, nu-i așa? exclamă Aurelius, gata să-i tragă 
câteva. 

Văzând că trucul său fusese descoperit, Castor îşi puse palmele pe cap ca 
să se apere de meritata pedeapsă; dar, exact în clipa aceea, șarpele zvâcni 
afară din coş şi se înfășură pe piciorul lui drept. 

— Te rog frumos, ia-l de pe mine, stăpâne! Mi-e o frică grozavă de șerpi! 
urlă grecul, în timp ce Aurelius arunca pejos biciul, izbucnind în râs. 

Castor profită de aceasta și dispăru în fauces, împreună cu şarpele său 
care nu voia deloc să se dea bătut. Patricianul nici nu încercă să-l mai 
oprească. Avea altceva de făcut în loc să-l fugărească pe pungaș: nu era un 
lucru carei se întâmpla în fiecare zi să întâlnească față în faţă o zeiţă; trebuia 
să profite de o asemenea ocazie unică... 

(J 

Femeia, rezemată de balustrada terasei care avea vedere spre port, 
privea marea cu un surâs fericit. 

— Aduc laudă lui Isis cea cu brațele albe, care-i vindecă pe neputincioşi și 
aduce rod în pântecele femeilor... îi spuse cu glas scăzut Aurelius, ajungând 
pe neauzite în spatele ei. 

Fabianatresări. 

— Câteodată, însă, chiar şi Nemuritorii au nevoie de un mic ajutor. Și, 
pentru o femeie frumoasă, obișnuită să se ascundă după niște straie sobre și 
posomorăâte, nu este prea greu să ia locul unei zeițe în patul credincioşilor. 

Femeia nu-l contrazise. 

— Îmi doream un copil. Damasus nu mi-l putea oferi. 

— Ideea ţi-a venit atunci când ţi-ai dat seama de soluţia pe care o găsise 
soția pretorului, nu-i aşa? Oricum, trebuie să-ți spun că, deşi pari așa de 
modestă, ai fost foarte convingătoare în rolul unei zeițe voluptuoase! 

Femeia roși şi strânse buzele de ciudă. 

— Nu este ceva de care să-ţi fie rușine. Când un bun actor joacă un rol 
care-i place, deseori se contopește total cu personajul său, o consolă 
Aurelius cu o ironie îngăduitoare. 

— O să mă spui lui Damasus? întrebă ea cu un tremur în glas. 

Patricianul zâmbi: îl convinseseră argumentele lui Castor în sprijinul ideii 
că n-are rost să te arăţi cinstit cu orice preţ. 

— De ce aş face-o? îi răspunse Fabianei. Ai procedat înţelept, făcând 
fericite trei persoane: a ta, a soţului tău și a lui Hippolitus. Și, dacă aș fi 
înţeles ceva mai devreme cum stăteau lucrurile, cu siguranţă aș fi avut şi eu 
parte de un câștig... 

— Laudă lui Isis, atunci! spuse Fabiana, emoţionată, luând o cupă cu vin şi 
întinzând-o senatorului, după ce o ridicase către cer, ca pe o ofrandă adusă 
zeilor. 

— Da, laudă lui Isis, repetă ca un ecou Aurelius și-și goli cupa dintr-o 
răsuflare. 

ROMA ÎN VREMEA 
LUI PUBLIUS AURELIUS 


Gândindu-ne la Roma Cezarilor, fantezia noastră, alimentată de arta 
neoclasică, de lucrările de artă plastică din muzee și de filmele mamut 
hollywoodiene, aleargă imediat la imaginea imaculată a marmurei, ca și cum 
orașul ar fi fost o imensă întindere albă de porticuri și obeliscuri. 

În realitate, marmura era, într-adevăr, prezentă peste tot, dar numai ca 
unul dintre multele materiale de construcţie și nici dintre cele mai 
răspândite. De fapt, în cea mai mare parte, Roma era un oraş clădit din 
cărămizi, câteodată lăsate ca atare, de cele mai multe ori tencuite în nuanţe 
vii pe care arhitecţii contemporani le folosesc cu atâta zgârcenie. Și colorate 
erau, de asemenea, aproape toate statuile, coloanele, frizele decorative și 
portalurile caselor particulare, după cum ne-o dovedesc într-un mod 
incontestabil resturile de pigment descoperite pe numeroase clădiri. 

Un oraș plin de culori, așadar, dar și asimetric, improvizat şi haotic, la fel 
ca toate aglomerările urbane dezvoltate prea în grabă și fără niciun plan de 
sistematizare; destul de diferit, prin urmare, de celelalte colonii întemeiate 
de romani, concepute pe baza unei geometrii rigide, în jurul intersectării 
perpendiculare a celor două străzi principale, de la nord la sud ( cardo) și de 
la est la vest ( decumanus). 

Roma era, în concluzie, o mare metropolă, foarte modernă în unele 
privinţe - cum ar fi, de exemplu, rețeaua de canalizare - dar, din alte puncte 
de vedere, destul de asemănătoare cu capitalele de azi ale țărilor în curs de 
dezvoltare: în vremea celei mai mari expansiuni, aici trăiau un milion și 
jumătate de locuitori, două treimi de sex masculin, datorită numărului mare 
de sclavi și abandonării noilor născuţi de sex feminin. 

Un milion şi jumătate de persoane, îngrămădite în insu/aefoarte înalte, în 
permanent pericol de prăbușire, „blocuri” enorme cu cinci, șase și chiar 
şapte etaje, cu apartamente de închiriat, delimitate prin pereţi subțiri din 
lemn, lipsite de vetre de foc, de hornuri și de toalete sau băi. Aceste 
adevărate turnuri, într-un echilibru instabil, se înălțau deseori pe niște 
fundaţii improprii, fără a mai pune la socoteală faptul că proprietarii, 
sfidând decretele imperiale, construiau dincolo de limitele permise, făcând 
ca pericolul de prăbușire să crească. 

Aceste insulae comunicau între ele printr-o rețea de balcoane și de 
pasarele din lemn, suspendate pe deasupra trecătorilor cu tot ce se afla pe 
ele: coşuri, rufe întinse la uscat, jardiniere mari cu tot felul de zarzavaturi 
necesare la pregătirea hranei. În plus, ulicioarele dintre o clădire şi alta erau 
foarte strâmte. Era normal ca, în asemenea condiţii, Roma antică să cadă cu 

uşurinţă pradă focului: nu era o întâmplare faptul că așa-numiții vigiles 
nocturni, gardienii de noapte, aveau înainte de toate sarcina de a preveni 
incendiile și abia după aceea de a limita criminalitatea. Așa se prezenta, în 
linii mari, situația din vremea lui Claudius; de altfel, după dezastruosul 
incendiu din timpul domniei lui Nero, cartierele mistuite de flăcări au fost 
reconstruite după criterii mai raţionale, lăsându-se un spaţiu mai mare între 
o clădire și alta, astfel încât să poată trece măcar carul pompierilor. 

Romanii nu erau, însă, prea îngrijoraţi de starea precară a locuinţelor în 
care trăiau, pentru că își petreceau cea mai mare parte a zilei sub cerul liber, 
pe străzi, în pieţe şi în clădirile publice; mulţi nu se întorceau acasă nici 
măcar pentru masa de prânz, mâncând la ora amiezii în thermopolia şi în 
popinae - fast-food-urile din vremea aceea - sau pe trotuare, unde se puteau 
cumpăra cârnaţi, turte cu fasole și năut fiert de la vânzătorii ambulanți. 

Cu toate acestea, viața în marile insulae nu era deloc comodă, mai ales 
pentru cei care trăiau la mansardă. Cu cât chiriașul locuia mai sus, cu atât 
inconvenientele erau mai mari: podurile erau un adăpost ideal pentru 
dezmoşteniţi sau pentru lumpenproletariat, nevoiți să doarmă sub 
acoperișul de olane prost îmbinate prin care bătea ploaia şi să-şi transporte 
apa de băut urcând cu greu treptele care, câteodată, erau doar nişte schele 
şubrede din lemn aflate în exteriorul clădirii. 

Privilegiaţii care locuiau într-o domus mare, unifamilială, se bucurau, 
însă, de apă curentă, de toalete și chiar de încălzire, dar numai la parter şi la 
preţuri exorbitante. În Roma existau cam 1700 asemenea case particulare. 
Nu toate erau, însă, doar cu un nivel și locuite de o singură familie; multe 
serveau ca bază pentru alte apartamente de la etajele superioare și erau 
separate de camerele care dădeau înspre stradă, acestea fiind închiriate ca 
prăvălii sau ateliere meșteșugărești. 

Spre deosebire de acest fond edilitar destul de deficitar, cel puţin din 
punctul de vedere al păturilor defavorizate ale populaţiei, se remarca o 
mare răspândire a edificiilor publice, largi, comode și atât de solide încât 
puteau rezista secole la rând, unele chiar milenii, dat fiind că unele sunt și 
acum în picioare şi sunt folosite în cele mai variate scopuri. 

Asemenea clădiri nu erau construite doar de instituţii ale statului - se 
plăteau taxe și ele erau destul de mari - ci și de către unii mecenaţi 
mărinimoșşi. De altfel, niciunul dintre oamenii politici, la început, și dintre 
Cezari, mai apoi, nu s-a dat vreodată în lături să-și lege numele de un 
monument cu o oarecare utilitate, făcând astfel un dar poporului: aşa au 
apărut marile bazilici în care se puneau la cale afacerile şi se înfăptuia 
justiția; teatrele, ca acela al lui Pompeius, cu capacitatea de 40 000 de locuri, 
a cărui structură mai poate fi ghicită în construcţiile care i-au luat locul mai 

târziu sau cel care şi astăzi este aproape întreg, dedicat lui Marcellus; 
arenele pentru luptele de gladiatori, porticurile, grădinile şi, în sfârşit, 
marile piețe comerciale ca Macellum al Liviei şi, ceva mai târziu, acel 
splendid exemplu de centru comercial al antichităţii, reprezentat de așa 
numitele Mercati Traianei - Pieţele lui Traian - o structură capabilă să 
reziste și acum comparaţiei cu cele mai moderne edificii din domeniu. 

Desigur, într-o societate care cultiva fără complexe plăcerile corpului 
îmbinate cu cele ale spiritului, nu puteau lipsi nici băile publice, nici 
bibliotecile. 

Printre numeroasele băi publice, termae, ale Romei era cea a lui Agrippa, 
în care se putea intra gratuit. Trebuie menţionat, în orice caz, că accesul la o 
baie comună cu plată costa, de fapt, destul de puţin: doar un sfert de as, 
adică a douăzeci și patra parte din suma cheltuită zilnic de o familie 
modestă, incluzându-i și pe sclavi. 

Unul după alții, Cezarii (Nero, Domițian, Caracalla...) s-a întrecut în a 
construi imense stabilimente balneare, ale căror dimensiuni ciclopice mai 
trezesc admiraţie chiar şi în zilele noastre: este suficient să ne gândim că 
Michelangelo a ridicat întreaga biserică Santa Maria degli Angeli cu 
materialul dintr-o singură sală a Termelor lui Dioclețian! 

Nu erau neglijate, în sfârşit, nici nevoile culturale. La Roma, către sfârșitul 
perioadei imperiale, existau nu mai puţin de douăzeci și opt de biblioteci 
publice, multe dintre ele fiind construite încă din primii ani ai Imperiului. 
Prima dintre ele a fost înfiinţată la începutul erei noastre de Asinius Pollio, 
care a plasat-o în şaua dintre colinele Quirinal şi Capitoliu, pe un pinten de 
piatră, făcută una cu pământul de Traian, atunci când s-a trecut la 
construirea faimosului său complex comercial; cea mai mare bibliotecă din 
Roma, dedicată lui Apollo, a fost darul personal făcut poporului roman de 
împăratul Augustus a cărui generozitate, nu străină de intenţiile de a-și face 
propagandă, a dat naștere și porticurilor Octaviei, templului lui Marte Ultor 
şi uriașului orologiu solar din Câmpul lui Marte care folosea ca ax central 
chiar un obelisc egiptean. 

Aşadar, o mulţime de minuni. Dar cum să le găsești în haosul unui oraș 
fără margini? Într-adevăr, la Roma nu exista întotdeauna o adresă care 
trebuia reținută, exact cum se întâmplă și astăzi în unele mari oraşe din 
Orient. Străzile principale și cele mai mult frecventate aveau, desigur, un 
nume: Via Sacra, Clivus Capitolinus (Colina Capitoliului), Vicus Tuscus, Vicus 
Patricius, Argiletum și Via Lata, fără a pune la socoteală marile artere prin 
care se ieşea din oraș (Appia, Latina, Tiburtina, Cassia, Salaria, Aurelia, 
Praenestina) care duceau către alte regiuni ale peninsulei. Problema apărea, 
în schimb, în cazul străduţelor și fundăturilor fără nume: într-un asemenea 

caz, trebuia să se menţioneze cel mai apropiat monument, indicând, de 
exemplu, „a treia insula după Arcul lui Ianus” sau „casa din colţul stâng al 
Porții Caelimontana” sau „prăvălia din spatele templului vechi al Speranţei” 
şi aşa mai departe. 

Nu numai că era greu să găsești un loc anume, dar era o adevărată 
aventură să şi ajungi acolo, într-un oraş imens în care, ziua, era interzisă 
circulaţia tuturor vehiculelor trase de animale, cu excepţia carului cu care se 
deplasau Fecioarele Vestale. Decretul lui Caesar, care transforma întreaga 
Romă într-un oraș al pietonilor, a rămas în vigoare timp de secole întregi. 
Aprovizionarea - pentru un milion și jumătate de locuitori! - se făcea, prin 
urmare, noaptea care, din această cauză, nu era numai foarte întunecoasă, ci 
şi grozav de zgomotoasă. 

Ca şi cum n-ar fi fost de ajuns, în Roma preţurile erau foarte mari: chiria 
pentru o cameră umedă la mansardă costa cât o căsuţă frumoasă de la ţară, 
cu o suprafață mare de teren în jur. 

Haotică, suprapopulată, incomodă și, în plus, foarte scumpă: vechea Romă 
putea fi orice, dar nu un oraș pe placul oamenilor. Și totuși, oamenii din 
toate țările visau să poată locui aici... 

GLADIATORII 


Jocurile cu gladiatori, sau munera, cunoscute încă de pe vremea 
etruscilor, au fost curând adoptate și la Roma, astfel încât avem informaţii 
despre o primă luptă în anul 264 înainte de Hristos, cu ocazia înmormântării 
lui lunius Brutus: la aceste jocuri funebre, tradiția de a oferi sacrificii 
omenești pentru a îmbuna spiritul defunctului se combina cu aceea, la fel de 
răspândită la toate popoarele de pe țărmurile Mării Mediterane, de a 
organiza întreceri în memoria sa. 

O dată cu începerea războaielor de cucerire, lauda adusă vitejiei 
învinşilor (care ridica în slăvi și pe aceea a învingătorilor...) a contribuit și ea 
la succesul acestei forme de spectacol la care se punea în scenă o 
reconstituire a bătăliilor purtate de curând, spre delectarea celor rămași 
acasă. 

Politica a fost, însă, aceea care şi-a pus pecetea pe popularitatea enormă 
dobândită de munera: jocurile gratuite din arenă au devenit curând o 
excelentă platformă de lansare pentru cel care intenţiona să facă o carieră în 
cursus honorum și măreţia jocurilor a crescut peste măsură, ca și numărul 
confruntărilor și al victimelor. 

Încă din secolul 1 înainte de Hristos, munera erau un mare spectacol de 
masă şi aceea a fost perioada în care, datorită răscoalei lui Spartacus, au ieșit 
la suprafaţă pericolele pe care acestea îl reprezentau pentru putere. 

Faimosul răsculat de origine tracă venea din Capua, oraş în care se aflau 
cele mai bune școli de instruire din toată peninsula, un loc în care aceste 
lupte de gladiatori se mândreau deja cu o istorie multiseculară. El şi 
tovarășii săi, cărora li s-au adăugat mulțimi de sclavi fugiţi de la stăpâni, 
erau instruiți excelent, poate chiar mai bine decât legionarii şi au obţinut cu 
ușurință victoria în primele lupte, aceasta și pentru că romanii, subapreciind 
calităţile acelor inamici apăruţi prin surprindere, au trimis împotriva lor 
doar două legiuni. 

După neaşteptata și usturătoarea înfrângere, suferită în fața unor sclavi, 
Roma și-a luat toate măsurile de siguranţă și a trimis împotriva gladiatorului 
trac cea mai mare desfășurare de forțe pe care o realizase vreodată pe 
câmpul de luptă: legiunile lui Pompeius, Crassus şi Lucullus reunite. Deşi se 
retrăgea spre Gallia, unde s-ar fi putut salva cu uşurinţă, Spartacus, îmbătat 
de prima victorie, a făcut cale întoarsă, îndreptându-se direct către Roma: 
greșeală fatală care a dus la nimicirea sa... 

Trupurile celor șase mii de supraviețuitori ai bătăliei, răstigniţi cu toţii, în 
ciuda uriaşei lor valori comerciale, au rămas expuse zile în şir pe șoseaua 
dintre Capua și Roma, ca un avertisment pentru alți eventuali rebeli. După 

196 


ce au înăbușit în sânge răscoala lui Spartacus, pentru a preveni pe viitor 
asemenea surprize neplăcute, romanii au devenit mult mai prudenţi: de 
exemplu, a fost impus obiceiul ca gladiatorii să nu aibă acces la arme decât 
în timpul antrenamentelor sau al luptelor din arenă. 

Când a luat naștere Imperiul, munera deveniseră deja nu numai un 
monopol al statului, ci și, cum s-ar spune astăzi, un business de milioane. 
Caesar, care avea mania grandorii, adusese în arenă mii de luptători şi de 
fiare sălbatice, cu intenţia de a atrage de partea sa plebea în drumul său 
către puterea supremă; urmașii săi, de asemenea, n-au făcut altceva decât să 
încerce să-l depășească în număr şi în măreție. 

Celebră a rămas naumachia - o bătălie navală - organizată de Augustus în 
cartierul Trastevere al Romei și, încă şi mai cunoscută cea organizată de 
Claudius în 52 după Hristos. Aceasta din urmă, desfășurată pe lacul Fucinus 
pe care împăratul urmă să-l asaneze, întruchipa scene din războiul 
sicilienilor împotriva celor din Rhodos: s-au luptat 19 000 de gladiatori, cu 
toții criminali care fuseseră condamnaţi la moarte. A fost singura ocazie 
atestată documentar în care a fost rostit celebrul salut: „Ave imperator; 
morituri te salutant!” (Salut, Caesar; cei ce merg la moarte te salută!). 
Răspunzând cu înţelesul unei urări: „Aut non!”, adică: „Măcar de nu s-ar 
întâmpla asta!”, Claudius a riscat să comită o greșeală monumentală, pentru 
că osândiţii la moarte au crezut că fuseseră deja graţiaţi și, în primele clipe, 
au refuzat să mai lupte. Lămurindu-se neînţelegerea, s-au arătat a fi cu toții 
extraordinar de curajoși, astfel că au oferit un spectacol deosebit, „fără a se 
cruța nici pe ei înșiși, nici pe adversari”, după cum menţionează Tacitus în 
Analele sale. 

Desigur, nu toţi gladiatorii mureau în arenă; dacă așa s-ar fi întâmplat, 
această meserie nu ar mai fi fost atât de mult râvnită. Mulţi dintre ei, dacă 
luptaseră cu vitejie, primeau grațierea ( missio) chiar şi atunci când fuseseră 
învinşi, după cum putem deduce după punctele dintr-o statistică a 
victoriilor, înfrângerilor şi graţierilor, ţinută de un spectator în amfiteatrul 
din Pompei, document care s-a păstrat până în zilele noastre. Cel care 
organizase și oferise publicului munera avea dreptul să-l lase în viață pe 
învins, dar făcea aceasta respectând opinia spectatorilor care puteau striga 
„Mitte! („lasă-l să plece!”) sau „iugula!” („ia-i beregata!”). Atunci, 
organizatorul jocurilor comunica publicului ce decizie luase arătând degetul 
mare ridicat în sus, pentru a-l cruța pe gladiator, pumnul strâns și cu degetul 
mare îndreptat în jos, pentru a ordona lovitura mortală. 

Dacă ambii luptătorii se arătaseră a fi la fel de viteji și lupta se terminase 
nedecis, deseori erau graţiați amândoi. Nu exista milă, însă, pentru laşi: 
curajul, chiar mai mult decât îndemânarea, era ceea ce voiau să admire 

romanii, așa că gladiatorul trebuia să arate că este gata să moară, dacă se 
putea chiar și cu surâsul pe buze. Cine se rugase să fie cruțat sau, şi mai rău, 
s-ar fi salvat prin fugă, era imediat urmărit, prins și ucis. 

Sunt mai multe tipuri de gladiatori, dar categoria cea mai căutată era cea 
a retiarilor care, înarmaţi cu plasă şi cu trident, se luptau cu adversari care 
aveau cele mai diferite arme. Duelul tipic avea loc între retiar și „tracul”, 
înarmat cu sabie scurtă şi apărat de scut și de coif. Mult gustată de public era 
„Vânarea” animalelor sălbatice. Aceste jocuri aveau loc dimineaţa, într-o 
arenă amenajată special, astfel încât să reproducă mediul natural din care 
proveneau fiarele. Numărul și varietatea animalelor erau impresionante: 
pentru a le face să intre în arenă, erau folosite un fel de ascensoare, în stare 
să ridice cuștile de la subsol până la nivelul arenei. O machetă care 
reproduce aceste ascensoare ale antichităţii se poate vedea astăzi la Muzeul 
Civilizației Romane din EUR, la Roma. 

Dar cine erau gladiatorii și din ce motiv acceptau ei să exercite o meserie 
atât de periculoasă? 

În lumea gladiatorilor se putea intra din multe şi diferite cauze. Cazul cel 
mai obișnuit era acela al prizonierului de război care, în loc să fie executat 
imediat, avea posibilitatea să se bată în public pentru a rămâne în viaţă. 
Același lucru se întâmpla deseori și cu condamnaţii: alegerea între ștreangul 
sigur şi rezultatul nesigur al unei confruntări cu şanse aproximativ egale 
făcea ca „jocul” să devină o formă a unei posibile graţieri, acordată aceluia 
care merita această onoare. 

Existau, însă, trei forme distincte de condamnare la jocuri: cele fără nicio 
șansă (ad bestias şi ad gladium) care, aruncându-l pe vinovat în arenă fără 
niciun fel de pregătire prealabilă, făceau din el o victimă a unui adevărat 
măcel; şi cea mai blândă (ad /udum) care prevedea o perioadă de 
antrenament în /udus, adică o şcoală de gladiatori. 

Cazul cel mai înduioşător era, însă, acela al sclavului căzut în dizgraţia 
stăpânului; el era trimis în arenă ca pedeapsă pentru o greșeală gravă: există 
informaţii despre un tânăr favorit al lui Vitellius care, în afară de faptul că 
era autorul mai multor furturi, se arătase prea îndărătnic în a-i face pe plac 
puternicului său amant și de aceea a fost trimis în arenă. Stăpânul său l-a 
salvat în ultima clipă, fiind sigur că, după o asemenea lecţie, servitorul va 
deveni mai maleabil. 

Mai erau şi auctorati, adică voluntarii şi, desigur, nu erau puţini: luptele 
de gladiatori asigurau faimă şi câştiguri rapide - la fel ca unele sporturi 
foarte bănoase de astăzi - așa încât foarte mulţi tineri cu capul plin de 
speranţe se întreceau să ajungă în arenă. 

Celebritatea, gloria, ovaţiile mulțimii erau atât de ispititoare încât 
râvneau la ele chiar și personaje deja bogate sau puternice, cum a fost cazul 
celor doi senatori din timpul domniei lui Caesar care n-au rezistat tentației 
de a deveni gladiatori; sau împăratul Commodus care îi scandaliza deseori 
pe conservatori coborând chiar el în persoană ca să lupte în arenă. Nu 
lipseau, însă, nici inamicii înverşunaţi ai acestor distracţii sângeroase, 
printre care se aflau mulți stoici, primul dintre ei fiind Seneca, acesta 
spunând următoarele în Scrisori către Lucilius: „Cine a ucis deja trebuie să 
se lupte cu alții care-l vor ucide, iar învingătorul trebuie păstrat bine pentru 
a fi şi el, la rândul său, ucis...” 

Cu toate acestea, opoziția venită din partea stoicilor n-a avut prea mari 
efecte și munera au rămas, alături de cursele cu care de luptă, sportul cel 
mai popular din lumea romană. Pentru a înlesni desfășurarea luptelor, 
foarte multe orașe din Imperiu, mici sau mari, au construit câte un 
amfiteatru: au fost descoperite aproape două sute, în Europa, Africa de Nord 
şi Orientul Mijlociu. 

Nu puţine dintre aceste construcţii solide au rezistat scurgerii timpului, 
fiind, treptat, „restructurate” ca să lase loc altor, mai puţin sângeroase 
spectacole: așa s-a întâmplat cu Colosseumul, arena din Verona, cea din Pola 
(Croaţia), din Arles (Franţa), din El Djem (Tunisia), din Trier (Germania), ca 
şi cu amfiteatrele din Pozzuoli, Capua, Pompei, Arezzo și multe altele. Până 
şi la Paris, în spatele grădinii botanice, mai sunt vizibile şi astăzi tribunele 
unei mici arene, incluse în perimetrul unei grădini publice. 

TEATRUL DE PANTOMIMĂ 


În ciuda indignării moraliştilor, în timpul Imperiului pantomima a 
devenit forma cea mai răspândită a spectacolului teatral, depășind în 
popularitate comedia clasică după modelul lui Plaut și Terenţiu, chiar și 
faimoasele fabulae atellanae, farse care aduceau în scenă câteva personaje 
fixe, ca Maccus ( stupidus), Buccus (fanfaronul care lua întotdeauna o bătaie 
zdravănă) și Pappus (bătrânul zgârcit şi libidinos). 

În pantomimă, subiectul - bazat, în general, pe păţanii create de adulter şi 
pe parodii erotice ale episoadelor din mitologie - era, evident, mai puţin 
important decât abilitatea histrionică a actorului care putea improviza după 
cum îl tăia capul: reprezentaţia, de fapt, era jucată prin gesturi și mai ales 
prin limbaj, atât de libertin și de trivial încât provoca accese de furie 
scandalizată cenzorilor. 

Și, de fapt, adversarilor înverșunaţi ai acestui tip de spectacol - mai ales 
scriitori creștini - le datorăm informaţiile în acest domeniu: pentru a putea 
condamna cât mai aspru pantomima, au fost nevoiţi să descrie în 
amănunţime vulgaritatea și expresiile obscene; în felul acesta, datorită 
efortului lor moralizator, noi putem reconstitui astăzi, cu destulă exactitate, 
o asemenea formă de amuzament. Scenele îndrăzneţe şi licenţioase, textele 
lascive şi triviale, obiceiul actorilor de a juca aproape goi sau chiar în 
costumul lui Adam - o anume Arbuscula a fost dată afară dintr-un teatru 
pentru că refuza să joace rolurile prea deocheate - îi scârbeau pe 
conservatori, care biciuiau permanent pantomima cu atacuri violente care 
nu erau luate în seamă de nimeni. 

Cât despre mimulae, primadonele acestui gen de teatru, ele erau 
considerate „persoane de moravuri ușoare” chiar și de aceia care veneau să 
le aplaude; erau, deci, considerate de aceeași factură cu prostituatele, chiar 
dacă mulţi romani, fermecaţi de „charisma” unor asemenea actrițe, erau 
dispuşi să facă orice nebunii ca să le intre în graţii, după cum o 
demonstrează faptul că Augustus a trebuit să le interzică senatorilor 
contractarea unei căsătorii cu vreuna dintre ele. Aceasta, de altfel, nu le-a 
împiedicat pe mimulae să continue să fie prezente, mai mult sau mai puţin 
oficial, în lumea bună sau să accepte cadouri substanţiale de la cetățeni 
iluştri: de fapt, același obicei îl aveau şi colegii lor bărbaţi care erau deseori 
răsplătiți de matroanele bogate care căutau senzații tari... 

CULTUL ZEIŢEI ISIS 


Isis și Osiris erau divinităţi foarte vechi, venerate în Egipt cu două milenii 
înainte de întemeierea Romei. În mitologia egipteană, când perfidul frate 
Seth îl ucide pe Osiris și-i împrăștie trupul în toate colțurile lumii, zeiţa Isis 
caută fragmentele unul câte unul, le transportă cu evlavie într-un sarcofag în 
timpul îndelungatei sale călătorii pe mare, după care le pune pe fiecare la 
locul lui, reușind să-și readucă la viață soțul mort și să-i nască fiul, pe Horus, 
sortit să răzbune moartea tatălui său. 

Când Ptolemeii devin suveranii Egiptului, adaugă noi forțe cultului zeiţei 
Isis și a corespondentului ei masculin, Serapis - cu care era identificat 
vechiul Osiris - adăugându-i ritualuri de origine greacă. Această nouă 
religie, sinteză a două mentalități atât de diferite, trece de graniţa naturală a 
văii Nilului pentru a se răspândi în întregul bazin mediteranean și, după 
aceea, până la extremitatea de nord a Europei. 

În Italia, Isis ajunge la Putteoli (actualul Pozzuoli) în secolul al II-lea 
înainte de Hristos, împreună cu marinarii din flota alexandrină şi atrage 
curând o mulțime de adepţi în întreaga provincie Campania. Curios lucru, 
cea mai puternică rezistență în calea răspândirii cultului este tocmai a 
Romei, unde vechea clasă conducătoare declanșează o luptă dură pentru a o 
exclude pe Isis dintre zidurile orașului şi din inima celor care credeau în ea. 

Practicile exotice, emoţiile violente, stimularea simţurilor, misterul care 
înconjoară cultul ei îi pun în stare de alarmă pe conservatorii din Urbs, 
pentru care Isis reprezintă simbolul unui Orient indulgent în materie de 
morală, corupt și corupător: de cinci ori, Senatul republican decide să i se 
distrugă statuile şi să se dărâme altarele. Nu face excepţie Augustus care are 
o ură personală Împotriva zeiţei, protectoare a marilor săi dușmani, Antoniu 
şi Cleopatra; nici Tiberius, hotărât să-i persecute pe preoţii zeiței după un 
scandal în care au fost implicate matroane ale nobililor autohtoni. 

Fără să ia în seamă represiunile, credincioşii se înmulţesc, însă, şi, la 
moartea lui Tiberius, soseşte, în sfârşit, momentul revanșei: Caligula, noul 
împărat, pune să fie construit în onoarea lui Isis un mare templu pe platoul 
Septa lulia, pe Câmpul lui Marte, iar urmașii săi (în special Domițian) îl 
împodobesc cu noi și preţioase obiecte de cult în stil egiptean, astfel încât să 
facă din el unul dintre cele mai sugestive monumente ale întregii Rome. De 
atunci, până la sfârşitul secolului al IV-lea după Hristos, procesiunile 
închinate zeiței străbat străzile orașului, cu purtătorii care duc capelele 
sacre, stolistae care îmbracă statuile, coafezele care îi piaptănă părul cu 
piepteni prețioşi din fildeş, dadofori care o însoțeau cu făcliile aprinse... 

Ca patroană a navigatorilor, Isis avea în fiecare an o ceremonie solemnă 
în ziua în care se reluau călătoriile pe Marea Mediterană. În cursul unui 
asemenea ritual, se celebrează navigium Isidis, voiajul pe mare al zeiţei care 
ducea cu ea trupul răposatului său soț. O frumoasă descriere a acestei 
călătorii se poate citi în Măgarul de aur al lui Apuleius. 

Alături de Astarte, Hathor, Demetra și Cibele, Isis este divinitatea 
feminină cea mai venerată în Imperiu, dar cultul său nu mai are decât foarte 
puţin din modul în care o venerau vechii egipteni: aflată în centrul unei 
religii misterice complexe, este considerată salvatoare şi regeneratoare, 
mamă şi soră a celor muritori şi a nemuritorilor, ajungând chiar să 
concentreze în ființa sa caracteristicile tuturor celorlalte zeițe. Ceremoniile 
publice desfășurate în onoarea sa sunt fastuoase, dar neofitul poate 
participa la ritualuri abia după o cateheză adecvată, trecând prin complicate 
ceremonii de iniţiere care simbolizează renașterea sa spirituală. 

Spre deosebire de zeii păgâni antici, care se mulțumesc doar cu câteva 
sacrificii aduse periodic, Isis trebuie îngrijită în fiecare zi, trezită în zori, 
îmbrăcată și parfumată. La asfinţit, statuia ei este închisă din nou în templu, 
iar a doua zi ritualul cotidian se desfășoară cu aceleași operațiuni. Este o 
zeiță care cere multă muncă, adică devotament; în schimb, însă, deschide 
larg pentru credincioşi ușile lumii de dincolo de mormânt, acolo unde Osiris- 
Serapis este rege: așa cum soţul zeiței a murit și s-a născut din nou, tot astfel 
credinciosul va muri şi va renaşte la o nouă dimensiune a existenţei. „Atât 
timp cât este adevărat că Osiris trăiește, va trăi şi el”, spune un text religios 
egiptean. 

Iseum, templul lui Isis, cu nelipsitul purgatorium destinat purificării sacre 
- apa purificatoare ca element al curăţeniei spirituale constituia, de fapt, o 
trăsătură esenţială a cultului - era prezent în fiecare oraș al Imperiului. La 
Pompei, ruinele sanctuarului se află în insula a şaptea din Regio VIII, iar 
obiectele găsite acolo pot fi văzute într-o sală din Muzeul Arheologic 
Naţional din Napoli. 

VIN ŞI BERE ÎN ROMA ANTICĂ 


În Roma antică, vinul era băutura prin excelenţă, ale cărei efecte 
ameţitoare erau atât de temute încât, la începutul epocii republicane, era 
interzis copiilor, sclavilor și, mai ales, femeilor: tradiția stabilea chiar ius 
osculi, adică dreptul pe care-l avea paterfamilias să sărute pe gură toate 
femeile din casă, pentru a fi sigur că ele nu băuseră vin. Ultima condamnare 
pe care a suferit-o o matroană băutoare datează din anul 194 înainte de 
Hristos; în vremea Imperiului, vinul era consumat fără oprelişști de 
amândouă sexele. 

Era băut mai ales după cină, în cantităţile permise de un comesean, ales 
de ceilalți magister bibendi. jocul cel mai obișnuit la banchete consta în a 
obliga gazda să bea atâtea cupe câte litere avea numele său. După părerea 
medicilor, însă, un om cumpătat nu ar fi trebuit să bea decât trei cupe - una 
pentru toast, una pentru dragoste, iar a treia pentru somn - abținându-se de 
la următoarele care se considera că duc la violență, la încăierare și la 
nebunie. 

Astăzi, o asemenea prudenţă nu poate decât să ne mire, pentru că vinul 
anticilor, amestecat cu multă apă, rar depășea o tărie de cinci grade. 
Produsul natural, dens și aspru, era, de fapt, greu de băut... Da, pentru că 
băutura pe care romanii o numeau vin, deși era făcut din suc de struguri 
fermentat, nu avea nici aroma și nici gustul celui din zilele noastre: 
procedeele prin care se realiza conservarea lui îi denaturau, de fapt, complet 
caracteristicile. Tehnicile de producere a vinului, încă destul de primitive, nu 
reuşeau nici măcar să împiedice acidularea lui în butoaie, acestea fiind, de 
aceea, unse cu rășină sau chiar cu smoală. Cu toate acestea, era întotdeauna 
nevoie să fie amestecat cu must oprit din fermentare și îndulcit cu miere. 

Candidum sau atrum, alb sau roşu, vinul era, în orice caz, prea „greu” şi 
trebuia diluat cu apă, într-o proporţie de cel puţin trei părţi la două, dacă nu 
chiar trei la una. Pentru a-l drege, băutorii rafinaţi foloseau apă de mare, ca 
în cazul faimosului vin grecesc de Cos și-l aromatizau cu extract de 
trandafiri, violete și levănţică sau cu un bucheţel de ierburi aromatice. larna 
se bea clocotit și dres cu mirodenii, ca vinul nostru brul€, în timp ce vara se 
prepara deseori cu apă foarte rece (sau chiar cu zăpadă) și se amestecau în 
el și alte ingrediente care-l făceau să semene cu sangria spaniol de astăzi, 
adică vinul cu adaos de lămâie. 

Importantă era data producţiei: vinurile de calitate bună și foarte bună, 
vechi chiar de douăzeci de ani, aveau menţionat pe amforele mari din lut 
anul în care fuseseră culeşi strugurii şi soiul viței; cele excepționale, prin 
învechire sau calitate, erau păstrate cu o etichetă explicativă atârnată de 

203 


gâtul amforei. Anul cel mai bun a fost acela al consulului Opimius, un an care 
trebuie să fi fost cu adevărat ieșit din comun, din moment ce vinurile cele 
mai preţioase erau numite opimii, prin antonomasie. 

Existau şi așa-numitele vinuri aperitive, de stimulare a poftei de mâncare, 
care se beau cu înghițituri mici înainte de cină sau la gustări. Se pare că 
romanii au fost și inventatorii vermutului care și-a luat numele de la 
germanul wermut (absint), termen prin care a fost tradus latinescul 
absinthium. 

Albanus, Calenus, Setinus, Ulbanus de Cumae, Erbulus, Tiburtinus, 
Fundanus, Trifolinius, Labicanus, Cecubus sunt doar câteva din vinurile 
romane, dintre care se remarcă excelentul Falernus, menționat de toți 
autorii clasici. La urmă, trebuie citat și vinul de Marsilia, unul dintre cele mai 
proaste, care era considerat chiar toxic: patricienii zgârciţi, dar care ţineau 
să-i mulțumească pe numeroșii lor clientes, le ofereau protejaţilor lor o 
sportulazilnică din acest vin, pentru a face economie... 

În orice caz, bun sau rău, vinul era apreciat ca băutură de persoanele 
civilizate. Nu la fel se întâmpla cu berea, acea cervesia care, răspândită în 
Egipt, Gallia și în Iberia, era dispreţuită de romani ca o băutură bună doar 
pentru barbari. Produsă pe scară largă prin fermentarea orzului și secarei, 
dar încă fără hamei, cervesia era mult mai puţin amară decât berea din zilele 
noastre. La Roma, unde era folosită doar pentru refacerea bolnavilor, cei 
care beau bere erau priviţi ca nişte ciudaţi... 

GLOSARUL TERMENILOR LATINEŞTI, 
AL LOCURILOR GEOGRAFICE 
ŞI AL PERSONAJELOR ISTORICE 
CARE APAR ÎN ROMAN ŞI ÎN POVESTIRE 


e GLOSARUL TERMENILOR GRECEȘTI ȘI LATINEŞTI 


Ab Urbe condita: de la întemeierea Romei (literal, „de la orașul 
întemeiat”). Data tradiţională a naşterii Romei este 21 aprilie 
753 înainte de Hristos. 

Ad bestias: condamnare la luptă cu fiarele sălbatice, fără un 
antrenament prealabil. 

Ad ludum: condamnare la luptă în arenă, după antrenamentul 
necesar. 

Archimagirus: bucătar-şef. 

Armamentarium: magazie de arme, armurărie. 

Asinella: fată de moravuri ușoare. La Roma, animalul leneș prin 
excelenţă era asinul, catârul (nu porcul care, însă, se bucura de o 
reputaţie excelentă). 

Ave (plural, avete): salut la întâlnirea cu o persoană. 

Balneatores: băieși. 

Calamistrum: fier încins pentru ondularea părului, drot. 

Calcei: cizmulițe înalte, încheiate cu șireturi de piele, cele ale 
senatorilor era negre, cu patru panglici și o mică lună din argint 
ca ornament. 

Calidarium: cadă, bazin cu apă caldă la băile publice. 

Caupona: tavernă, crâşmă. 

Cervesia: bere. 

Clientes: „clienţi”, în sensul de protejaţi ai unui personaj de rang 
înalt. Clientes erau obișnuiți să-şi omagieze stăpânul în schimbul 
unei sportula (vezi). 

Clivus: stradă în pantă, cum era Clivus Capitolinus care ducea pe 
colina Capitoliului. 

Cosmetica: esteticiană. 

Crepidae: papuci de casă. 

Criptoporticus: coridor subteran. 

Cursus honorum: „calea onorurilor” pe care cetăţenii romani era 
nevoiţi s-o parcurgă înainte de a-și putea depune candidatura 
pentru funcţii politice mai înalte. Astfel, pentru a deveni consul, 

candidatul trebuia să fi fost mai întâi magistrat orășenesc și 
pretor. În timpul perioadei imperiale, însă, au fost permise multe 
excepţii de la această regulă care fusese stabilită de Sulla pentru 
a-i ţine sub control pe candidaţii la postul de consul și a 
împiedica ascensiunea lor prea rapidă. 

Dactyliotheca: dulăpior, casetă pentru inele. 

Defrutum: must oprit din fermentație. 

Denarius (plural, denarii): monedă romană valorând patru 
sesterți. 

Dixerunt: (literal, „au spus”): în felul acesta, judecătorii romani 
confirmau încetarea anchetelor. 

Doctores: antrenori. 

Dolium: chiup, amforă mare. 

Dominus (vocativ, domine) : stăpân. 

Domus: casă mare, locuită de o singură familie, doar cu parter, 
din care au rămas multe la Herculaneum și la Pompei. Existau 
mai puţin de două mii în întreaga Romă, unde, dat fiind costul 
prohibitiv al terenului construibil, existau, în schimb, multe 
insulae (vezi). 

Duumvir: fiecare dintre cei doi magistrați care constituiau un 
duumvirat. 

Ekklesiasterion: sala de adunare a adepților cultului zeiţei Isis. 
Eros, Pothos, Himeros: divinităţi protectoare ale amorului carnal 
sub toate formele sale. 

Essedarii: gladiatori care luptau urcați în care de război. 

Familia: familia romană care-i cuprindea, de asemenea, pe sclavi 
şi pe liberți. 

Fauces: spaţiul mai strâmt prin care se pătrundea într-o domus. 
Flabelliferi: sclavi care aveau misiunea de a face vânt cu evantaie 
mari. 

Frigidarium: bazinul cu apă rece din băile publice. 

Frumentaria: corăbii mari care transportau grâul necesar pentru 
hrana Romei, pe ruta care pornea din portul Alexandria până la 
cel din Puteoli mai întâi, apoi în cel de la Ostia, când a fost 
terminată construcţia acestuia. 

Fullones: spălători şi vopsitori. 

Fullonica: spălătorie, vopsitorie. 

Funalia: torţe din răşină care erau atârnate pe pereţi pentru 
iluminarea pe timp de noapte. 

Gustatio: aperitiv, gustare. 

Hetairă: curtezană mai stilată. 

Insula: construcţie de locuit cu mai multe etaje, chiar cinci sau 
şase, bloc de locuinţe, împărţit în apartamente de închiriat. Ruine 
ale multor insulaese mai pot vedea încă în săpăturile de la Ostia. 
Iseum: templul lui Isis. Resturile unui /seum de la Pompei sunt 
păstrate în Muzeul Naţional din Napoli. 

lugula: „taie-i gâtul!” 

Lacerna: mantie cu glugă. 

Laena: mantie. 

Lanista: proprietar sau răspunzător de gladiatori și impresar al 
jocurilor. 

Laticlavius: panglică lată roşie care împodobea toga și tunica 
senatorilor. Cavalerii purtau și ei o panglică roşie, dar mai 
îngustă. 

Libera cena: ultima masă a gladiatorilor dinainte de luptă. 
Libitinarii: ciocli. 

Ludi: jocuri, lupte de gladiatori. 

Ludus Magnus: școală și cazarmă de gladiatori. Ruinele celui mai 
faimos /udus din Roma, construit la ordinul lui Claudius sau, mai 
probabil, al lui Domițian, se mai pot vedea și astăzi în Via 
Labicana. 

Lunula: mica lună de fildeș care împodobea ca/cei senatorilor, 
indicându-le rangul social. 

Lupa: prostituată. 

Malluvio: găleată. 

Mappa: şervet mare pe care musafirii şi-l aduceau de acasă și, 
câteodată puneau în el resturi de la prânz pe care le luau cu ei ca 
să le mănânce a douazi. 

Mimula: actriță măruntă. 

Mirmilloni: gladiatori care aveau coiful împodobit cu un pește. 
Mitte! Textual: „trimite!” (se subințelege: gladiatorul învins). Cu 
alte cuvinte: „lasă-l să plece viu!” Este corespondentul palmei 
deschise sau a degetului mare îndreptat în sus. 

Morituri: cei care vor muri. 

Mulsum: vin cu miere. 

Munera: lupte, jocuri de gladiatori. 

Munera sine missione: jocuri fără posibilitatea de grațiere. 
Naumachia: luptă pe apă, simularea unei bătălii navale. 

Necromanteion: în limba greacă: „oracolul morţilor”, îşi avea 
sediul la vărsarea răului Acheront, în Trepotius din Epir, la sud 
de actuala Igumeniţa. 

Nomenclatores: sclavi care aveau sarcina de a-i anunţa 
stăpânului numele protejaţilor. 

Nummi: monede de aur. 

Nundinae: zile de târg; de asemenea şi perioada de nouă zile 
dintre un târg și altul. 

Patres conscripti: senatori. 

Palla: un fel de pardesiu de damă. 

Panem et circenses: pâine și jocuri la circ. 

Parca: cele trei Parce țeseau firul vieţii. Ultima dintre ele, Parca 
prin excelență, tăia acest fir și omul murea. 

Parma: scut mic, rotund. 

Pocillatori: sclavi care se ocupau cu pregătirea vinului pentru a fi 
servit la masă. 

Popina: tavernă, cârciumă. 

Posca: băutură răcoritoare preparată din apă amestecată cu oțet. 
Probatio: în limbajul anchetatorilor şi al judecătorilor, expunerea 
de probe de către acuzare sau de către apărare. 

Purgatorium: încăpere în care era așezat bazinul cu apă 
purificatoare. Apa sacră ca instrument de purificare era un 
element esenţial al cultului lui Isis. 

Retiari: gladiatori înarmaţi cu plasă și trident. 

Salutatio: salut omagial de dimineaţă, adresat către clientes. 
Salutigeruli: sclavi care duceau mesaje sau saluturi. 

Sanarium: infirmerie sau spital din interiorul cazărmii 
gladiatorilor. 

Sapa: must oprit din fermentație. 

Sapo: săpun. 

Secutores: literal, „urmăritori”. Gladiatori care luptau contra 
retiarilor. 

Servus ab admissione: servitorul ab admissione avea misiunea de 
a controla pe cei care intrau într-o domus. 

Sibylla Cumana: la Cumae, preoteasa prin intermediul căreia 
vorbea oracolul lui Apollo. 

Sica: sabie scurtă, de unde vine termenul din limba italiană 
„sicario”, ucigaș plătit, asasin. 

Solea (plural, so/eae): sandală, încălțăminte. 

Specularia: geamurile opace ale lecticii. 

Spoliarium: morgă. 

Sportula: dar în natură sau în bani pe care stăpânul îl oferea în 
schimbul unei sa/utatio (vezi). 

Synthesis: haină grecească, folosită în general la banchete. 
Tablinum: sufragerie, birou, cameră în care se încheiau afaceri. 
Tepidarium: cada cu apă călduţă din băile publice. 
Thermopolium: echivalentul roman al unui fast-food, având niște 
tejghele în care erau instalate chiupuri mari de teracotă pentru 
supele calde. Aceste localuri erau foarte răspândite atât în Roma, 
cât şi în centrele urbane din provincie: există numeroase 
exemple la Pompei, Herculaneum și Ostia. 

Vale: (plural, valete): rămâi sănătos. Salut de despărţire. 
Vestiaria: sclavă care avea în grijă garderoba stăpânului. 

Virtus: suma virtuţilor și a comportamentelor care se potriveau 
cu vir, bărbatul roman. Cuvântul „virilitate” are aceeași origine. 
Vivarium: loc în care se țineau fiarele pentru luptele din arenă. 
Vomitoria: căi de acces în amfiteatru. 


e GLOSARUL PERSONAJELOR ISTORICE 


Agrippina: numită „cea Mică” (Minor), pentru a o deosebi de 
mama sa (Agrippina „cea Mare”, Maior), era fiica generalului 
Germanicus și mama lui Lucius Domitius, care și-a luat mai 
târziu numele de Nero. 

Atticus: savant şi erudit care a trăit în ultimul secol înainte de 
Hristos. A locuit la Atena, unde a intrat în contact cu filosofia 
epicuriană. A fost prieten cu Cicero și autor al mai multor tratate 
despre istoria Romei. 

Cestius: pretor şi tribun al plebei, mort în anul 12 înainte de 
Hristos. Mormântul său din marmură, în formă de piramidă, se 
mai poate vedea la Roma, lângă Poarta San Paolo. 

Claudius: împărat roman. Nepot al împărătesei Livia, pe linie 
paternă, a fost cel de-al patrulea suveran al Romei, după 
Octavianus Augustus, Tiberius şi Caligula. Urmându-i acestuia 
din urmă în anul 41 după Hristos, Claudius a reinstaurat 
(formal) autoritatea Senatului, a acordat cetățenie romană 
locuitorilor din mai multe colonii, a încurajat ascensiunea socio- 
politică a „clasei ecvestre”, a întărit dominaţia Imperiului în 
Mauritania, ludeea și Tracia. Căsătorindu-se a treia oară, cu 

Messalina, a luat-o de soţie, ulterior, pe nepoata sa, Agrippina 
„cea Mică”, adoptându-l pe fiul acesteia şi al lui Domitius 
Ahenobarbus: viitorul Nero. 

Messalina: soția mult-iubită a lui Claudius și mamă a copiilor 
acestuia, Octavia și Britannicus, va fi condamnată de împărat la 
moarte când, după repetate adultere, va unelti împotriva lui 
pentru a da tronul pe mâna lui Silius, amantul său. 

Pallas: fostul sclav al lui Claudius, devenit ministru al finanţelor, 
după o carieră foarte rapidă. 


e GLOSARUL LOCURILOR GEOGRAFICE 


Augustodunum: actualul Autun, în regiunea franceză Bourgogne. 
Baia: numit și „pusilla Roma” (mica Romă), era un imens centru 
termal şi cea mai elegantă stațiune de vilegiatură din antichitate. 
Aici își aveau reședințele de vară personajele de vază ale Romei, 
inclusiv împăratul. De-a lungul secolelor, fenomenul de 
scufundare a uscatului a făcut ca marea să acopere un mare 
număr de construcţii romane; cu toate acestea, în Parcul 
arheologic din localitate se mai pot vizita și astăzi ruinele băilor 
publice și ale unor villa. 

Bauli: actualul Bacoli, în apropierea golfului Pozzuoli. 

Bononia: actuala Bologna. 

Clivus Publicus: la Roma, stradă care urca pe colina Aventinului. 
Delfi: oraș din Grecia, sediu al faimosului oracol al lui Apollo, care 
prezicea viitorul prin intermediul Pythiei sau Sibylla Delfica. 
Flumentana: la Roma, una dintre porţile existente în zidurile 
oraşului, care se deschidea probabil între Forum Boarium și 
Forum Olitorium, cam în dreptul podului Emilius. 

Forum Gallorum: actualul Castelfranco Emilia, în apropiere de 
Modena. 

Herbita: actualul Nicosia, orășel sicilian din provincia Etna (a nu 
se confunda cu capitala cu același numea Republicii Cipru). 

Mare Nostrum: definiție romană a Mării Mediterane. 

Mutina: actualul oraș Modena. 

Neapolis: actualul Napoli. 

Pithecusa (literal: „insula maimutelor”): actuala Ischia, numită de 
romani și Aenaria. 

Praeneste: actuala Palestrina, situată la poalele munților 
Prenestino, nu departe de Roma. 

Puteoli: actualul Pozzuoli. 

Taprobane: actuala Sri Lanka (insula Ceylon). 

Vicus Patricius: la Roma, strada care, de la Argiletum și porţile 
Suburrei, urca pe colina Viminal. 

Vicus Tuscus: la Roma, stradă care, începând de la Forul roman, 
din dreptul templului lui Castor și Pollux, ajungea până în Forum 
Boarium. 

DANILA COMASTRI MONTANARI 
Profil biografic al autoarei 


Danila Comastri Montanari, creatoarea lui Publius Aurelius 
Statius, s-a născut la Bologna în 1948. Părăsește școala mai 
devreme pentru a intra la universitate și a trăi acolo cea mai 
importantă perioadă a vieţii sale. 

Și-a luat licenţa în Pedagogie și în Științe politice, apoi, timp de 
douăzeci de ani, a predat şi a călătorit în toate cele patru colțuri 
ale lumii. În 1990 a scris primul său roman, Mors tua, şi de atunci 
s-a dedicat pe deplin prozei, în special unui gen, acela al 
romanului poliţist istoric, care îi permitea să îmbine principalele 
domenii care o interesau: studiul trecutului (în special 
civilizațiile antice) şi preferința pentru intrigile mystery. 

Fumătoare înrăită, apreciază băuturile alcoolice, refuză să ţină 
vreo dietă, frecventează stațiuni termale și săpături arheologice, 
citește romane polițiste, studii de istorie, clasicii latini, greci și 
chinezi. Este o fanatică utilizatoare a Internetului, unde are 
câteva situri web. Trăiește într-o casă mare din centrul orașului 
Bologna, împreună cu soţul, fiica, două pisici, un papagal, două 
sute de plante, zece mii de cărţi și cinci computere. 

